
amabilitatea să-mi răspundă la întrebări legate de măsuri de 
siguranță şi dezamorsarea bombelor. Apreciez contribuția lui 
Sam Saucedo, fost crainic de ştiri şi în prezent scriitor, care 

asemenea să-i mulțumesc lui S.J. Rozan, care mi-a răspuns 

nobilă. Ca întotdeauna, îi sunt îndatorată prietenei mele, Toni 
L.P. Kelner, care a citit prima variantă a romanului fără să-mi 

Le sunt îndatorată cititorilor minunați care îmi vizitează 
pagina de Internet (www.charlaineharris.com) şi lasă mesaje 
de încurajare şi interes. Beverly Batillo, preşedinta 
fan-clubului meu, m-a sprijinit de multe ori când eram cu 
moralul la pământ. 


Capitolul 1 


Barul de vampiri din Shreveport se va deschide mai târziu 
în seara asta. Întârziasem, aşa că m-am dus direct la uşa din 
față, cea pentru public, unde m-a oprit însă un anunț scris cu 
litere gotice, roşii şi clare, pe un carton alb: Vom fi pregătiți să 
vă întâmpinăm cu o muşcătură în seara asta, la ora 8. Vă 
rugăm să ne scuzați pentru întârziere. Semnat: „Colectivul 
Fangtasia.” 

Era a treia săptămână din septembrie, aşa că firma roşie de 
neon FANGTASIA era deja aprinsă. Cerul era negru, aproape 
ca smoala. Am rămas un minut cu un picior în maşină, 
savurând seara blândă şi mirosul fin şi uscat de vampir din 
jurul clubului. Apoi am dus maşina în spate şi am parcat 
lângă alte câteva maşini aliniate la intrarea pentru angajați. 
Nu întârziasem decât cinci minute, dar se părea că toți ceilalți 
ajunseseră înaintea mea la întâlnire. Am bătut la uşă şi am 
aşteptat. 

Tocmai ridicasem mâna să mai bat o dată, când Pam, 
adjuncta lui Eric, deschise uşa. Pam se ocupa de bar, dar mai 
avea şi alte îndatoriri în diferitele afaceri ale lui Eric. Deşi 
vampirii ieşiseră în lume în urmă cu cinci ani şi îşi puneau în 
evidenţă latura amabilă, erau încă destul de secretoşi în 
legătură cu metodele prin care făceau bani şi câteodată mă 
întrebam oare cât din America dețineau cu adevărat morții vii. 
Eric, proprietarul Fangtasiei, era un vampir adevărat, în 
sensul că ştia să ţină totul pentru el. Bineînţeles că în foarte 
lunga sa existență a fost nevoit să se poarte aşa. 

— Intră, prietena mea telepată, spuse Pam, gesticulând 
dramatic. 

Era îmbrăcată în costumația de serviciu: rochia neagră, 
lungă şi transparentă pe care turiştii care intrau în bar se 


aşteptau să o vadă la o femeie-vampir. (Când Pam îşi alegea 
singură hainele, era genul puloverelor pastel.) Pam avea cel 
mai auriu şi mai drept păr blond văzut vreodată; de fapt, avea 
un farmec diafan, cu o nuanță mortală, iar nuanța mortală era 
partea care nu trebuia trecută cu vederea. 

— Ce mai faci? am întrebat politicos. 

— Nemaipomenit de bine, spuse. Eric este extrem de fericit. 

Eric Northman, vampirul şerif al Districtului 5, o 
transformase pe Pam în vampir, iar ea îi era îndatorată, dar şi 
obligată să se pună la dispoziţia lui. Aşa era înţelegerea cu 
morții vii: erai tot timpul sub influența creatorului tău. Dar 
Pam îmi spusese nu o dată că Eric era un şef bun şi că avea s-o 
lase să-şi vadă de ale ei, dacă şi când dorea. De fapt, trăise în 
Minnesota înainte ca Eric să cumpere Fangtasia şi s-o cheme 
să-l ajute cu barul. 

Districtul 5 reprezenta partea de nord-vest a Louisianei, 
care până acum o lună era jumătatea mai săracă a statului. 
Dar, de când lovise uraganul Katrina, raportul de putere 
economică se schimbase simţitor în Louisiana, mai ales în 
comunitatea vampirilor. 

— Ce mai face deliciosul tău frate, Sookie? Şi şeful tău 
teriantrop? întrebă Pam. 

— Deliciosul meu frate tot zice că vrea să se însoare, ca 
toată lumea din Bon Temps, am zis. 

— Pari un pic deprimată. 

Pam se aplecă şi mă privi ca o vrabie care cercetează o 
râmă. 

— Păi, poate doar un pic, am zis. 

— Trebuie să ai mereu o ocupație, spuse Pam. Ca să nu ai 
timp să-ți plângi de milă. 

Pam adora rubrica de sfaturi „Dragă Abby” din ziarul local. 
O mulțime de vampiri o citeau în fiecare zi. Soluţiile pe care le 
găseau la unele dintre problemele cititorilor te dădeau pe 
spate. La propriu. Pam mă sfătuise deja să nu-i mai las pe 
ceilalți să profite de amabilitatea mea şi să-mi aleg mai cu 
atenţie prietenii. Primeam consiliere în legătură cu viața 


emoţională de la un vampir. 

— Am, i-am spus. Ocupaţie, vreau să zic. Lucrez, locuiesc 
în continuare cu colega de cameră din New Orleans, iar mâine 
mă duc la o serată, ca să udăm cadourile de nuntă. Nu pentru 
Jason şi Crystal, pentru alt cuplu. 

Pam se opri, cu mâna pe clanța uşii de la biroul lui Eric. Se 
gândea încruntată la cele spuse acum de mine. 

— Nu-mi amintesc cum e asta cu udatul cadourilor, zise, 
dar parcă am mai auzit. Se lumină la față. Petrecerea o să fie 
într-o baie? Nu, sigur am mai auzit expresia asta înainte. O 
femeie i-a scris lui Abby că n-a primit nici un bilet de 
mulțumire după ce a dus la udat un cadou mare de tot. Se 
dau... cadouri? 

— Exact, am spus. E vorba de o petrecere pentru cineva 
care o să se căsătorească în curând. Câteodată e în cinstea 
cuplului, şi atunci sunt amândoi de față. Dar, de obicei, e doar 
în cinstea miresei şi invitatele la petrecere sunt numai femei. 
Toată lumea aduce un cadou. Ideea e că în felul ăsta cuplul 
poate porni în noua viață cu tot ce-i trebuie. La fel se întâmplă 
şi când cuplul aşteaptă un copil. Evident, atunci ne adunăm 
să udăm cadourile copilului. 

— Cadourile copilului, repetă Pam. 

Zâmbi rece. Felul în care îşi ridica uşor colțurile gurii era de 
ajuns să-ți îngheţe inima. 

— Îmi place cum sună, recunoscu ea. Bătu la uşa biroului 
lui Eric, apoi o deschise. 

— Eric, spuse, poate una dintre chelnerițe o să rămână 
însărcinată la un moment dat şi atunci o să mergem şi noi să 
udăm cadourile copilului. 

— Asta ar fi ceva, spuse Eric, ridicându-şi capul blond din 
hârtiile de pe birou. 

Şeriful îmi înregistra prezența, îmi aruncă o privire tăioasă 
şi hotărî să mă ignore. Eric şi cu mine aveam o poveste mai 
veche. 

În ciuda faptului că încăperea era plină de oameni care 
aşteptau ca el să le dea atenţie, Eric a lăsat jos pixul şi s-a 


ridicat ca să-şi etaleze corpul înalt şi splendid, probabil în 
beneficiul meu. Ca de obicei, Eric purta blugi strâmți şi un 
tricou „Fangtasia”, negru, având imprimat pe el colții albi, 
stilizați, pe care barul îi folosea ca logo. „Fangtasia” era scris 
cu litere de un roşu aprins, deasupra dinţilor, copiind stilul de 
pe firma de neon de afară. Dacă Eric se întorcea, pe spatele 
tricoului se vedea inscripționat: „Barul care muşcă.” Pam îmi 
dăduse şi mie unul când Fangtasia începuse să-şi scoată 
propriile produse promoţionale. 

Pe Eric tricoul venea trăsnet şi-mi aminteam cât se poate de 
bine ce era pe sub el. 

Mi-am smuls cu greu privirea de la corpul încordat al lui 
Eric şi m-am uitat în cameră, de jur împrejur. Erau o mulțime 
de alți vampiri îngrămădiți în spaţiu] acela mic, dar până să-i 
vezi nu-ți dădeai seama că sunt acolo, într-atât stăteau de 
tăcuți şi nemişcați. Clancy, managerul barului, se aşezase pe 
unul dintre cele două scaune pentru invitaţi din fața biroului. 
Vampirul abia supraviețuise războiului cu vrăjitoarele de anul 
trecut şi nu scăpase nevătămat. Vrăjitoarele îl storseseră de 
sânge aproape iremediabil. Când l-a găsit Eric, după miros, 
într-un cimitir din Shreveport, pe Clancy numai o eprubetă de 
sânge l-ar mai fi putut salva de la moarte. În timpul lungii sale 
recuperări, vampirul roşcovan devenise aspru şi tăios. Acum 
rânjea la mine, arătându-şi colții. 

— Poţi să stai la mine în brațe, Sookie, spuse, bătându-se 
uşor pe picioare. 

I-am răspuns cu un zâmbet, dar aveam o strângere de 
inimă. 

— Nu, mersi, Clancy, am spus politicos. 

Flirturile lui Clancy aveau întotdeauna ceva înțepător, iar 
acum erau cât se poate de ascuțite. Era unul dintre acei 
vampiri cu care aş fi preferat să nu rămân singură. Deşi 
conducea bine barul şi nu se atinsese niciodată de mine, tot 
primeam semnale periculoase dinspre el. Nu pot citi gândurile 
vampirilor şi de-asta mi se pare confortabil să-mi petrec 
timpul cu ei, dar când am simţit acele semnale chiar mi-am 


dorit să pot intra în mintea lui Clancy şi să aflu ce se petrece 
acolo. 

Felicia, cea mai nouă barmaniță, stătea pe canapea, lângă 
Indira şi Maxwell Lee. Arătau de parcă ar fi fost la o întrunire 
cu vampiri a Coaliţiei Curcubeului. Felicia era o îmbinare 
fericită a raselor albă şi africană şi avea aproape 1,80, deci 
aveai ce să admiri la ea. Maxwell Lee era omul cu pielea cea 
mai închisă la culoare din câți văzusem, iar micuța Indira era 
fiica unor imigranți indieni. 

Mai erau încă patru oameni în cameră (dacă e corect să 
folosesc termenul „oameni”), şi fiecare dintre ei mă supăra, 
deşi în măsuri diferite. 

Pe unul dintre ei nici n-am vrut să-l bag în seamă. Am 
început să răsfoiesc regulamentul de conduită a vârcolacilor şi 
l-am tratat ca pe un renegat al grupului meu: m-am dezis de 
el. Nu i-am pronunțat numele, n-am vorbit cu el, n-am vrut să 
recunosc că există. (Desigur, era vorba de fostul meu prieten, 
Bill Compton - nu că l-aş fi remarcat, îngândurat, într-un colț 
al camerei.) 

Sprijinită de perete, lângă el, stătea bătrâna Thalia, care 
probabil că era şi mai bătrână decât Eric. Era mică, la fel ca 
Indira, şi foarte palidă, cu părul negru, des şi ondulat, şi 
extrem de nepoliticoasă. 

Spre surprinderea mea, unii oameni găseau că asta e 
incitant. Thalia chiar avea nişte adepţi fideli care păreau 
încântați atunci când îşi folosea engleza prețioasă ca să le 
spună să se ducă dracului. Descoperisem că avea chiar şi o 
pagină de Internet, creată şi întreținută de fani. Dacă vă puteţi 
închipui aşa ceva. Pam îmi spusese că, atunci când Eric îi 
permisese Thaliei să trăiască în Shreveport, a fost de parcă ar 
fi adus un pitbull prost dresat şi l-ar fi ţinut în lanț, în curte. 
Pam nu fusese de acord. 

Aceşti cetățeni morți, şi totuşi vii, locuiau cu toţii în 
Districtul 5. Pentru a trăi şi a munci sub protecția lui Eric, îi 
juraseră fidelitate, aşa că erau nevoiţi să dedice o parte din 
timpul lor pentru a se supune ordinelor sale, chiar dacă nu 


lucrau la bar. Apăruseră câţiva vampiri în plus în Shreveport 
zilele astea, după uraganul Katrina; la fel ca o mulțime de 
oameni, trebuiau să se ducă şi ei undeva. Eric încă nu se 
hotărâse cum să procedeze cu vampirii refugiați, iar aceştia nu 
fuseseră invitați la întrunire. 

În seara asta, erau doi musafiri în Fangtasia, dintre care 
unul îl depăşea în rang pe Eric. 

Andre era bodyguardul personal al lui Sophie-Anne 
Leclerq, regina Louisianei. Regina, în momentul acela, era 
evacuată în Baton Rouge. Andre părea foarte tânăr, cam de 16 
ani; avea tenul proaspăt, ca de bebeluş, părul deschis la 
culoare era des şi atârna greu. În îndelungata sa existenţă, 
Andre se dedicase numai lui Sophie-Anne, cea care îl crease şi 
îl salvase. Nu avea sabia la el în seara asta, pentru că nu 
venise pe post de bodyguard, dar eram sigură că Andre era 
înarmat cu ceva - cuțit sau pistol. Andre însuşi era p armă 
letală, cu sau fără ajutor. 

Chiar când Andre se pregătea să-mi spună ceva, din spatele 
scaunului său se auzi o voce adâncă: 

— Salut, Sookie. 

Al doilea musafir al nostru, Jake Purifoy. M-am străduit să 
rămân nemişcată, când de fapt singurul impuls pe care îl 
aveam era să plec cât mai repede din birou. Eram o idioată. 
Dacă n-am fugit mâncând pământul când l-am văzut pe 
Andre, în faţa lui Jake n-ar trebui să mă gândesc s-o şterg. Am 
făcut un efort şi am dat din cap ca răspuns la salutul 
tânărului chipeş, care încă arăta viu. Dar ştiam că gestul nu 
păruse natural. Mă umpluse de un sentiment cumplit de milă 
şi teamă. 

Jake, născut vârcolac, fusese atacat de un vampir şi 
sângerase până aproape să-şi dea duhul. Într-un gest de 
îndurare, interpretat greşit, verişoara mea Hadley (şi ea 
devenită vampir) descoperise corpul aproape neînsuflețit al lui 
Jake şi îl dusese acasă. Aceasta putea fi considerată o faptă 
bună, dar, după cum s-a dovedit mai târziu, nimeni n-a 
apreciat cu adevărat amabilitatea lui Hadley... nici măcar 


Jake. Nimeni nu mai auzise de un vârcolac transformat până 
atunci: vârcolacilor nu le plăceau vampirii şi nu aveau 
încredere în ei, iar sentimentul era reciproc, din plin. A urmat 
un trai dur şi însingurat pentru Jake, care locuia într-un ținut 
al nimănui. Regina îi oferise un loc în slujba sa, din moment ce 
nimeni altcineva nu se oferise să-l ajute în vreun fel. 

Jake, orbit de pofta de sânge, îşi pusese în gând să mă 
servească pe mine drept prima sa gustare de vampir. 
Rezultatul fusese o cicatrice roşie pe care încă o mai am pe 
braț. 

Ce seară minunată avea să fie asta! 

— Domnişoară Stackhouse, spuse Andre, ridicându-se de 
pe al doilea scaun pentru invitaţi al lui Eric. 

S-a înclinat. Gestul însemna o adevărată onoare pentru 
mine şi mi-a ridicat un pic moralul. 

— Domnule Andre, am spus, înclinându-mă şi eu. 

Andre a întins mâna către scaunul pe care îl eliberase 
politicos şi pe care l-am acceptat, pentru că tocmai îmi 
rezolvase problema locului. 

Clancy părea că se întristase. Ar fi trebuit ca el să-mi ofere 
scaunul, de vreme ce era mai mic în grad. Gestul lui Andre 
subliniase asta clar ca bună ziua. M-am abținut cu greu să nu 
zâmbesc. 

— Ce face Maiestatea Sa? am întrebat, încercând să fiu la 
fel de amabilă pe cât fusese Andre. 

Aş exagera să spun că-mi plăcea de Sophie-Anne, dar cu 
siguranță o respectam. 

— Asta e o parte din motivul pentru care am venit în seara 
asta, spuse. Eric, putem să începem acum? 

O dojana uşoară față de modul în care Eric pierdea timpul, 
m-am gândit. Pam se aşeză pe podea lângă scaunul meu, cu 
picioarele sub fund. 

— Da, suntem cu toţii aici. Poţi să începi, Andre. Ringul e al 
tău, spuse Eric cu un zâmbet fin, încântat de propria 
terminologie modernă pe care o folosea. 

S-a lăsat pe spate în scaun şi şi-a întins picioarele lungi, 


aşezându-şi călcâiele pe colțul biroului. 

— Regina voastră locuieşte în casa şerifului Districtului 4 
din Baton Rouge, spuse André către mica adunare. Gervaise a 
fost foarte amabil să-şi prelungească ospitalitatea. 

Pam s-a uitat la mine şi a ridicat din sprânceană. Gervaise 
şi-ar fi pierdut capul dacă nu şi-ar fi prelungit ospitalitatea. 

— Dar asta nu poate constitui decât o soluție temporară, 
continuă Andre. Am fost în New Orleans de câteva ori de când 
s-a produs dezastrul. Avem aici un raport al situației în care se 
prezintă proprietatea noastră. 

Deşi nici unul dintre vampiri nu se mişcase, simțeam că 
atenţia lor crescuse. 

— Reşedinţa reginei are acoperişul distrus aproape în 
întregime, aşa că apa a pătruns în pod şi la etajul al doilea şi a 
provocat stricăciuni mari. În plus, o bucată mare dintr-un alt 
acoperiş a aterizat în interiorul clădirii, aşa că acum sunt 
mormane de moloz şi găuri în pereţi — probleme de genul ăsta. 
În timp ce curățăm interiorul, acoperişul e protejat cu o folie 
albastră. Unul dintre motivele pentru care am venit aici e să 
găsesc o firmă care să înceapă lucrările la acoperiş imediat. 
Până acum n-am avut noroc, aşa că dacă ştiţi mai bine vreun 
om care se ocupă cu aşa ceva, am nevoie de ajutorul vostru. 
Parterul arată foarte rău, a pătruns apa. Şi au intrat şi nişte 
hoți. 

— Poate regina ar trebui să rămână în Baton Rouge, spuse 
Clancy malițios. Sunt sigur că Gervaise va fi copleşit de 
încântare să o găzduiască permanent. 

Deci Clancy era un idiot sinucigaş. 

— O delegaţie a conducătorilor oraşului New Orleans a 
venit să o viziteze pe regină în Baton Rouge, pentru a-i cere să 
se întoarcă în oraş, spuse Andre, ignorându-l complet pe 
Clancy. Conducătorii oamenilor cred că dacă vampirii se întorc 
în New Orleans turismul o să se pună din nou pe picioare. 
Andre l-a fixat pe Eric cu o privire rece. În acelaşi timp, regina 
a vorbit cu ceilalți patru şerifi despre aspectele financiare ale 
restaurării clădirilor din New Orleans. 


Eric a dat din cap aproape imperceptibil. Era imposibil să-ți 
dai seama ce simțea, gândindu-se că va plăti pentru reparațiile 
reginei. 

Oraşul New Orleans devenise sediul vampirilor şi al celor 
care doreau să fie în preajma lor încă de când se dovedise că 
Anne Rice avusese dreptate în legătură cu existenţa lor. 
Oraşul era un Disneyland cu vampiri. Dar de când lovise 
uraganul Katrina, totul se dusese dracului, evident, împreună 
cu multe altele. Chiar şi în Bon Temps se simțea efectul 
furtunii, şi asta chiar de când Katrina ajunsese pe uscat. În 
orăşelul nostru încă se înghesuiau oameni care se refugiaseră 
din Sud. 

— Dar casa de vacanţă a reginei? întrebă Eric. 

Regina cumpărase o mănăstire veche la marginea 
Districtului Grădinilor, unde invita pentru petreceri o mulțime 
de persoane, vampiri sau nu. Deşi înconjurată de un zid, 
proprietatea nu era considerată uşor de apărat (întrucât era o 
clădire istorică, făcea parte din patrimoniu şi nu putea fi 
modificată, iar ferestrele nu puteau fi blocate), deci regina nu 
putea să locuiască acolo. Mie mi se părea că e locşorul ei de 
sindrofii. 

— N-a fost afectată prea serios, spuse Andre. Au intrat hoţii 
şi acolo. Au lăsat o dâră din mirosul propriu, evident. 

Numai vârcolacii erau mai buni decât vampirii în a lua 
urma cuiva. 

— Unul dintre ei a împuşcat leul. 

Mi-a părut rău. Îmi plăcea leul, într-un fel. 

— Aveţi nevoie de ajutor ca să-i prindeţi? întrebă Eric. 

Andre ridică o sprânceană. 

— Am întrebat numai pentru că sunteți puţini la număr, 
spuse Eric. 

— Nu, deja ne-am ocupat de asta, zise André, şi zâmbi 
uşor. 

Am încercat să nu mă gândesc la asta. 

— În afară de leu şi de obiectele furate, în ce stare se află 
clădirea? întrebă Eric, ca să revină la discuţia despre pagubele 


furtunii. 

— Regina poate sta acolo până se inspectează şi celelalte 
proprietăți, continuă Andre, dar cel mult pentru o noapte sau 
două. 

Toată lumea a dat uşor din cap. 

— Am pierdut din angajaţi, spuse André, trecând la 
următorul punct din agendă. 

Toţi vampirii s-au încordat un pic, chiar şi Jake, 
nou-venitul în lumea lor. 

— Estimările noastre inițiale au fost mai reduse, după cum 
ştiţi. Am presupus că vor fi mai mulți care îşi vor oferi ajutorul 
după trecerea furtunii. Dar n-au apărut decât zece: cinci aici, 
trei în Baton Rouge, doi în Monroe. Se pare că am pierdut 
treizeci dintre ai noştri numai în Louisiana. Mississippi a 
pierdut cel puțin zece. 

Vampirii din Shreveport reacționau la ştiri şi se foiau, iar în 
cameră se auzeau tot felul de zgomote înăbuşite. Densitatea de 
vampiri, rezidenți sau în vizită, fusese mare în New Orleans. 
Dacă uraganul Katrina ar fi trecut prin Tampa cu aceeaşi 
intensitate, numărul celor morți sau dispăruți ar fi fost mult 
mai scăzut. 

Am ridicat mâna ca să cer cuvântul. 

— Şi Bubba? am întrebat, când Andre a dat din cap spre 
mine. 

Nu-l mai văzusem şi nu mai auzisem de Bubba de când cu 
Katrina. L-ai fi remarcat pe Bubba dacă l-ai fi văzut. Probabil 
că-l ştiau toți locuitorii planetei; cel puțin toți cei care aveau 
peste o anumită vârstă. Nu putem spune că a murit prăbuşit 
în baia casei sale din Memphis. Nu chiar. Dar creierul îi fusese 
afectat înainte să fie readus la viață şi nu devenise un vampir 
foarte bun. 

— Bubba trăieşte, a spus André. S-a ascuns într-o criptă şi 
a supraviețuit hrănindu-se cu mamifere mici. Psihic, nu se 
simte foarte bine, aşa că regina l-a trimis în Tennessee să stea 
în comunitatea din Nashville o perioadă. 

— Andre mi-a adus o listă cu cei dispăruți, spuse Eric. O 


s-o afişez după ce se încheie întâlnirea. 

Cunoşteam şi câteva dintre gărzile reginei şi m-aş fi 
bucurat să aflu cum se descurcaseră. 

Aveam o altă întrebare, aşa că am ridicat mâna. 

— Da, Sookie? spuse Andre. 

Privirea lui goală mă ţintui locului şi-mi păru rău că 
cerusem să vorbesc. 

— Ştiţi ce mă întreb? Mă întreb dacă vreunul dintre regii 
sau reginele care participă la această întrunire sau cum îi 
ziceți are în echipă... cum să spun, pe cineva care să prezică 
vremea, sau ceva de genul ăsta. 

O mulțime de priviri goale se întoarseră către mine, dar 
Andre părea interesat. 

— Pentru că, uitaţi, reuniunea sau congresul sau ce-o fi 
trebuia inițial să se ţină la sfârşitul primăverii. Dar amânări, 
amânări, amânări, corect? Şi apoi a lovit Katrina. Dacă 
reuniunea ar fi început când trebuia, regina s-ar fi aflat pe o 
poziție puternică. Ar fi avut fonduri consistente şi o formație 
completă de vampiri, şi poate că n-ar mai fi fost atât de 
nerăbdători s-o pună sub acuzaţie pentru moartea regelui. 
Probabil că regina ar fi primit toate lucrurile pe care le-ar fi 
cerut. Dar aşa se duce — şi am dat să spun „ca o cerşetoare”, 
dar l-am văzut pe Andre la timp — mult mai lipsită de putere. 

M-am temut că vor râde sau mă vor lua peste picior, dar 
tăcerea care a urmat dădea semne că se gândesc serios la asta. 

— Acesta e unul dintre lucrurile la care va trebui să fiți 
atenți la reuniune, spuse André. Acum, că ai adus în discuție 
ideea asta, constat cu surprindere că e posibil să fie aşa. Eric? 

— Da, cred că e ceva aici, spuse Eric, uitându-se fix la 
mine. Sookie ştie să gândească la rece. 

Pam mi-a zâmbit de după braţul meu. 

— Ce se întâmplă cu procesul intentat de Jennifer Cater? îl 
întrebă Clancy pe Andre. 

Părea că nu se simte prea confortabil în scaunul ăla pe care 
se repezise ca deşteptul să-l apuce. 

Puteai auzi cum cade un ac. Habar n-aveam despre ce 


naiba vorbea vampirul cel roşcat, dar m-am gândit că ar fi mai 
bine să aflu din discuţie decât să întreb. 

— E încă în desfăşurare, spuse André. Pam îmi şopti: 

— Jennifer Cater se pregătea să devină locotenentul lui 
Peter Threadgill. Era în Arkansas, se ocupa de afacerile lui, 
când au izbucnit violențele. 

Am dat din cap către Pam, în semn că am apreciat faptul că 
m-a pus în temă. Deşi nu trecuseră printr-un uragan, vampirii 
din Arkansas se cam curățaseră şi asta din cauza grupului din 
Louisiana. 

Andre continuă: 

— În cadrul procesului, regina a depus mărturie că a fost 
nevoită să-l ucidă pe Peter pentru a-şi salva propria viață. 
Bineînţeles, regina a oferit o despăgubire fondului comun. 

— De ce nu statului Arkansas? am şoptit către Pam. 

— Pentru că regina susține că, după moartea lui Peter, 
Arkansasul îi revine ei, conform contractului de nuntă, 
murmură Pam. Nu poate să-şi plătească despăgubiri ei înseşi. 
Dacă Jennifer Cater câştigă procesul, regina nu numai că va 
pierde Arkansasul, ci va trebui să-i plătească acestui stat o 
amendă. Una imensă. Şi să facă şi alte restituiri. 

Andre a început să se plimbe prin cameră fără să scoată 
vreun sunet, singurul indiciu că era nemulțumit de subiect. 

— Dar măcar avem atâția bani după dezastru? întrebă 
Clancy. 

Nu fusese o întrebare inteligentă. 

— Regina speră să se renunţe la proces, spuse André, 
ignorându-l din nou pe Clancy. 

Chipul adolescentin al lui Andre era lipsit de expresie. 

— Dar se pare că instanţa e pregătită de proces. Jennifer 
susține că regina noastră l-a ademenit pe Threadgill în New 
Orleans, l-a scos de pe teritoriul lui şi s-a pregătit de la început 
să pornească război şi să-l asasineze. 

De data asta vocea lui Andre venea din spatele meu. 

— Numai că nu s-a întâmplat deloc aşa, am spus. 

Nu Sophie-Anne îl ucisese pe rege, fusesem martoră la 


moartea lui. Vampirul care se afla în spatele meu în momentul 
ăsta îl ucisese pe Threadgill şi la vremea aia credeam că are 
dreptate. 

Am simțit cum Andre îşi trece degetele reci peste gâtul meu, 
cum stăteam aşezată acolo. N-aş putea să vă spun de unde am 
ştiut că sunt degetele lui Andre, dar atingerea uşoară şi clipa 
cât a durat ea m-au făcut dintr-odată să conştientizez un fapt 
înspăimântător: în afară de Andre şi de regină, fusesem 
singurul martor la uciderea regelui. 

Nu-mi pusesem niciodată problema în termenii ăştia şi jur 
că, timp de o secundă, inima mi s-a oprit în loc. În momentul 
ăla, cât inima parcă mi s-a blocat, am atras privirile a cel puţin 
jumătate dintre vampirii prezenţi în încăpere. Eric a făcut ochii 
mari în timp ce mă privea. Şi apoi inima a început din nou 
să-mi bată şi momentul s-a încheiat, de parcă nici n-ar fi fost. 
Dar Eric a strâns pumnul şi am ştiut că n-avea să uite 
secunda aia şi că va vrea să ştie ce a însemnat. 

— Deci crezi că se va ține procesul? îl întrebă Eric pe André. 

— Dacă regina s-ar fi dus la reuniune pe poziția de 
conducător al oraşului New Orleans - New Orleans cum era 
înainte — cred că tribunalul ar fi negociat un fel de înțelegere 
între Jennifer şi regină. Poate ceva legat de avansarea lui 
Jennifer pe un post de adjunct al reginei şi oferirea unei prime 
substanțiale, ceva de genul ăsta. Dar la cum arată lucrurile 
acum... 

A urmat o tăcere lungă, în care noi am completat urmarea. 
New Orleans nu mai era ceea ce fusese şi poate că nu avea să 
mai fie aşa niciodată. În momentul acesta, Sophie-Anne era un 
nimeni. 

— Acum, din cauza insistențelor lui Jennifer, cred că 
tribunalul va continua cu procesul, spuse Andre şi apoi tăcu. 

— Ştim că acuzațiile nu sunt adevărate, răsună din colț o 
voce răspicată şi rece. 

Reuşisem foarte bine până acum să-l ignor pe fostul meu 
iubit, Bill. Dar m-a surprins un pic când l-am auzit. 

— Eric a fost acolo, eu am fost acolo, Sookie a fost acolo, 


continuă vampirul (fără nume, mi-am spus). 

Avea dreptate. Acuzaţia lui Jennifer Cater, aceea că regina 
îşi atrăsese regele în locul pentru sindrofii ca să-l ucidă, era 
complet falsă. Baia de sânge fusese declanşată atunci când 
unul dintre oamenii lui Peter Threadgill îl decapitase pe unul 
de-al reginei. 

Eric zâmbi cu subînțeles. Lui îi plăcuse lupta. 

— Îmi amintesc cine a început, spuse. Regele a încercat s-o 
prindă pe regină într-un moment de neatenție, dar n-a reuşit, 
mulțumită lui Sookie a noastră. Dacă a văzut că nu 
funcționează complotul, a recurs la un simplu atac frontal, 
adăugă Eric. N-am mai văzut-o pe Jennifer de douăzeci de ani. 
S-a ridicat repede, probabil că e nemiloasă. 

Andre trecuse în dreapta mea şi acum puteam să-l văd, 
ceea ce era o uşurare. A încuviințat din cap. Din nou, toți 
vampirii din cameră s-au mişcat uşor în grup, nu chiar la 
unison, dar bizar de aproape. Rareori m-am simțit atât de 
străină: singura cu sânge cald într-o încăpere plină de creaturi 
moarte care se mişcă. 

— Da, spuse André. În mod normal, regina ar vrea un grup 
întreg să o susțină acolo. Dar cum trebuie să facem economii, 
numărul celor care vor merge va fi redus. 

Din nou, Andre veni atât de aproape de mine încât mă 
atinse, doar uşor, pe obraz. 

Ideea a adus cu sine o mică revelaţie: Deci aşa era să fii o 
persoană normală. N-aveam nici cea mai vagă idee în legătură 
cu adevăratele intenţii şi planuri ale tovarăşilor mei. Aşa 
trăiau oamenii normali în fiecare zi a vieţii lor. Era înfricoşător, 
dar interesant; ca şi cum ai fi mers legat la ochi printr-o 
cameră plină de lume. Cum făceau față oamenii de rând 
suspansului vieţii de zi cu zi? 

— Regina vrea ca femeia asta să fie lângă ea la întruniri, de 
vreme ce acolo vor fi şi alți oameni, continuă Andre. 

I se adresa numai lui Eric. Ceilalți parcă nici nu erau în 
cameră. 

— Vrea să le ştie gândurile, Stan îşi aduce telepatul, îl 


cunoşti pe tipul ăsta? 

— Sunt şi eu aici, am mârâit, nu c-ar fi fost atent altcineva 
în afară de Pam, care-mi oferi un zâmbet senin. 

Apoi, cu toți acei ochi reci ațintiți asupra mea, mi-am dat 
seama că mă aşteptau pe mine, că Andre îmi vorbise mie 
direct. Mă obişnuisem atât de tare ca vampirii să vorbească pe 
lângă şi pe deasupra mea, încât am fost luată prin 
surprindere. Am derulat mental replicile lui Andre până când 
mi-am dat seama că-mi pusese o întrebare. 

— N-am întâlnit decât un singur telepat în viața mea, care 
locuia în Dallas, deci bănuiesc că e acelaşi tip - Barry Bellboyl. 
Lucra la hotelul de vampiri din Dallas când i-am descoperit... 
darul. 

— Ce ştii despre el? 

— E mai tânăr şi mai slab decât mine - sau cel puţin aşa 
era la vremea aia. Nu şi-a acceptat niciodată condiția în felul în 
care am făcut-o eu. 

Am ridicat din umeri, cam asta era tot ce ştiam. 

— Sookie va fi acolo, îi spuse Eric lui André. E cea mai bună 
în ceea ce face. 

M-a flatat remarca, dar mi-am amintit vag că Eric spusese 
că mai întâlnise doar un singur telepat înainte. Şi era cumplit 
de enervant pentru că îi sugera lui Andre că aptitudinile mele 
excelente ar fi meritul lui şi nu al meu. 

Deşi aşteptam cu nerăbdare să mai văd şi altceva în afara 
orăşelului meu, m-am trezit că-mi doresc să pot găsi o cale de 
a scăpa de călătoria la Rhodes. Dar, în urmă cu câteva luni, 
acceptasem să particip la această reuniune cu vampiri în 
calitate de angajat plătit al reginei. Şi în ultima lună lucrasem 
peste program la barul lui Sam Merlotte ca să acumulez ore 
suplimentare, astfel încât celelalte fete să nu se supere 
dacă-mi vor ţine locul timp de o săptămână. Şeful meu, Sam, 
mă ajutase să țin socoteala orelor cu un mic tabel. 

— Clancy va sta aici să conducă barul, spuse Eric. 


1 Băiat de serviciu (la hotel). 


— Fiinţa asta umană poate să meargă, iar eu trebuie să 
rămân? se revoltă managerul roşcat. 

Era cu adevărat dezamăgit de decizia lui Eric. 

— O să pierd toată distracţia. 

— Exact, spuse Eric cu plăcere. 

Dacă Clancy ar fi avut de gând să mai spună şi altceva 
negativ, era de ajuns să se uite la Eric şi ar fi lăsat-o baltă. 

— Felicia va fi aici să te ajute. Bill, o să rămâi şi tu. 

— Nu, răspunse vocea aceea calmă şi rece din colț. Regina 
cere ca eu să fiu acolo. Am muncit mult la acea bază de date şi 
mi-a cerut s-o prezint la reuniune pentru a înlesni recuperarea 
pierderilor. 

Eric rămase ca o statuie timp de un minut, apoi se mişcă şi 
ridică din sprâncene: 

— Da, uitasem că te pricepi la calculatoare, spuse. Dar la 
cât interes şi respect arăta, ar fi putut la fel de bine să zică: „A, 
uitasem că ştii tabla înmulțirii.” 

— Deci presupun că trebuie să vii cu noi. Maxwell? 

— Dacă aşa doreşti, o să rămân. 

Maxwell Lee voia să se vadă limpede că ştie să fie o slugă 
bună. I-a privit pe rând pe membrii adunării, ca să fie sigur că 
a fost înțeles. 

Eric a încuviințat. M-am gândit că Maxwell avea să 
primească o jucărie drăguță de Crăciun, iar Bill — ups, fără 
nume - va primi o nuia. 

— Atunci vei rămâne aici. Şi tu la fel, Thalia. Dar trebuie 
să-mi promiţi că te vei purta frumos în bar. 

Era de datoria Thaliei să petreacă două seri pe săptămână 
în bar, doar să stea acolo şi să fie misterioasă şi vampirică, dar 
asta nu decurgea mereu fără incidente. 

Thalia, întotdeauna morocănoasă şi nemulțumită, dădu 
din cap scurt. 

— Oricum nici nu vreau să merg, mârâi. 

În ochii ei rotunzi şi negri nu se putea citi decât dispreț față 
de lumea înconjurătoare. Îmi imaginam că probabil văzuse 
prea multe în lunga ei viață şi nu prea se distrase de-a lungul 


secolelor. Încercam s-o evit pe cât posibil. Eram surprinsă 
chiar că stă împreună cu ceilalți vampiri; mie mi se părea o 
impostoare. 

— N-are nici un chef să conducă, îmi suflă Pam în ureche. 
Nu vrea decât să fie lăsată în pace. A fost izgonită din Illinois 
pentru că era prea agresivă după Marea Revelaţie. 

Marea Revelaţie era denumirea folosită de vampiri pentru 
noaptea în care apăruseră la televizor peste tot în lume ca să 
ne spună că ei există cu adevărat şi, mai mult, că vor să iasă 
din umbră şi să participe la viața economică şi socială a 
oamenilor. 

— Eric o lasă pe Thalia să facă ce vrea, atâta vreme cât 
respectă regulile şi vine la timp pentru orele la bar, continuă 
Pam să şoptească. 

Această mică lume era condusă de Eric şi nimeni nu uita 
asta. 

— Ştie care va fi pedeapsa dacă depăşeşte limita. Câteodată 
pare că uită cât de puţin i-ar plăcea pedeapsa aia. Ar trebui s-o 
citească pe Abby, să-şi facă o idee. 

Dacă nu găseai nici o bucurie în viață, aveai nevoie să... da, 
să faci ceva pentru ceilalți sau să-ţi găseşti un nou hobby sau 
ceva de genul ăsta, nu? Nu sfatul ăsta se dădea în general? 
Mi-am imaginat-o pe Thalia oferindu-se voluntar să facă ture 
de noapte la un azil şi m-au trecut fiorii. Imaginea ei împletind, 
cu două andrele lungi şi ascuţite, mi-a provocat încă un frison 
de groază. La naiba cu terapia. 

— Deci singurii care vor merge la reuniune sunt André, 
regina, Sookie, eu, Bill şi Pam, spuse Eric. Avocatul Cataliades 
şi nepoata lui, ca asistentă. A, da, Gervaise din Districtul 4 şi 
soția lui umană, o concesie pentru că a fost generos s-o 
găzduiască pe regină. Rasul, ca şofer. Şi Sigebert, evident. 
Asta e echipa noastră. Ştiu că unii dintre voi sunt dezamăgiți 
şi nu pot decât să sper că anul viitor va fi un an mai bun 
pentru Louisiana. Şi pentru Arkansas, pe care acum îl 
considerăm parte din teritoriul nostru. 

— Cred că asta e tot ceea ce trebuia discutat cu toată 


lumea de față, spuse André. 

Celelalte lucruri pe care el şi Eric urmau să le pună la 
punct aveau să fie rezolvate în particular. Andre nu m-a mai 
atins încă o dată, ceea a fost bine. Mă speriase până în vârful 
unghiilor de la picioare, date cu ojă roz. Bineînţeles că ar fi 
trebuit să simt asta față de toată lumea din cameră. Dacă aş fi 
avut simțul realității, m-aş fi mutat în Wyoming, care avea cea 
mai scăzută populație de vampiri (şi anume doi; fusese un 
articol despre ei în American Vampire). În unele zile eram 
dureros de tentată. 

Am scos un carnețel din poşetă când Eric a început să ne 
comunice data plecării, a întoarcerii, ora la care cursa charter 
Anubis Airline sosea din Baton Rouge să ia grupul din 
Shreveport şi o listă cu hainele de care am avea nevoie. Cu o 
oarecare îngrijorare, mi-am dat seama că va trebui să 
împrumut de la prietenii mei din nou. Dar Eric adăugă: 

— Sookie, dacă n-ar fi călătoria, n-ai avea nevoie de hainele 
astea. Am sunat la magazinul prietenei tale şi ai un cont 
deschis acolo. Foloseşte-l. 

Am simțit cum mi se înroşesc obrajii. M-am simţit ca ruda 
săracă de la țară, până când a adăugat: 

— Personalul are un cont la două magazine de aici din 
Shreveport, dar nu ţi s-ar potrivi. 

Mi-am relaxat umerii, sperând că spune adevărul. Nici o 
clipire nu-mi dezvăluia altceva. 

— Chiar dacă am suferit un dezastru, n-o să arătăm 
sărăcăcios când o să mergem acolo, spuse Eric, având grijă 
să-mi arunce numai o fracțiune din privirea sa. 

„Să nu arătăm sărăcăcios”, am notat. 

— A înţeles toată lumea? Obiectivele noastre pentru acest 
congres sunt să o susţinem pe regină în încercarea de a şterge 
aceste acuzaţii ridicole şi să le demonstrăm tuturor că 
Louisiana încă este un stat de prestigiu. Niciunul dintre 
vampirii din Arkansas care au venit în Louisiana împreună cu 
regele lor nu a supraviețuit ca să povestească mai departe. 

Eric zâmbi şi nu era un zâmbet plăcut. 


N-am ştiut asta înainte de această seară. 
Uf, ce bine se mai potriveau toate. 


Capitolul 2 


— HALLEIGH, dacă te măriți cu un polițist, poate că ştii 
să-mi spui... cam cât de mare are bastonul un bărbat ca el? 
întrebă Elmer Claire Vaudry. 

Stăteam lângă viitoarea mireasă, Halleigh Robinson, şi mi 
se dăduse misiunea importantă de a ține socoteala fiecărui 
cadou şi invitat care-l oferea, în timp ce Halleigh deschidea 
cutiile în ambalaje alb cu argintiu şi pungile înflorate. 

Nimeni n-a părut câtuşi de puţin surprins că doamna 
Vaudry, o profesoară de şcoală primară de patruzeci de ani, 
pusese o întrebare deocheată la acest eveniment pentru 
doamne din clasa de mijloc, care s-au cunoscut la biserică. 

— Nu ştiu, Elmer Claire, răspunse Halleigh serioasă, în 
timp ce în încăpere se auzeau chicoteli. 

— Dar cătuşele? întrebă Elmer Claire. Folosiţi cătuşele 
alea? 

Un murmur de voci feminine, cu accent sudic, se înălță în 
livingul Marciei Albanese, gazda care fusese de acord să-şi 
ofere casa pe post de miel de sacrificiu: aici se desfăşura 
petrecerea de dinaintea nunții. Celelalte organizatoare 
avuseseră misiunea mai puțin complicată de a aduce 
mâncarea şi punciul. 

— Eşti o figură, Elmer Claire, spuse Marcia de la locul ei, 
lângă măsuţa cu răcoritoare. 

Dar zâmbea. Elmer Claire avea rolul de a lansa provocările, 
iar celelalte invitate o lăsau cu plăcere să se bucure de el. 

Elmer Claire n-ar fi fost deloc atât de vulgară dacă bătrâna 
Caroline Bellefleur ar fi fost prezentă la petrecere. Caroline era 
capul societății din Bon Temps. Domnişoara Caroline avea un 
milion de ani şi o coloană mai dreaptă decât a oricărui soldat. 
Numai ceva grav ar fi făcut-o să stea acasă şi să nu participe la 


un eveniment social atât de important pentru familia ei, şi 
ceva grav se întâmplase. Caroline Bellefleur suferise un 
infarct, spre surprinderea tuturor din Bon Temps. Pentru 
familia ei, întâmplarea nu fusese o surpriză prea mare. 

Marea nuntă dublă Bellefleur (Halleigh şi Andy, Portia şi 
contabilul ei) fusese stabilită pentru primăvara trecută. 
Fusese organizată în grabă din cauza deteriorării bruşte a 
sănătăţii lui Caroline Bellefleur. Însă chiar înainte ca nunta 
organizată la repezeală să se poată ţine, s-a întâmplat ca 
domnişoara Caroline să sufere infarctul. Apoi a căzut şi şi-a 
rupt şoldul. 

Sora lui Andy, Portia, şi mirele ei au fost de acord ca Andy şi 
Halleigh să amâne nunta până la sfârşitul lui octombrie. Dar 
auzisem că domnişoara Caroline nu se recupera cum sperau 
nepoții şi nu dădea semne că-şi va reveni la forma dinainte. 

Halleigh, îmbujorată, se chinuia să desfacă panglica din 
jurul unei cutii grele. I-am întins o foarfecă. Exista o 
superstiție că nu trebuie să tai panglica, o superstiție legată de 
prezicerea numărului de copii pe care-i va produce cuplul, dar 
aş fi pus pariu că Halleigh era adepta unei soluții mai rapide. A 
tras panglica pe partea dinspre ea, pentru ca să nu observe 
ceilalți nepăsarea cu care ignora obiceiurile. Mi-a aruncat o 
privire recunoscătoare. Toate eram în cea mai bună ținută de 
petrecere, evident, iar Halleigh arăta foarte drăguță şi tânără 
în deux-pieces-ul bleu, cu imprimeul de trandafiri roz pe 
jachetă. Şi purta, bineînţeles, ca sărbătorită, şi un bucheţel 
prins la încheietura mâinii. 

Mă simțeam de parcă aş fi observat un trib interesant 
dintr-o altă ţară, un trib care, din întâmplare, vorbea limba 
mea. Eu sunt barmaniţă, cu câteva trepte mai jos de Halleigh 
pe scara socială şi sunt telepată, deşi oamenii cam uită de 
chestia asta pentru că e greu de crezut, mai ales că arăt atât de 
normal pe dinafară. Dar am fost trecută pe lista de invitaţi, aşa 
că am făcut un efort uriaş să mă îmbrac corespunzător. Şi 
eram destul de sigură că reuşisem. Purtam o bluză albă, fără 
mâneci, care-mi venea ca turnată, pantaloni galbeni şi sandale 


portocaliu cu galben, iar părul desfăcut mi se revărsa pe 
umeri. Cerceii galbeni şi un lănţişor de aur îmi completau cum 
nu se poate mai bine ținuta. Era sfârşitul lui septembrie, dar 
era cald ca în iad. Toate doamnele erau încă îmbrăcate în cele 
mai rafinate haine de vară, deşi câteva suflete curajoase îşi 
puseseră culori de toamnă. 

Cunoşteam pe toată lumea de la petrecere, bineînțeles. Bon 
Temps nu e mare, iar familia mea locuia aici de aproape două 
sute de ani. Dar să-i cunoşti pe oameni nu înseamnă neapărat 
să te simți confortabil în prezența lor, aşa că m-am bucurat 
când mi s-a cerut să înregistrez cadourile. Marcia Albanese era 
mai acidă decât îmi imaginasem eu. 

Învăţam, cu siguranță, o mulțime de lucruri. Deşi încercam 
din răsputeri să nu le ascult gândurile, şi mica sarcină care mi 
se dăduse mă ajuta la asta, primeam un flux mental bogat. 

Halleigh era în al nouălea cer. Primea cadouri, era în 
centrul atenției şi se mărita cu un tip extraordinar. Nu ştiam 
că-şi cunoaşte mirele chiar atât de bine, dar voiam să cred că 
Andy Bellefleur avea părți minunate pe care eu nu le văzusem 
sau despre care nu auzisem niciodată. Andy avea mai multă 
imaginație decât bărbatul obişnuit de clasă medie din Bon 
Temps; ştiam asta. Şi Andy avea temeri şi dorinţe foarte adânc 
îngropate; ştiam şi asta. 

Mama lui Halleigh venise din Mandeville ca să participe la 
petrecere, bineînțeles, şi încerca din răsputeri şi cu zâmbetul 
pe buze să-şi susțină fiica. Aveam impresia că sunt singura 
care-şi dă seama că mama lui Halleigh detesta mulțimile, 
chiar şi grupurile mai mici, cum era acesta. Fiecare clipă 
petrecută în livingul Marciei era stânjenitoare pentru Linette 
Robinson. În momentul ăsta, în timp ce râdea la o altă glumiță 
de-a lui Elmer Claire, îşi dorea din suflet să fie acasă, cu o 
carte bună şi un pahar de ceai cu gheață. 

Am vrut să-i şoptesc că totul se va termina (am aruncat o 
privire la ceas) într-o oră, o oră şi un sfert cel mult, dar mi-am 
dat seama la timp că în felul ăsta n-aş fi făcut decât s-o sperii 
şi mai tare decât era deja. Am notat „Selah Pumphrey — 


prosoape de bucătărie” şi am aşteptat să notez următorul 
cadou. Selah Pumphrey se aşteptase să fac o scenă când a 
intrat ea pe uşă, pentru că de câteva săptămâni se vedea cu 
vampirul ăla de care mă lepădasem eu. Selah îşi imagina tot 
timpul că eu o să sar la ea şi o să-i dau una în cap. Avea o 
părere proastă despre mine, deşi nu mă cunoştea deloc. Cu 
siguranţă nu realiza că vampirul în cauză pur şi simplu nu se 
mai afla pe radarul meu. Am presupus că fusese invitată 
pentru că era agentul imobiliar prin care Andy şi Halleigh îşi 
cumpăraseră mica lor casă. 

„Tara Thornton — desuuri de dantelă”, am scris şi i-am 
zâmbit prietenei mele, Tara, care alesese cadoul pentru 
Halleigh din stocul de la magazinul ei de îmbrăcăminte. 
Bineînţeles că Elmer Claire a avut de comentat o grămadă 
despre desuuri şi toată lumea s-a distrat — sau a părut că se 
distrează. Unele dintre femeile de acolo nu prea gustau umorul 
deşucheat al lui Elmer Claire, unele dintre ele se gândeau că 
soțul ei avusese multe de îndurat şi altele îşi doreau pur şi 
simplu ca ea să tacă din gură. În acest grup intram eu, Linette 
Robinson şi Halleigh. 

Directorul şcolii la care preda Halleigh oferise cuplului 
nişte suporturi de farfurii foarte drăguțe, iar directorul adjunct 
le cumpărase şervete asortate. Le-am notat cu un gest amplu 
şi am îndesat o parte din ambalajul rupt în sacul de gunoi de 
lângă mine. 

— Mersi, Sookie, spuse Halleigh încet, în timp ce Elmer 
Claire spunea o altă poveste despre ceva ce se întâmplase la 
nunta ei, ceva în care erau implicaţi cavalerul de onoare şi o 
găină. Apreciez faptul că mă ajuţi. 

— Pentru puțin, am zis surprinsă. 

— Când m-a cerut în căsătorie, Andy mi-a spus că te-a 
rugat pe tine să ascunzi inelul de logodnă, continuă ea, 
zâmbind. Şi m-ai mai ajutat şi cu alte ocazii. 

Deci Andy îi spusese lui Halleigh totul despre mine. 

— Nici o problemă, am spus, un pic stânjenită. S-a uitat în 
lateral la Selah Pumphrey, aşezată pe un scaun pliant, la două 


locuri mai încolo. 

— Mai ieşi cu bărbatul acela frumos pe care l-am văzut la 
tine acasă? întrebă mai tare. Cel frumos, cu părul negru 
superb? 

Halleigh îl văzuse pe Claude când m-a adus la locuința mea 
temporară din oraş; Claude, fratele lui Claudine, naşa mea. 
Serios. Claude chiar era superb şi ar fi putut să fie absolut 
fermecător (pentru femei) timp de aproximativ şaizeci de 
secunde. Făcuse efortul ăsta când a întâlnit-o pe Halleigh şi-i 
eram recunoscătoare, pentru că Selah îşi ciulise urechile ca o 
vulpe. 

— L-am văzut cam acum trei săptămâni, am spus, şi aşa 
era. Dar acum nu ieşim împreună. 

De fapt, nu ieşiserăm împreună deloc, pentru că partenerul 
ideal al lui Claude trebuia să aibă un pic de barbă şi un 
echipament pe care eu n-o să-l am niciodată. Dar nu trebuia 
să ştie toată lumea asta, nu? 

— Mă văd cu altcineva, am adăugat, modestă. 

— Da? 

Halleigh, inocentă, era interesată de chestiune, îmi plăcea 
de fata asta (cu patru ani mai tânără ca mine) cu fiecare 
secundă, tot mai mult. 

— Da, am spus. Un consilier din Memphis. 

— Va trebui să-l aduci şi pe el la nuntă, spuse Halleigh. 
N-ar fi grozav, Portia? 

Asta era altă mâncare de peşte. Portia Bellefleur, sora lui 
Andy şi a doua mireasă la nunta dublă Bellefleur, mă chemase 
să vin acolo ca să servesc băuturile, împreună cu şeful meu, 
Sam Merlotte. Acum, Portia era în dificultate. Nu m-ar fi 
invitat niciodată altfel decât în calitate de angajat. (În mod 
sigur nu fusesem invitată să ud cadourile de nuntă la vreuna 
dintre petrecerile Porţiei.) Acum zâmbeam la ea frumos, 
afişând o inocenţă veselă. 

— Desigur, spuse Portia calmă. Nu degeaba studiase 
Dreptul. 

— Am fi încântați să-l aduci şi pe prietenul tău. M-am 


bucurat să mi-l imaginez pe Quinn transformându-se în tigru 
la petrecere. Am zâmbit şi mai luminos către Portia. 

— O să văd dacă poate veni, am zis. 

— Ia fiți atente, toată lumea, spuse Elmer Claire, mi-a 
şoptit o albinuţă să scriu ce a zis Halleigh când şi-a desfăcut 
cadourile, pentru că ştiţi şi voi, tot asta o să spui şi-n noaptea 
nunții. 

Şi flutură un carnețel. 

Toată lumea tăcu, aşteptând cu bucurie. Sau teamă. 

— Primul lucru pe care l-a zis Halleigh a fost ăsta: „Vai, ce 
ambalaj drăguţ!” (Toată lumea şi-a făcut datoria şi a râs.) Apoi 
a spus, să vedem: „Asta o să se potrivească, abia aştept.” 
(Zâmbete.) Apoi a spus: „O, chiar aveam nevoie de una din 
asta.” (Hohote.) 

Apoi, a fost timpul pentru tort şi punci şi alune şi 
aperitivele cu brânză. Ne-am aşezat toate la locurile noastre, 
ducând cu atenţie farfuriile şi paharele, când prietena bunicii 
mele, Maxine, a deschis un nou subiect de discuție: 

— Ce mai face noua ta prietenă, Sookie? întrebă Maxine 
Fortenberry. 

Maxine se afla de partea cealaltă a camerei, dar n-avea 
probleme în a se face auzită. Îndreptându-se spre şaizeci de 
ani, Maxine era voinică şi plină de viață şi fusese o a doua 
mamă pentru fratele meu, Jason, care era cel mai bun prieten 
al fiului ei, Hoyt. 

— Fata din New Orleans. 

— Amelia e bine, am zis, cu un zâmbet larg şi emoționat, 
conştientă că eram în centrul atenției. 

— E adevărat că şi-a pierdut casa la inundaţii? 

— A fost afectată serios, din câte a spus chiriaşul. Aşa că 
Amelia aşteaptă să vadă ce spun cei de la compania de 
asigurări şi după aceea va hotări ce să facă. 

— Norocul ei că era aici cu tine, când a lovit uraganul, 
spuse Maxine. 

Cred că biata Amelia auzise asta de o mie de ori din august 
încoace. Cred că obosise să tot încerce să se simtă norocoasă. 


— O, da, am aprobat. Într-adevăr. 

Sosirea Ameliei Broadway în Bon Temps stârnise multe 
bârfe. Era absolut normal. 

— Deci deocamdată Amelia o să stea cu tine? întrebă 
Halleigh săritoare. 

— O perioadă, am spus zâmbind. 

— Ce drăguţ din partea ta, încuviință Marcia Albanese. 

— Marcia, ştii că am disponibil tot spațiul de la etaj, pe care 
nu-l folosesc niciodată. De fapt, ea chiar l-a îmbunătățit 
pentru mine; a pus şi o instalaţie de aer condiționat la 
fereastră, deci e mult mai bine. Nu mă deranjează câtuşi de 
puţin. 

— Totuşi, multor oameni nu le-ar plăcea să mai aibă pe 
cineva în casă atâta vreme. Cred c-ar trebui să iau şi eu pe 
unul dintre amărâțţii care sunt adăpostiți la Days Inn, dar nu 
pot să accept să mai fie cineva în casă. 

— Mie îmi place să nu fiu singură, am spus, ceea ce era în 
mare parte adevărat. 

— S-a întors să-şi verifice casa? 

— Doar o dată. 

Amelia fusese nevoită să meargă în New Orleans şi să plece 
de acolo foarte repede, astfel încât nici una dintre prietenele ei 
vrăjitoare să nu-i poată lua urma. Amelia era într-o relație cam 
tulbure cu comunitatea de vrăjitoare din New Orleans. 

— Dar mult îşi mai iubeşte pisica aia a ei, spuse Elmer 
Claire. Era cu motanul ăla mare şi bătrân la veterinar ieri, 
când m-am dus cu Pămătuf. 

Pămătuf, pisica persană albă a lui Elmer Claire, avea cam 
un milion de ani. 

— Am întrebat-o de ce nu castrează cotoiul ăla şi i-a 
acoperit urechile, de parcă motanul ar fi putut să mă audă, şi 
m-a rugat să nu vorbesc despre asta în fața lui Bob, ca şi când 
ar fi fost o persoană. 

— Ține foarte mult la Bob, am spus, fără să ştiu exact dacă 
trebuia să tac sau să râd la gândul că veterinarul l-ar putea 
castra pe Bob. 


— Cum ai cunoscut-o pe Amelia asta? întrebă Maxine. 

— O mai ţineţi minte pe verişoara mea, Hadley? Toată 
lumea din cameră a încuviințat, mai puțin Halleigh şi mama 
sa, care erau nou-venite. 

— Păi, când Hadley stătea în New Orleans, a închiriat un 
etaj în casa Ameliei, am explicat. Şi când a murit Hadley - aici 
au dat din cap solemn - m-am dus în New Orleans să-i adun 
lucrurile. Şi am cunoscut-o pe Amelia şi ne-am împrietenit şi a 
hotărât să vină în vizită în Bon Temps o vreme. 

Toate doamnele se uitau la mine cu expresii nerăbdătoare, 
de parcă abia aşteptau să audă ce urmează. Pentru că trebuia 
să existe o explicaţie mai lungă, nu? 

Povestea era, într-adevăr, mai lungă, dar nu cred că erau 
gata să audă că Amelia, după o noapte de iubire nebună, l-a 
transformat din greşeală pe Bob în pisică, în timpul unui 
experiment sexual. Nu i-am cerut Ameliei niciodată să-mi 
descrie împrejurările, pentru că eram sigură că nu voiam să 
vizualizez scena. Dar toate mai aşteptau o explicaţie, orice 
explicație. 

— Amelia a avut o despărțire urâtă de prietenul ei, am 
spus, aproape în şoaptă şi pe un ton confidenţial. 

Pe chipurile doamnelor se citea o curiozitate lascivă, dar şi 
compătimire. 

— Era misionar mormon, le-am spus. 

Ei bine, Bob arăta ca un misionar mormon, în pantaloni 
închişi la culoare şi cămaşă albă cu mânecă scurtă şi chiar 
ajunsese acasă la Amelia pe bicicletă. Era de fapt vrăjitor, ca 
Amelia. 

— Dar a bătut la uşa Ameliei şi a fost dragoste la prima 
vedere. 

De fapt, ajunseseră direct în pat. Dar ştiţi cum e — cam tot 
aia, pentru scopurile poveştii noastre. 

— Părinții lui ştiau? 

— Biserica lui a aflat? 

— Ăştia n-au voie să aibă mai multe neveste? 

întrebările se îngrămădeau, prea grele ca să le pot face față, 


şi am aşteptat până când invitatele au revenit la starea de 
aşteptare. Nu eram obişnuită să inventez şi mi se termina 
fărâma de adevăr pe care puteam să construiesc restul 
poveştii. 

— Chiar nu ştiu mare lucru despre biserica mormonă, am 
răspuns la ultima întrebare, şi ăsta era adevărul absolut. 
Totuşi, cred că mormonii din zilele noastre nu au voie să aibă 
mai mult de o soţie. Dar cu ei s-a întâmplat altceva: rudele lui 
au aflat şi s-au supărat foarte tare, pentru că erau de părere că 
Amelia nu e suficient de bună pentru el, aşa că l-au înhățat şi 
l-au obligat să se ducă acasă. Aşa că ea a vrut să plece din New 
Orleans ca să mai schimbe peisajul, să uite trecutul, ştiţi şi voi 
cum e. 

Toate au încuviințat, absolut fascinate de drama Ameliei. 
Am avut mustrări de conştiinţă. În următoarele minute, şi-au 
dat cu părerea despre povestea tristă. Maxine Fortenberry a 
rezumat totul: 

— Săraca fată. Ar fi trebuit ca el să le ţină piept. l-am dat 
lui Halleigh să deschidă încă un cadou. 

— Halleigh, ştii că ţie n-o să ţi se întâmple aşa ceva, am 
spus, aducând conversaţia la subiectul inițial. Andy e nebun 
după tine, se vede cu ochiul liber. 

Halleigh se îmbujora, iar mama ei spuse: 

— Toţi îl iubim pe Andy. După care petrecerea şi-a revenit. 

Restul conversațţiei a oscilat între subiecte legate de nuntă 
şi mâncărurile pregătite pe rând de fiecare biserică pentru 
evacuați. Mâine-seară era rândul catolicilor şi Maxine părea 
uşurată când a spus că numărul celor pentru care trebuia 
făcută mâncarea scăzuse la douăzeci şi cinci. 

În timp ce conduceam spre casă după aceea, mă simțeam 
un pic obosită de la socializarea cu care nu eram obişnuită. Şi 
mai trebuia şi să o pun la curent pe Amelia cu noul ei trecut 
inventat. Dar când am văzut camioneta în grădina mea, toate 
gândurile astea mi-au zburat din minte. 

Quinn era aici - Quinn, vârcolacul-tigru, care aranja şi 
producea evenimente sociale pentru lumea celor bizari — 


Quinn, iubițelul meu. Am parcat în spate şi am sărit din 
maşină, după ce m-am uitat emoționată în oglinda 
retrovizoare, ca să mă asigur că machiajul era în regulă. 

Quinn s-a grăbit să deschidă uşa din spate, iar eu am 
alergat pe scări. Am sărit de gâtul lui, el m-a prins şi s-a 
învârtit cu mine şi în timp ce mă lăsa jos mă săruta, 
cuprinzându-mi fața cu mâinile. 

— Eşti atât de frumoasă, spuse când se opri să ia o gură de 
aer. Apoi, pe nerăsuflate: Miroşi atât de bine. 

Şi apoi se întoarse la sărutat. În cele din urmă ne-am 
desprins. 

— De când nu te-am mai văzut! am spus. Ce mă bucur că 
eşti aici! 

Nu-l mai văzusem pe Quinn de câteva săptămâni şi atunci 
fusesem cu el foarte puţin, pentru că era în trecere prin 
Shreveport, în drum spre Florida, unde trebuia să ducă 
decorul pentru majoratul fetei unui lider de haită. 

— Mi-a fost dor de tine, iubito, spuse, lăsând să i se vadă 
dinţii albi, strălucitori. 

Capul ras îi strălucea în lumina soarelui, care la ora asta 
târzie a după-amiezii bătea din spate. 

— Am stat un pic de vorbă cu colega ta cât ai fost la 
petrecere. Cum a ieşit? 

— Cum ies de obicei petrecerile de genul ăsta. O mulțime 
de cadouri şi multă bârfă. E a doua petrecere la care am fost 
pentru fata asta, plus că le-am dat o farfurie din porțelan fin, 
deci i-am tratat bine. 

— Poţi să te duci la mai multe petreceri pentru aceeaşi 
persoană? 

— Într-un orăşel aşa mic, ca ăsta, da. Şi astă-vară a mai 
avut o petrecere şi o cină festivă la ea acasă, în Mandeville. 
Deci cred că Andy şi Halleigh s-au aranjat destul de bine. 

— Dar credeam că trebuiau să se căsătorească în aprilie 
trecut. 

I-am zis de infarctul lui Caroline Bellefleur. 

— Pe când îşi revenea după asta şi ei vorbeau de data 


nunții din nou, domnişoara Caroline a căzut şi şi-a fracturat 
şoldul. 

— Uau! 

— Şi doctorii nu credeau că o să treacă peste asta, dar a 
supraviețuit. Deci cred că Halleigh şi Andy şi Portia şi Glen vor 
avea de fapt cea mai așteptată nuntă a anului în Bon Temps, 
luna viitoare. Şi eşti şi tu invitat. 

— Serios? 

Am intrat în casă pentru că voiam să-mi scot pantofii şi mai 
voiam să văd şi ce face colega mea. Încercam să mă gândesc 
s-o trimit să facă ceva care să-i ia mult timp, pentru că 
apucam atât de rar să-l văd pe Quinn, care era, într-un fel, 
prietenul meu, dacă mai pot folosi termenul ăsta la vârsta mea 
(douăzeci şi şapte). 

Adică eu credeam că ar fi prietenul meu dacă ar fi încetinit 
ritmul suficient cât să se ataşeze de mine. 

Dar Quinn lucra pentru o filială a firmei Evenimente 
Extreme (Elegante), iar slujba lui acoperea un teritoriu vast, şi 
la propriu şi la figurat. De când ne despărțiserăm în New 
Orleans, după ce fuseserăm răpiți de vârcolaci-lupi, îl văzusem 
pe Quinn de trei ori. Prima dată, trecea prin Shreveport 
într-un weekend, în drum spre alt oraş, şi am ieşit să luăm 
cina la „Ralph and Kacoo's”, un restaurant îndrăgit. A fost o 
seară plăcută, dar m-a dus acasă devreme, pentru că a doua zi 
dimineaţă trebuia să se urce la volan la ora şapte. A doua oară, 
a trecut pe la bar când eram la lucru şi, cum era o seară lejeră, 
mi-am luat o oră liberă şi am stat de vorbă cu el şi ne-am ținut 
un pic de mână. A treia oară, i-am ținut companie în timp ce-şi 
încărca maşina la depozitul „Spaţiul tău de închiriat”. Era în 
toiul verii şi eram amândoi foarte transpirați. Şiroaie de 
transpirație, o grămadă de praf, magazii cu mărfuri, 
stivuitorul care trecea pe acolo... nu era un mediu romantic. 

Şi, deşi Amelia era obligată să coboare cu poşeta pe umăr 
cu intenţia clară de a ieşi în oraş, ca să ne lase singuri, nu 
părea probabil că vom beneficia de o clipă pentru a consuma o 
relație care avea la dispoziție atât de puţin timp. 


Amelia ne-a spus la revedere cu un zâmbet larg şi, cum are 
cei mai albi dinți din lume, arăta ca pisica Cheshire. Părul 
scurt îi stătea în toate părțile (spunea că nimeni din Bon 
Temps nu poate să-l taie drept) şi nu era deloc fardată. Amelia 
arată ca o mămică din suburbii, care are un scaun pentru 
bebeluş pe bancheta din spate a maşinii; genul de mamă care 
îşi face timp să alerge şi să înoate şi să joace tenis. În realitate, 
Amelia chiar alerga de trei ori pe săptămână şi practica Tai Chi 
în curtea din spate, dar nu suporta să intre în apă şi credea că 
tenisul este pentru (citez) „idioţii care respiră pe gură”. Eu i-am 
admirat dintotdeauna pe jucătorii de tenis, dar când Amelia 
avea o părere, ţinea cu dinţii de ea. 

— Mă duc la mall în Monroe, spuse. Am de făcut nişte 
cumpărături. 

Ne-a făcut cu mâna ca să ne arate ce colegă bună e, a sărit 
în Mustangul ei şi a dispărut... 

„„. lăsându-ne pe mine şi pe Quinn să ne uităm pierduţi 
unul la altul. 

— Şi Amelia asta..., am spus într-o doară. 

— E... o figură, spuse Quinn, la fel de stânjenit ca şi mine. 

— Chestia e că..., am început, în timp ce el zise: 

— Uite, cred c-ar trebui... şi ne-am împotmolit amândoi. 

A făcut un gest care a indicat că ar trebui să zic eu prima. 

— Cât timp stai? am întrebat. 

— Trebuie să plec mâine, spuse. Aş putea să stau în 
Monroe sau Shreveport. 

Ne-am uitat iar pierduţi unul la altul. Nu pot să citesc 
minţile vârcolacilor, nu ca pe cele ale oamenilor obişnuiţi - pot 
totuşi să simt intenţia, iar intenţia era... intenție. 

— Deci... 

Se lăsă pe un genunchi. 

— Te rog, zise. 

Am fost nevoită să zâmbesc, dar apoi mi-am întors privirea. 

— Singura problemă e că..., am început din nou. 

Discuţia asta ar fi fost mult mai uşoară pentru Amelia, care 
spunea totul pe față. 


— Ştii că între noi e aşa, un... 

Am făcut un gest cu mâna între mine şi el. 

— Magnetism, spuse el. 

— Exact, am spus. Dar dacă o să ne vedem la fel de rar ca 
în ultimele trei luni, nu sunt sigură că vreau să fac pasul 
următor. 

Nu-mi plăcea s-o spun, dar a trebuit. Nu era nevoie să mă 
fac singură să sufăr. 

— Mă simt foarte atrasă de tine. Foarte, foarte atrasă. Dar 
nu sunt genul aventurii de o noapte. 

— După încheierea reuniunii, o să am mai mult timp liber, 
spuse Quinn şi mi-am dat seama că era absolut sincer. Am 
venit să te întreb dacă aş putea să-l petrec cu tine. 

— Vorbeşti serios? N-am putut să nu par neîncrezătoare. 
Serios? 

Mi-a zâmbit. Quinn e ras în cap, are tenul măsliniu, nasul 
bine conturat şi când zâmbeşte face gropiţe la colțurile gurii. 
Are ochii violet, ca panseluțele de primăvară. E bine făcut, ca 
un luptător profesionist, şi la fel de timid. A ridicat mâna, de 
parcă ar fi depus un jurământ. 

— Jur pe un teanc de Biblii, spuse. 

— Da, am spus, după o clipă în care mi-am analizat 
premoniţiile, să mă asigur că nu erau grave. 

Şi, de asemenea, poate că nu aveam un detector intern de 
adevăruri, dar aş fi putut să-mi dau seama dacă ar fi gândit O 
spun numai ca s-ajung în patul ei. E greu să-i citeşti pe 
teriantropi, creierul lor e semi-opac şi mă respinge, dar asta aş 
fi detectat-o. 

— Atunci... da. 

— Oh, Doamne. 

Quinn a inspirat adânc, iar zâmbetul lui a luminat camera. 
Dar în clipa următoare, în ochi i-a apărut privirea aceea 
concentrată pe care o au bărbaţii când se gândesc explicit la 
sex. Şi atunci, dintr-odată, Quinn se ridică în picioare şi mă 
strânse în braţe atât de tare de parcă am fi fost legaţi unul de 
altul cu nişte sfori. 


Gura lui a găsit-o pe a mea şi ne-am întors unde 
rămăseserăm cu sărutatul. Gura lui era pricepută şi limba 
foarte caldă. Mâinile lui au început să-mi examineze 
topografia. În jos pe coloană, până la linia şoldurilor, în sus 
până la umeri, ca să-mi cuprindă fața pentru o clipă, în jos, pe 
după gât, ca să mă tachineze fin cu degetele. Apoi acele degete 
mi-au găsit sânii şi, după o secundă, mi-au tras maioul din 
pantaloni şi au început să exploreze teritorii pe care până 
atunci doar le vizitase în trecere. Îi plăcea ce descoperea, dacă 
„Mmmmm” era o mărturie a plăcerii. Mie îmi spunea foarte 
multe. 

— Vreau să te văd, îmi spuse. Vreau să te văd toată. Nu mai 
făcusem dragoste în timpul zilei până acum. Părea incitant de 
păcătos să te lupți cu nasturii înainte să apună soarele şi eram 
atât de recunoscătoare că-mi pusesem un sutien alb de 
dantelă, superdrăguţ, şi chiloţei minusculi. Când mă îmbrac 
frumos, îmi place să o fac până la ultimele detalii. 

— Oh, spuse când văzu sutienul, care contrasta frumos cu 
bronzul meu puternic. Oh, Doamne. 

Nu erau cuvintele, ci expresia admirației adânci, îmi 
scosesem deja pantofii. Din fericire, în dimineața aia 
renunțasem la nişte colanți până la genunchi, practici, dar 
complet neatrăgători, şi acum nu purtam nimic. Quinn se 
simțea bine adulmecându-mi gâtul şi sărutându-mă în jos, 
până la sutien, în timp ce eu mă chinuiam să-i desfac cureaua, 
dar nu prea reuşeam, pentru că el se apleca în timp ce eu 
încercam să mă descurc cu catarama rigidă. 

— Scoate-ţi bluza, am spus, şi vocea mea sună la fel de 
nerăbdătoare ca a lui. Eu n-am bluză, nici tu n-ar trebui să ai. 

— Bine, spuse, şi imediat bluza dispăru. Quinn n-avea păr 
pe piept, cum probabil că v-aţi aştepta, în schimb e plin de 
muşchi şi în momentul acela pielea lui măslinie era bronzată. 
Sfârcurile erau surprinzător de închise la culoare şi (nu atât de 
surprinzător) foarte tari. O, Doamne - chiar la nivelul ochilor 
mei. A început să-şi desfacă afurisita de curea, în timp ce eu 
am pornit să explorez un sfârc cu gura şi pe celălalt cu mâna. 


Întregul corp al lui Quinn a tresărit şi s-a oprit din ceea ce 
făcea. Şi-a trecut degetele prin părul meu şi mi-a tras capul 
înspre el şi a oftat, deşi s-a auzit mai mult ca un mârâit, 
vibrând în tot corpul. Mi-am dus mâna liberă către pantalonii 
lui şi a început să se ocupe din nou de curea, dar distrat şi nu 
foarte atent. 

— Să mergem în dormitor, am spus, dar nu a sunat ca o 
sugestie calmă şi chibzuită, ci mai degrabă ca o poruncă 
aspră. 

M-a luat pe sus şi eu mi-am pus braţele în jurul gâtului lui 
şi l-am sărutat din nou pe gura aia frumoasă. 

— Nu-i corect, a mârâit, eu am mâinile ocupate. 

— În pat, am spus şi m-a lăsat pe pat şi apoi pur şi simplu 
a căzut peste mine. 

— Hainele, i-am reamintit, dar n-a răspuns pentru că avea 
gura plină cu dantelă albă şi un sân. O, am spus. Şi cred c-am 
mai spus „O” de câteva ori şi, la fel, „Da”. 

Un gând brusc m-a smuls din savurarea momentului. 

— Quinn, ai... ştii tu... 

Eu nu avusesem nevoie de aşa ceva până atunci pentru că 
vampirii nu pot lăsa o fată însărcinată şi nici să-i transmită 
vreo boală. 

— De ce crezi că încă mai am pantalonii pe mine? spuse, 
scoțând un pachet mic din buzunarul de la spate. 

De data asta zâmbetul era mai sălbatic. 

— Ce bine, am spus din inimă. 

M-aş fi aruncat pe geam dacă ar fi trebuit să renunţ. 

— Şi acum poți să-ți scoţi şi pantalonii. 

Îl mai văzusem pe Quinn dezbrăcat, dar în împrejurări 
tensionate — în mijlocul unei mlaştini, în ploaie, în timp ce 
eram urmăriți de vârcolaci-lupi. Quinn s-a aşezat pe marginea 
patului şi şi-a scos pantofii şi şosetele, încet, ca să-l pot 
urmări. A ieşit din pantaloni, lăsând să se vadă o pereche de 
boxeri, care sufereau şi ei de un anumit tip de tensiune. Cu o 
mişcare rapidă i-a scos şi pe aceştia. Avea un fund ferm şi 
musculos, iar linia de la şold până la coapsă te făcea să-ţi lase 


gura apă. Avea cicatrice albe şi fine, peste tot, dar asta nu-i 
făcea corpul mai puţin puternic. Stăteam în genunchi pe pat 
şi-l admiram şi el spuse: 

— Acum e rândul tău. 

Mi-am desfăcut sutienul şi l-am scos. El a gemut: 

— Dumnezeule. Sunt cel mai norocos om din lume. 

După o pauză, spuse: 

— Şi restul. 

M-am aşezat pe pat şi mi-am scos chestiuțele dantelate. 

— E ca şi când aş sta în fața unei mese îmbelşugate, zise. 
Nu ştiu de unde să încep. 

Mi-am atins sânii. 

— Felul întâi, am sugerat. 

Am descoperit că limba lui Quinn era un pic mai aspră 
decât a unui bărbat obişnuit. Aveam răsuflarea întretăiată şi 
scoteam sunete incoerente, în timp ce el se muta de la sânul 
drept la cel stâng, încercând să se decidă care îi plăcea mai 
mult. N-a putut să se hotărască imediat, ceea ce nu m-a 
deranjat deloc. Pe când el alesese sânul drept, începusem să 
mă împing în el şi să scot sunete care nu puteau fi altfel decât 
disperate. 

— Cred că o să sar peste felul doi şi o să trec direct la 
desert, şopti, cu vocea gravă şi aspră. Eşti pregătită, iubito? 
Aud că eşti pregătită. Şi simt că eşti pregătită. 

— Sunt foarte pregătită, am spus, aplecându-mă să-i apuc 
mădularul. 

L-a străbătut un fior când l-am atins. A rulat prezervativul. 

— Acum, mormăi. Acum! 

Mi-am ridicat şoldurile să-l întâmpin. 

— Am visat la momentul ăsta, spuse, pătrunzând în mine 
cât putea de adânc. 

A fost ultimul lucrul pe care vreunul dintre noi a fost în 
stare să-l mai rostească. 

Apetitul lui Quinn era la fel de impresionant ca şi 
echipamentul pe care îl poseda. 

I-a plăcut desertul atât de mult, încât a mai cerut o portie. 


Capitolul 3 


Când s-a întors Amelia, eram în bucătărie, îl hrănisem pe 
Bob, motanul ei, pentru că ea fusese atât de politicoasă să 
plece mai devreme şi merita un fel de recompensă. Politeţea nu 
e ceva natural pentru Amelia. 

Bob şi-a ignorat mâncarea, preferând să-l privească pe 
Quinn cum prăjea şunca şi pe mine cum tăiam roşiile. 
Scosesem brânza şi maioneza şi muştarul şi murăturile, tot 
ce-mi puteam imagina că şi-ar dori un bărbat pe un sendviş cu 
şuncă. Eu îmi pusesem nişte pantaloni scurți vechi şi un 
tricou, iar Quinn îşi luase geanta din maşină şi se îmbrăcase 
cu hainele de sală - un maiou milităresc şi pantaloni scurți din 
bumbac. 

Amelia l-a studiat pe Quinn din cap până în picioare când 
acesta s-a întors spre aragaz şi apoi s-a uitat la mine, 
zâmbind. 

— A decurs bine întâlnirea voastră? întrebă, aruncând 
pungile cu cumpărături pe masa din bucătărie. 

— Treci în camera ta, te rog, am spus, pentru că altfel 
Amelia ar fi vrut să admirăm fiecare dintre lucrurile pe care le 
cumpărase. 

Îmbufnată, Amelia apucă pungile şi le duse sus, revenind 
după un minut să-l întrebe pe Quinn dacă era suficientă 
şuncă şi pentru ea. 

— Desigur, spuse Quinn amabil, scoțând din tigaie câteva 
felii şi punând altele la prăjit. 

Îmi plăceau bărbaţii care ştiu să gătească. În timp ce 
aranjam farfuriile şi tacâmurile, mă gândeam cu plăcere la 
senzația pe care o aveam mai jos de buric şi la starea de spirit 
copleşitor de relaxată care mă cuprinsese. Am scos trei pahare 
din dulap, dar în drum spre frigider uitasem ce trebuie să fac, 


fiindcă mă zăpăcise Quinn care venise de lângă aragaz să mă 
sărute în fugă. Buzele lui erau atât de calde şi ferme, îmi 
aminteau de altceva care fusese cald şi ferm. Mi-am amintit de 
uimitorul moment de revelație când Quinn a pătruns în mine 
pentru prima dată. Ţinând cont că aventurile mele sexuale 
precedente fuseseră numai cu vampiri, care sunt clar de 
partea rece, vă puteți imagina cât m-a dat gata această 
experiență cu un iubit care respira, care avea o inimă care 
bătea şi un penis cald. De fapt, ființele care-şi schimbă forma 
erau chiar un pic mai calde decât oamenii obişnuiţi. Chiar şi 
prin prezervativ am putut să simt căldura. 

— Ce-i? întrebă Quinn. Ce-i cu privirea asta? Zâmbea 
amuzat. 

Am zâmbit şi eu. 

— Mă gândeam doar la temperatura ta, am spus. 

— Da, ştii c-am fost fierbinte, spuse cu un rânjet. Şi cu 
cititul gândurilor cum a mers? întrebă mai serios. A ieşit ceva? 

Mi s-a părut grozav că şi-a pus întrebarea asta. 

— Nu pot să spun că gândurile tale mi-au pus probleme, 
am răspuns, fără să-mi pot ascunde un zâmbet. Aş putea să 
fac un şoc dacă tot aş sta să înregistrez 
„dadadadaterogterogterog” ca pe un gând. 

— Nici o problemă atunci, spuse total dezinhibat. 

— Nici o problemă. Dacă tu eşti mulțumit acum şi fericit, 
sunt şi eu fericită. 

— E al naibii de bine, atunci. Quinn s-a întors la aragaz. 

— Asta e grozav. 

Şi eu credeam că era. Într-adevăr grozav. 

Amelia şi-a mâncat sendvişul cu poftă şi apoi l-a luat pe 
Bob în braţe să-i dea bucăţelele de şuncă pe care le pusese 
deoparte. Pisica mare, alb cu negru, torcea ca o morişcă. 

— Deci, spuse Quinn, după ce primul sendviş a dispărut 
incredibil de repede, ăsta e tipul pe care l-ai transformat din 
greşeală? 

— Da, spuse Amelia, scărpinându-i urechile lui Bob. El e 
tipul. 


Amelia stătea turceşte pe taburetul de bucătărie, o chestie 
pe care eu pur şi simplu nu pot s-o fac, şi era concentrată 
asupra pisicii. 

— Micuţule, îl alintă. Cine-i iubițelul meu blănos? Cine-i? 

Quinn părea uşor dezgustat, dar şi eu îi vorbeam lui Bob ca 
unui copil mic atunci când eram cu el, deci eram la fel de 
vinovată. Bob, vrăjitorul, fusese un tip slăbănog şi ciudat, cu 
un uşor farmec de tocilar. Amelia mi-a spus că Bob fusese 
stilist; dacă era adevărat, m-am gândit, probabil că aranja 
coafuri la vreun salon funerar. Pantaloni negri, cămaşă albă, 
bicicletă? Aţi cunoscut vreodată vreun stilist care să se 
prezinte aşa? 

— Deci, spuse Quinn. Ce-o să faci ca să rezolvi problema cu 
el? 

— Studiez, spuse Amelia. Încerc să-mi dau seama ce-am 
greşit, ca să pot repara. Ar fi mai uşor dacă aş putea... 

Vocea i se stinse cuprinsă parcă de vinovăţie. 

— Dacă ai putea să vorbeşti cu mentorul tău? am spus ca 
s-o ajut. 

Se încruntă la mine. 

— Da, spuse. Dacă aş putea să vorbesc cu mentorul meu. 

— Şi de ce n-o faci? întrebă Quinn. 

— În primul rând, nu trebuia să mă folosesc de 
transformare. N-avem voie să facem asta. În al doilea rând, am 
încercat să dau de ea online, pe toate canalele pe care le 
folosesc vrăjitoarele, şi nu găsesc deloc ştiri despre ea. Poate 
că s-a dus într-un adăpost pe undeva, poate stă la copii sau la 
prieteni, sau poate c-a murit în inundații. 

— Bănuiesc că principalul tău venit era din închirierea 
casei. Ce planuri ai acum? În ce stadiu se află proprietatea? 
întrebă Quinn, ducând farfuria lui şi a mea la chiuvetă. 

Nu se sfia să pună întrebări personale în seara asta. 
Aşteptam cu interes să aud răspunsurile Ameliei. Am vrut 
dintotdeauna să ştiu o mulțime de lucruri despre ea, dar era 
nepoliticos să întreb. Spre exemplu, din ce trăia acum? Deşi 
lucrase cu jumătate de normă pentru prietena mea Tara 


Thornton la „Tara's Togs” cât timp asistenta Tarei fusese 
bolnavă, cheltuielile Ameliei depăşeau cu mult venitul ei 
vizibil. Asta însemna că avea un card de credit sănătos, ceva 
economii sau altă sursă de venit în afară de banii pe care-i 
scotea din tarot, într-un magazin de lângă piața Jackson, şi 
din chirie, care acum nu mai veneau. Mama ei îi lăsase nişte 
bani. Câteva grămezi bune, probabil. 

— Păi am fost în New Orleans o dată de la furtună, spuse 
Amelia. L-ai cunoscut pe Everett, chiriaşul meu? 

Quinn încuviință dând din cap. 

— Când a putut ajunge la un telefon, m-a sunat să-mi 
spună de nişte pagube la parter, unde locuiesc eu. Erau copaci 
doborâțţi şi crengi pe jos şi bineînţeles că n-am avut curent 
electric şi apă timp de două săptămâni. Dar cartierul n-a fost 
aşa grav afectat ca altele, slavă Domnului, şi când a revenit 
curentul electric m-am furişat şi eu acolo. 

Amelia inspiră adânc. Puteam auzi direct din mintea ei că 
se temea să se aventureze pe teritoriul pe care începuse să ni-l 
dezvăluie. 

— Ăăă... m-am dus să vorbesc cu tatăl meu despre 
reparația acoperişului. În momentul ăla aveam şi noi un 
acoperiş albastru, ca jumătate dintre cei din jurul nostru. 

Folia albastră care ţinea locul acoperişurilor avariate era 
noua modă în New Orleans. 

Era prima dată când Amelia vorbea despre familia ei în fața 
mea, altfel decât la modul general. Aflasem mai multe din 
gândurile ei decât din conversațiile pe care le purtam şi 
trebuia să fiu atentă să nu încurc cele două surse atunci când 
vorbeam. Simţeam prezența tatălui în mintea ei, iar iubirea şi 
resentimentul i se amestecau confuz în gânduri. 

— Tatăl tău o să-ţi repare casa? întrebă Quinn la 
întâmplare. 

Căuta într-o cutie în care țineam prăjiturelele care 
ajungeau în casă, ceea ce nu se întâmpla foarte des, pentru că 
aveam tendinţa să adun kilograme când erau dulciuri prin 
preajmă. Amelia n-avea problema asta, aşa că umpluse cutia 


cu mai multe feluri de fursecuri şi îi spuse lui Quinn că era 
invitat să se servească. 

Amelia a încuviințat, mult mai fascinată acum de blana lui 
Bob decât fusese o clipă mai devreme. 

— Da, a pus o echipă de lucrători să se ocupe de asta, 
spuse. 

Pentru mine, astea erau noutăți. 

— Deci, cine e de fapt tatăl tău? 

Quinn rămase la fel de direct când punea întrebări, până 
acum funcționase bine. 

Amelia se foi pe scaun, făcându-l pe Bob să-şi ridice capul 
în semn de protest. 

— Copley Carmichael, mormăi. 

Am rămas amândoi muţi de uimire. După un minut, ea îşi 
ridică privirea spre noi. 

— Ce-i? întrebă. OK, e renumit. OK, e bogat. Şi? 

— Ai un alt nume de familie? 

— Folosesc numele mamei. Am obosit ca oamenii să se 
poarte ciudat în preajma mea, spuse Amelia răspicat. 

Quinn şi cu mine ne-am uitat unul la celălalt. Copley 
Carmichael era un nume mare în statul Louisiana. Era băgat 
în tot felul de afaceri financiare şi toate afacerile astea erau 
cam murdare. Dar învârtea treburile într-un fel cât se poate de 
uman şi de demodat: nici o boare supranaturală în jurul lui 
Copley Carmichael. 

— El nu ştie că tu eşti vrăjitoare? am întrebat. 

— N-a vrut să creadă nici o secundă, spuse Amelia, pe un 
ton frustrat şi abătut. Crede că sunt o mică impostoare, că-mi 
pierd vremea cu oameni ciudați şi mă ocup cu lucruri ciudate, 
numai ca să-i fac lui în ciudă. N-ar crede nici în vampiri, dacă 
nu i-ar vedea la tot pasul. 

— Şi mama ta? întrebă Quinn. 

Mi-am umplut cana de ceai. Ştiam răspunsul la asta. 

— A murit, îi spuse Amelia. Acum trei ani. Am plecat din 
casa tatălui meu şi m-am mutat la parterul casei de pe Chloe. 
Mi-o dăduse când am terminat liceul, ca să am propriul meu 


venit şi mă pusese să mă ocup de ea singură, ca să capăt 
experienţă. 

Mi s-a părut un aranjament cât se poate de bun. Am 
întrebat-o ezitant: 

— Şi n-a fost bine c-a făcut asta? Să te facă să înveţi din 
practică? 

— Păi... da, recunoscu. Dar când am plecat, a vrut să-mi 
dea pensie alimentară... la vârsta mea! Ştiam că trebuie să mă 
descurc singură. Cu chiria şi banii pe care-i scoteam cu 
ghicitul şi treburile de magie am reuşit să mă pun pe picioare, 
să mă întrețin. 

A scuturat din cap cu mândrie. 

Amelia părea să nu-şi dea seama că de fapt chiria era un 
venit dintr-un cadou de-al tatălui ei, deci nu ceva câştigat de 
ea. Amelia era cu adevărat mulțumită de independența ei 
financiară. Noua mea prietenă, pe care o întâlnisem aproape 
din întâmplare, era un mănunchi de contradicții. Îi auzeam 
gândurile tare şi clar pentru că le trimitea liber. Când eram 
singură cu Amelia, trebuia să fiu foarte atentă. Mă relaxasem 
cu Quinn în preajmă, dar n-ar fi trebuit. Primeam un haos din 
capul Ameliei. 

— Deci, taică-tău ar putea să te ajute să-ţi găseşti 
mentorul? întrebă Quinn. 

Amelia păru pierdută o clipă, de parcă ar fi analizat 
varianta asta. 

— Nu văd cum, spuse încet. E un tip puternic, ştiţi asta. 
Dar de când cu Katrina, se descurcă la fel de greu în New 
Orleans ca toți ceilalți. 

Cu excepția faptului că avea mult mai mulți bani şi ar fi 
putut să plece în altă parte, să se întoarcă atunci când avea 
chef, ceea ce majoritatea locuitorilor din oraş nu puteau face. 
Mi-am ţinut gura închisă, ca să păstrez această observaţie 
pentru mine. Era timpul să schimbăm subiectul. 

— Amelia, am spus, cât de bine îl cunoşteai pe Bob? ÎI 
caută oare cineva? 

A părut un pic înspăimântată, cam neobişnuit pentru 


Amelia. 

— Şi eu mă-ntreb, spuse. Îl ştiam pe Bob foarte puţin 
înainte de seara aceea. Dar ştiu că Bob avea - are — prieteni 
buni în comunitatea magică. Nu cred că ştie vreunul dintre ei 
că noi am fost împreună. În seara aceea, seara dinaintea 
balului reginei unde s-a întâmplat porcăria aia între vampirii 
din Arkansas şi ai noştri, eu şi cu Bob ne-am întors la mine 
acasă după ce ne-am despărțit de Terry şi Patsy la pizzerie. 
Bob a sunat la serviciu şi le-a spus că e bolnav şi nu poate veni 
a doua zi, cum chefuisem atât de tare, şi apoi ziua aia a 
petrecut-o cu mine. 

— Deci e posibil ca familia lui Bob să-l caute de luni de zile? 
Să nu ştie dacă e mort sau viu? 

— Hai, potoleşte-te. Nu sunt atât de îngrozitoare. Bob a fost 
crescut de mătuşa lui, dar nu se înțeleg deloc. Nu prea a mai 
vorbit cu ea în ultimii ani. Sunt sigură că are prieteni care pot 
fi îngrijorați şi-mi pare foarte, foarte rău. Dar chiar dacă ei ar 
şti ce s-a întâmplat, asta nu l-ar ajuta pe Bob, nu? Şi de când 
cu Katrina, toată lumea în New Orleans are o mulțime de alte 
lucruri pentru care să-şi facă griji. 

În acest moment interesant al discuţiei, a sunat telefonul. 
Eu eram cel mai aproape, aşa că am răspuns. Vocea fratelui 
meu aproape că exploda de entuziasm. 

— Sookie, trebuie să vii în Hotshot cam într-o oră. 

— De ce? 

— Eu şi Crystal ne căsătorim. Surpriză! 

Deşi nu era un şoc total (Jason „ieşea” cu Crystal Norris de 
câteva luni), faptul că ceremonia avea să aibă loc atât de 
repede m-a neliniştit. 

— Crystal e însărcinată din nou? am întrebat bănuitoare. 

Pierduse un copil al lui Jason nu cu mult timp în urmă. 

— Da! răspunse el, de parcă ar fi fost cea mai bună veste pe 
care ar fi putut să mi-o împărtăşească. Şi de data asta vom fi 
căsătoriți când soseşte bebeluşul. 

Jason ignora realitatea şi nu era dispus să facă altfel. 
Adevărul era că fata fusese însărcinată cel puțin încă o dată 


înainte de a-l cunoaşte pe Jason şi pierduse şi copilul acela. 
Comunitatea din Horshot era victimă a căsătoriilor între rude. 

— Bine, voi fi acolo, am zis. Pot veni cu Amelia şi Quinn? 

— Sigur, spuse Jason. Eu şi Crystal vom fi mândri să fie şi 
ei. 

— Să aduc ceva? 

— Nu, Calvin şi ceilalți se pregătesc să se apuce de gătit. O 
să organizăm totul afară, am întins becurile. Cred că vor avea 
o tigaie mare de jambalaya?, nişte risotto şi salată de varză, iar 
eu şi prietenii mei aducem băutura. Tu doar ai grijă să arăţi 
bine. Ne vedem în Hotshot într-o oră. Să nu întârzii. 

Am închis şi am mai stat acolo o clipă, cu mâna pe telefonul 
fără fir. Era tipic pentru Jason: vino într-o oră la o ceremonie 
aranjată în ultimul moment din unul din cele mai proaste 
motive posibile şi nu întârzia! Bine că nu mi-a cerut să aduc 
un tort. 

— Sookie, eşti bine? întrebă Quinn. 

— Fratele meu, Jason, se căsătoreşte în seara asta, am 
spus, încercând să păstrez tonul calm. Suntem invitaţi la 
nuntă şi trebuie să ajungem acolo într-o oră. 

Mi-am dat şi eu seama că Jason n-o să se însoare cu o 
femeie pe care eu să o plac cu adevărat; dintotdeauna arătase 
o preferință pentru târfe dure. Şi Crystal era una dintre 
acestea, cu siguranță. Crystal era vârcolac-panteră, membră a 
unei comunități care-şi păstrase cu mândrie propriile secrete. 
De fapt, fratele meu era şi el acum vârcolac-panteră pentru că 
fusese muşcat de mai multe ori de un rival care încerca să o 
atragă pe Crystal. 

Jason era mai mare decât mine şi, Dumnezeu ştie, avusese 
parte de femei din plin. Nu puteam decât să presupun că ştia 
el când i se potrivea una. 

Când m-am trezit din gândurile mele, am descoperit că 
Amelia era însuflețită şi nerăbdătoare. Îi plăcea să iasă şi să 
chefuiască, iar posibilitățile pentru aşa ceva erau limitate în 


2 Mâncare tradițională din Louisiana, pe bază de orez şi carne. 


Bon Temps. Quinn, care-l cunoscuse pe Jason când venise să 
mă viziteze, mă privi sceptic, cu o sprânceană ridicată. 

— Da, ştiu, am zis. E nebunesc şi prostesc. Dar Crystal e 
însărcinată din nou şi nu-i cale să-l opreşti. Vreţi să veniţi cu 
mine? Nu sunteți obligați - mă tem că trebuie să încep să mă 
pregătesc chiar acum. 

Amelia zise: 

— Grozav, o să pot purta noua rochie! şi se grăbi sus să 
rupă etichetele. 

Quinn spuse: 

— Iubito, vrei să vin şi eu? 

— Da, te rog, am răspuns. 

A venit lângă mine şi m-a strâns în braţele lui puternice. 
M-am simţit consolată, deşi ştiam că el se gândea la cât de 
nebun era Jason. 

Şi, în mare, eram de acord cu el. 


Capitolul 4 


Seara era încă destul de cald, dar nu sufocant, în acest 
septembrie târziu. Purtam o rochie fără mâneci, albă cu flori 
roşii, una pe care o mai purtasem înainte, la o întâlnire cu Bill 
(la care nu voiam să mă gândesc). Din pură vanitate, mi-am 
pus sandale roşii cu tocuri înalte, deşi nu erau deloc practice 
pentru o nuntă care se desfăşura într-un loc ca vai de el. M-am 
machiat în timp ce Quinn era la duş şi nu-mi displăcea 
imaginea pe care o vedeam în oglindă. Nimic nu-ți poate da 
mai multă strălucire decât o partidă grozavă de sex. Am ieşit 
din camera mea şi m-am uitat la ceas. Trebuia să plecăm 
imediat. 

Amelia purta o rochie cu mânecă scurtă, bej, cu un mic 
model bleumarin. Ameliei îi plăcea la nebunie să-şi cumpere 
haine şi avea impresia că se îmbracă şmecher, dar avea 
gusturi de tânără matroană din suburbii. Purta sandale 
bleumarin, cu flori pe barete, mult mai potrivite oricum decât 
tocurile mele. 

Chiar când începusem să-mi fac griji, Quinn ieşi din 
camera mea îmbrăcat într-o cămaşă maro de mătase şi 
pantaloni deschişi la culoare. 

— Ce zici de-o cravată? întrebă. Am câteva în geantă. 

M-am gândit la decorul rural şi la cât de puţin sofisticată 
era comunitatea din Hotshot. 

— Nu cred că va fi necesară o cravată, am spus, şi Quinn 
păru uşurat. 

Ne-am îngrămădit în maşina mea şi am condus spre vest şi 
apoi spre sud. Pe drum am avut ocazia să le explic invitaţilor 
mei din afara oraşului despre grupul izolat de 
vârcolaci-pantere şi casele lor adunate la un loc în zona rurală 
Renard Parish. La volan eram eu, pentru că aşa era cel mai 


simplu. După ce am trecut de vechea cale ferată, ținutul a 
devenit tot mai nepopulat, iar cale de trei-patru kilometri n-am 
văzut nici un fel de lumini. Apoi am zărit maşini şi lumini la o 
intersecție, în fața noastră. Ajunseserăm. 

Hotshot se afla în mijlocul pustietății, aşezat într-o 
depresiune lungă în mijlocul unui relief uşor ondulat, 
ridicături cu forme prea firave pentru a fi numite dealuri. 
Întemeiată la o veche răscruce de drumuri, comunitatea 
singuratică emana o puternică vibraţie magică. Îmi dădeam 
seama că Amelia simțea această putere. Trăsăturile feței i s-au 
înăsprit şi a devenit mai interesată pe măsură ce ne apropiam. 
Chiar şi Quinn a inspirat adânc. Cât despre mine, puteam 
detecta prezența magiei, dar aceasta nu-mi afecta ființa 
ne-supranaturală. 

Am parcat pe marginea drumului în spatele camionetei lui 
Hoyt Fortenberry. Hoyt era prietenul cel mai bun al lui Jason 
şi umbra lui de o viață. L-am zărit chiar în fața noastră, 
târându-şi picioarele pe şosea către o zonă mai bine luminată. 
Le-am dat o lanternă Ameliei şi lui Quinn, iar eu am tinut-o pe 
a mea îndreptată către picioare. 

— Hoyt, l-am strigat. 

M-am grăbit să-l prind din urmă, atât cât puteam cu 
sandalele mele cu toc. 

— Hei, eşti OK? l-am întrebat când i-am văzut fața plouată. 

Hoyt nu era nici prea arătos, nici prea inteligent, dar era de 
încredere şi genul care putea vedea dincolo de momentul 
prezent, către consecințele faptelor, într-un fel în care fratele 
meu nu s-a priceput niciodată. 

— Sook, spuse Hoyt. Nu pot să cred că se priponeşte. 
Credeam că eu şi Jason vom rămâne burlaci pe vecie. 

Încercă să zâmbească. Viaţa ar fi fost mult mai simplă şi 
mai uşoară dacă aş fi putut să mă îndrăgostesc de Hoyt, 
legându-l în felul acesta de fratele meu pentru totdeauna, dar 
Hoyt şi cu mine nu fuseserăm niciodată câtuşi de puțin 
interesați unul de celălalt. 

Mintea lui Hoyt emana doar nefericire. Era sigur că viaţa lui 


avea să se schimbe pentru totdeauna în seara aceasta. Se 
aştepta ca Jason să o apuce pe calea cea dreaptă, să rămână 
alături de soţia sa, aşa cum trebuia să facă un soț, şi să-i 
abandoneze pe toți ceilalți. 

Speram din suflet că Hoyt nu se înşela în privința banilor. 

În marginea mulțimii, Hoyt se întâlni cu Catfish Hennessy 
şi începură să facă glume cu voce tare legate de cum a cedat 
Jason şi a hotărât să se însoare. 

Speram ca legătura cu băieţii să-l ajute pe Jason să 
depăşească cu bine ceremonia. Nu ştiam dacă Crystal îl iubea 
cu adevărat pe fratele meu, dar Hoyt cu siguranță da. 

Quinn m-a luat de mână şi, cu Amelia în urma noastră, 
ne-am strecurat prin mica mulțime până am ajuns în mijloc. 

Jason purta un costum nou, de un albastru doar un pic 
mai închis decât albastrul ochilor. Arăta grozav şi zâmbea din 
toată inima. Crystal purta o rochie cu imprimeu care imita 
blana de leopard, cu un decolteu tăiat adânc, dar cu grijă ca 
veşmântul să poată fi numit în continuare rochie. Nu ştiam 
dacă modelul de leopard era o mărturisire ironică din partea ei 
sau o simplă expresie a gusturilor ei în materie de modă. 
Bănuiam că a doua variantă. 

Fericitul cuplu stătea în mijlocul unui spaţiu gol, însoţit de 
Calvin Norris, şeful comunității din Hotshot. Mulțimea se 
retrăsese politicos, formând un cerc inegal. 

Calvin, care era unchiul lui Crystal, o ţinea de braţ. Îmi 
zâmbi. Calvin îşi tunsese barba şi îmbrăcase un costum 
pentru ocazii mari, dar el şi Jason erau singurii bărbaţi care 
purtau cravată. Quinn remarcă acest lucru şi răsuflă uşurat. 

Jason mă văzu şi el imediat după Calvin şi-mi făcu semn să 
mă apropii. Am ieşit în față, dându-mi seama dintr-odată că 
aveam să joc un rol în ceremonie. L-am îmbrățişat pe fratele 
meu şi l-am mirosit: colonie de mosc... şi zero alcool. M-am 
liniştit un pic. Bănuisem că Jason se întărise cu un pahar sau 
două, dar era treaz. 

L-am lăsat pe Jason şi m-am uitat în spatele meu să văd ce 
s-a întâmplat cu însoțitorii mei, aşa că am simțit momentul 


când vârcolacii-pantere şi-au dat seama de prezenţa lui Quinn 
acolo. S-a produs o foiala bruscă printre ei şi i-am auzit 
numele trecând de la unul la altul ca un vânt uşor. Calvin 
şopti: 

— L-ai adus pe Quinn? De parcă aş fi venit cu Moş Crăciun 
sau altă creatură mitică. 

— E în regulă? am întrebat, pentru că nici prin cap nu-mi 
trecuse că va face atâta vâlvă. 

— A, da, spuse. Eşti cu el acum? 

Pe chipul lui Calvin se citea un amestec de surprindere şi 
bănuială, aşa că am început să mă întreb imediat ce nu ştiam 
despre noul meu iubit. 

— Da... Într-un fel, am spus, devenind dintr-odată 
precaută. 

— Suntem onorațţi să fie printre noi, mă asigură Calvin. 

— Quinn, şuieră Crystal. 

Pupilele i s-au dilatat şi am simţit cum mintea ei se 
concentra pe partenerul meu cu un fel de admiraţie de fan. Îmi 
venea să-i trag una. Eşti aici să te măriţi cu fratele meu, da? 

Jason părea la fel de surprins ca mine. Era panteră numai 
de câteva luni, deci mai erau o mulțime de lucruri despre 
teriantropi pe care nu le descoperise încă. 

ŞI nici eu. 

Crystal făcu un efort să se calmeze şi să se concentreze la 
ceremonie. Îi plăcea, normal, să fie în centrul atenţiei, dar se 
opri un moment ca să-şi reevalueze viitoarea cumnată. 
Respectul ei față de mine (care până acum practic nici nu 
existase) deveni de nemăsurat. 

— Cum se procedează? am întrebat scurt, încercând să 
readuc situația la normal. 

Calvin reveni la starea lui obişnuită. 

— Pentru că avem invitați şi oameni, am adaptat 
ceremonia, explică pe un ton foarte scăzut. Uite cum se face... 
tu te pui chezaşă pentru Jason, pentru că-i eşti cea mai 
apropiată rudă în viață şi nu are pe altcineva mai în vârstă 
decât tine. Eu sunt cea mai în vârstă rudă în viață a lui 


Crystal, aşa că pentru ea mă pun chezaş eu. O să ne asumăm 
responsabilitatea dacă vreunul dintre ei calcă strâmb. 

Of! Nu-mi plăcea cum sună asta. l-am aruncat o privire 
rapidă fratelui meu, care (normal) părea că nu stă să se 
gândească de două ori la angajamentul pe care aveam să mi-l 
iau. Nici nu trebuia să mă aştept la altceva. 

— Apoi se apropie preotul şi slujba continuă ca la orice altă 
nuntă, spuse Calvin. Dacă n-ar fi outsideri aici, totul ar fi 
diferit. 

Eram curioasă în ce fel, dar nu era momentul să pun multe 
întrebări. Erau totuşi câteva care aveau nevoie de răspuns. 

— Ce penalități mă angajez să plătesc? Ce înseamnă „a 
călca strâmb”? 

Jason scoase un oftat, exasperat că voiam să ştiu ce 
promiteam. Calvin mă privi cu ochii lui galbeni, calmi şi plini 
de înțelegere. 

— Uite ce jurați, spuse Calvin cu o voce liniştită, dar 
intensă. 

Ne-am dat mai aproape de el. 

— Jason, fii foarte atent. Am mai discutat despre asta, dar 
nu cred că ai fost suficient de atent. 

Acum Jason asculta, dar îi puteam simți nerăbdarea. 

— A fi căsătorit aici — şi Calvin arătă cu mâna micuța 
comunitate din Hotshot — înseamnă a-i fi credincios 
partenerului, dacă acesta nu e nevoit să se împerecheze 
pentru perpetuarea grupului. Din moment ce Crystal nu prea 
mai are vreo şansă să participe la asta, înseamnă că trebuie 
să-ți fie credincioasă ţie şi tu ei. Nu ai obligații de împerechere, 
cum au cei pursânge. 

Jason roşi când i se aminti în felul acesta că era pe o 
treaptă mai joasă pentru că fusese muşcat şi transformat şi nu 
se născuse cu gena respectivă. 

— Deci, dacă Crystal îşi face de cap pe la spatele tău şi un 
membru al comunității poate confirma şi dacă, dintr-un 
oarecare motiv, nu-şi poate plăti pedeapsa - sarcină sau boală 
sau un copil de crescut - va trebui s-o fac eu. Şi nu vorbim 


despre bani aici, înţelegi? 

Jason dădu din cap. 

— Vorbim despre pedeapsă fizică, zise. 

— Da, răspunse Calvin. Nu numai că promiți să fii 
credincios, dar juri, de asemenea, să ne păstrezi secretul. 

Jason încuviință din nou. 

— Şi să ajuţi alți membri ai comunității, dacă sunt la 
ananghie. 

Jason se încruntă. 

— De exemplu? am întrebat eu. 

— Dacă acoperişul lui Maryelizabeth trebuie înlocuit, poate 
va fi nevoie să contribuim cu toții să cumpărăm materialele şi 
să ne facem timp să lucrăm la el. Dacă un copil are nevoie de o 
locuinţă, casa e deschisă pentru acel copil. Noi avem grijă unii 
de ceilalți. 

Jason dădu din cap din nou. 

— Înţeleg, spuse. Sunt de acord. 

Va trebui să renunţe la o parte din timpul dedicat 
prietenilor şi mi-a părut rău pentru Hoyt; şi mărturisesc că 
mi-a părut un pic rău şi pentru mine. Nu câştigam o soră; îmi 
pierdeam fratele, cel puţin într-o oarecare măsură. 

— Accepţi asta din inimă sau renunți acum, am spus, 
păstrându-mi tonul calm. Mă implici şi pe mine pe viață în 
chestia asta. Poţi să respecţi promisiunile pe care i le faci 
acestei femei şi comunității ei sau nu? 

Jason s-a uitat la Crystal timp de mai multe clipe, iar eu 
n-aveam nici un drept să fiu în mintea lui, aşa că m-am retras 
şi am căutat gânduri la întâmplare, în mulțime. Majoritatea 
simțeau cam ceea ce te-ai fi aşteptat: aveau emoţii legate de 
participarea la o nuntă, le plăcea să-l vadă pe burlacul notoriu 
al regiunii ajuns în lanțuri lângă o tânără sălbatică, erau 
curioşi să vadă ritualul Hotshot. Hotshot ajunsese un cuvânt 
de pomină în zonă - „ciudat ca un tip din Hotshot” devenise de 
ani de zile o zicală, iar copiii lor din Hotshot care veneau la 
şcoală în Bon Temps aveau adesea zile negre până după 
primele bătăi pe terenul de joacă. 


— O să-mi ţin promisiunile, spuse Jason cu vocea aspră. 

— Şi eu pe ale mele, zise Crystal. 

Diferenţa dintre cei doi era următoarea: Jason era sincer, 
deşi mă îndoiam de abilitatea lui de a se ține de cuvânt. 
Crystal avea abilitatea, dar nu era sinceră. 

— Nu vorbeşti serios, i-am spus. 

— Pe dracu”, ripostă. 

— De obicei nu mă bag, am spus, făcând un efort să 
vorbesc încet. Dar asta e o chestiune prea serioasă ca să tac 
din gură. Pot să văd în interiorul minții tale, Crystal. Să nu uiţi 
niciodată că pot. 

— Nu uit nimic, spuse, asigurându-se că fiecare cuvânt are 
greutate. Şi o să mă căsătoresc cu Jason în seara asta. 

M-am uitat la Calvin. Era tulburat, dar până la urmă a 
ridicat din umeri. 

— Nu putem opri asta, spuse. 

Pentru o clipă, am fost tentată să mă lupt cu afirmația lui. 
De ce nu? mi-am zis. Dacă m-aş întinde s-o pocnesc, poate c-o 
să-i distrag îndeajuns cât să se amâne toată tărăşenia. Apoi 
m-am gândit mai bine. Erau amândoi adulți, cel puţin teoretic. 
Puteau să se căsătorească dacă voiau, aici şi acum sau în altă 
parte, într-o altă seară. Am lăsat capul în jos şi mi-am înghițit 
îndoielile. 

— Desigur, am spus, ridicând ochii şi afişând zâmbetul 
acela larg pe care îl am când sunt cu adevărat nervoasă. Să 
continuăm ceremonia. 

L-am văzut în fugă pe Quinn în mulțime. Se uita la mine, 
îngrijorat de discuţia în şoaptă. Amelia, pe de altă parte, 
conversa veselă cu Catfish, pe care îl întâlnise la bar. Hoyt se 
afla singur chiar sub una dintre luminile portabile instalate 
special pentru eveniment. Ţinea mâinile în buzunare şi părea 
mai serios decât îl văzusem vreodată. Era ceva ciudat cu 
imaginea asta şi, după o clipă, mi-am dat seama de ce. 

Era una dintre puţinele dați când îl vedeam pe Hoyt singur. 

L-am luat de braț pe fratele meu, iar Calvin pe Crystal. 
Preotul păşi în centrul cercului şi ceremonia începu. Deşi 


încercam din răsputeri să pară că mă bucur pentru Jason, 
mi-a fost greu să-mi rețin lacrimile în timp ce fratele meu 
devenea mirele unei fete sălbatice şi încăpățânate care fusese 
periculoasă de la naştere. 

După ceremonie s-a organizat un dans, s-a adus tortul şi 
mult alcool. A fost mâncare din plin şi în consecință 
tomberoanele uriaşe au fost umplute de farfurii de carton, 
cutii şi şervețele mototolite. Unii dintre bărbați aduseseră lăzi 
de bere şi vin, iar alții şi lichior tare. Nimeni nu putea spune că 
Hotshot nu ştia să tragă un chef. 

Mulțimea dansa în stradă după muzica unei formaţii de 
zydeco3 din Monroe. Ecoul muzicii se auzea în mod bizar peste 
câmpuri. M-a apucat un tremurat şi m-am întrebat ce anume 
ne privea din întuneric. 

— Sunt buni, nu? întrebă Jason. Formaţia... 

— Da, am spus. 

Era nespus de fericit. Mireasa lui dansa cu unul dintre verii 
ei. 

— De-asta am grăbit nunta, spuse. A aflat că e însărcinată 
şi ne-am hotărât să mergem până la capăt şi s-o facem - pur şi 
simplu s-o facem. Şi formaţia ei preferată era liberă în seara 
asta. 

Am dat din cap la impulsivitatea fratelui meu. Apoi mi-am 
reamintit că semnele vizibile de dezaprobare ar trebui reduse 
la minim. Familia miresei ar putea să se supere. 

Quinn dansa bine, dar a trebuit totuşi să-i arăt unii dintre 
paşii dansurilor Cajun?. Toate frumoasele din Hotshot voiau 
un dans cu Quinn, aşa că eu am dansat şi cu Hoyt, Calvin şi 
Catfish. Quinn se simțea bine, se vedea, şi, la un anumit nivel, 
şi eu. Dar, pe la două şi jumătate, ne-am făcut unul altuia un 
semn discret. El trebuia să plece a doua zi şi eu voiam să fiu 
singură cu el. Plus că obosisem să tot zâmbesc. 


3 Tip de muzică populară originar din comunitatea de 
afro-americani din Louisiana. 
4 Comunitate din Louisiana întemeiată de colonişti francezi. 


În timp ce Quinn îi mulțumea lui Calvin pentru seara 
minunată, eu îi urmăream pe Jason şi Crystal dansând 
împreună, aparent încântați unul de celălalt. Ştiam direct din 
mintea lui Jason că era cucerit de fată, de subcultura care o 
formase, de experiența nouă de a fi supranatural. Din creierul 
lui Crystal ştiam că ea era extrem de mândră. Era hotărâtă să 
se căsătorească cu cineva care nu crescuse în Hotshot, bun la 
pat, capabil să o suporte nu numai pe ea, ci şi întreaga ei 
familie... şi acum asta se întâmplase. 

Mi-am făcut loc s-ajung lângă fericitul cuplu şi i-am sărutat 
pe obraz pe fiecare dintre ei. La urma urmei, Crystal făcea 
parte din familie acum, trebuia s-o accept aşa cum era şi să-i 
las pe cei doi să-şi rezolve viața împreună. L-am îmbrățişat şi 
pe Calvin şi el m-a ținut o secundă înainte să-mi dea drumul şi 
să mă bată încurajator pe umăr. Catfish a făcut cu mine 
câteva piruete în ritmul muzicii, apoi m-a preluat Hoyt, care se 
îmbătase. Mi-a fost greu să-i conving pe cei doi că voiam cu 
adevărat să plec, dar în cele din urmă eu şi Quinn am reuşit să 
ne îndreptăm spre maşina mea. 

În timp ce ne croiam drum ocolind mulțimea, am zărit-o pe 
Amelia dansând cu unul dintre frumoşii din Hotshot. Se 
simțeau bine amândoi şi contribuise şi vinul la asta. I-am 
făcut semn Ameliei că noi plecăm şi ea a strigat: 

— O să vin eu cu cineva mai târziu. 

Deşi mă bucuram s-o văd pe Amelia fericită, fusese 
probabil seara neliniştilor, pentru că-mi făceam griji pentru ea 
un pic. Oricum, nimeni nu ştia să aibă grijă de propria 
persoană mai bine decât Amelia. 

Când am intrat în casă, abia ne mişcăm. Nu i-am verificat 
mintea lui Quinn, dar capul meu era amețit de la zgomot, 
larma tuturor creierelor din jurul meu şi emoțiile 
suplimentare. Fusese o zi lungă. O parte a ei fusese excelentă, 
totuşi. În timp ce-mi aminteam părțile cele mai bune, m-am 
surprins zâmbindu-i lui Bob. Motanul mare a început să se 
frece de gleznele mele şi să miaune parcă dorea să mă întrebe 
ceva. 


Oh, Doamne. 

Mă simțeam de parcă ar fi trebuit să-i explic pisicii de ce 
lipseşte Amelia. M-am ghemuit şi l-am scărpinat pe cap şi 
(simţindu-mă incredibil de caraghios), i-am spus: 

— Salut, Bob. O să întârzie mai mult în seara asta. Încă 
mai dansează la petrecere. Dar nu-ţi face griji, ajunge ea 
acasă! 

Pisica mi-a întors spatele şi a ieşit țâfnoasă din cameră. 
N-am ştiut niciodată cât de uman este creierul mic de felină al 
lui Bob, dar speram ca el să adoarmă şi să uite complet 
ciudata noastră conversație. 

Chiar în momentul acela, l-am auzit pe Quinn 
strigându-mă din dormitorul meu, aşa că am lăsat deoparte 
gândurile legate de Bob. La urma urmei, era ultima noastră 
noapte împreună pentru cine ştie câte săptămâni. 

În timp ce mă spălam pe dinţi şi pe faţă, am avut o ultimă 
senzație de îngrijorare pentru Jason. Fratele meu îşi alesese 
drumul, speram să-l poată urma fără probleme un timp. E om 
în toată firea, mi-am repetat şi am intrat în dormitor în cea mai 
frumoasă cămaşă de noapte a mea. 

Quinn m-a tras către el şi mi-a zis: 

— Nu-ţi face griji, iubito, stai liniştită... 

I-am îndepărtat din gândurile mele şi din acest dormitor pe 
fratele meu şi pe Bob. L-am mângâiat pe Quinn pe cap, apoi 
am coborât degetele pe şira spinării şi mi-a plăcut la nebunie 
să-l simt străbătut de un fior. 


Capitolul 5 


Dormeam în picioare. Era bine că ştiam fiecare centimetru 
din barul lui Sam Merlotte cum îmi ştiam propria casă, pentru 
că altfel m-aş fi împiedicat de fiecare masă şi scaun. Am căscat 
zdravăn în timp ce-i luam comanda lui Selah Pumphrey. În 
general, Selah mă enerva la culme. Erau deja câteva 
săptămâni - în fine, luni — de când ieşea cu ex-ul meu fără 
nume. Indiferent cât de invizibil devenise ex-ul, ea nu fusese 
niciodată persoana mea preferată. 

— Nu te-ai odihnit îndeajuns, Sookie? întrebă cu vocea 
aspră. 

— Scuză-mă, am zis. Cred că nu. Am fost la nunta fratelui 
meu aseară. Ce fel de sos vrei la salata aia? 

— Cu iaurt şi condimente. 

Ochii ei mari şi negri mă examinau de parcă ar fi vrut să-mi 
facă portretul. Chiar voia să ştie totul despre nunta lui Jason, 
dar dacă mă întreba pe mine era ca şi când ar fi cedat în fața 
duşmanului. Ce caraghioasă era. 

Dacă stăteam să mă gândesc mai bine, ce căuta Selah aici? 
Nu venise niciodată fără Bill. Locuia în Clarice. Nu că orăşelul 
ăsta ar fi fost departe, ai fi putut ajunge acolo în cincisprezece 
sau douăzeci de minute. Dar ce să facă o femeie agent 
imobiliar din Clarice în... Aha! Probabil că prezenta o casă aici. 
Da, creierul îmi mergea mai încet astăzi. 

— OK, imediat, am spus şi m-am întors să plec. 

— Auzi, spuse Selah. Dă-mi voie să fiu sinceră. Of, 
Doamne. În experiența mea asta însemna: 

„Dă-mi voie să fiu rea pe față.” 

Am revenit, încercând să nu par extrem de iritată, dar aşa 
eram de fapt. Nu era o zi potrivită să te pui cu mine. La multele 
mele îngrijorări se adăugau şi altele: Amelia nu venise acasă 


cu o seară în urmă şi, când m-am dus sus să-l caut pe Bob, am 
descoperit că vomase în mijlocul patului în care dormea 
Amelia... ceea ce nu m-ar fi deranjat dacă nu era acoperit cu 
cuvertura stră-străbunicii. A picat pe mine să curăț mizeria şi 
să pun pătura la înmuiat în maşina de spălat. Quinn plecase 
în dimineața aia devreme şi eu eram pur şi simplu tristă din 
cauza asta. Şi apoi mai era şi căsătoria lui Jason, care 
prezenta un potenţial maxim să fie un dezastru. 

Aş fi putut să mai adaug câteva elemente pe listă (până la 
robinetul stricat din bucătărie), dar înțelegeți deja că ziua mea 
nu era una tocmai fericită. 

— Sunt aici ca să muncesc, Selah. N-o să stau la 
pălăvrăgeli personale cu tine. 

N-a băgat în seamă c-am zis asta. 

— Ştiu că pleci într-o călătorie cu Bill, spuse, încerci să 
mi-l furi. De cât timp plănuieşti asta? 

Cred că rămăsesem cu gura căscată, pentru că nu mă 
aşteptam să-mi spună aşa ceva. Puterile mele telepatice sunt 
afectate când sunt obosită — la fel ca timpul de reacție şi 
procesele de gândire — şi am ecranele lăsate când lucrez, de 
obicei. Deci nu remarcasem înainte gândurile lui Selah. Un val 
de furie m-a străbătut, ridicându-mi palma şi pregătindu-mă 
să o pocnesc zdravăn. Dar o mână caldă şi puternică a 
apucat-o pe a mea, a strâns-o şi a lăsat-o jos, pe lângă corp. 
Sam era acolo, dar eu nu-l văzusem venind. Astăzi nu-mi 
dădeam seama de nimic din ce mi se întâmpla. 

— Domnişoară Pumphrey, va trebui să luaţi prânzul în altă 
parte, spuse Sam încet. 

Bineînţeles că toată lumea privea. Am simțit toate minţile 
în alertă pentru bârfe proaspete, în timp ce ochii urmăreau 
fiecare detaliu al scenei. Am simțit cum mă înroşesc la față. 

— Am dreptul să mănânc aici, spuse Selah tare, pe un ton 
arogant. 

Mare greşeală. Într-o clipă, simpatia spectatorilor s-a 
îndreptat către mine. Am simțit cum mă scaldă acest val. Am 
deschis ochii larg şi mi-am luat o figură tristă, ca unul dintre 


acei copii cu ochii anormal de mari din desenele animate. Nu 
era mare lucru să inspiri milă. Sam m-a cuprins cu un braț de 
parcă eram un copil rănit şi s-a uitat la Selah cu o mare 
dezamăgire față de comportamentul ei. 

— Eu am dreptul să-ți cer să pleci, spuse. Nu te pot lăsa 
să-mi insulți angajaţii. 

Selah n-ar fi fost niciodată nepoliticoasă cu Ariene, sau cu 
Holly, sau cu Danielle. Abia dacă ştia că ele există, pentru că 
nu era genul de femeie care chiar să se uite la un servitor. Tot 
timpul îi stătuse în gât faptul că Bill ieşise cu mine înainte să o 
cunoască pe ea [„ieşise” în vocabularul ei era un eufemism 
pentru „făcuse frecvent sex pasional cu...”). 

Corpul lui Selah tremura de furie. Şi-a aruncat şerveţelul 
pe jos şi s-a ridicat în picioare atât de brusc încât scaunul ar fi 
căzut dacă Dawson, un munte de vârcolac-lup care avea un 
atelier de reparat motociclete, nu l-ar fi prins cu o mână 
uriaşă. Selah şi-a înhățat poşeta şi a ieşit nervoasă pe uşă, 
evitând la milimetru să intre în prietena mea Tara, care tocmai 
venea atunci. 

Pe Dawson toată scena îl amuză foarte tare. 

— Toate astea pentru un vampir, zise. Trebuie că au ceva 
creaturile astea cu sânge rece, dacă sunt femei frumoase care 
se supără aşa tare din cauza lor. 

— Cine-i supărată? am spus, zâmbind şi îndreptându-mi 
spatele, ca să-i arăt lui Sam că întâmplarea nu mă luase pe 
nepregătite. 

Mă îndoiesc că Sam s-a lăsat păcălit, mă cunoaşte destul 
de bine, a înțeles starea mea emoțională, aşa că s-a întors în 
spatele barului. Zarva discuțiilor despre această scenă 
siropoasă se ridica din mijlocul mulțimii care lua masa de 
prânz. M-am îndreptat către masa unde se aşezase Tara. Era 
însoțită de JB du Rone. 

— Arățţi bine, JB, am spus senină, trăgând meniurile dintre 
suportul de şerveţele şi cel de sare şi piper către mijlocul mesei 
şi dându-le fiecăruia câte unul. 

îmi tremurau mâinile, dar nu cred c-au observat. JB îmi 


zâmbi. 

— Mersi, Sookie, spuse cu vocea lui plăcută de bariton. 
JB era cu adevărat frumos, dar nu prea-l ducea capul. 
Totuşi asta îi dădea o simplitate fermecătoare. Tara şi cu mine 
avuseserăm grijă de el în şcoală, pentru că avea necazuri, mai 
ales în gimnaziu, atunci când această simplitate era remarcată 
şi devenea ţinta altor băieți, mai puţin frumoşi. Cum nici eu şi 
nici Tara nu ne bucuram de prea multă popularitate, încercam 

să-l protejăm pe JB cât puteam de mult. În schimb, JB m-a 
escortat la vreo două serate la care îmi doream foarte mult să 
merg, iar familia lui a găzduit-o pe Tara de vreo două ori, 
atunci când nu se putea să stea la mine. 

Tara se culcase cu JB la un moment dat, de-a lungul 
acestui drum dureros. Eu nu. Şi cu şi fără, n-ar fi fost nici o 
diferență. 

— JB are o slujbă nouă, spuse Tara, zâmbind mulțumită de 
sine. 

Deci de-asta venise. Relația noastră fusese mai dificilă în 
ultimele câteva luni, dar ştia că aş fi vrut să-i împărtăşesc 
mândria de a fi făcut o faptă bună pentru JB. 

Era o veste grozavă şi m-a ajutat să nu mă mai gândesc la 
Selah Pumphrey şi încărcătura ei de furie. 

— La sala de gimnastică din Clarice, spuse, îşi ridică 
privirea şi zâmbi. 

— Două zile pe săptămână, stau la recepţie, îmbrăcat aşa. 

Arătă cu mâna tricoul de golf în dungi vişinii şi maro, curat 
şi strâmt, şi pantalonii bej, la dungă. 

— Mă ocup de înscrierea membrilor, ofer strângeri de mână 
sănătoase, curăţ echipamentul şi împart prosoapele. Trei zile 
pe săptămână port echipament de fitness şi mă uit după 
doamne. 

— Pare super, am spus, uimită de cât de perfectă era slujba 
pentru calificarea lui limitată. 

JB era adorabil: muşchi impresionanțţi, frumos la față, dinți 
albi şi drepți. Parcă ieşit dintr-o reclamă pentru sănătatea 
fizică. Şi era, în plus, în mod natural, bun la suflet şi ordonat. 


Tara se uită la mine, aşteptându-şi laudele meritate. 

— Bine lucrat, i-am spus, apoi am bătut palma. 

— Acum, Sookie, ce mai trebuie pentru ca viața să fie 
perfectă e să mă suni tu într-o seară, spuse JB. 

Nimeni nu putea da dovadă de pofte mai sănătoase şi mai 
simple decât ale lui JB. 

— Mersi mult, JB, dar mă văd cu cineva acum, am spus, 
fără să mă deranjez să las vocea mai jos. 

După mica scenă a lui Selah, simțeam nevoia să mă dau 
mare un pic. 

— Aaa, Quinn ăla? întrebă Tara. 

Probabil că-i vorbisem despre el o dată sau de două ori. Am 
încuviințat din cap şi am mai bătut o dată palma. 

— E în oraş acum? întrebă încet, iar eu am răspuns, la fel 
de încet: 

— A plecat azi-dimineaţă. 

— Eu vreau un cheeseburger mexican, spuse JB. 

— OK, îți aduc unul, am spus şi, după ce am luat şi 
comanda Tarei, am plecat spre bucătărie. 

Nu numai că eram încântată pentru JB, dar eram fericită şi 
că Tara şi cu mine ne rezolvaserăm neînțelegerile. Aveam 
nevoie de ceva să-mi ridice moralul pe ziua de azi şi tocmai 
primisem acel ceva. 

Când am ajuns acasă cu două pungi de cumpărături, 
Amelia se întorsese, iar bucătăria mea strălucea ca-ntr-o 
reclamă la praf de curățat. Când era stresată sau plictisită, 
Amelia făcea curățenie, ceea ce era un obicei fantastic la o 
persoană cu care împărțeai casa - mai ales dacă nu erai 
obişnuit să ai un astfel de coleg. Şi mie îmi place să am o casă 
curată şi mă mai pun şi eu pe curățenie din când în când, dar 
pe lângă Amelia eram un mic copil. 

M-am uitat la ferestrele curate şi am spus: 

— Te simți vinovată, nu? 

Amelia se pleoşti. Stătea la masă cu o cană cu unul dintre 
ceaiurile ei ciudate, cu aburi ieşind din lichidul negru. 

— Da, spuse posomorâtă. Am văzut cuvertura în maşina de 


spălat. Am acționat imediat, acum e la uscat pe sârmă, în 
spate. 

Observasem când am intrat, aşa că am dat din cap. 

— Bob s-a răzbunat, am spus. 

— Da. 

Am început s-o întreb cu cine a stat, apoi mi-am dat seama 
că nu era treaba mea. În plus, deşi eram foarte obosită, mintea 
Ameliei emitea fără probleme, aşa că în câteva secunde am 
ştiut că rămăsese la vărul lui Calvin, Derrick, şi că partida de 
sex nu fusese grozavă; de asemenea, cearşafurile lui Derrick 
fuseseră foarte murdare şi o înnebuniseră. Plus, când Derrick 
se trezise în dimineața asta, sugerase că în mintea lui o noapte 
împreună îi transformase într-un cuplu. Amelia îl convinsese 
cu greu pe Derrick să o aducă acasă. El ar fi vrut ca ea să 
rămână cu el, în Hotshot. 

— Eşti amețită? am întrebat, punând carnea de 
hamburgeri în sertarul frigiderului. 

Era rândul meu să gătesc săptămâna asta şi aveam de 
gând să pregătesc carne de hamburgeri cu cartofi la cuptor şi 
fasole verde. 

Amelia a încuviințat, sorbind din cană. Era un leac pentru 
mahmureală pe care-l născocise ea şi tremura în timp ce-l 
experimenta pe propria piele. 

— Da, sunt. Tipii ăia din Hotshot sunt cam ciudați, spuse. 
Unii dintre ei. 

Amelia se adaptase telepatiei mele mai bine decât toți cei pe 
care-i cunoşteam. Din moment ce era sinceră şi deschisă — 
uneori prea deschisă — cred că n-a simțit niciodată că are 
lucruri de ascuns. 

— Ce-ai de gând să faci? am întrebat. M-am aşezat în fața 
ei. 

— Vezi tu, oricum nu ieşeam cu Bob de multă vreme, 
spuse, trecând direct la miezul problemei, fără să se deranjeze 
cu introducerile. 

Ştia că eu înțeleg. 

— N-am fost împreună decât în seara aia. Crede-mă, a fost 


grozav. Chiar m-a prins. De-asta am şi început să... ăăă... 
experimentăm. 

Am dat din cap, încercând să par înțelegătoare. Pentru 
mine, să experimentezi însemna să lingi o zonă pe care n-ai 
mai lins-o înainte sau să încerci o poziție care-ţi dă crampe 
musculare în coapsă. Ceva de genul acesta... nu să-ți 
transformi partenerul în animal. N-am fost niciodată suficient 
de îndrăzneață încât s-o întreb pe Amelia ce scop avuseseră, 
iar ăsta era un detaliu pe care creierul ei nu voia să-l scoată la 
iveală. 

— Probabil că-ţi plac pisicile, am spus, ca o concluzie logică 
la şirul gândurilor mele. Adică Bob e pisică, dar una mică şi 
apoi l-ai ales pe Derrick dintre toți tipii care ar fi fost încântați 
să petreacă noaptea cu tine. 

— Da? spuse Amelia, însuflețită, încerca să pară degajată. 

— Au fost mai mulți? 

Amelia avea tendința să aibă o părere prea bună despre ea 
ca vrăjitoare, dar nu îndeajuns de bună ca femeie. 

— Unul sau doi, am zis, încercând să nu râd. Bob intră şi 
începu să se alinte pe după picioarele mele, torcând zgomotos. 
Nu putea fi mai evident de atât, din moment ce a trecut pe 
lângă Amelia de parcă ar fi fost o grămadă de caca de câine. 
Amelia a oftat adânc. 

— Uite, Bob, trebuie să mă ierți, îi spuse pisicii, îmi pare 
rău, pur şi simplu m-a luat valul. O nuntă, câteva beri, dans în 
stradă, un partener exotic... Îmi pare rău. Foarte, foarte rău. 
Ce-ar fi să promit că mă abțin până când găsesc o cale să te 
transform la loc? 

Acesta era un sacrificiu uriaş din partea Ameliei, din câte 
putea şti cineva care-i citise gândurile vreo două zile (sau mai 
mult). Amelia era o fată foarte sănătoasă şi o femeie foarte 
directă. Şi avea, de asemenea, gusturi foarte variate. 

— De fapt, spuse, gândindu-se mai bine, ce-ar fi să promit 
că n-o să mă culc cu nici un bărbat? 

Bob stătea în fund, cu coada încolăcită pe după labele din 
față. Era adorabil, cum se uita în sus la Amelia, fără să 


clipească, cu ochii lui mari şi galbeni. Părea că analizează 
situaţia. În cele din urmă spuse: 

— Rorr. Amelia zâmbi. 

— Crezi că acesta e un „da”? am întrebat. Dacă este, să ştii 
că eu nu mă culc decât cu tipi, aşa că nu te uita la mine. 

— Ah, probabil că pe tine nici n-aş fi încercat să te agăţ. 

Am menționat că Amelia e un pic lipsită de tact? 

— De ce nu? am întrebat, ofensată. 

— Nu l-am ales pe Bob la întâmplare, spuse, arătând cât 
putea ea să arate de jenată. Îmi plac slăbănogi şi negri. 

— Va trebui să supraviețuiesc cu gândul ăsta, am spus, 
încercând să par adânc dezamăgită. 

Amelia a aruncat cu strecurătoarea de ceai în mine, iar eu 
am prins-o c-o mână. 

— Reflexe bune, a spus uimită. 

Am ridicat din umeri. Deşi nu mai băusem sânge de vampir 
de multă vreme, se părea că rămăsese totuşi o urmă în 
organism. Am fost întotdeauna sănătoasă, dar acum abia dacă 
mai aveam câte o durere de cap. Şi mă mişcăm un pic mai 
repede decât majoritatea oamenilor. Nu eram singura 
persoană care să se bucure de efectele secundare ale sângelui 
de vampir. Acum, că aceste efecte deveniseră cunoscute, 
vampirii ajunseseră chiar ei pradă. Recoltarea sângelui şi 
vânzarea lui pe piața neagră se dovedise o afacere profitabilă şi 
extrem de periculoasă. Auzisem la radio în dimineața aceea că 
un traficant dispăruse din apartamentul său din Texarkana 
după ce fusese eliberat condiționat din închisoare. Dacă-ţi faci 
duşman un vampir, el poate să aştepte răzbunarea mai multă 
vreme decât tine. 

— Poate e sângele de zână, spuse Amelia, privindu-mă 
gânditoare. 

Am ridicat din umeri din nou, de data asta cu un aer care 
sugera că aş fi vrut să lăsăm baltă subiectul. Aflasem recent că 
exista o zână în arborele meu genealogic şi nu-mi părea bine. 
Nici măcar nu ştiam care ramură a familiei mele îmi 
transmisese această moştenire, cu atât mai puţin care individ. 


Nu ştiam decât că, la un moment dat în trecut, cineva din 
familia mea se apropiase de o zână şi devenise intim cu ea. Am 
petrecut vreo două ore concentrată peste arborele şi istoria 
familiei, pe care bunica mea le pusese cap la cap cu mare 
greutate, şi n-am găsit nici un indiciu. 

Şi de parcă ar fi fost chemată de gândurile mele, Claudine 
bătu la uşa din spate. Nu zburase pe aripi străvezii, ci venise 
cu maşina. Claudine e o zână în toată regula şi are şi alte 
metode de a ajunge în diverse locuri, dar pe acelea le foloseşte 
numai în situaţii de urgenţă. Claudine e foarte înaltă, cu părul 
negru, lung şi des şi ochii negri, mari şi oblici. Trebuie să-şi 
acopere urechile cu părul pentru că, spre deosebire de fratele 
ei geamăn, Claude, nu şi-a făcut o operație să-şi modifice 
vârfurile ascuțite. 

Claudine m-a îmbrățişat entuziasmată, iar Ameliei i-a făcut 
cu mâna indiferentă. Nu sunt înnebunite una după cealaltă. 
Amelia a învățat magia, dar Claudine e plină de magie până în 
oase. Niciuna nu are încredere în cealaltă. 

Claudine este în mod normal cea mai senină creatură pe 
care am cunoscut-o vreodată. E foarte bună şi dulce şi 
mărinimoasă, ca o cercetaşă supranaturală, pentru că e în 
natura ei şi pentru că încearcă să urce pe scara magică şi să 
devină înger. În seara asta, Claudine avea o față neobişnuit de 
serioasă. 

Mi-a înghețat inima. Doream să mă duc la culcare şi să mă 
gândesc la Quinn în linişte şi doream şi să scap de nervii pe 
care mi-i făcusem cu tărăboiul de la Merlotte's. Nu voiam veşti 
proaste. 

Claudine s-a aşezat la masa din bucătărie, în fața mea, şi 
m-a luat de mâini. S-a uitat la Amelia: 

— Fă paşi, vrăjitoareo, spuse, iar eu am fost şocată. 

— Târfă cu urechi ascuţite, mârâi Amelia, ridicându-se cu 
cana în mână. 

— Ucigaşă de bărbaţi, răspunse Claudine. 

— Nu e mort! ţipă Amelia. E pur şi simplu - altfel! 

Claudine pufăi şi acesta era un răspuns adecvat. 


Eram prea obosită s-o întreb pe Claudine de unde şi până 
unde purtarea nepoliticoasă fără precedent, iar ea mă ţinea 
prea strâns de mâini ca să mă pot bucura de prezenţa ei 
reconfortantă. 

— Care-i treaba? am zis. 

Amelia ieşi din cameră cu paşi apăsați şi i-am auzit pantofii 
pe scări până la etajul al doilea. 

— Nu-i nici un vampir aici? întrebă Claudine, cu o voce 
îngrijorată. 

Ştiţi cum se simte un dependent de ciocolată când vede o 
înghețată de cacao cu topping de ciocolată neagră? Cam asta 
simt vampirii când văd zâne. 

— Nu, nu suntem decât eu, tu, Amelia şi Bob, am spus. 

Nu aveam de gând să-i neg lui Bob statutul de persoană, 
deşi câteodată era greu să-mi aduc aminte de asta, mai ales 
când lădița cu nisip trebuia curățată. 

— Te duci la reuniunea asta? 

— Da. 

— De ce? 

Bună întrebare. 

— Regina mă plăteşte, am spus. 

— Şi ai nevoie disperată de bani? 

N-am băgat în seamă grija ei, dar apoi am început să mă 
gândesc serios. Claudine făcuse atâtea pentru mine, puteam 
măcar să mă gândesc la ce spunea. 

— Aş putea să supraviețuiesc fără ei, am spus. La urma 
urmei, încă mai aveam din banii pe care mi-i dăduse Eric 
pentru că-l ascunsesem de un grup de vrăjitoare. Dar o parte 
se risipiseră, după cum se cam întâmplă cu banii; asigurarea 
n-a acoperit toate cheltuielile cu ce fusese distrus sau avariat 
de incendiul din bucătăria mea, din iarna trecută, şi mi-am 
schimbat instalaţiile şi am făcut o donaţie către brigada de 
pompieri voluntari. Au sosit foarte repede şi au încercat din 
răsputeri să-mi salveze bucătăria şi maşina. 

Apoi, Jason a avut nevoie de ajutor ca să plătească doctorul 
pentru sarcina pe care a pierdut-o Crystal. 


M-am trezit că-mi lipseşte stratul ăla de căptuşeală dintre a 
fi solvabil şi falit. Voiam să-l pun la loc, să-l umplu. Bărcuța 
mea plutea pe ape financiare tulburi şi aveam nevoie de un 
remorcher s-o țină la suprafaţă. 

— Aş putea să supraviețuiesc fără ei, am repetat mai 
hotărâtă, dar nu vreau. 

Claudine oftă. Pe chipul ei se citea tristețea. 

— Nu pot să merg cu tine, spuse. Ştii cum se poartă 
vampirii în prezența noastră. Nici nu pot să pun piciorul acolo. 

— Înţeleg, am spus, un pic surprinsă. 

Nici n-am visat vreo clipă că ea ar putea să meargă. 

— Şi cred că vor fi probleme, a spus. 

— Ce fel de probleme? 

Ultima dată când am fost la un eveniment social cu vampiri 
au apărut probleme mari, probleme majore, probleme cât se 
poate de sângeroase. 

— Nu ştiu, spuse Claudine, dar simt că se apropie şi cred 
c-ar trebui să stai acasă. Şi Claude crede la fel. 

Claude nu dădea doi bani pe ce mi se întâmpla mie, dar 
Claudine era suficient de generoasă încât să-l includă şi pe 
frate în bunătatea ei. Din câte-mi puteam da seama, rolul lui 
Claude în lume era unul strict decorativ. Era extrem de egoist, 
n-avea aptitudini sociale şi era absolut frumos. 

— Îmi pare rău, Claudine, şi o să-mi fie dor de tine în 
Rhodes, am spus. Dar am promis că merg. 

— Să te duci în trenul unui vampir, spuse Claudine 
întristată. De acum încolo o să mă gândesc la tine ca la una 
de-a lor. N-o să mai fii niciodată un martor nevinovat. Prea 
multe creaturi vor şti cine eşti şi unde poți fi găsită. 

Nu atât ce a spus Claudine, cât tonul pe care a spus-o mi-a 
făcut pielea de găină şi părul măciucă. Avea dreptate. Eram 
lipsită de apărare, deşi preferam să mă gândesc că intrasem 
prea adânc în lumea vampirilor ca să mai pot alege să ies. 

Cum stăteam în bucătărie, cu soarele după-amiezii târzii 
revărsându-se prin fereastră, am avut una dintre revelaţiile 
acelea care te schimbă pentru totdeauna. Amelia zăcea tăcută 


sus, Bob se întorsese în bucătărie şi stătea lângă castronul cu 
mâncare, uitându-se la Claudine. Iar Claudine strălucea 
într-o rază de lumină care îi bătea direct în față. Majoritatea 
oamenilor şi-ar fi dezvăluit în lumina asta fiecare defect al 
pielii, dar Claudine arăta în continuare perfect. 

Nu eram sigură c-o voi înțelege vreodată pe Claudine şi 
grija ei pentru lume şi ştiam înspăimântător de puţine despre 
viața ei, dar eram sigură că-mi voia binele, oricare ar fi fost 
motivul, şi că se temea cu adevărat pentru mine. Şi totuşi 
eram conştientă că mă duc în Rhodes cu regina şi Eric şi 
renegatul şi restul grupului din Louisiana. 

Eram curioasă cum avea să decurgă o reuniune cu 
vampiri? Voiam să-mi dea atenţie şi mai mulți dintre ei? Voiam 
să se ştie că umblu cu vampiri, că sunt unul dintre acei 
oameni cărora le place să umble cu morţi? Oare vreo părticică 
din mine tânjea după o şansă de a fi lângă Bill fără să-l caute, 
încercând să înțeleagă trădarea lui? Sau era vorba de Eric? 
Eram îndrăgostită fără să ştiu de vikingul strălucitor care era 
atât de frumos, ştia atât de bine să facă dragoste şi atât de 
diplomat, toate în acelaşi timp? 

Părea un set de probleme promițător pentru un sezon 
întreg dintr-o telenovelă. 

— Nu pierdeţi episodul de mâine, am mormăit. Claudine se 
uită la mine întrebătoare, iar eu am zis: 

— Claudine, mi-e jenă să-ți spun că fac un lucru lipsit de 
sens în multe feluri, dar vreau banii, aşa că am de gând să-l 
fac. O să mă întorc şi o să ne vedem din nou. Nu-ţi face griji, te 
rog. 

Amelia reveni în bucătărie şi începu să-şi mai pregătească 
un ceai. Avea să iasă pe nesimţite. Claudine n-a băgat-o în 
seamă. 

— O să-mi fac griji, spuse simplu. Se apropie necazuri, 
draga mea prietenă, şi vor cădea chiar pe capul tău. 

— Dar nu ştii cum sau când? A dat din cap. 

— Nu, ştiu doar că se apropie. 

— Uită-te în ochii mei, spuse Amelia. Văd un bărbat înalt şi 


întunecat... 

— Taci din gură, i-am zis. 

S-a întors cu spatele la noi şi s-a apucat afectată să curețe 
frunzele uscate de pe câteva plante de-ale ei. 

Claudine a plecat la scurt timp după aceea, dar în ultima 
parte a vizitei nu-şi recăpătase înfăţişarea ei veselă, obişnuită. 
N-a mai spus nici un cuvânt despre plecarea mea. 


Capitolul 6 


În a doua dimineaţa după nunta lui Jason, mă simţeam 
mult mai în apele mele. Mă ajuta faptul că aveam ceva de 
făcut. Trebuia să fiu la magazinul Tarei imediat după ce 
deschidea, la zece. Doream să-mi aleg hainele de care spusese 
Eric că voi avea nevoie pentru reuniune. Nu intram la lucru la 
Merlotte's decât pe la cinci şi jumătate, aşa că aveam 
sentimentul acela plăcut că întreaga zi se întinde înaintea 
mea. 

— Ce mai faci, dragă? mă întâmpină Tara, venind din 
încăperea din spatele magazinului să mă salute. 

Asistenta ei cu jumătate de normă, Mckenna, se uită la 
mine şi continuă să aranjeze hainele. Presupuneam că pune la 
locul lor articole lăsate aiurea; angajaţii din magazinele de 
haine îşi petrec o groază de timp făcând asta. Mckenna n-a zis 
nimic şi, dacă nu mă înşelam, chiar evita să vorbească cu 
mine. Asta m-a durut, pentru că fusesem să o văd la spital 
când şi-a scos apendicele, cu două săptămâni în urmă, şi-i 
dusesem şi un mic cadou. 

— Asociatul domnului Northman, Bobby Burnham, a 
trecut pe aici să ne anunţe că îţi trebuie nişte haine pentru o 
călătorie, spuse Tara. 

Am încuviințat, încercând să par cât mai naturală. 

— Ai nevoie de haine de stradă? Sau un costum, ceva mai 
de afaceri? 

Mi-a aruncat un zâmbet senin şi fals şi ştiam că era 
supărată pentru că se temea pentru mine. 

— Mckenna, poţi să duci plicurile astea la poştă, îi spuse 
Tara cu o voce un pic ascuțită. 

Mckenna se grăbi să iasă pe uşa din spate, cu plicurile la 


subrat, ca o cravaşa. 

— Tara, i-am spus, nu e ceea ce crezi. 

— Sookie, nu e treaba mea, spuse, încercând cu greu să 
pară neutră. 

— Ba cred că este, am spus. Eşti prietena mea şi nu vreau 
să crezi că mă duc într-o călătorie cu o gaşcă de vampiri, 
numai ca să mă distrez. 

— Atunci de ce te duci? 

De pe chipul ei a dispărut dintr-odată toată falsa bucurie. 
Era mortal de serioasă. 

— Sunt plătită ca să merg împreună cu câțiva vampiri din 
Louisiana la o întâlnire importantă. O să fiu un fel de detector 
al lor. O să le spun dacă vreun om încearcă să-i tragă pe sfoară 
şi voi şti ce gândesc oamenii care-i însoțesc pe ceilalți vampiri. 
Şi numai de data asta. 

Nu puteam să explic mai bine. Tara intrase în lumea 
vampirilor mai mult decât era nevoie şi aproape că fusese 
ucisă. Nu mai voia să mai aibă de-a face cu ei şi nu puteam s-o 
condamn. Dar tot nu putea să-mi spună ce să fac. Mă 
gândisem şi eu bine dacă să mă duc sau nu, şi încă înainte de 
predica lui Claudine, şi n-aveam de gând să las pe nimeni să 
mă facă să am îndoieli, odată ce m-am hotărât. Să primesc 
haine era OK. Să lucrez pentru vampiri era OK... atâta vreme 
cât nu făceam ceva care să ducă la uciderea unor oameni. 

— Suntem prietene de-o viață, spuse Tara încet. La bine şi 
la rău. Te iubesc, Sookie, şi o să te iubesc mereu; dar acum 
chiar e periculos. 

Tara avusese parte de atâtea dezamăgiri şi griji de-a lungul 
vieţii, încât pur şi simplu nu mai voia să mai îndure nimic. Îmi 
dădea drumul şi se gândea să-l sune pe JB în seara aia şi să 
reia întâlnirile lor intime şi va face asta aproape în memoria 
mea. 

Era un mod straniu de a-mi scrie epitaful prematur. 

— Am nevoie de o rochie de seară, una de cocktail şi nişte 
haine drăguţe de zi, am zis, uitându-mă pe listă cam degeaba. 

N-aveam de gând s-o mai păcălesc pe Tara, voiam să mă 


simt bine, indiferent cât de amărâtă părea. O să se dea ea pe 
brazdă, mi-am spus. 

O să-mi facă plăcere să cumpăr haine. Am început cu o 
rochie de seară şi una de cocktail. Şi mi-am luat două 
costume, în genul celor de afaceri (dar nu chiar aşa, nu mă pot 
vedea în pantaloni la dungă). Şi două costume cu pantaloni. Şi 
colanti şi ciorapi trei-sferturi şi vreo două cămăşi de noapte. Şi 
ceva lenjerie. 

Oscilam între încântare şi vinovăție. Cheltuisem mai mult 
din banii lui Eric decât ar fi trebuit şi mă întrebam ce s-ar 
întâmpla dacă Eric ar cere să vadă ce-am cumpărat. M-aş 
simţi destul de prost. Dar m-am simțit de parcă aş fi fost 
prinsă într-o frenezie a cumpărăturilor, în parte din pură 
plăcere pentru asta, în parte din furie față de Tara şi în parte 
pentru a nega teama pe care o simțeam la gândul că voi însoți 
undeva un grup de vampiri. 

Cu un alt oftat, de data asta încet şi pentru mine, am pus la 
loc lenjeria şi cămăşile de noapte. Nu erau esenţiale. Mi-a 
părut rău să mă despart de ele, dar m-am simțit mai împăcată. 
Era OK să-ți cumperi haine de care aveai nevoie pentru o 
anumită ocazie. Era ca o masă pe care o serveai. Dar să 
cumperi desuuri era cu totul altceva. Ca şi când ţi-ai fi luat 
caramele sau bomboane de ciocolată. Dulci, gustoase, dar îţi 
fac rău. 

Preotul din localitate, care începuse să meargă la întâlnirile 
Frăției Soarelui, îmi sugerase că prietenia cu vampiri sau chiar 
faptul de a lucra pentru ei era un mod de a exprima dorința de 
a muri. Mi-o spusese cu o săptămână în urmă, aplecat peste 
coşul cu burgeri. Acum mă gândeam la asta, în timp ce 
stăteam la casă şi Tara îmi înregistra cumpărăturile, care 
aveau să fie plătite cu bani de la vampiri. Credeam că vreau să 
mor? Am dat din cap. Nu, nu credeam. Şi eram de părere că 
Frăția Soarelui, mişcare antivampiri de extremă-dreapta, care 
câştiga alarmant de mult teren în America, era o adunătură de 
escroci. Era ridicol cum îi condamnau pe toți oamenii care 
aveau de-a face cu vampiri, chiar şi pe cei care intrau în 


magazine şi localuri deţinute de aceştia. Dar, în fond, de ce 
eram eu atrasă de vampiri? 

Adevărul era cam ăsta: aveam atât de puţine şanse să duc 
genul de viață pe care o duceau colegii mei de clasă — genul de 
viață despre care am crezut în copilărie că e cel ideal — încât 
orice altă viață pe care aş fi putut să mi-o construiesc părea 
interesantă. Dacă nu puteam avea un soț şi copii, să-mi fac 
griji pentru ce-o să duc la masa de la biserică şi să mă întreb 
dacă nu cumva era nevoie să văruim casa, atunci aveam să-mi 
fac griji pentru cum o să-mi afecteze nişte tocuri de opt 
centimetri simțul echilibrului când mai am şi un kilogram de 
paiete pe mine. 

Când am fost gata de plecare, Mckenna, care se întorsese 
de la poştă, mi-a dus pungile la maşină, iar Tara a stabilit 
suma totală cu omul lui Eric, Bobby Burnham. A închis 
telefonul, părând mulțumită. 

— l-am folosit pe toți? am întrebat, curioasă să aflu cât 
investise Eric în mine. 

— Nici pe departe. Vrei să mai cumperi ceva? Dar distracţia 
se terminase. 

— Nu, am spus. Am luat destule. 

Am avut un impuls de a-i cere Tarei să ia înapoi toate 
hainele. După aceea m-am gândit ce meschin ar fi din partea 
mea să-i fac asta. 

— Mulţumesc că m-ai ajutat, Tara. 

— Plăcerea a fost a mea, m-a asigurat. Zâmbetul ei era un 
pic mai cald şi mai sincer. 

Tarei îi plăcea să facă bani şi niciodată n-a putut să stea 
supărată pe mine mai mult timp. 

— Trebuie să te duci la „World of Shoes” în Clarice să-ţi 
cumperi ceva care să meargă cu rochia de seară. Au reduceri. 

Mi-am făcut curaj. Asta era ziua în care trebuia să le rezolv 
pe toate. Următoarea oprire, să-mi cumpăr pantofi. 

Urma să plec într-o săptămână, iar în seara aia la lucru 
n-am fost prea concentrată, pentru că eram tot mai 
entuziasmată în ceea ce priveşte călătoria. Nu fusesem 


niciodată atât de departe de casă, iar Rhodes era sus de tot, 
lângă Chicago; de fapt nu trecusem niciodată la nord de 
Mason-Dixon Line. Fusesem cu avionul o singura dată şi 
într-un zbor scurt, de la Shreveport la Dallas. Ar fi trebuit 
să-mi iau o valiză, una pe rotile. Ar fi trebuit să-mi iau... mă 
gândeam la o listă lungă de lucruri mai mici. Ştiam că unele 
hoteluri au uscătoare de păr. Oare aveau şi la Piramida din 
Gizeh? Piramida era unul dintre cele mai faimoase hoteluri 
pentru vampiri care se răspândiseră în marile oraşe 
americane. 

Aranjasem deja cu Sam să-mi iau nişte zile libere, iar în 
seara aceea i-am spus când era programată plecarea. Sam 
stătea la masa de lucru, în birou, când am bătut la uşă - de 
fapt în tocul uşii pentru că Sam nu închidea uşa aproape 
niciodată. Şi-a ridicat ochii din listele cu facturi. Era bucuros 
să fie întrerupt. Când lucra la registre îşi trecea mâinile prin 
părul blond-roşcat şi acum, ca urmare, arăta un pic electrizat. 
Sam prefera să stea la bar decât să se ocupe de treaba asta, 
dar chiar angajase pe cineva să-l înlocuiască în seara asta, 
special ca să-şi poată aranja registrele de cheltuieli. 

— Intră, Sook, spuse. Cum merge treaba acolo? 

— E destul de aglomerat. N-am decât o secundă. Voiam 
doar să-ți spun că plec joia viitoare. 

Sam a încercat să zâmbească, dar arăta nefericit. 

— Chiar trebuie să faci asta? a întrebat. 

— Alo, am mai discutat despre asta, am spus, pe un ton 
clar de amenințare. 

— Păi, o să-mi fie dor de tine, explică. Şi o să fiu şi un pic 
îngrijorat. Tu şi o mulțime de vampiri. 

— Vor fi şi oameni acolo, ca mine. 

— Nuca tine. Vor fi oameni cu o înclinație bolnavă către 
cultura vampirilor, sau dintre aceia care dezgroapă morții, 
căutând să facă un ban de pe urma lor. Oamenii aceştia nu 
sunt sănătoşi şi nu au o speranţă de viață prea lungă. 

— Sam, până acum doi ani n-aveam nici cea mai mică idee 
despre cum era cu adevărat lumea din jur. Nu ştiam cum erai 


tu cu adevărat; nu ştiam că vampirii sunt la fel de diferiți unul 
de celălalt cum suntem noi. Nu ştiam că există zâne adevărate. 
Nu-mi puteam imagina nimic din toate astea. Am dat din cap. 
Ce lume e asta, Sam. E minunată şi e înfricoşătoare. Fiecare zi 
e diferită. Nu m-am gândit niciodată că voi avea o viață a mea 
şi acum o am. 

— Aş fi ultima persoană din lume care să-ți stau în cale, 
Sookie, spuse Sam şi-mi zâmbi. 

Dar am observat că afirmaţia lui fusese un pic cam 
ambiguă. 

Pam a venit în Bon Temps în seara aceea, cu o înfăţişare 
plictisită şi rece, îmbrăcată într-un pulover verde-deschis cu 
dungi bleumarin. Şi purta mocasini bleumarin... pe bune. Nici 
nu ştiam că încă se mai găsesc. Pielea era lustruită şi 
strălucea, iar mocasinii erau noi. Multe priviri admirative în 
bar erau îndreptate către ea. S-a aşezat la o masă în zona mea 
şi a stat răbdătoare, cu mâinile împreunate pe masă. Întrase 
în starea de suspensie a vampirilor, care era înspăimântătoare 
pentru cine n-o mai văzuse până atunci — ochii deschişi, dar 
fără să vadă, corpul complet imobil, fața lipsită de expresie. 
Din moment ce avea să mai rămână aşa o vreme, am servit alți 
câţiva oameni înainte să mă duc la masa ei. Eram sigură că 
ştiam de ce venise şi nu aşteptam cu nerăbdare conversaţia. 

— Pam, să-ți aduc ceva de băut? 

— Care-i treaba cu tigrul? întrebă, sărind direct la jugulara 
discuţiei. 

— Quinn e persoana cu care mă văd acum, am spus. Nu 
petrecem prea mult timp împreună din cauza slujbei lui, dar o 
să ne vedem la reuniune. 

Quinn fusese angajat să se ocupe de unele dintre 
ceremoniile şi ritualurile reuniunii. O să fie ocupat, dar o să-l 
mai văd din când în când şi simplul gând mă entuziasma. 

— După reuniune, o să petrecem o lună împreună, i-am 
spus lui Pam. 

Oh, poate că n-ar fi trebuit să spun şi asta, Pam îşi pierdu 
dintr-odată zâmbetul. 


— Sookie, nu ştiu ce joc ciudat ai plănuit tu cu Eric, dar nu 
ne face bine. 

— N-am plănuit nimic! Absolut nimic! 

— Poate că tu, nu, dar el, da. Nu mai e acelaşi de când aţi 
stat atunci împreună. 

— Nu ştiu ce-aş putea face în legătură cu asta, am spus 
încet. 

— Nici eu, zise Pam, dar sper că-şi poate pune ordine în 
sentimentele pe care le are față de tine. Nu-i place să intre în 
conflicte. Nu-i place să se simtă ataşat. Nu mai e vampirul 
lipsit de griji care era înainte. 

Am ridicat din umeri. 

— Pam, am fost cât se poate de sinceră cu el. Cred că 
probabil e îngrijorat de altceva. Exagerezi importanța mea în 
preocupările lui Eric. Dacă are vreun soi de dragoste eternă 
pentru mine, atunci cu siguranță mie nu-mi spune nimic. Şi 
nici nu-l văd niciodată. Şi ştie şi de Quinn. 

— El l-a pus pe Bill să-ți mărturisească, nu? 

— Păi, Eric era acolo, am spus nesigură. 

— Crezi că Bill ți-ar fi spus vreodată dacă Eric nu i-ar fi 
ordonat s-o facă? 

Îmi dădusem silința să uit seara aia cu totul. Undeva, în 
adâncul minții, ştiam că momentul ciudat al revelaţiei lui Bill 
era semnificativ, dar n-am vrut să mă gândesc la asta. 

— De ce crezi c-ar da Eric doi bani pe ce ordine a primit Bill, 
cu atât mai puţin să-i dezvăluie asta unei femei umane, dacă 
n-ar avea nişte sentimente puternice pentru tine? 

Nu mi-am pus niciodată problema în felul ăsta. Am fost atât 
de şocată de mărturisirea lui Bill — regina îl pusese să mă 
seducă (dacă ar fi fost necesar) ca să-mi câştige încrederea — 
încât nu m-am gândit de ce Eric îl forțase pe Bill să-mi spună 
de complot. 

— Pam, nu ştiu. Uite, eu muncesc aici, iar tu trebuie să 
comanzi ceva de băut. Trebuie să mă ocup şi de celelalte mese. 

— O Negativ atunci. Sângeadevărat. 

M-am grăbit să scot băutura din frigider şi am încălzit-o în 


cuptorul cu microunde, agitând-o uşor, ca să mă asigur că 
temperatura era egală. Se lipise de pereţii sticlei într-un fel 
neplăcut, dar cu siguranţă arăta şi avea gust de sânge 
adevărat. Îmi turnasem şi eu câteva picături într-un pahar, 
odată la Bill, de dragul experienţei. Din cât îmi puteam da 
seama, a bea sânge sintetic era ca şi când ai fi băut sânge 
adevărat. Lui Bill îi plăcea întotdeauna, deşi menţionase de 
mai multe ori că nu aroma era cel mai important lucru, ci 
senzația muşcăturii în carne, inima ființei umane bătând, cam 
asta era distracţia vampirilor. Şi să dai pe gât o sticlă nu avea 
acelaşi efect. Am luat sticla şi un pahar şi i le-am pus în față 
lui Pam, pe masă, împreună cu un şerveţel, bineînţeles. 

— Sookie. 

Mi-am ridicat privirea şi am văzut că intrase Amelia. 

Colega mea venea destul de des la bar, dar în seara aceasta 
eram surprinsă s-o văd. 

— Ce s-a-ntâmplat? am întrebat. 

— Ăăă... salut, spuse Amelia către Pam. 

Am remarcat pantalonii la dungă ai Ameliei, bluza albă şi 
curată cu decolteu în V şi tenişii la fel de albi. M-am uitat la 
Pam, ai cărei ochi palizi erau mai mari decât de obicei. 

— Ea e colega cu care împart casa, Amelia Broadway, i-am 
spus lui Pam. Amelia, ea e Pam, femeie-vampir. 

— Încântată să te cunosc, spuse Pam. 

— Auzi, mişto haine, spuse Amelia. Pam păru foarte 
încântată. 

— Şi tu arăţi foarte bine, zise. 

— Eşti dintre vampirii de pe-aici? întrebă Amelia. Asta era 
Amelia, cât se poate de directă. Şi vorbăreaţă. 

Pam răspunse: 

— Sunt secundul lui Eric. Ştii cine este Eric Northman? 

— Sigur, spuse Amelia. E bucata aia blondă de iubire 
arzătoare care locuieşte în Shreveport, nu? 

Pam zâmbi şi colții ieşiră un pic în afară. Mi-am plimbat 
privirea de la Amelia la Pam. Doamne Dumnezeule! 

— Poate ai vrea să vezi barul într-o seară? întrebă Pam. 


— Da, sigur, spuse Amelia, dar ca şi când chiar ar fi fost 
entuziasmată. 

Făcea pe dura. Preţ de vreo zece minute, din câte o ştiam pe 
Amelia. 

Am plecat să-i răspund unui client care mă chema de la o 
altă masă. Cu coada ochiului, am văzut-o pe Amelia 
aşezându-se lângă Pam. Au vorbit câteva minute, apoi Amelia 
s-a ridicat şi a venit la bar, aşteptând să mă întorc eu. 

— Şi ce te aduce aici în seara asta? am întrebat, poate prea 
brusc. 

Amelia a ridicat din sprâncene, dar nu mi-am cerut scuze. 

— Am venit să-ți spun că te-a sunat cineva acasă. 

— Cine? 

— Quinn. 

Am simţit cum îmi apare un zâmbet pe față, unul adevărat. 

— Ce-a spus? 

— A spus c-o să vă întâlniți în Rhodes. Îi e deja dor de tine. 

— Mersi, Amelia, dar ai fi putut să dai un telefon aici să-mi 
spui sau să-mi comunici când ajungeam acasă. 

— Păi... mă plictiseam un pic. 

Ştiam că asta se va întâmpla, mai devreme sau mai târziu. 
Amelia avea nevoie de o slujbă, o slujbă cu normă întreagă. Îi 
era dor de oraşul ei şi de prieteni, bineînţeles. Chiar dacă 
plecase din New Orleans înainte de Katrina, suferise un pic în 
fiecare zi după ce furtuna devastase oraşul. Ameliei îi lipsea şi 
vrăjitoria. Speram să se împrietenească cu Holly, o altă 
barmaniță şi o practicantă dedicată a cultului Wicca. Dar 
după ce le-am făcut cunoştinţă şi au vorbit de câteva ori, 
Amelia mi-a spus posomorâtă că ea şi Holly făceau parte din 
categorii diferite de vrăjitoare. Amelia era (credea ea) vrăjitoare 
adevărată, în timp ce Holly era o Wicca. Amelia nutrea un 
dispreț profund pentru ceea ce însemna grupul Wicca. O dată 
sau de două ori, Amelia fusese la întrunirile lui Holly, în parte 
ca să nu-şi iasă din mână... şi în parte pentru că tânjea după 
compania altor vrăjitori. 

În acelaşi timp, invitata în casa mea era îngrijorată că ar 


putea fi descoperită de vrăjitoarele din New Orleans şi pusă să 
plătească scump pentru greşeala de a-l fi transformat pe Bob. 
Pentru a adăuga încă un strat emoțional, de când lovise 
Katrina, Amelia se temea pentru siguranța acestor foste 
tovarăşe. Nu putea afla dacă erau bine, fără ca ele să o 
descopere în schimb. 

În ciuda acestor lucruri, ştiam că va veni ziua (sau noaptea) 
în care Amelia va fi suficient de neliniştită încât să înceapă să 
caute dincolo de casa şi grădina mea şi de Bob. 

Am încercat să nu mă încrunt când am văzut-o pe Amelia 
cum se duce la masa lui Pam ca să-i mai facă o vizită. M-am 
îngrijorat, dar mi-am amintit că Amelia poate să aibă grijă de 
ea şi singură. Probabil. Fusesem mai sigură în noaptea 
dinaintea nunţii din Hotshot. M-am întors la treaba mea şi am 
început să mă gândesc la telefonul lui Quinn. Mi-am dorit să fi 
avut cu mine noul meu celular (putusem să-mi permit unul 
pentru că Amelia îmi plătise o mică chirie), dar nu consideram 
că e bine să-l iau cu mine la lucru şi Quinn ştia că n-o să-l am 
şi n-o să fie deschis dacă nu aveam posibilitatea să răspund. 
Mi-aş fi dorit să-l găsesc pe Quinn aşteptându-mă acasă, când 
aveam să ies de la bar, peste o oră. Puterea acestei dorințe 
pusese parcă stăpânire pe mine. 

Deşi ar fi fost plăcut să mă cufund în visare, să mă las dusă 
de val în noua mea relație, am ajuns la concluzia că era cazul 
s-o las mai moale şi să mă trezesc niţel la realitate. Am servit la 
mese, zâmbind şi sporovăind, aşa cum trebuia, şi i-am umplut 
paharul lui Pam cu Sângeadevărat, o dată sau de două ori. În 
rest, le-am lăsat pe Amelia şi Pam să-şi vadă liniştite de 
tete-â-tete-ul lor. 

În cele din urmă, se termină şi ultima oră de lucru şi barul 
se goli. Împreună cu ceilalți chelneri, m-am ocupat de treburile 
de închidere. După ce m-am asigurat că suporturile de 
şervețele şi solnițele erau pline şi aranjate pentru a doua zi, 
m-am strecurat pe holul îngust până în depozit să-mi las 
şorțul în coşul de rufe. După ce ne-a ascultat ani de zile cum 
ne plângem şi facem aluzii, Sam a montat în sfârşit o oglindă 


acolo, în folosul nostru. M-am trezit că stau complet 
nemişcată şi mă privesc fix în ea. Mi-am revenit şi am început 
să-mi desfac şorțul. Ariene îşi înfoia părul roşcat ca focul. 
Ariene şi cu mine nu ne înțelegeam atât de bine zilele astea. Se 
implicase în Frăția Soarelui. Deşi frăția se prezenta ca o 
organizație de informare, dedicată dezvăluirii „adevărului” 
despre vampiri, era plină de persoane care credeau că toți 
vampirii sunt în mod natural malefici şi ar trebui eliminaţi, 
prin mijloace violente. Cei mai înverşunați dintre membrii 
frăției îşi vărsau furia sau teama pe oamenii care se 
împrieteneau cu vampiri. 

Oameni ca mine. 

Ariene încercă să mă privească în ochi în oglindă. Nu reuşi. 

— Vampirița aia din bar e amica ta? întrebă, punând un 
accent neplăcut pe cuvântul „amică”. 

— Da, am spus. 

Chiar şi dacă nu mi-ar fi plăcut Pam, tot aş fi zis că e amica 
mea. Orice detaliu legat de frăție îmi făcea părul să mi se ridice 
pe şira spinării. 

— Ar trebui să-ți petreci mai mult timp cu oamenii, spuse 
Ariene. 

Avea buzele rujate strident, iar ochii machiați puternic 
aveau o intensitate ciudată. Ariene nu fusese niciodată ceea ce 
ai putea numi un gânditor profund, dar eram uimită şi 
dezamăgită de cât de repede fusese atrasă de modul de a gândi 
al frăției. 

— Ariene, îmi petrec nouăzeci şi cinci la sută din timp cu 
oameni. 

— Ar trebui să fie o sută. 

— Ariene, de când e asta treaba ta? Răbdarea mea ajunsese 
la punctul maxim. 

— Ai lucrat orele alea în plus pentru că te duci cu nişte 
vampiri la o întrunire, nu? 

— Repet, e cumva treaba ta? 

— Noi două am fost prietene multă vreme, Sookie, până 
când Bill Compton ăla a intrat în bar. Acum te întâlneşti cu 


vampiri tot timpul şi în casa ta stau oameni ciudati. 

— Nu trebuie să-mi justific viața în fața ta, am spus, iar 
nervii mi-au cedat de tot. 

Puteam să citesc în mintea ei, să văd cât era de mândră şi 
de mulțumită de judecata ei dreaptă. M-a durut. M-a deranjat. 
Am fost dădacă pentru copiii ei, am consolat-o când a fost 
lăsată de izbelişte de tot felul de bărbaţi de doi bani, i-am făcut 
curat în rulotă, am încercat s-o încurajez să se vadă cu bărbați 
care să n-o calce în picioare. Acum se holba la mine, uimită de 
furia mea. 

— Evident că există nişte goluri uriaşe în viața ta, dacă 
simți nevoia să le umpli cu rahaturile astea de la frăție, i-am 
spus. Uită-te cu ce tipi de calitate alegi să te întâlneşti şi să te 
măriți. 

Cu această remarcă necreştină, m-am întors pe călcâie şi 
am ieşit din bar, mulțumită că apucasem să-mi iau poşeta din 
biroul lui Sam. Nimic nu e mai rău decât să fii nevoit să te 
opreşti în mijlocul unei ieşiri triumfale. 

Pam ajunsese lângă mine, mi se alăturase atât de repede că 
nici n-o văzusem mişcându-se. M-am uitat peste umăr. Ariene 
stătea cu spatele lipit de perete, cu fața schimonosită de 
durere şi furie. Lovitura mea finală fusese una adevărată. Unul 
dintre iubiții lui Ariene îi furase argintăria familiei, iar soții ei... 
greu de zis de unde ar trebui să începem. 

Pam şi cu mine am ieşit înainte să pot reacționa la prezența 
ei. 

Încă nu-mi puteam reveni după şocul atacului verbal al lui 
Ariene şi al propriei mele furii. 

— N-ar fi trebuit să zic nimic despre el, am spus. Doar 
pentru că unul dintre soții lui Ariene a fost un ucigaş, nu 
înseamnă că eu trebuie să fiu nesuferită. 

Mă purtam exact ca bunica mea, aşa că am izbucnit 
într-un râs zgomotos. 

Pam e un pic mai scundă decât mine şi privi în sus către 
mine, în timp ce eu mă străduiam să mă controlez. 

— Aia e o târfă, spuse Pam. 


Am scos un şervețel din poşetă să-mi şterg lacrimile. Acum 
plângeam. Când mă enervam, mi se întâmpla adesea să plâng; 
uram asta. Plânsul te făcea să pari slab, indiferent care era 
motivul pentru care plângeai. 

Pam m-a luat de mână şi mi-a şters lacrimile cu un deget. 
Efectul de tandreţe a fost un pic diminuat când şi-a băgat 
degetul în gură, dar m-am gândit că era bine intenționată. 

— N-aş spune că-i târfă, dar cu siguranţă nu-i atât de 
atentă cu cine umblă pe cât ar trebui să fie, am recunoscut. 

— De ce-i iei apărarea? 

— Din obişnuinţă, am spus. Am fost prietene ani în şir. 

— Şi ce-a făcut pentru tine prietena asta? Cu ce te-a 
ajutat? 

— Păi... 

Am stat o clipă să mă gândesc. 

— Cred că am putut să spun că am o prietenă. Am ţinut la 
copiii ei şi am ajutat-o cu ei. Când nu putea veni la lucru, luam 
eu orele ei şi dacă ea lucra pentru mine, eu în schimb îi făceam 
curat în rulotă. Venea să mă vadă când eram bolnavă şi-mi 
aducea mâncare. Şi, cel mai important, tolera faptul că sunt 
diferită. 

— Se folosea de tine şi, cu toate astea, îi erai 
recunoscătoare, spuse Pam. 

Faţa ei albă, lipsită de expresie, nu-mi dădea nici un indiciu 
legat de sentimentele pe care le nutrea. 

— Uite, Pam, n-a fost chiar aşa. 

— Şi cum a fost, Sookie? 

— Chiar i-a plăcut de mine şi chiar ne-am simțit bine 
uneori. 

— E leneşă. Asta se adaugă la prietenia ei. Dacă e uşor să 
fii prietenos, atunci ea va fi prietenoasă. Dacă vântul suflă în 
direcția opusă, prietenia ei se duce. Şi cred că acum vântul 
suflă în direcția opusă. A găsit o altă cale de a fi o persoană 
importantă în felul ei, prin ura față de alții. 

— Pam! 

— Ce, nu-i adevărat? Am observat oamenii timp de ani de 


zile. Ştiu cum sunt oamenii. 

— Există lucruri adevărate pe care ar trebui să le spui şi 
lucruri adevărate care e mai bine să rămână nespuse. 

— Sunt lucruri adevărate pe care ai prefera să le laşi 
nespuse, mă corectă. 

— Da, de fapt asta e... adevărat. 

— Atunci te las şi mă întorc la Shreveport. Pam se întoarse 
şi se îndreptă spre clădirea în fața căreia era parcată maşina 
ei. 

— Stai! 

Se întoarse. 

— Da? 

— De ce ai venit aici de fapt? Pam zâmbi pe neaşteptate. 

— În afară de întrebările legate de relaţia ta cu cel care m-a 
creat? Şi bonusul de a-ţi fi întâlnit colega de apartament? 

— Da, în afară de toate astea. 

— Vreau să vorbesc cu tine despre Bill, spuse spre marea 
mea surprindere. Bill şi Eric. 


Capitolul 7 


N-am nimic de spus. Mi-am descuiat maşina şi mi-am 
aruncat poşeta înăuntru. Apoi m-am întors către Pam, deşi 
eram tentată să mă urc la volan şi să plec acasă. 

— Noi n-am ştiut, spuse ea. 

Mergea încet, aşa c-am văzut-o cum se apropie. Sam lăsase 
două fotolii pliante în fața rulotei sale, aşezate în unghi drept 
în spatele barului, iar eu le-am luat din curtea lui şi le-am 
adus lângă maşină. Pam a priceput aluzia şi s-a cocoțat pe 
unul dintre ele, iar eu l-am luat pe celălalt. 

Am inspirat adânc, în tăcere. Mă întrebam încă de când 
m-am întors din New Orleans dacă toți vampirii din Shreveport 
cunoşteau scopul ascuns al lui Bill atunci când mă curta. Pam 
spuse: 

— Nu ţi-aş fi spus nici dacă aş fi ştiut că lui Bill i se 
încredințase o misiune, pentru că... întâi vampirii. 

A ridicat din umeri. 

— Dar îţi repet că n-am ştiut. 

Am lăsat capul în jos ca semn că înţeleg şi o parte 
tensionată din mine s-a relaxat, în cele din urmă. Dar n-aveam 
nici cea mai vagă idee cum ar fi bine să răspund. 

— Trebuie să spun, Sookie, că ai creat o mulțime de 
probleme în zona noastră. 

Pam nu părea deranjată de asta, ea doar constata o stare de 
fapt. Mie nu prea-mi venea să-mi cer scuze. 

— Zilele astea Bill e plin de mânie, dar nu ştie pe cine să 
urască. Se simte vinovat şi nimănui nu-i place asta. Eric e 
frustrat pentru că nu poate trece peste faptul că s-a ascuns în 
casa ta şi nu ştie cât îţi este de îndatorat. E furios că regina 
te-a cooptat pentru interese personale, prin intermediul lui 
Bill, şi că astfel a vânat de pe teritoriul lui Eric, după cum vede 


el lucrurile. Felicia crede că eşti piază rea, pentru că atâția 
barmani de la Fangtasia au murit când erai tu prin preajmă. 
Longshadow, Chow. Zâmbi. Oh, şi prietenul tău, Charles 
Twining. 

— Niciuna dintre astea n-a fost din vina mea. O ascultasem 
pe Pam tot mai agitată. Nu e bine să fie vampirii supăraţi pe 
tine. Chiar şi actuala barmaniţă de la Fangtasia, Felicia, era 
mult mai puternică decât aş fi putut fi eu vreodată şi era cu 
siguranţă la nivelul cel mai de jos al ierarhiei. 

— Din punctul meu de vedere, asta n-are nici o importanţă, 
spuse Pam, cu o voce curios de blândă. Acum că ştim, 
mulțumită lui Andre, că ai sânge de zână, ar fi foarte uşor să 
lăsăm în urmă toate astea. Dar nu asta contează cel mai mult, 
nu? Am cunoscut mulți oameni care se trag din zâne şi nici 
unul dintre ei nu avea puteri telepatice. Cred că doar tu eşti 
aşa, Sookie. Bineînţeles, ştiind că porți urma asta de zână în 
tine, te face să te întrebi oare ce gust ai. Mi-a plăcut mult 
înghițitura pe care am primit-o când te-a rănit menada, deşi 
era contaminată cu otrava ei. lubim zânele, după cum ştii. 

— Le iubiţi până la moarte, mi-am spus în barbă, dar 
evident că Pam a auzit. 

— Câteodată, încuviință cu un mic zâmbet. Pam asta... 

— Deci, care-i ideea în concluzie? 

Eram pregătită să mă. duc acasă şi să fiu umană, doar eu 
cu mine. 

— Când am spus că „noi” nu ştiam de înțelegerea lui Bill cu 
regina, mă refeream şi la Eric, spuse Pam simplu. 

Am lăsat capul în jos, încercând să-mi ţin sub control 
expresia feţei. 

— Eric e foarte supărat în legătură cu asta, zise Pam. Acum 
îşi alegea cuvintele. E supărat pe Bill pentru că Bill a făcut cu 
regina o înțelegere care a trecut peste Eric. E supărat că nu s-a 
prins de planul lui Bill. E supărat pe tine că i te-ai băgat pe 
sub piele. E supărat pe regină că e mai şmecheră decât el. 
Evident că de-aia e regină. Eric nu va fi niciodată rege, dacă nu 
reuşeşte să se controleze mai bine. 


— Chiar eşti îngrijorată pentru el? 

N-am văzut-o pe Pam niciodată să fie serios îngrijorată de 
ceva. 

Când a încuviințat, m-am trezit că întreb: 

— Când l-ai întâlnit pe Eric? 

Fusesem mereu curioasă, iar în seara asta se părea că Pam 
are chef de destăinuiri. 

— L-am întâlnit la Londra, în ultima noapte a vieţii mele. 

Vocea îi era monotonă, venind parcă din umbrele 
întunericului. Puteam să-i văd chipul pe jumătate, în lumina 
de siguranță de deasupra şi părea destul de calmă. 

— Am riscat totul pentru dragoste. O să râzi când o să auzi 
asta. 

Nu eram chiar departe de a râde. 

— Eram o fată foarte sălbatică pentru vremurile mele. 
Tinerele nu trebuiau să rămână singure cu domni sau cu orice 
fel de bărbaţi. Foarte diferit de acum. Pam îşi mişcă uşor 
buzele, într-un zâmbet scurt. Dar eu eram o romantică şi o 
curajoasă. M-am strecurat afară din casă noaptea târziu să 
mă întâlnesc cu vărul dragei mele prietene, fată care locuia 
chiar lângă noi. Vărul venise în vizită din Bristol şi eram foarte 
atraşi unul de celălalt. Părinții mei considerau că el nu este 
egal cu mine la nivel social, aşa că am ştiut că n-or să-l lase să 
mă curteze. Şi dacă aş fi fost prinsă singură cu el noaptea, s-ar 
fi zis cu mine. Nu ne-am fi putut căsători decât dacă părinții 
mei i-ar fi cerut să mă ia de soție. Deci n-am fi avut nici un 
viitor. Pam dădu din cap. Vremurile de acum ar fi părut 
nebuneşti. Atunci femeile nu puteau alege. Partea ironică este 
că întâlnirea noastră a fost destul de inocentă. Câteva 
sărutări, multă vorbărie sentimentală, dragoste eternă, bla, 
bla, bla. 

Am surâs către Pam, dar nu a ridicat ochii ca să vadă 
zâmbetul. 

— În drumul înapoi spre casă, încercând să trec în linişte 
prin grădină, am dat peste Eric. Nu puteam să mă strecor atât 
de uşor încât să-l evit pe el. Rămase tăcută o clipă lungă. Şi de 


data asta chiar s-a zis cu mine. 

— De ce te-ar fi dat de gol? 

M-am lăsat mai jos în scaun şi mi-am încrucişat picioarele. 
Era o conversație neaşteptată şi fascinantă. 

— Cred că se simţea singur, spuse, cu o uşoară notă de 
surpriză în voce. Ultima lui tovarăşă plecase pe cont propriu, 
căci copiii nu pot rămâne mult cu creatorul lor. După câțiva 
ani copilul trebuie să devină independent, deşi poate să se 
întoarcă la creator, şi chiar trebuie, dacă acesta îl cheamă. 

— N-ai fost supărată pe el? Părea că încearcă să-şi 
amintească. 

— La început am fost şocată, spuse Pam. După ce m-a golit 
de sânge, m-a aşezat în pat în camera mea şi bineînțeles că 
părinții mei au crezut că am murit de vreo boală misterioasă şi 
m-au înmormântat. Eric m-a dezgropat, ca să nu mă trezesc în 
sicriu şi să fiu nevoită să sap singură până la suprafață. Asta a 
fost de mare ajutor. M-a ţinut în braţe şi mi-a explicat tot. 
Până în noaptea în care am murit fusesem întotdeauna o 
femeie convențională dincolo de tendințele mele îndrăznețe. 
Eram obişnuită să port straturi peste straturi de haine. Ai fi 
uimită să vezi rochia în care am murit: mânecile, volanele. 
Numai materialul din fustă ţi-ar fi de ajuns să-ţi faci trei 
rochii. 

Pam părea că-şi aduce aminte cu drag, dar nimic mai mult. 

— După ce m-am trezit, am descoperit că faptul că eram 
vampir eliberase ceva sălbatic în mine. 

— După tot ce-a făcut, n-ai vrut să-l omori? 

— Nu, spuse imediat. Am vrut să mă culc cu el şi am 
făcut-o. Am făcut asta de multe, multe ori. Zâmbi. Legătura 
dintre creator şi copil nu trebuie să fie sexuală, dar cu noi a 
fost. Asta s-a schimbat destul de repede, de fapt, pentru că 
gusturile mele s-au variat. Voiam să încerc tot ce-mi fusese 
refuzat în viața umană. 

— Deci chiar ţi-a plăcut să fii vampir? Te-ai bucurat? 

Pam ridică din umeri. 

— Da, întotdeauna mi-a plăcut să fiu ceea ce sunt. Am avut 


nevoie de câteva zile să-mi înțeleg noua natură. Nu mai 
auzisem de vampiri înainte să devin chiar eu aşa ceva. 

N-am putut să-mi imaginez şocul revenirii lui Pam. M-a 
uimit cât de repede pretindea că s-a acomodat cu noul ei 
statut. 

— Te-ai întors vreodată să-ți vezi familia? am întrebat. OK, 
fusese neinspirată întrebarea şi am regretat-o de cum mi-au 
ieşit cuvintele din gură. 

— l-am văzut de la distanţă cu vreo zece ani mai târziu. Iţi 
dai seama, primul lucru pe care trebuie să-l facă un nou 
vampir este să-şi părăsească zona natală. Altfel riscă să fie 
recunoscut şi vânat. Acum poți să faci paradă cât vrei, dar 
atunci eram atât de ascunşi şi de atenți. Eric şi cu mine am 
plecat din Londra cât am putut de repede şi după ce am 
petrecut puţin timp în nordul Angliei, până m-am acomodat eu 
cu noua mea stare, am părăsit Anglia şi ne-am dus pe 
continent. 

Povestea era înspăimântătoare, dar fascinantă. 

— ÎI iubeai? 

Pam păru un pic nedumerită. Pe fruntea ei fină apăru un 
mic rid. 

— Să-l iubesc? Nu. Eram tovarăşi buni şi îmi plăceau 
partidele de sex şi vânătoare. Dar dragoste? Nu. 

În bătaia luminilor de siguranță de deasupra, care 
proiectau umbre ciudate în marginile parcării, vedeam cum 
chipul lui Pam se relaxează şi-şi reia trăsăturile fine. 

— Îi sunt datoare cu loialitatea mea, continuă Pam. Trebuie 
să ascult de el, dar o fac de bunăvoie. Eric e inteligent, 
ambițios şi foarte amuzant. M-ar fi înghițit mormântul dacă 
nu m-ar fi urmărit cum mă strecor înapoi în casă după 
întâlnirea cu tânărul acela neghiob. Mi-am văzut de drumul 
meu mulți, mulți ani, dar m-am bucurat să aud veşti de la el 
când a deschis barul şi m-a chemat în slujba lui. 

Era posibil să mai fie cineva în lumea asta tot aşa de 
detaşat ca Pam la partea cu „am fost ucisă”? Fără îndoială că 
Pam îşi savura condiția de vampir şi părea că simte un uşor 


dispreț față de oameni; de fapt i se părea că sunt amuzanți. 
Când Eric a afişat primele sentimente față de mine a crezut că 
e de râs. Oare Pam era cu adevărat atât de schimbată față de 
vechea ei persoană? 

— Câţi ani aveai, Pam? 

— Când am murit? Aveam nouăşpe ani. N-a schițat nici cel 
mai mic gest. 

— Şi-ți purtai părul ridicat în fiecare zi? Chipul i se 
însenină un pic. 

— Da. Aveam o coafură foarte complicată. Camerista mea 
trebuia să mă ajute. Îmi puneam perniţe artificiale sub păr ca 
să-l pot ridica. Şi lenjeria! Ai fi murit de râs dacă vedeai cum 
mă îmbrăcam cu ea. 

Oricât de interesantă ar fi fost conversaţia, mi-am dat 
seama că eram obosită şi voiam să mă duc acasă. 

— Deci concluzia e că îi eşti cu adevărat loială lui Eric şi că 
ai vrut ca eu să aflu că nici unul dintre voi n-a ştiut că Bill avea 
intenții ascunse când a venit în Bon Temps. 

Pam încuviință. 

— Deci ai venit aici în seara asta ca să... 

— Să te rog să ai milă de Eric. 

Nu-mi trecuse prin cap niciodată că Eric ar fi putut avea 
nevoie de mila mea. 

— Asta e o chestie la fel de amuzantă ca lenjeria ta de când 
erai om, am spus. Pam, ştiu că tu ai impresia că-i eşti datoare 
lui Eric, deşi el te-a ucis — scumpo, te-a ucis — dar eu nu-i sunt 
datoare lui Eric cu nimic. 

— Ții la el, spuse, şi pentru prima dată în vocea ei se simți 
supărarea. Ştiu că ţii la el. N-a fost niciodată atât de răvăşit de 
emoții. N-a fost niciodată în asemenea dezavantaj. 

Părea că se adună, iar eu mi-am dat seama că discuția se 
terminase. Ne-am ridicat, iar eu am dus scaunele lui Eric la 
loc. 

Habar n-aveam ce să spun. 

Din fericire, n-a trebuit să mă gândesc la nimic. Eric în 
persoană apăru din umbrele de la marginea parcării. 


— Pam, spuse, şi acest cuvânt avea o încărcătură specială. 
Ai întârziat atât de mult, ţi-am luat urma să mă asigur că totul 
e în regulă. 

— Stăpâne, răspunse ea. 

Nu mai auzisem asta de la Pam niciodată. Se lăsă pe un 
genunchi pe pietriş, ceea ce era probabil foarte dureros. 

— Pleacă, spuse Eric, şi brusc Pam dispăru. 

Eu n-am zis nimic. Eric îmi arunca privirea aia fixă de 
vampir şi nu puteam să-l citesc deloc. Eram aproape sigură că 
era supărat — dar de ce, pe cine şi cât de tare? Asta era partea 
distractivă în a fi în preajma vampirilor, dar şi partea 
înfricoşătoare, amândouă în acelaşi timp. 

Eric hotări că faptele vor spune mai mult decât vorbele. 
Dintr-odată apăru chiar în fața mea. Îmi atinse bărbia cu un 
deget şi îmi ridică fața către a lui. Ochii lui, pur şi simplu negri 
în lumina neregulată, mă priveau cu o intensitate deopotrivă 
fascinantă şi dureroasă. Vampirii; sentimente amestecate. Toţi 
sunt la fel. 

Nu chiar spre surprinderea mea, mă sărută. Când cineva 
are la dispoziție aproximativ o mie de ani să practice sărutul, 
poate deveni foarte bun la asta şi aş minţi dacă aş spune că 
eram imună la un aşa talent. Temperatura mea sări cu 
aproape zece grade. Era tot ce puteam face ca să mă abțin să 
nu cedez, să-l cuprind cu brațele şi să-l strâng. Pentru un tip 
mort avea cea mai însuflețită pasiune şi se pare că toți 
hormonii mei erau în alertă după noaptea petrecută cu Quinn. 
Dar Quinn era acum o nimica toată. 

M-am desprins de Eric cu o reţinere aproape dureroasă. 
Avea un aer concentrat, de parcă ar fi analizat ceva, ca să se 
hotărască dacă era suficient de bun pentru a fi păstrat. 

— Eric, i-am spus cu vocea tremurândă. Nu ştiu de ce eşti 
aici şi de ce trăim melodrama asta. 

— Eşti a lui Quinn acum? Făcu ochii mici. 

— Sunt a mea, am spus. Aleg. 

— Şi ai ales? 

— Eric, eşti incredibil. Noi n-am ieşit împreună. Nu mi-ai 


dat nici un semn că te gândeai la asta. Nu te-ai purtat cu mine 
de parcă aş avea vreo importanţă în viața ta. Nu spun c-aş fi 
fost deschisă la lucrurile astea, dar spun că în absența lor am 
fost liberă să-mi găsesc alt... partener. Şi până acum îmi place 
de Quinn, e numai bun. 

— Nu-l cunoşti mai mult decât îl cunoşteai pe Bill. Aici a 
pus sare pe rană. 

— Cel puţin sunt al naibii de sigură că nu i s-a ordonat să 
se culce cu mine ca să mă transforme într-o investiție politică. 

— E mai bine c-ai aflat despre Bill, spuse Eric. 

— Da, e mai bine, am zis. Asta nu înseamnă că povestea 
mi-a făcut plăcere. 

— Ştiam că va fi greu, dar a trebuit să-l fac să-ţi 
mărturisească. 

— De ce? 

Eric părea împietrit. N-am ştiut cum altfel să formulez. Privi 
departe, în întunericul nopții. 

— Nu era corect, spuse în cele din urmă. 

— Adevărat. Dar poate că ai vrut să te asiguri că n-o să-l 
mai iubesc niciodată. 

— Poate ambele lucruri, spuse. 

Se aşternu un moment greu de tăcere, de parcă ceva mare 
inspira adânc. 

— OK, am spus încet. Fusese ca o şedinţă de terapie. Te 
porți ciudat în jurul meu de luni de zile, Eric. De când ai fost... 
ştii tu, de când n-ai fost tu. Ce ţi se întâmplă? 

— Din seara aia în care am fost blestemat, m-am întrebat 
cum am ajuns să alerg pe drumul spre casa ta. 

M-am dat cu un pas sau doi înapoi şi am încercat să găsesc 
pe fața lui albă o dovadă sau un indiciu a ceea ce gândea. Dar 
degeaba. 

Nu m-am întrebat niciodată de ce Eric ajunsese acolo. 
Fusesem atât de şocată de atâtea lucruri încât faptul că îl 
găsisem pe Eric singur, pe jumătate dezbrăcat şi confuz, 
dimineața devreme în prima zi a Anului Nou, se pierduse 
undeva printre tulburările provocate de Războiul Vrăjitoarelor. 


— Ai reuşit să-ți dai seama care era răspunsul? am 
întrebat, realizând abia după ce am pronunțat cuvintele cât de 
stupidă fusese întrebarea. 

— Nu, spuse cu o voce aproape şuierată. Nu. Şi vrăjitoarea 
care m-a blestemat e moartă, deşi blestemul a fost rupt. Acum 
nu-mi mai poate spune ce consecințe avea să aibă blestemul. 
Trebuia să caut persoana pe care o uram? Pe care o iubeam? 
Ar fi putut să fie o pură întâmplare că m-am trezit alergând 
către nicăieri... dar că acel nicăieri era spre casa ta? 

Eu am lăsat să treacă un moment de linişte stânjenitoare. 
Habar n-aveam ce să spun şi era clar că Eric aştepta un 
răspuns. 

— Probabil din cauza sângelui de zână, am spus încet, deşi 
încercasem cu greu să mă conving că picătura de sânge de 
zână nu era suficient de importantă pentru a provoca o uşoară 
atracție din partea vampirilor pe care îi întâlneam. 

— Nu, zise. 

Şi apoi dispăru. 

— Ei bine, am spus tare, nefericită pentru tremurul din 
voce. A fost o ieşire bună. 

Era destul de greu să ai ultimul cuvânt cu un vampir. 


Capitolul 8 


— Bagajele sunt gata... Cântam. 

— Păi, nu rămân atât de singură încât să plâng, făcu 
Amelia. 

Acceptase politicoasă să mă ducă la aeroport, dar ar fi 
trebuit s-o pun să promită că o să şi fie drăguță în dimineața 
aia. Fusese cam morocănoasă tot timpul cât îmi aranjasem 
machiajul. 

— Aş fi vrut să merg şi eu, spuse, recunoscând ce are pe 
suflet. 

Bineînţeles că ştiam care e problema Ameliei dinainte s-o 
spună cu voce tare. Dar eu nu puteam să fac nimic. 

— Nu depinde de mine cine este sau nu invitat. Eu sunt un 
ajutor plătit. 

— Ştiu, spuse tristă. O să ridic corespondenţa şi o să ud 
plantele şi o să-l pieptăn pe Bob. Auzi, am auzit că agentul de 
asigurări de la Bayou State are nevoie de o secretară, pentru 
că mama femeii care lucra pentru el a fost evacuată din New 
Orleans şi are nevoie de îngrijire permanentă. 

— Da, să te duci să te înscrii pentru slujba aia, am spus. O 
să-ți placă la nebunie. 

Agentul meu de asigurări era un vrăjitor care îşi susținea 
polițele cu vrăji. 

— O să-ți placă Greg Aubert şi o să te intereseze. Voiam ca 
interviul Ameliei la agenţia de asigurări să fie o surpriză 
fericită. Amelia s-a uitat la mine pe sub sprâncene. 

— O, e drăguţ şi singur? 

— Nu. Dar are alte calități interesante. Şi nu uita că i-ai 
promis lui Bob că nu te încurci cu alți tipi. 

— A, da. Amelia păru posomorâtă. Mai bine hai să ne uităm 


după hotelul tău. 

Amelia mă învăța acum cum să folosesc computerul 
verişoarei mele, Hadley. ÎI adusesem cu mine din New Orleans, 
gândindu-mă să-l vând, dar Amelia mă convinsese să-l 
instalez aici, în casă. Arăta caraghios pe un birou din cea mai 
veche încăpere din casă, pe care acum o foloseam pe post de 
living. Amelia plătea încă o linie de telefon pentru Internet, 
fiindcă avea nevoie de el şi pentru laptopul ei de sus. Eu eram 
încă o începătoare emoționată. 

Amelia a deschis pagina de Google şi a tastat „hotelul 
Piramida din Gizeh”. Ne-am uitat amândouă la poza care a 
apărut pe ecran. Majoritatea hotelurilor pentru vampiri erau 
în zone urbane mari, precum Rhodes, şi reprezentau de 
asemenea atracții turistice. Numit adesea pur şi simplu 
„Piramida”, hotelul avea această formă, evident, şi era acoperit 
cu sticlă reflectorizantă fumurie. În jurul unuia dintre etajele 
inferioare se vedea o bandă de sticlă mai deschisă la culoare. 

— Nu e tocmai... hmm. 

Amelia se uită la clădire cu capul într-o parte. 

— l-ar fi trebuit o pantă mai înclinată, am spus, iar ea 
aprobă. 

— Ai dreptate. De parcă ar fi vrut să construiască o formă 
de piramidă, dar n-au înălțat suficiente etaje încât s-o facă să 
arate cum trebuie. Unghiul nu e destul de ascuţit încât să-i 
dea măreție. 

— Şi baza e un dreptunghi prea mare. 

— Şi asta. Îmi imaginez că alea sunt sălile de conferinţă. 

— N-au parcare, am spus, uitându-mă pe ecran. 

— O, probabil că e subterană. Le pot construi şi în felul 
ăsta acolo. 

— E pe malul lacului, am spus. Ura, o să văd lacul 
Michigan. Vezi, e doar un parc mic între hotel şi lac. 

— Şi vreo şase benzi de trafic, menţiona Amelia. 

— Da, şi asta. 

— Dar e aproape de marile magazine, zise ea. 

— Are un etaj întreg numai pentru oameni, am citit. Pun 


pariu că e etajul ăsta mai deschis la culoare. Credeam că e 
doar chestie de design, dar e aşa pentru ca oamenii să aibă 
lumină în timpul zilei. Au nevoie de asta ca să se simtă bine. 

— Traducere: aşa e legea, spuse Amelia. Ce mai au acolo? 
Săli de întrunire, bla, bla, bla. Sticlă opacă în întregul hotel în 
afară de etajul pentru oameni. Apartamente rafinat decorate la 
nivelele superioare, bla, bla, bla. Personal special pregătit 
pentru a satisface nevoile vampirilor. Asta înseamnă că 
donează sânge de bunăvoie sau că se oferă parteneri pentru 
partide de sex? 

Amelia era atât de cinică. Dar acum, că ştiam cine-i tatăl ei, 
era logic, într-un fel. 

— Mi-ar plăcea să văd camera cea mai de sus, vârful 
piramidei, am spus. 

— Nu se poate. Zice aici că ăla nu e un nivel pentru oaspeți. 
De fapt acolo ţin instalaţiile pentru aer condiționat. 

— În fine, la naiba. E timpul să mergem, am zis, 
uitându-mă la ceas. 

— A, da. Amelia se uita tristă la ecran. 

— O să fiu plecată numai o săptămână. Amelia era o 
persoană căreia nu-i plăcea să fie singură. Am coborât şi am 
dus bagajele la maşină. 

— Am numărul de la hotel să sun în caz de urgență. Am şi 
numărul tău de mobil. Ţi-ai luat încărcătorul? 

leşi de pe aleea cu pietriş pe Hummingbird Road. A trebuit 
să ocolim Bon Temps, ca să ajungem pe şoseaua interstatală. 

— Da. 

Şi peria şi pasta de dinţi, aparatul de ras, deodorantul, 
uscătorul de păr (pentru orice eventualitate), trusa de machiaj, 
toate hainele noi şi câteva în plus, o mulțime de pantofi, o 
cămaşă de noapte, deşteptătorul de voiaj al Ameliei, lenjerie de 
corp, câteva bijuterii, o poşetă de rezervă şi două cărți. 

— Mersi mult că mi-ai împrumutat valiza. Amelia 
contribuise cu trolerul ei roşu țipător, o geantă asortată şi încă 
una pentru bagajul de mână, unde îngrămădisem o carte, un 
almanah rebus, un CD-player portabil cu căşti şi un mic 


suport de CD-uri. 

N-am vorbit mult pe drum. Mă gândeam cât de ciudat era 
s-o las pe Amelia singură în casa familiei mele. Ai noştri 
locuiseră acolo de peste o sută şaptezeci de ani. 

Conversaţia noastră sporadică s-a stins până să ajungem 
la aeroport. Părea că nu mai rămăsese nimic de spus. Eram în 
dreptul terminalului principal din Shreveport, dar ne 
îndreptam către un mic hangar particular. Dacă Eric n-ar fi 
rezervat un charter Anubis cu câteva săptămâni în urmă, ar fi 
rămas pe dinafară, pentru că participanții la reuniune 
folosiseră din plin serviciile companiei Anubis. Toate statele 
implicate trimiteau delegații şi o mare parte din centrul 
Statelor Unite, de la Golf până la granița cu Canada, era 
inclusă în Diviziunea Centrală a SUA. 

Acum câteva luni, Louisiana ar fi avut nevoie de două 
avioane. Acum unul era de ajuns, mai ales că o partea 
grupului plecase înainte. Am citit lista vampirilor care lipseau 
după întâlnirea de la Fangtasia şi, spre regretul meu, Melanie 
şi Chester erau trecuţi acolo. Îi cunoscusem la cartierul 
general al reginei din New Orleans şi, deşi n-am avut timp să 
devenim prieteni la cataramă, păreau vampiri de treabă. 

Un paznic de la poarta gardului care împrejmuia hangarul 
ne-a verificat actele mie şi Ameliei înainte să ne lase să intrăm. 
Era un om obişnuit, polițist retras din activitate, dar părea 
competent şi atent. 

— Luaţi-o la dreapta şi vedeți o parcare lângă uşa peretelui 
estic, spuse. 

Amelia stătea un pic aplecată pe volan în timp ce conducea, 
dar uşa se vedea clar şi mai erau şi alte maşini parcate acolo. 
Era ora zece dimineața, iar aerul se simțea puțin cam rece, în 
ciuda căldurii aparente. 

Era o adiere timpurie de toamnă. După vara foarte, foarte 
fierbinte însemna o adevărată binecuvântare. În Rhodes era 
mai răcoare, din câte îmi spusese Pam. Verificase pe Internet 
starea vremii pentru săptămâna următoare şi mă sunase 
să-mi spună să-mi iau un pulover. Avea o voce aproape 


entuziasmată, ceea ce era mare lucru pentru Pam. Aveam 
senzația că Pam era un pic neliniştită, un pic sătulă de 
Shreveport şi de bar. Poate era doar o impresie a mea. 

Amelia m-a ajutat să dau jos valizele. Trebuise să înlăture 
nişte vrăji de pe Samsonite-ul roşu, înainte să mi-l 
împrumute. N-am întrebat ce s-ar fi întâmplat dacă ar fi uitat. 
Am tras mânerul trolerului şi mi-am aruncat pe umăr geanta, 
iar Amelia a luat sacoşa de voiaj şi a deschis uşa. 

Nu mai fusesem într-un hangar pentru avioane înainte, dar 
arăta ca în filme: ca o peşteră uriaşă. Erau câteva avioane mici 
parcate înăuntru, dar ne-am dus, după cum ne indicase Pam, 
către poarta mare din peretele de vest. Avionul Anubis Air era 
parcat afară şi angajaţi ai companiei încărcau sicriele în 
compartimentul bagajelor. Erau îmbrăcați în uniforme negre, 
singura pată de culoare fiind un cap stilizat de şacal pe piept, o 
afectare care mi s-a părut iritantă. S-au uitat la noi în treacăt, 
dar nu ne-a luat nimeni la întrebări şi nu ne-au cerut actele 
până când să ajungem la scara avionului. 

Bobby Burnham stătea la baza scării cu o agendă. 
Bineînţeles că de vreme ce era zi, era evident că Bobby nu era 
vampir, dar arăta atât de palid şi serios, încât ar fi putut fi 
unul. Nu-l mai întâlnisem până atunci, dar ştiam cine este, iar 
el cu siguranță mă recunoscuse pe mine. Am smuls asta chiar 
din creierul lui. 

Dar certitudinea asta nu l-a împiedicat să-mi verifice 
numele pe afurisita aia de listă şi se mai şi uita surprins la 
Amelia, de parcă ea n-ar fi putut să-l transforme în broască. 
(La asta se gândea.) 

— Ar trebui să orăcăie, am spus, iar ea a zâmbit. Bobby s-a 
prezentat şi, când noi am dat din cap, a spus: 

— Dumneavoastră sunteți pe listă, domnişoară 
Stackhouse, dar domnişoara Broadway nu este. Mă tem că va 
trebui să vă duceți bagajul sus singură. 

Lui Bobby îi plăcea să dețină el puterea. Amelia a şoptit 
ceva pe sub mustață, şi deodată Bobby făcu: 

— Geanta asta grea o duc eu pe scări, domnişoară 


Stackhouse. Vă descurcațţi cu cealaltă? Dacă nu puteţi, mă 
întorc în două minute şi o iau eu. 

Uimirea de pe faţa lui era nemaipomenită, dar am încercat 
să nu râd prea tare. Amelia făcuse un truc uşor răutăcios. 

— Mersi, mă descurc, l-am liniştit şi am luat geanta de la 
Amelia în timp ce el târa pe scări bagajul mai greu. 

— Amelia, şmechera, am spus, dar nu prea supărată. 

— Cine-i idiotul ăsta? 

— Bobby Burnham. E omul de zi al lui Eric. Toţi vampirii de 
un anumit rang aveau aşa ceva. 

Bobby era o achiziție recentă a lui Eric. 

— Ce face? Şterge de praf sicriele? 

— Nu, face aranjamente pentru afaceri, merge la bancă, ia 
rufele de la curățătorie, merge la ghişeele care sunt deschise 
numai în timpul zilei şi aşa mai departe. 

— Deci e o slugă. 

— Păi, da. Dar o slugă importantă. E sluga lui Eric. Bobby 
deja cobora scările, încă surprins că fusese politicos şi săritor. 

— Nu-i mai face nimic, i-am zis, ştiind că se gândea la 
varianta asta. 

Ochii Ameliei au scânteiat înainte să înțeleagă ce-i 
spuneam. 

— Da, meschin din partea mea, recunoscu. Pur şi simplu 
nu pot să-i sufăr pe ticăloşii bolnavi după putere. 

— Cine poate? Ascultă, ne vedem peste o săptămână. Mersi 
că m-ai condus la avion. 

— Da, da. Îmi zâmbi pierdută. Să te distrezi bine şi ai grijă 
să nu fii ucisă sau muşcată. 

Am avut impulsul de a o îmbrățişa şi, după o clipă de 
surpriză, m-a îmbrăţişat şi ea. 

— Să ai grijă de Bob, am spus şi am luat-o în sus, pe scări. 

Nu puteam să nu mă simt uşor emoționată, pentru că 
rupeam legătura cu viața mea familiară, cel puțin temporar. 
Angajata Anubis Air din avion spuse: 

— Alegeţi-vă locul, domnişoară Stackhouse. 

Mi-a luat geanta de voiaj şi a pus-o deoparte. Interiorul 


aeronavei nu era ca acela din avioanele pentru oameni, sau cel 
puţin aşa scria pe site-ul companiei. Flota Anubis fusese 
construită şi echipată pentru a transporta vampiri adormiti, 
ca prioritate, şi apoi pentru pasageri umani. De-a lungul 
peretelui existau nişe pentru sicrie, ca nişte cutii uriaşe 
pentru bagaje, şi la capătul din față al aeronavei erau trei 
rânduri de scaune, pe dreapta trei scaune şi pe stânga două, 
pentru oameni ca mine... sau, cel puţin, oameni care aveau de 
gând să-i ajute pe vampiri într-un fel sau altul la congresul 
ăsta. Acum mai erau doar alte trei ființe umane pe scaune. Mă 
rog, o ființă umană şi două semiumane. 

— Bună ziua, domnule Cataliades, am spus, iar omul 
rotofei se ridică din scaun şi zâmbi larg. 

— Scumpă domnişoară Stackhouse, spuse cu căldură, 
pentru că aşa vorbea domnul Cataliades, mă bucur atât de 
mult să te revăd. 

— Şi eu mă bucur să vă văd, domnule Cataliades. Numele 
lui se pronunţă cum se scrie, şi dacă avea şi un nume de botez, 
eu nu-l ştiam. Lângă el stătea o tânără cu părul roşu aprins, 
aranjat în ţepi; era nepoata lui, Diantha. Diantha se îmbrăca 
în cele mai ciudate combinații, iar în seara asta se întrecuse pe 
sine. Înaltă cam de un metru şi jumătate, slabă de i se vedeau 
oasele, Diantha alesese colanți trei-sferturi portocalii, saboți 
albaştri, o fustă plisată albă şi un maiou cu imprimeuri 
colorate. Era ameţitoare. 

Diantha nu avea obiceiul să respire în timp ce vorbea. 
Acum spuse: 

— Saltare ce faci? 

— Revin imediat, am zis, şi, cum n-a mai făcut nici o 
mişcare, am dat din cap. 

Unii supranaturali dau mâna, alții nu, aşa că trebuie să fii 
atent. M-am întors către celălalt pasager. Cu un alt om m-am 
gândit că sunt pe teren mai sigur, aşa că am întins mâna 
dreaptă. Omul a întins şi el mâna după o pauză jenantă, de 
parcă i s-ar fi oferit un peşte mort. Mi-a strâns palma stângaci 
şi şi-a retras degetele de parcă abia s-ar fi putut abţine să nu 


se şteargă pe pantaloni. 

— Domnişoară Stackhouse, dânsul e Johan Glassport, 
specialist în Dreptul vampirilor. 

— Domnule Glassport, am spus politicos, încercând să nu 
mă simt ofensată. 

— Johan, ţi-o prezint pe Sookie Stackhouse, telepata 
reginei, spuse domnul Cataliades, pe tonul lui curtenitor. 

Domnul Cataliades avea un simț al umorului la fel de 
generos ca burta pe care o purta. Chiar în momentul ăsta avea 
o sclipire în ochi. Dar trebuia să țin minte că partea din el care 
nu era umană - cea mai mare parte a domnului Cataliades — 
era demonică. Diantha era demon pe jumătate; unchiul încă şi 
mai mult. 

Johan m-a scanat scurt din cap până în picioare, aproape 
că s-a auzit cum mă adulmecă, şi s-a întors la cartea pe care o 
avea în poală. 

Chiar atunci, stewardesa de la Anubis a început să ne țină 
discursul obişnuit, iar eu m-am aşezat la locul meu şi mi-am 
pus centura. La scurt timp după aceea eram în aer. Nu mai 
aveam nici un pic de emoţii, pentru că fusesem atât de 
dezgustată de purtarea lui Johan Glassport. 

Nu credeam c-o să întâlnesc vreodată o bădărănie atât de 
fățişă. Poate că oamenii din nordul Louisianei nu au mulți 
bani şi poate că există o rată mare a sarcinilor printre 
adolescente şi alte feluri de probleme, dar, pentru numele lui 
Dumnezeu, noi suntem politicoşi. 

Diantha spuse: 

— Johan e un tâmpit. 

Johan n-a dat nici cea mai mică atenţie acestei observații 
îndreptățite, ci întoarse pagina cărții. 

— Mulţumesc, dragă, spuse domnul Cataliades. 
Domnişoară Stackhouse, pune-mă la curent cu ce s-a mai 
întâmplat în viața dumitale. 

M-am mutat, ca să stau în fața trioului. 

— Nu sunt prea multe de spus, domnule Cataliades. Am 
primit cecul, după cum v-am scris. Mulţumesc că v-aţi ocupat 


de toate problemele proprietății lui Hadley şi dacă vă 
răzgândiți şi-mi trimiteţi o notă de plată, o achit bucuroasă. 

Nu chiar bucuroasă, dar uşurată de o obligaţie. 

— Nu, copilă. Măcar atât puteam să fac şi eu. Regina s-a 
bucurat să-şi exprime mulțumirile în felul ăsta, deşi seara n-a 
ieşit deloc cum plănuia. 

— Bineînţeles, nici unul dintre noi nu-şi imagina că se va 
sfârşi aşa. 

M-am gândit la capul lui Wybert zburând în aer şi lăsând o 
dâră de sânge şi m-a luat cu tremurat. 

— Tu eşti martora, spuse Johan pe neaşteptate. A 
strecurat un semn de carte în volum şi l-a închis. Ochii lui 
palizi, măriți în spatele ochelarilor, mă fixau. Din rahat de 
câine pe pantofii lui fusesem transformată în ceva destul e 
interesant şi remarcabil. 

— Da, eu sunt martora. 

— Atunci trebuie să vorbim. Acum. 

— Dacă o reprezinți pe regină în acest proces foarte 
important, sunt un pic surprinsă că nu te-a bătut gândul să 
vorbeşti cu mine până acum, am spus, pe un ton cât am putut 
de calm. 

— Regina a avut dificultăți în a mă contacta şi a trebuit să 
termin cu clientul meu dinainte, spuse Johan. Faţa lui ştearsă 
nu şi-a schimbat expresia, dar arăta un pic mai tensionată. 

— Johan a fost în închisoare, spuse Diantha rar şi clar. 

— Dumnezeule, am spus, cu adevărat uimită. 

Johan răspunse: 

— Bineînţeles că acuzaţiile au fost complet nefondate. 

— Bineînţeles, Johan, spuse domnul Cataliades, fără 
absolut nici o inflexiune în voce. 

— O, am spus. Şi care sunt acuzaţiile alea atât de false? 

Johan se uită la mine din nou, de data asta mai puţin 
arogant.. 

— Am fost acuzat că am lovit o prostituată în Mexic. 

Nu ştiam prea multe despre cum se aplica legea în Mexic, 
dar mi se părea absolut incredibil ca un american să fie arestat 


în Mexic pentru că a bătut o prostituată, dacă asta era singura 
acuzație. Doar dacă n-avea o mulțime de duşmani. 

— Aveai cumva ceva în mână când ai lovit-o? am întrebat 
cu un zâmbet senin. 

— Cred că Johan avea în mână un cuțit, spuse grav 
domnul Cataliades. 

Ştiu că zâmbetul mi-a dispărut chiar în clipa aia. 

— Ai fost în închisoare în Mexic pentru c-ai înjunghiat o 
femeie, am spus. 

Cine era rahat de câine acum? 

— O prostituată, mă corectă. Asta a fost acuzaţia, dar 
bineînțeles că eram complet nevinovat. 

— Bineînţeles, am spus. 

— Dar nu despre cazul meu vorbim acum, domnişoară 
Stackhouse. Meseria mea e s-o apăr pe regină împotriva 
acuzațiilor foarte serioase care i se aduc, iar dumneavoastră 
sunteți un martor foarte important. 

— Sunt singurul martor. 

— Bineînţeles — al morții efective. 

— Au fost mai multe morți efective. 

— Singura moarte care contează la această reuniune este 
moartea lui Peter Threadgill. 

Am oftat la imaginea capului lui Wybert şi apoi am spus: 

— Mda, eram acolo. 

Poate că Johan nu era decât un gunoi, dar ştia cum să-şi 
facă treaba. A urmat o şedinţă lungă de întrebări şi 
răspunsuri, iar în final avocatul ştia mai multe despre ce se 
întâmplase decât ştiam eu, care fusesem acolo. Domnul 
Cataliades a ascultat cu mare interes şi, din când în când, 
intervenea cu o clarificare sau îi explica avocatului aşezarea 
mănăstirii reginei. 

Diantha a ascultat un timp, s-a aşezat pe jos şi a jucat cărți 
timp de jumătate de oră, apoi şi-a înclinat scaunul şi s-a 
culcat. 

Însoţitoarea de zbor Anubis Airline venea să ne ofere 
băuturi şi gustări în tot timpul zborului spre nord, care a 


durat trei ore, iar eu, după ce mi-am terminat şedinţa cu 
avocatul, m-am ridicat să merg la toaletă. A fost o experiență 
inedită; nu mai fusesem la toaletă într-un avion pană acum. În 
loc să mă întorc la locul meu, m-am plimbat de-a lungul 
avionului, uitându-mă la fiecare sicriu în parte. Fiecare avea 
câte o etichetă ataşată de mâner. Astăzi erau cu noi în avion 
Eric, Bill, regina, Andre şi Sigebert. Am găsit de asemenea 
sicriele lui Gervaise, care o găzduise pe regină, şi al lui Cleo 
Babbitt, care era şeriful Districtului 3. Şeriful Districtului 2, 
Aria Yvonne, fusese lăsat în fruntea statului cât timp regina 
era plecată. 

Sicriul reginei era incrustat cu modele sidefate, dar 
celelalte arătau destul de obişnuit. Toate erau din lemn şlefuit: 
vampirii ăştia nu foloseau metale moderne. Mi-am trecut 
mâna peste al lui Eric şi mi-au venit în minte imagini 
înfricoşătoare cu el înăuntru, aproape lipsit de viaţă. 

— Femeia lui Gervaise s-a dus înainte cu maşina, în timpul 
nopții, împreună cu Rasul, ca să se asigure că toate pregătirile 
pentru regină sunt bine făcute, spuse vocea domnului 
Cataliades de după umărul meu drept. 

Am tresărit şi am scos un țipăt, care l-a amuzat peste 
măsură pe avocatul civil al reginei. A râs înfundat. 

— Fină mişcare, am spus, cu o voce acră ca o lămâie 
stoarsă. 

— Te întrebai unde este al cincilea şerif. 

— Da, dar dumneavoastră erați poate cu un gând sau două 
în urmă. 

— Eu n-am puteri telepatice, ca tine, draga mea. Iți 
urmăream expresia feței şi limbajul corporal. Ai numărat 
sicriele şi ai început să citeşte etichetele de pe bagaje. 

— Deci regina nu e doar regina, ci şi şeriful propriei zone. 

— Da, mă lămuri el. Nu toți conducătorii fac lucrul ăsta, 
dar reginei i se părea supărător să se consulte tot timpul cu un 
alt vampir când voia să decidă ceva. 

— Sună tipic pentru regină. 

M-am uitat în față, la însoțitorii noştri. Diantha şi Johan 


erau ocupați: Diantha cu somnul, iar Johan cu cartea lui. Mă 
întrebam dacă nu era cumva o carte despre disecție, cu 
diagrame sau poate un inventar al crimelor lui Jack 
Spintecătorul, cu fotografii de la locul faptei. Cam ăsta părea 
genul lui Johan. 

— Cum de şi-a luat regina un avocat ca el? am întrebat cât 
am putut de încet. Pare destul de... nasol. 

— Johan Glassport e un avocat grozav şi unul care acceptă 
cazuri pe care alți avocați nu le vor, spuse domnul Cataliades. 
Şi e şi criminal. Dar de fapt toți suntem, nu-i aşa? 

Ochii lui negri ca mărgelele mă priveau pătrunzător. 

I-am întors privirea preț de o clipă lungă. 

— Ca să-mi apăr viața mie sau unei persoane iubite aş 
ucide un atacator, am spus, cântărindu-mi bine cuvintele 
înainte. 

— Ce diplomat aţi formulat ideea, domnişoară Stackhouse. 
N-aş putea să spun acelaşi lucru despre mine. Sunt unele 
creatori pe care le-am ucis şi le-am sfâşiat din pură plăcere. 

Bleah. Era mai mult decât voiam să ştiu. 

— Diantha adoră să vâneze căprioare şi a ucis şi oameni în 
apărarea mea. Şi ea şi sora ei chiar au doborât vreo doi 
derbedei de vampiri. 

Să țin minte s-o tratez pe Diantha cu mai mult respect. Să 
omori un vampir era un demers foarte dificil. lar ea putea să 
joace cărți ca un diavol. 

— Şi Johan? am întrebat. 

— Probabil că pentru moment n-ar trebui să vorbesc 
despre micile înclinații ale lui Johan. La urma urmei, n-o să 
depăşească limita câtă vreme e cu noi. Eşti mulțumită cum se 
descurcă Johan, cum îţi face instructajul? 

— Asta face? Păi, da, cred că da. A fost foarte riguros şi 
probabil că asta şi vreți. 

— Într-adevăr. 

— Puteţi să-mi spuneți la ce să mă aştept la reuniune? Ce o 
să dorească regina? 

Domnul Cataliades spuse: 


— Să ne aşezăm şi o să încerc să-ți explic. Timp de o oră 
după aceea el a vorbit, iar eu am ascultat şi am pus întrebări. 

Până când Diantha s-a ridicat şi a căscat, m-am simţit un 
pic mai pregătită pentru toate lucrurile noi pe care aveam să le 
înfrunt în Rhodes. Johan Glassport îşi închise cartea şi ne 
privi, de parcă era acum gata să vorbească. 

— Domnule Glassport, aţi mai fost în Rhodes până acum? 
întrebă domnul Cataliades. 

— Da, răspunse avocatul. Am lucrat în Rhodes. De fapt, 
făceam naveta între Rhodes şi Chicago; locuiam cam la 
jumătatea drumului între cele două. 

— Când aţi fost în Mexic? am întrebat. 

— Oh, acum un an sau doi, răspunse. Am avut nişte 
neînțelegeri cu parteneri de afaceri aici şi părea un moment 
bun să... 

— Plecaţi naibii din oraş? am completat săritoare. 

— Să fugiți mâncând pământul? sugeră Diantha. 

— Să luați banii şi să vă evaporaţi? zise domnul Cataliades. 

— Toate cele de mai sus, spuse Johan Glassport cu cea mai 
firavă urmă de zâmbet. 


Capitolul 9 


— Am ajuns în Rhodes pe la jumătatea după-amiezii. Un 
camion Anubis ne aştepta, ca să încarce sicriele şi să le 
transporte la hotelul Piramida din Gizeh. Tot timpul cât a 
durat drumul prin oraş m-am uitat pe geamul limuzinei şi, în 
ciuda prezenţei copleşitoare a firmelor care aveau magazine şi 
în Shreveport, nu mă îndoiam că sunt în alt loc. Cărămidă 
roşie din plin, trafic de oraş mare, case lipite una de alta, 
privelişti ale lacului... Încercam să mă uit în toate direcţiile în 
acelaşi timp. Apoi s-a văzut hotelul. Era uimitor. Ziua nu era 
suficient de însorită pentru ca sticla fumurie să strălucească, 
dar Piramida din Gizeh arăta oricum impresionant. 
Bineînţeles că era şi parcul dincolo de strada cu şase benzi, 
înțesate de maşini, şi dincolo de parc, lacul. 

În timp ce camionul Anubis a tras în spatele Piramidei 
pentru a-şi lăsa încărcătura de vampiri şi bagaje, limuzina a 
oprit în fața hotelului. Ne-am grăbit să coborâm din maşină, 
noi, creaturile de zi, iar eu n-am ştiut la ce să mă uit mai întâi: 
la fântânile mari sau la ornamentele clădirii. 

La uşile principale ale Piramidei erau o mulțime de bărbați 
în uniforme maro cu bej, dar şi paznici tăcuți. Două copii 
elaborate ale unui sarcofag erau amplasate în poziție verticală, 
de o parte şi de alta a intrării holului principal. Erau 
fascinante şi mi-ar fi plăcut să am şansa să le examinez pe 
amândouă, dar am fost invitaţi în clădire de către angajații 
hotelului. Un bărbat a deschis portiera, unul ne-a verificat 
actele de identitate ca să se asigure că eram invitați 
înregistrați — şi nu reporteri umani, niscaiva curioşi sau vreo 
adunătură de fanatici — şi un altul a deschis uşa hotelului şi 
ne-a indicat că ar trebui să intrăm. 

Mai fusesem într-un hotel de vampiri înainte, deci mă 


aşteptam să văd paznici înarmați şi să nu fie ferestre la parter. 
Piramida din Gizeh se străduia ceva mai mult decât Ţărmul 
Liniştit din Dallas să arate cât de cât ca un hotel pentru 
oameni; deşi pe pereţi erau gravuri care imitau arta funerară 
egipteană, holul strălucea în lumina artificială şi o muzică 
oribil de veselă se auzea din pereți — The Girl front Ipanema5 
într-un hotel de vampiri. 

Şi holul era mai agitat decât cel din Ţărmul Liniştit. 

O mulțime de oameni şi alte creaturi îşi făceau de lucru pe 
acolo, multă acțiune la recepție şi forfotă în jurul biroului de 
informații instalat de cuibul de vampiri al oraşului gazdă. Mai 
fusesem cu Sam în Shreveport la un târg pentru proprietarii 
de baruri, când trebuia să cumpere un nou sistem de pompare 
şi am recunoscut decorul general. Eram sigură că undeva 
trebuia să existe o sală de conferinţe, cu standuri, şi un 
program pentru mese rotunde sau demonstrații. 

Speram să găsesc în mapa noastră de înscriere şi o hartă a 
hotelului, în care să fie notate toate evenimentele şi locaţiile. 
Sau erau vampirii prea încrezuți pentru indicaţii atât de 
mărunte? Nu, iată că am găsit o diagramă a hotelului 
înrămată şi luminată, care să poată fi citită de clienți şi 
vizitatori. Acest hotel era numerotat în ordine inversă. La 
ultimul nivel, apartamentul penthouse purta numărul 1. lar 
jos, nivelul cel mai extins — cel pentru oameni — găseai 
numărul 15. Între etajul pentru oameni şi hol se afla un 
mezanin şi erau săli mari de conferințe în anexa din aripa de 
nord a hotelului, partea dreptunghiulară fără ferestre, care 
arătase atât de ciudat în imaginea de pe Internet. 

I-am observat pe oamenii care alergau de colo-colo pe hol — 
cameriste, gărzi de corp, valeţi, oameni de serviciu... lată-ne pe 
noi, mici castori umani, agitându-ne ca să pregătim totul 
pentru întruniții cu sânge rece? (Puteam să le spun aşa dacă 
asta se chema reuniune? Care era diferența?) M-am întristat 
puţin când m-am întrebat de ce lucrurile stăteau aşa, când 


5 Hit internaţional al anilor 1960, în ritm de bossa-nova. 


acum câțiva ani vampirii erau cei care alergau de colo-colo, şi 
asta într-un colț întunecat unde se puteau ascunde. Poate că 
asta ar fi fost varianta mai naturală. Mi-am dat o palmă în 
gând. Puteam la fel de bine să mă alătur frăției, dacă asta 
simțeam cu adevărat. Observasem protestatarii din micul parc 
de vizavi de Piramida din Gizeh, pentru care unele dintre 
pancarte foloseau denumirea „Piramida mumiilor”. 

— Unde sunt sicriele? l-am întrebat pe domnul Cataliades. 

— Le aduc printr-o intrare de la subsol, spuse. La uşa de la 
intrarea în hotel aveau un detector de metale. M-am străduit 
să nu mă uit când Johan Glassport şi-a golit buzunarele. 
Detectorul pornise ca o sirenă când a trecut el. 

— Şi sicriele trebuie trecute prin detectorul de metale? am 
întrebat. 

— Nu, vampirii noştri au sicrie din lemn, dar echipamentul 
de pe ele este metalic şi nu poți să-i scoţi pe vampiri să-i 
controlezi în buzunare după alte obiecte metalice, aşa că n-ar 
avea nici un sens, răspunse domnul Cataliades, pentru prima 
dată părând nerăbdător. Plus că unii vampiri au ales coşciuge 
moderne din metal. 

— Demonstranţii de peste drum, am spus. M-au speriat. 
Le-ar plăcea să se strecoare aici. 

Domnul Cataliades zâmbi, o privelişte înfricoşătoare. 

— Nimeni n-o să intre aici, domnişoară Sookie. Sunt alți 
paznici, pe care nu-i poţi vedea. 

În timp ce domnul Cataliades ne înregistra la recepţie, am 
stat lângă el şi m-am întors să mă uit la ceilalți oameni. Erau 
toți îmbrăcați frumos şi vorbeau cu toţii. Despre noi. M-am 
emoționat dintr-odată din cauza privirilor pe care ni le 
aruncau ceilalți şi din cauza zgomotului venit de la gândurile 
celor câțiva oaspeți oameni vii şi ale membrilor personalului. 
Noi eram anturajul uman al reginei care fusese unul dintre cei 
mai puternici vampiri din America. Acum nu numai că era 
slăbită din punct de vedere economic, dar era şi pusă sub 
acuzare pentru uciderea soțului ei. 

Înţeleg de ce erau interesante celelalte slugi — şi eu aş fi zis 


că suntem interesanti — dar nu mă simțeam confortabil. Nu 
puteam să mă gândesc decât că trebuia să-mi refac machiajul 
şi la cât de mult voiam să fiu singură câteva momente. 

Recepţionerul ne-a verificat intenționat rezervările cât se 
putea de încet, parcă să ne ţină în hol la expoziție cât de mult 
posibil. Domnul Cataliades îl trata cu politețea lui obişnuită, 
deşi după zece minute şi asta devenea tensionată. 

Am stat la o distanţă discretă în timpul ăsta, dar când 
mi-am dat seama că recepționerul — cam patruzeci de ani, 
consumator de droguri uşoare, tată a trei copii — ne regula aşa 
numai ca să se distreze, m-am apropiat. L-am tras de mânecă 
pe domnul C, atenționându-l astfel că aş vrea să mă alătur 
conversației. A tăcut şi s-a întors interesat către mine. 

— Ne dai cheile şi ne spui unde ne sunt vampirii, sau îi 
spun şefului tău că tu eşti ăla care vinde pe Ebay obiecte cu 
sigla hotelului. Şi dacă mituieşti vreo menajeră măcar să se 
atingă de chiloţeii reginei, darămite să-i fure, te dau pe mâna 
Dianthei. 

Diantha tocmai fusese să ia o sticlă de apă. S-a simţit 
obligată să-şi dezvelească dinții ascuțiți într-un zâmbet letal. 

Recepţionerul s-a albit şi după aceea s-a înroşit, afişând un 
tipar interesant de circulație sangvină. 

— Da, doamnă, se bâlbâi, iar eu m-am întrebat dacă o să şi 
facă pe el. 

După ce am răscolit un pic prin capul lui, nici nu mi-a 
păsat prea mult. 

În foarte scurt timp, aveam toţi cheile, aveam o listă cu 
locurile de odihnă ale vampirilor „noştri”, iar hamalul ne 
aducea bagajele într-unui dintre cărucioarele alea elegante. 
Ceea ce-mi aminti de un lucru. 

Barry, am spus în mintea mea. Eşti pe-aici? 

Da, spuse o voce care era departe de cea timidă pe care o 
auzisem prima dată. Sookie Stackhouse? 

Eu sunt. Ne cazăm. Eu sunt în 1538. Tu? 

Eu în 1576. Ce faci? 

Eu, bine. Dar Louisiana... am avut uraganul, şi apoi 


procesul. Cred că ştii de toate astea, nu? 

Da, ați avut parte de ceva acțiune. 

Ai putea să spui şi aşa, i-am zis, întrebându-mă dacă 
zâmbetul mi se vedea în minte. 

Am priceput şi asta. 

Acum am înțeles cam cum trebuie să se simtă oamenii 
când sunt puşi față în față cu mine. 

Ne vedem mai încolo, i-am spus lui Barry. Ascultă, care e 
numele tău de familie adevărat? 

S-a declanşat ceva când mi-ai dezvăluit darul, mi-a zis. 
Numele meu adevărat e Barry Horrowitz. Acum îmi spun pur şi 
simplu Barry Bellboy. Aşa sunt înregistrat, dacă uiţi numărul 
camerei mele. 

OK, abia aştept să facem o vizită împreună. 

Şi eu. 

Apoi eu şi Barry ne-am îndreptat atenţia spre alte lucruri şi 
acel sentiment ciudat ca un gâdilat al comunicării de la minte 
la minte dispăru. 

Barry e singurul telepat pe care l-am întâlnit vreodată. 

Domnul Cataliades descoperise că oamenii — în fine, 
non-vampirii — din grup fuseseră puşi în camere câte doi. Şi 
unii dintre vampiri aveau colegi de cameră, de asemenea. Nu 
era mulțumit că el însuşi trebuia să împartă o cameră cu 
Diantha, dar hotelul era foarte aglomerat, din câte ne spusese 
recepționerul. 

Poate că a minţit în legătură cu multe alte lucruri, dar asta 
sigur era adevărat. 

Eu eram în aceeaşi cameră cu amanta lui Gervaise, şi în 
timp ce băgăm cardul în satul de pe uşă, mă întrebam dacă e 
înăuntru. Era. Mă aşteptam la o femeie ca lingăii ăia de pe la 
Fangtasia, dar Caria Danvers era cu totul o altfel de creatură. 

— Salut, fată, spuse când am intrat. Când ţi-au adus 
bagajele sus m-am gândit c-o să vii şi tu în curând. Eu sunt 
Caria, prietena lui Gerry. 

— Îmi pare bine, am zis, şi am dat mâna. Caria era o regină 
a balului. Poate că nu fusese efectiv regina balului de 


absolvire, poate că nu fusese nici regina întâlnirilor cu foştii 
colegi de şcoală, dar cu siguranţă fusese la curte. Caria avea 
părul şaten-închis, până la umeri, ochii mari şi căprui şi dinți 
atât de drepți şi de albi încât erau o reclamă pentru dentistul 
ei. Îşi mărise sânii, iar în urechi şi în buric avea piercinguri. 
Avea şi un tatuaj în partea de jos a spatelui, nişte plante 
agățătoare în formă de V, cu doi trandafiri cu frunze verzi în 
mijloc. Am putut să văd toate astea pentru că stătea goală şi 
părea să nu aibă nici cea mai vagă idee că nuditatea ei era cam 
„prea multă informaţie” pentru mine. 

— Tu şi Gervaise sunteți împreună de multă vreme? am 
întrebat ca să maschez cât eram de stânjenită. 

— L-am cunoscut pe Gerry, să vedem, acum şapte luni. 
Mi-a spus că ar fi bine să stau într-o cameră separată pentru 
că el s-ar putea să aibă întâlniri de afaceri de-ale lui, ştii? Plus 
că mă duc la cumpărături cât stau aici — terapie la rafturi! 
Marile magazine! Şi vreau un loc în care să-mi depozitez 
pungile, ca să nu mă întrebe el cât de mult au costat. 

Mi-a făcut cu ochiul ca o ştrengăriță. 

— OK, am spus. Sună bine. 

Chiar nu suna, dar programul Cariei nu era treaba mea. 
Valiza mă aştepta pe o măsuţă, aşa că am deschis-o şi am 
început să despachetez, observând că geanta de voiaj, unde 
aveam rochiile bune, era deja în dulap. Caria îmi lăsase exact 
jumătate din spaţiul din dulap şi sertare, ceea ce era decent. 
Îşi adusese cam de douăzeci de ori mai multe haine decât 
mine, ceea ce-i făcu şi mai remarcabilă corectitudinea. 

— A cui prietenă eşti tu? întrebă Caria. 

Îşi făcea pedichiura. Când a ridicat un picior, lumina din 
lustră a sclipit pe ceva metalic între picioarele ei. Complet 
stânjenită, m-am întors să-mi aranjez rochia de seară pe 
umeraş. 

— les cu Quinn, am spus. 

M-am uitat înapoi peste umăr, ținându-mi privirea ridicată. 

Caria nu părea să-şi dea seama despre cine e vorba. 

— Vârcolacul-tigru, am spus. El pregăteşte ceremoniile de 


pe aici. 

Detaliul ăsta parcă îi spunea ceva. 

— Înalt, ras în cap, am spus. Faţa i se lumină. 

— A, da, l-am văzut în dimineața asta! Lua micul dejun la 
restaurant când mă cazam eu. 

— E restaurant? 

— Da, sigur. Deşi e mic, bineînțeles. Şi află că au şi 
room-service. 

— Ştii, hotelurile pentru vampiri de cele mai multe ori nu 
au restaurante, am zis, doar ca să fac conversație. Citisem 
despre asta într-un articol din American Vampire. 

— Ah! Dar asta n-are nici o logică. 

Caria termină un set de degete şi continuă cu celălalt. 

— Nu şi din punctul de vedere al unui vampir. Caria s-a 
încruntat. 

— Ştiu că nu mănâncă. Dar oamenii da, şi asta e o lume a 
oamenilor, nu? E ca şi când n-ai învăța engleza când emigrezi 
în America. 

M-am întors să văd fața Cariei, să mă asigur că era 
serioasă. Da, era. 

— Caria, am spus şi după aia m-am oprit. N-aveam idee ce 
să spun, cum să-i explic Cariei că un vampir de patru sute de 
ani nu dă doi bani pe cum îşi face rost de mâncare un om de 
douăzeci. Dar fata aştepta ca eu să termin. 

— Păi, bine că e restaurant aici, am spus încet. A 
încuviințat. 

— Da. Că eu am nevoie de cafea dimineața, a spus. Chiar 
nu pot să mă pun pe picioare fără cafea. Evident, când eşti cu 
un vampir, dimineața s-ar putea să înceapă la trei sau patru 
după-amiaza. 

Râse. 

— Aşa e, am spus. 

Terminasem de despachetat, aşa că m-am dus la fereastră 
şi m-am uitat afară. Geamul era atât de închis la culoare, încât 
era greu să distingi peisajul, dar se putea zări ceva. Nu eram 
pe partea care avea vedere spre lacul Michigan, şi era păcat, 


dar m-am uitat curioasă la clădirile de pe partea vestică a 
hotelului. Nu vedeam prea des oraşe mari şi nu mai văzusem 
până acum un oraş din Nord. Cerul se întuneca repede, iar cu 
asta şi cu geamurile fumurii, în zece minute n-am mai putut 
vedea nimic. Vampirii aveau să se trezească în curând, iar ziua 
mea de lucru începea. 

Deşi a continuat cu sporovăială, Caria nu m-a întrebat ce 
rol aveam eu la reuniune. Presupunea că sunt acolo pe post de 
însoțitoare, iar pentru moment n-aveam nimic împotrivă. Mai 
devreme sau mai târziu tot o să afle care este talentul meu 
deosebit şi atunci o să devină agitată în prezența mea. Pe de 
altă parte, acum era un pic prea relaxată. 

Caria se îmbrăcă (slavă Domnului) într-o costumațţie care 
mi se păru de „târfă cu clasă”. Purta o rochie de cocktail de un 
verde strălucitor, care aproape că n-avea nimic în partea de 
sus, pantofi trăsnet şi bikini tanga de dimensiuni infime, care 
se vedeau prin rochie. În fine, ea avea hainele ei de lucru şi eu 
le-aveam pe ale mele. Nu eram prea încântată că-i judec pe 
alții şi poate că eram şi un pic invidioasă că hainele mele de 
lucru erau atât de conservatoare. 

Pentru seara asta alesesem o rochie din dantelă ciocolatie. 
Mi-am pus cerceii mari din aur şi m-am încălțat cu pantofi cu 
toc, maro, m-am dat cu ruj şi m-am pieptănat cu grijă. Mi-am 
îndesat cardul de la uşă în poşetuța de seară şi m-am dus la 
recepție să întreb care era apartamentul reginei, pentru că 
domnul Cataliades îmi spusese să mă prezint acolo. 

Speram să mă întâlnesc cu Quinn în drum, dar nici urmă 
de el. Şi cum eu aveam o colegă de cameră, iar el era atât de 
ocupat tot timpul, reuniunea asta părea să nu promită atâta 
distracție în timpul liber pe cât mă aşteptam. 

Recepţionerul s-a îngălbenit când m-a văzut că mă apropii 
şi s-a uitat în jur să vadă dacă nu era şi Diantha cu mine. În 
timp ce el căuta cu o mână tremurătoare numărul camerei 
reginei pe o foaie de hârtie, m-am uitat înjur cu mai multă 
atenţie. 

Erau camere de supraveghere în câteva locuri evidente, 


îndreptate către uşile de la intrare şi biroul de recepție. Şi cred 
c-am mai văzut una la lifturi. Mai erau şi paznicii înarmați 
obişnuiţi — obişnuiţi pentru un hotel de vampiri adică. Cel mai 
mare avantaj al unui hotel de vampiri este siguranţa şi 
intimitatea oaspeților. Altfel, vampirii ar putea sta mai ieftin şi 
mai central în camerele special amenajate pentru ei în 
hotelurile obişnuite (chiar şi Motel 6 avea câte o cameră pentru 
vampiri aproape în fiecare clădire). Când m-am gândit la 
protestatarii de afară, am sperat din suflet că echipa de pază a 
Piramidei era pe fază. 

Am salutat o altă femeie umană în timp ce traversam holul, 
către lifturile centrale. Camerele deveneau tot mai luxoase cu 
cât urcai. Mi-am dat seama de asta pentru că erau mai puţine 
pe etaj. Regina avea unul dintre apartamentele de la etajul al 
patrulea, pentru că-şi făcuse rezervarea pentru evenimentul 
ăsta cu mult timp în urmă, înainte de Katrina -— şi probabil pe 
când soțul ei era încă în viață. Erau numai opt uşi la etajul ei 
şi n-a trebuit să văd numărul ca să ştiu care era a lui 
Sophie-Anne. Sigebert stătea în fața uşii. Sigebert era un 
munte de om. Fusese garda reginei timp de sute de ani, la fel 
ca Andre. Bătrânul vampir părea singur fără fratele lui, 
Wybert. Altfel, era acelaşi vechi războinic anglo-saxon ca 
atunci când l-am cunoscut — barbă lățoasă, înfăţişare de 
mistreț bătrân, un dinte sau doi lipsă în locuri esenţiale. 

Sigebert a rânjit la mine, o imagine terifiantă. 

— Domnişoară Sookie, spuse în loc de salut. 

— Sigebert, am zis, pronunțându-i numele cu atenţie. Eşti 
bine? 

Voiam să-i transmit simpatia mea, fără să mă cufund în 
ape prea sentimentale. 

— Fratele meu a murit ca un erou, spuse Sigebert mândru. 
În bătălie. 

M-am gândit să spun: „Probabil că ţi-e aşa dor de el după o 
mie de ani”, dar după aceea mi-am dat seama că ar fi ca atunci 
când reporterii îi întreabă pe părinții copiilor dispăruți: „Cum 
vă simțiți?” 


— Era un mare luptător, am spus în schimb şi asta era 
exact ceea ce voia să audă Sigebert. 

M-a bătut pe umăr şi aproape că m-a doborât la pământ. 
Apoi privirea lui a devenit absentă, de parcă ar fi ascultat un 
anunț. 

Am bănuit că regina putea vorbi cu „copiii” ei telepatic şi 
când Sigebert mi-a deschis uşa fără nici un alt cuvânt, am ştiu 
că aşa era. M-am bucurat că nu putea să vorbească cu mine. 
Faptul că reuşeam să comunic cu Barry era destul de 
distractiv, dar dacă am sta tot timpul împreună în mod sigur 
s-ar răsufla. Plus că Sophie-Anne era mult mai 
înspăimântătoare. 

Apartamentul reginei era luxos. Nu mai văzusem nimic 
asemănător. Covorul era gros ca blana unei oi şi alburiu. 
Mobila avea o tapițerie în nuanţe de albastru-auriu şi 
bleumarin. Geamurile înclinate care închideau zidul exterior 
erau opace. Trebuie să spun că marele zid de întuneric mă 
stresa. 

În mijlocul acestei splendori, Sophie-Anne stătea ghemuită 
pe o canapea. Micuţă şi extrem de palidă, cu părul şaten 
strălucitor strâns într-un coc, regina purta un costum de 
dantelă de culoarea zmeurei, cu volane negre şi pantofi negri 
din piele de crocodil. Purta multe bijuterii simple din aur. 

Mai adecvat pentru vârsta ei ar fi fost să se îmbrace ca 
Gwen Stefani6 pe coperta albumului „L.A.M.B.”. A murit ca om 
când avea probabil cincisprezece sau şaisprezece ani. Atunci, 
până la vârsta asta ar fi trebuit să fie femeie în toată firea şi 
mamă. Acum, la vârsta asta ar fi un şoarece de mall. Pentru 
nişte ochi moderni, hainele ei erau prea bătrânicioase, dar 
numai un nebun ar fi putut să-i spună asta. Sophie-Anne era 
cel mai periculos adolescent al lumii şi al doilea în ordinea 
violenţei îi păzea spatele. Andre stătea chiar în spatele ei, ca de 
obicei. Când mi-a aruncat o privire fermă şi uşa s-a închis 


6 Gwen Stefani (n. 1969) — cântăreață americană, compozitoare, 
actriță şi designer de modă. 


după mine, el stătea în spatele lui Sophie-Anne, ceea ce era un 
fel de semnal că eram un membru al clubului, cred. Andre şi 
regina lui băuseră amândoi Sângeadevărat şi, ca urmare, erau 
îmbujorațţi — aproape umani, de fapt. 

— Cum e cazarea? întrebă Sophie-Anne politicos. 

— Bine. Sunt în aceeaşi cameră cu... o prietenă de-a lui 
Gervaise, am spus. 

— Cu Carla? De ce? 

Sprâncenele i s-au ridicat ca nişte păsări negre pe un cer 
senin. 

— Hotelul e aglomerat. Nu-i mare lucru. Bănuiesc că 
oricum o să stea cu Gervaise mai tot timpul, am răspuns. 

Sophie-Anne spuse: 

— Ce crezi de Johan? Am simțit cum mă încrunt. 

— Cred că locul lui e în închisoare. 

— Dar pe mine o să mă ţină departe de închisoare. 

Am încercat să-mi imaginez cum ar arăta o închisoare 
pentru vampiri, dar am lăsat-o baltă. Nu puteam să fac vreo 
observație pozitivă despre Johan, aşa că doar am dat din cap. 

— Tot nu-mi spui ce-ai putut să scoţi de la el. 

— E foarte tensionat şi confuz. 

— Explică. 

— Are emoţii. E speriat. Nu ştie cui să-i fie loial. El nu vrea 
decât să scape cu viață. Nu-i pasă de nimeni decât de el. 

— Şi cu ce-l face asta diferit de orice altă ființă umană? 
comentă Andre. 

Sophie-Anne răspunse cu un zâmbet în colțul gurii. Andre, 
ce glumet era. 

— Majoritatea oamenilor nu înjunghie femei, am spus cât 
am putut de încet şi de calm. Şi nu le face plăcere. 

Sophie-Anne nu era chiar indiferentă la moartea violentă pe 
care o provocase Johan Glassport, dar, după cum era şi 
normal, era ceva mai îngrijorată de propria ei apărare legală. 
Cel puţin aşa o citeam eu, dar cu vampirii mă bazam mai mult 
pe limbajul corpului decât pe informațiile sigure din mintea 
lor. 


— O să mă apere, o să-l plătesc şi după aceea se descurcă, 
spuse. Poate să i se întâmple orice după asta. 

Mi-a aruncat o privire sigură pe ea. OK, Sophie-Anne, am 
priceput. 

— Te-a interogat temeinic? Ai simţit că ştie ce face? a 
întrebat, întorcându-se la partea importantă. 

— Da, doamnă, am spus prompt. Chiar a părut foarte 
competent. 

— Atunci o să merite osteneala. 

N-am lăsat să mi se vadă nici un licăr în ochi. 

— Ţi-a spus Cataliades la ce să te aştepţi? 

— Da, doamnă, mi-a spus. 

— Bine. În afară de mărturia ta la proces, am nevoie să mă 
însoțeşti la toate întrunirile unde vor fi prezenți şi oameni. 

Pentru asta mă plătea aşa de gras. 

— Vă rog, aveţi şi un program al întâlnirilor? am întrebat. 
Aş fi gata pregătită dacă aş şti când aveţi nevoie de mine. 

Înainte să poată răspunde, cineva bătu la uşă. Andre s-a 
ridicat atât de uşor şi fluid încât ai fi jurat că e în parte pisică. 
Avea sabia în mână, deşi până atunci n-o văzusem. Uşa s-a 
deschis un pic chiar când Andre a ajuns acolo şi am auzit 
basul lui Sigebert mormăind. 

După ce au schimbat câteva propoziţii, uşa s-a deschis mai 
mult şi Andre spuse: 

— Regele statului Texas, doamnă. 

Era doar un mic indiciu de surpriză plăcută în vocea lui, 
dar pentru un vampir era ca şi când ar fi făcut roata pe covor. 
Această vizită era un semn de susținere pentru Sophie-Anne şi 
toți ceilalți vampiri aveau să observe. 

Stan Davis intră, cu un alai de vampiri şi oameni. 

Stan era tocilarul tocilarilor. Era genul care mergea cu 
penarul după el. În părul lui nisipos se vedeau urmele de la 
pieptăn şi avea ochelari cu lentile grele şi groase. Destul de 
inutile. N-am întâlnit niciodată vreun vampir care să nu aibă o 
privire excelentă şi un auz ascuţit. Stan purta o cămaşă albă 
cu logoul Sears şi pantaloni bleumarin. Şi mocasini maro din 


piele. O, Doamne. Era şerif când l-am cunoscut eu, şi acum, 
chiar dacă devenise rege, arăta la fel de şters. 

În spatele lui Stan venea sergentul lui, Joseph Velasquez. 
Un hispanic scund şi zdravăn, cu părul ţepos, Joseph lăsa 
impresia că pe fața lui nu înfloreşte niciodată vreun zâmbet. 
Lângă el era o femeie-vampir roşcată, pe nume Rachel; îmi 
aminteam şi de ea, din călătoria la Dallas. Rachel era sălbatică 
şi nu-i plăcea deloc să coopereze cu oamenii. În urma celor doi 
venea Barry Bellboy, care arăta bine în blugi de firmă şi un 
tricou din mătase maro, cu un lanţ de aur discret la gât. Barry 
se maturizase într-un mod aproape înfricoşător de când îl 
văzusem ultima dată. Era un băiat de nouăşpe ani, frumos, 
dar cam stângaci, şi căra bagajele la hotelul Țărmul Liniştit 
când l-am văzut prima dată. Acum, Barry avea manichiura 
făcută, o tunsoare care îi venea foarte bine şi ochii atenți ai 
cuiva care înotase la un loc cu rechinii. 

Ne-am zâmbit unul altuia, iar Barry spuse Mă bucur să te 
văd. Arăţi bine, Sookie. 

Mersi. La fel şi tu, Barry. 

Andre era ocupat cu salutul tipic pentru vampiri, care nu 
implica şi o strângere de mână. 

— Stan, ne bucurăm să te vedem. Pe cine ai adus să ne 
cunoască? 

Stan s-a aplecat galant să-i sărute mâna lui Sophie-Anne. 

— Cea mai frumoasă dintre regine, spuse. Acest vampir 
este secundul meu, Joseph Velasquez. Şi aceasta este sora 
mea de cuib, Rachel. Acest om este telepatul Barry Bellboy şi, 
indirect, trebuie să vă mulțumesc vouă pentru el. 

Sophie-Anne chiar zâmbi. Spuse: 

— Bineînţeles că sunt încântată să-ţi fac orice favoare 
care-mi stă în putere, Stan. 

I-a făcut un semn să se aşeze în fața ei. Rachel şi Joseph 
s-au aşezat pe flancuri. 

— Mă bucur să te văd aici, în apartamentul meu. Îmi 
făceam griji că nu voi avea vizitatori deloc. 

(„Din moment ce sunt pusă sub acuzare că mi-am ucis 


soțul şi am suferit pagube materiale uriaşe” era subtextul.) 

— Te bucuri de toată simpatia mea, spuse Stan cu o voce 
lipsită de inflexiuni. Pierderile din țara ta au fost extreme. 
Dacă putem ajuta... ştiu că oamenii din statul meu i-au ajutat 
pe ai tăi, şi e corect ca şi vampirii să facă acelaşi lucru. 

— Mulţumesc pentru amabilitate, spuse. Mândria lui 
Sophie-Anne suferea enorm. Trebuia să se lupte să-şi lipească 
la loc zâmbetul pe buze. 

— Cred că-l ştiţi pe Andre, continuă. Andre, acum îl ştii pe 
Joseph. Şi cred că toți o cunoaşteţi pe Sookie a noastră. 

Telefonul sună şi, cum eram cel mai aproape de el, am 
răspuns. 

— Vorbesc cu cineva din delegaţia reginei Louisianei? 
întrebă vocea răguşită. 

— Da. 

— Unul dintre voi trebuie să vină jos la punctul pentru 
bagaje să ia o valiză care aparține cuiva din grupul vostru. Nu 
putem citi eticheta. 

— Aha. OK. 

— Cât mai repede. 

— Bine. 

Închise. OK, asta a fost cam abrupt. 

Regina aştepta să-i spun cine sunase, aşa că i-am transmis 
cererea şi pentru o milisecundă a părut la fel de surprinsă. 

— Mai încolo, spuse, amânând problema. 

În acelaşi timp, ochii luminoşi ai regelui Texasului era 
ațintiți asupra mea ca nişte fascicule laser. Am înclinat capul 
către el, ceea ce speram să fie un răspuns corect. Părea 
adecvat. Mi-ar fi plăcut să am timp să discut cu Andre care era 
protocolul, înainte ca regina să înceapă să primească oaspeţi, 
dar, să fiu sinceră, nu credeam că va veni vreunul, cu atât mai 
puţin un tip puternic ca Stan Davis. Probabil că ăsta era un 
semn bun pentru regină, sau poate că era o insultă subtilă 
între vampiri. Eram sigură că o să aflu. 

Am simțit cum Barry îmi gâdilă gândurile. E bine să lucrezi 
pentru ea? întrebă. 


Doar o mai ajut din când în când, am răspuns. Mai am şi o 
slujbă stabilă. 

Barry mă privi surprins. Glumeşti? Ai putea să dai lovitura 
dacă te duci într-un stat bun ca Ohio sau Illinois, unde se învârt 
bani frumoşi. 

Am ridicat din umeri. Îmi place unde locuiesc, am spus. 

Apoi ne-am dat seama amândoi că angajatorii noştri 
vampiri priveau conversaţia noastră tăcută. Probabil că fețele 
noastre îşi schimbau expresia, ca în orice conversaţie... numai 
că a noastră se desfăşura în linişte. 

— Scuzaţi-mă, am spus. N-am vrut să fiu nepoliticoasă. 
Numai că nu întâlnesc oameni ca mine prea des şi eo 
încântare să vorbesc cu un alt telepat. Îmi cer scuze, doamnă, 
domnule. 

— Aproape că v-am auzit, se minună Sophie-Anne. Stan, 
ţi-a fost de folos Barry? 

Sophie-Anne putea vorbi cu copiii ei mental, dar probabil 
că între vampiri era o abilitate la fel de rară ca printre oameni. 

— Foarte de folos, confirmă Stan. Ziua aia în care Sookie a 
voastră mi-a vorbit despre el a fost o zi foarte bună pentru 
mine. Ştie când oamenii mint, ştie care sunt motivele lor 
ascunse. E o scanare a minții minunată. 

M-am uitat la Barry şi m-am întrebat dacă se gândea 
vreodată că e un trădător al rasei umane sau un simplu 
vânzător care furnizează un bun necesar. M-a privit în ochi, cu 
trăsăturile feței înăsprite. Bineînţeles, avea şi el rezerve că se 
afla în slujba unui vampir şi că-i dezvăluia şefului său secrete 
umane. Şi eu mă luptam cu ideea asta, din când în când. 

— Hmm. Sookie lucrează pentru mine doar ocazional. 

Sophie-Anne se uita fix la mine şi, dacă aş putea să-i 
caracterizez fața netedă, aş spune că era gânditoare. Andre 
punea ceva la cale dincolo de chipul rozaliu de adolescent şi 
era ceva de care trebuia să mă păzesc. Nu era doar gânditor, ci 
chiar interesat; angajat, ca să fac o descriere mai bună. 

— Bill a adus-o în Dallas, observă Stan, fără să pună de 
fapt o întrebare. 


— Era protectorul ei la vremea aia, spuse Sophie-Anne. 

O tăcere scurtă. Barry rânji la mine plin de speranțe, dar 
i-am aruncat o privire de nici-să-nu-visezi. De fapt, îmi venea 
să-l iau în brațe, pentru că acest mic schimb a rupt tăcerea şi 
a creat o situaţie cu care mă puteam descurca. 

— Chiar aveţi nevoie de Barry şi de mine aici? Suntem 
singurii oameni şi s-ar putea să nu fie atât de folositor să stăm 
pe aici şi să ne citim gândurile unul altuia. 

Joseph Velasquez chiar zâmbi înainte să se poată opri. 

După un moment de tăcere, Sophie-Anne a încuviințat din 
cap, apoi Stan. Regina Sophie şi regele Stan, mi-am reamintit. 
Barry a făcut o plecăciune studiată, de-mi venea să scot limba 
la el. Eu doar m-am aplecat scurt şi după aia m-am grăbit să 
ies din apartament. Sigebert s-a uitat la noi cu o față 
nedumerită. 

— Regina nu mai are nevoie de tine? întrebă. 

— Nu chiar acum. 

I-am arătat un pager pe care André mi-l dăduse în ultima 
clipă. 

— O să vibreze pagerul dacă are nevoie de mine, am spus. 

Sigebert se uită neîncrezător la aparat. 

— Cred că e mai bine să rămâi aici, spuse. 

— Regina spune că pot să plec, i-am zis. 

Şi am şi plecat, cu Barry după mine. Am luat liftul şi am 
coborât în hol, unde am găsit un colț retras, unde nimeni nu 
se putea furişa să tragă cu urechea. 

Nu mai discutasem până acum cu cineva în întregime în 
minte, şi nici Barry, aşa că ne-am jucat în felul ăsta o vreme. 
Barry mi-a spus povestea vieții lui în timp ce eu încercam să 
blochez celelalte creiere din jurul meu; apoi am încercat să-i 
ascult pe toți ceilalți şi pe Barry. 

Şi asta era destul de distractiv. 

S-a dovedit că Barry se pricepea mai bine decât mine să 
identifice cine ce zicea într-o mulțime. Eu eram un pic mai 
bună la sesizat nuanţe şi detalii, care nu erau întotdeauna 
uşor de prins în gânduri. Dar ne aflam pe teren comun. 


Ne-am hotărât care erau cei mai buni emițători din 
încăpere; adică „auzul” nostru era acelaşi. El alegea pe cineva 
(în cazul ăsta a fost colega mea de cameră, Caria), apoi îi 
ascultam amândoi gândurile, apoi le dădeam note de la unu la 
cinci, cu cinci pentru cine emitea cel mai tare şi mai clar. Caria 
era de trei. După ce ne-am înţeles să facem aşa, am mai dat 
note şi altora şi am descoperit că reacționam aproape la fel. 

OK, asta era interesant. 

Să-ncercăm să ne atingem, am sugerat. 

Barry n-a mai rânjit, era şi el curios. Fără multă vorbă, m-a 
luat de mână şi ne-am uitat în direcţii aproape opuse. 

Vocile se auzeau atât de clar, era ca şi cum am fi avut o 
conversație cu voce tare cu toată lumea din încăpere în acelaşi 
timp. Ca şi când am fi dat mai tare sonorul unui DVD, cu 
echilibru perfect între bas şi sopran. Era entuziasmant şi 
înfricoşător în acelaşi timp. Deşi stătea cu spatele la biroul de 
recepție, am auzit clar o femeie întrebând despre sosirea 
vampirilor din Louisiana. Mi-am surprins propria imagine în 
mintea recepţionerului, care era încântat că-mi făcuse o figură 
nasoală. 

Se apropie belele, mă avertiză Barry. 

M-am întors şi am văzut o femeie-vampir venind către mine 
cu o expresie nu foarte fericită pe față. Avea ochi căprui, 
fierbinți, părul şaten, drept şi fin, şi era uscată şi rea. 

— În sfârşit, una din Louisiana. Restul stau ascunşi? Să-i 
spui lu” târfa de stăpână-ta c-o să-i pun pielea în cui! N-o să 
scape după ce mi-a ucis regele! O să am grijă să fie trasă în 
țeapă şi pusă la soare pe acoperişul ăsta! 

Am spus primul lucru care mi-a venit în minte, din 
nefericire. 

— Hai, scuteşte-mă, i-am zis, ca un copil de unşpe ani 
supărat. Şi apropo, tu cine dracu” eşti? 

Bineînţeles că nu putea să fie decât Jennifer Cater. Am 
început să-i spun că purtarea regelui ei fusese josnică, dar îmi 
plăcea capul meu exact acolo unde era, adică pe umeri, iar 
fetei ăsteia nu-i trebuia mult ca să-şi iasă din fire. 


Ştia să se uite urât, aş spune. 

— O să te sec de tot, spuse aspru. 

Până atunci ajunseserăm să atragem atenţia unui număr 
considerabil de persoane. 

— Vaaai, am spus, exasperată dincolo de pragul 
înțelepciunii. Ce frică mi-e. Ce le-ar mai plăcea judecătorilor să 
te audă spunând asta. Corectează-mă dacă greşesc, dar 
vampirilor nu le este interzis prin lege să-i amenințe pe oameni 
cu moartea, sau n-am citit eu bine? 

— De parcă-aş da doi bani pe legea oamenilor, răspunse 
Jennifer Cater, dar focul se potolea în ochii ei pe măsură ce-şi 
dădea seama că tot holul asculta disputa noastră, inclusiv 
mulți oameni şi posibil unii vampiri cărora le-ar fi făcut 
plăcere s-o vadă eliminată. 

— Sophie-Anne Leclerq va fi judecată după legile poporului 
nostru, spuse Jennifer, ca lovitură de grație. Şi va fi găsită 
vinovată. O să susțin statul Arkansas şi o să-l fac măreț. 

— Ar fi pentru prima dată, am spus, oarecum pe bună 
dreptate. 

Arkansas, Louisiana şi Mississippi erau trei state sărace 
care se aflau în aceeaşi oală, mai ales din pricina umilinței 
comune. Eram cu toții mulțumiți că există şi ceilalți, pentru că 
făceam cu rândul în coada tuturor listelor, aproape, din 
Statele Unite: sărăcie, numărul de sarcini în rândul 
adolescentelor, decese provocate de cancer, analfabetism... 
Onoarea trecea de la unii la alții. 

Jennifer plecă, fără să încerce o revenire. Era hotărâtă şi 
rea, dar eram de părere că Sophie-Anne ar fi putut oricând să 
treacă de ea. Dacă ar fi fost să pariez, aş fi pus banii pe 
franțuzoaică. 

Barry şi cu mine am ridicat din umeri unul la celălalt. 
Incidentul se terminase. Ne-am luat din nou de mână. 

Iar belele, spuse Barry resemnat. 

Mi-am concentrat creierul în direcţia în care se afla şi al lui. 
Am auzit un vârcolac-tigru venind înspre noi foarte, foarte 
grăbit. 


Am lăsat mâna lui Barry şi m-am întors, cu brațele 
desfăcute şi un zâmbet larg cât toată fața. 

— Quinn, am strigat, şi, după un moment în care a părut 
foarte nesigur, m-a luat în braţe şi m-a învârtit. 

L-am îmbrățişat cât am putut de tare, iar el mi-a răspuns 
cu o îmbrățişare atât de puternică încât mi-au pârâit coastele. 
Apoi m-a sărutat şi am avut nevoie de multă tărie de caracter 
ca să țin sărutul în limitele conduitei sociale. 

Când ne-am despărțit ca să respirăm, mi-am dat seama că 
Barry rămăsese în mod ciudat cam la un metru de mine şi nu 
ştia ce să facă. 

— Quinn, el e Barry Bellboy, am spus, încercând să nu par 
stânjenită. E singurul telepat pe care-l cunosc, lucrează 
pentru Stan Davis, regele Texasului. 

Quinn i-a întins mâna lui Barry, care, din câte îmi dădeam 
seama acum, avea un motiv pentru care rămăsese în poziția 
aceea ciudată. Apropierea noastră devenise prea vizibilă. Am 
simțit cum îmi urcă sângele în obraji. Cel mai bun lucru pe 
care-l puteam face era să mă prefac că n-am observat, 
bineînțeles, şi asta am şi făcut. Dar mi-am simțit un mic 
zâmbet înflorind în colțurile gurii, iar Barry părea mai mult 
amuzat decât supărat. 

— Îmi pare bine, Barry, mormăi Quinn. 

— Tu te ocupi de organizarea ceremoniilor? întrebă Barry. 

— Da, eu sunt ăla. 

— Am auzit de tine, spuse Barry. Marele luptător. Ai o 
reputație tare printre vampiri, frate. 

Mi-am ciulit urechile. Nu pricepeam ceva aici. 

— Marele luptător? am zis. 

— O să-ți povestesc mai târziu, răspunse Quinn, devenind 
serios. 

Barry se uită de la mine la Quinn. Şi faţa lui se înăspri şi 
am fost surprinsă să descopăr atâta înverşunare la Barry. 

— Nu ţi-a spus? întrebă, şi apoi citi răspunsul direct din 
mintea mea. Hei, frate, nu-i corect, îi spuse lui Quinn. Trebuie 
să ştie. 


Quinn aproape c-a mârâit. 

— O să-i spun în curând. 

— În curând? Adică acum? 

Gândurile lui Quinn erau pline de nelinişte şi violență. 

Dar în momentul ăla o femeie traversă holul şi se îndreptă 
spre noi. Era una dintre cele mai înfricoşătoare femei pe care le 
văzusem vreodată şi văzusem destule femei de speriat. Avea 
cam 1,75, cârlionți negri, lipiți de cap, şi la subraț ţinea un 
coif. Se potrivea cu armura. Armura, neagră şi lipsită de 
strălucire, semăna cu costumul unui jucător de baseball care 
prinde mingea: un scut pentru piept, apărătoare pentru 
gambe şi coapse şi, în plus, nişte curele late pe antebrațe. Era 
încălțată cu bocanci grei şi avea o sabie, un pistol şi o arbaletă 
care atârnau pe lângă ea în huse pe măsură. 

Am rămas cu gura căscată. 

— Tu eşti cel căruia i se spune Quinn? a întrebat, 
oprindu-se cam la un metru distanță. Avea un accent 
puternic, nu-mi puteam da seama de unde. 

— Eu sunt, spuse Quinn. 

Observasem că el nu părea să fie aşa de uimit ca mine de 
apariția acestei ființe letale. 

— Eu sunt Batanya. Tu te ocupi de evenimente speciale. 
Asta include şi paza? Aş vrea să discut nevoile speciale ale 
clientului meu. 

— Credeam că paza e treaba ta, spuse Quinn. Batanya 
zâmbi, ceea ce-ţi îngheţa cu adevărat sângele în vine. 

— O, da, e treaba mea, dar ar fi mult mai uşor să-l păzesc 
dacă... 

— Eu nu mă ocup de pază, spuse el. Eu mă ocup doar de 
ritualuri şi reguli ceremoniale. 

— În regulă, spuse ea, iar accentul transformă această 
expresie comună în ceva profund. Atunci cui ar trebui să mă 
adresez? 

— Unui tip pe nume Todd Donati. Biroul lui e în zona 
pentru personal, din spatele recepției. Unul dintre angajați îţi 
poate arăta. 


— Scuzaţi-mă, am spus. 

— Da? 

Îşi plecă privirea, îndreptând către mine nasul ei ascuţit ca 
o săgeată. Dar nu părea ostilă sau încrezută, doar îngrijorată. 

— Eu sunt Sookie Stackhouse, am spus. Pentru cine 
lucraţi, domnişoară Batanya? 

— Pentru regele din Kentucky, spuse. Ne-a adus aici cu 
cheltuieli uriaşe. Deci e păcat că nu pot să fac nimic 
să-mpiedic să fie ucis, la cum stau lucrurile acum. 

— Ce vreţi să spuneți? 

Eram serios speriată şi alarmată. Ea păru că ar vrea să-mi 
spună ceva, dar chiar atunci cineva ne întrerupse. 

— Batanya! 

Un vampir tânăr venea în fugă pe hol, iar părul tuns perie şi 
costumul negru, gotic, deveniră cu atât mai caraghioase când 
ajunse lângă femeia impunătoare. 

— Stăpânul spune că are nevoie de tine lângă el. 

— Sosesc, spuse Batanya. Ştiu unde îmi este locul, dar a 
trebuit să protestez împotriva felului în care hotelul îmi face 
meseria mult mai dificilă decât ar trebui să fie. 

— Plânge-te pe banii tăi, spuse tânărul tăios. Batanya i-a 
aruncat o privire care n-aş fi vrut să-mi fie adresată mie. Apoi 
s-a înclinat în fața noastră, pe rând. 

— Domnişoară Stackhouse, spuse, întinzându-mi mâna 
pentru ca eu s-o strâng. 

Nu realizasem că poţi spune despre mâini că sunt 
musculoase. 

— Domnule Quinn. 

Quinn primi şi el strângerea de mână, în timp ce Barry se 
alese numai cu o înclinare a capului, pentru că nu se 
prezentase. 

— O să-l caut pe acest Todd Donati. Îmi pare rău că v-am 
umplut capul cu probleme, când asta nu e responsabilitatea 
voastră. 

— Uau, am spus, privind-o pe Batanya cum se 
îndepărtează. Purta pantaloni ca din piele lichidă şi i se putea 


vedea fiecare fesă flexându-se şi relaxându-se în mişcare. Era 
ca o lecţie vie de anatomie. Avea un fund bine lucrat. 

— Din ce galaxie a venit? întrebă Barry ameţit. Quinn 
spuse: 

— Nu galaxie, ci dimensiune. E din breasla britlingenilor. 

Am aşteptat să ne lumineze. 

— E un bodyguard, un super-bodyguard, explică. 
Britlingenii sunt cei mai buni. Trebuie să fii foarte bogat ca să 
angajezi o vrăjitoare care să-ți aducă unul, iar vrăjitoarea 
trebuie să negocieze termenii cu breasla ei. Când treaba 
pentru care a fost adus e încheiată, vrăjitoarea trebuie să-i 
trimită înapoi. Nu poți să-i laşi aici. Legile lor sunt diferite, 
foarte diferite. 

— Vrei să spui că regele din Kentucky a dat un car de bani 
ca s-o aducă pe femeia aia în... în dimensiunea asta? 

Auzisem o grămadă de lucruri incredibile în ultimii doi ani, 
dar ăsta le întrecea pe toate. 

— E o mişcare extremă. Mă-ntreb de ce se teme atât de 
mult. Kentucky nu se prea scaldă în bani. 

— Poate că s-a gândit bine, am spus, fiindcă aveam şi eu 
propria figură regală pentru care să-mi fac griji. Şi trebuie să 
vorbesc cu tine. 

— Iubito, trebuie să mă întorc la lucru, spuse Quinn 
întristat. Se uită neprietenos la Barry. Ştiu că e nevoie să 
vorbim, dar trebuie să aliniez juraţii pentru proces şi trebuie 
să pregătesc o ceremonie de nuntă. Negocierile dintre regele 
din Indiana şi regele din Mississippi au fost încheiate şi vor să 
bată palma cât e toată lumea aici. 

— Russell se-nsoară? am zâmbit. 

Mă întrebam dacă va fi mirele sau mireasa sau un pic din 
amândouă. 

— Da, dar nu spune încă la nimeni. Se va anunța diseară. 

— Deci când vorbim? 

— Vin eu în camera ta când vampirii or să doarmă în 
timpul zilei. Unde stai? 

— Am o colegă de cameră. l-am dat totuşi numărul 


camerei. 

— Dacă o să fie acolo, găsim noi un loc unde să mergem, 
spuse, uitându-se la ceas. Ascultă, nu-ți face griji, totul e OK. 

M-am întrebat pentru ce ar fi trebuit să-mi fac griji. M-am 
întrebat unde era cealaltă dimensiune şi cât de greu era să 
aduci bodyguarzi de acolo. M-am întrebat de ce s-ar băga 
cineva la o aşa cheltuială. Nu că Batanya nu părea a naibii de 
eficientă, dar efortul uriaş pe care îl făcuse statul Kentucky 
dezvăluia o frică extremă. Cine era pe urmele regelui? 

Ceva a început să-mi bâzâie la talie şi mi-am dat seama că 
eram chemată înapoi în apartamentul reginei. Şi pagerul lui 
Barry sună. Ne-am uitat unul la celălalt. 

Ne-ntoarcem la treabă, spuse, în timp ce ne îndreptam spre 
lift. Îmi pare rău dacă ţi-am creat necazuri cu Quinn. Nu 
vorbeşti serios. 

S-a uitat lung la mine. A avut eleganța de a părea ruşinat. 
Cred că nu. Îmi construisem o imagine despre cum ar trebui să 
fim eu şi cu tine şi Quinn a apărut ca un intrus în lumea mea 
fantezistă. 

Păi... 

Nu-ti face griji, nu trebuie să te gândeşti la ce să zici. A fost 
una dintre fanteziile alea. Acum, că lucrez cu tine, va trebui să 
mă adaptez. 

Aha. 

Dar n-ar fi trebuit să mă port ca un ticălos din cauza 
dezamăgirii. 

OK, sunt sigură că eu şi Quinn putem trece peste asta. Deci 
nu te-ai prins de fantezie, am reuşit s-o ascund, nu? Am 
încuviințat sănătos. Păi, măcar asta e ceva. 

I-am zâmbit. Toată lumea trebuie să aibă fantezii, i-am 
spus. A mea e să descopăr de unde are Kentucky atâția bani şi 
pe cine a angajat ca s-o aducă pe femeia aia aici. Nu e cel mai 
înfricoşător lucru pe care l-ai văzut vreodată? 

Nu, răspunse Barry spre surprinderea mea. Cel mai 
înfricoşător lucru pe care l-am văzut vreodată... păi, n-a fost 
Batanya. 


Şi apoi a închis uşa de comunicare dintre creierele noastre 
şi a aruncat cheia. Sigebert deschidea uşa de la apartamentul 
reginei, iar noi ne întorceam la lucru. 

După ce au plecat Barry şi ai lui, am ridicat mâna s-o 
anunț pe regină că aveam ceva de spus, dacă voia să mă 
asculte. Ea şi Andre discutau ce motive ar fi putut avea Stan 
de a venit în vizită şi ambii s-au oprit în poziții identice. Era 
ciudat. Capetele lor erau înclinate în acelaşi unghi şi, cu ei aşa 
palizi şi nemişcaţi, mă simțeam de parcă aş privi opere de artă 
sculptate în marmură: Nimfa şi satir odihnindu-se, sau ceva 
de genul ăsta. 

— Ştiţi ce sunt britlingenii? am întrebat, bâlbâindu-mă la 
cuvântul ciudat. 

Regina a dat din cap că da, Andre doar a aşteptat. 

— Am văzut unul, am spus, iar regina îşi îndreptă capul. 

— Cine a cheltuit atâţia bani să angajeze un britlingen? 
întrebă Andre. 

Le-am spus întreaga poveste. 

Regina părea... păi, era greu de zis cum părea. Poate un pic 
îngrijorată, poate intrigată, pentru că adunasem atâtea 
informaţii din hol. 

— Nu mi-am imaginat niciodată cât de util e să ai un 
servitor uman, îi zise lui Andre. Ceilalţi oameni spun de toate 
în jurul ei şi chiar şi britlingenul a vorbit liber. 

Dacă privirea de pe fața lui Andre reprezenta un indiciu, 
atunci era, poate, un pic gelos. 

— Pe de altă parte, nu pot să fac nimic în legătură cu toate 
astea, am spus. Pot doar să vă spun ce-am auzit şi nici nu prea 
sunt informații secrete. 

— De unde a luat Kentucky banii? spuse Andre. Regina a 
scuturat din cap, ca să spună că n-are nici cea mai vagă idee şi 
că nici nu-i pasă aşa de tare. 

— Ai văzut-o pe Jennifer Cater? mă întrebă. 

— Da, doamnă. 

— Ce-a spus? întrebă Andre. 

— A zis că mie o să-mi bea sângele, iar de dumneavoastră o 


să aibă grijă să ajungeţi trasă în țeapă şi expusă pe acoperişul 
hotelului. 

Urmă un moment de linişte adâncă. Apoi Sophie-Anne zise: 

— Proasta de Jennifer. Care era expresia aia pe care o 
folosea Chester? Nu-şi mai încape în piele. Ce să fac...? 
Mă-ntreb dacă ar accepta un mesager din partea mea? 

Ea şi Andre se uitau unul la celălalt nemişcați şi mi-am 
imaginat că aveau şi ei o scurtă conversație telepatică. 

— Bănuiesc că a luat apartamentul pe care şi-l rezervase 
Arkansas, îi spuse regina lui André, iar el ridică receptorul şi 
sună la recepție. 

Nu era pentru prima dată când auzeam că se făcea referire 
la regele sau regina unui stat folosind chiar numele statului 
respectiv, dar mi se părea un mod cu totul impersonal de a 
vorbi despre fostul tău soț, indiferent cât de violent se 
terminase căsnicia. 

— Da, spuse el după ce a închis. 

— Poate ar trebui să-i facem o vizită, spuse regina. Ea şi 
Andre au intrat din nou în acel dute-vino tăcut care era felul în 
care comunicau ei. M-am gândit că probabil cam tot aşa era să 
mă vezi pe mine vorbind cu Barry. 

— O să ne primească, sunt sigură. E ceva ce vrea să-mi 
spună personal. 

Regina ridică receptorul, iar ăsta nu era un lucru pe care 
să-l facă în fiecare zi. Şi a şi format numărul camerei cu 
propriile ei degete. 

— Jennifer, spuse şarmanta. 

A ascultat un val de cuvinte pe care le-am putut auzi doar 
un pic. Jennifer nu părea mai fericită decât fusese în hol. 

— Jennifer, trebuie să vorbim. 

Regina părea mult mai fermecătoare şi mai puternică. La 
celălalt capăt al firului se lăsă tăcerea. 

— Uşile nu sunt închise pentru discuţii sau negocieri, 
Jennifer, spuse Sophie-Anne. Cel puţin uşile mele nu sunt. Ale 
tale? 

Cred că Jennifer vorbi din nou. 


— Bine, asta e minunat, Jennifer. O să cobor într-un minut 
sau două. 

Regina închise şi rămase tăcută câtva timp. 

Mie mi se părea că o vizită la Jennifer Cater, persoana care 
o acuza în instanță pe Sophie-Anne de uciderea lui Peter 
Threadgill, era o idee chiar proastă. Dar Andre dădu din cap 
aprobator către Sophie-Anne. 

După discuţia lui Sophie-Anne cu inamicul ei numărul 
unu, m-am gândit că o să ne îndreptăm imediat către camera 
grupului din Arkansas. Dar poate că regina nu era atât de 
încrezătoare pe cât păruse. În loc să pornească vioaie către 
întâlnirea împăciuitoare cu Jennifer Cater, Sophie-Anne 
trăgea de timp. S-a mai aranjat un pic, şi-a schimbat pantofii, 
şi-a căutat cheia de la cameră şi aşa mai departe. Apoi a primit 
un telefon în care era întrebată în legătură cu cheltuielile de 
room-service pe care şi le puteau permite oamenii din 
delegaţia ei. Trecuseră mai mult de cincisprezece minute 
înainte să părăsim camera. Sigebert apăru şi el pe uşa scărilor 
şi se aşeză lângă Andre să aştepte liftul. 

Jennifer Cater şi grupul ei fuseseră cazați la etajul al 
şaptelea. La uşa ei nu stătea nimeni: probabil credea că nu are 
nevoie de bodyguard, m-am gândit. Andre s-a ocupat de 
ciocănitul la uşă, iar Sophie-Anne s-a îndreptat de spate în 
timp ce aşteptam. Sigebert ezită şi-mi zâmbi pe neaşteptate. 
Am încercat să nu tresar. 

Uşa se dădu de perete. În interiorul apartamentului era 
întuneric. 

Mirosul care venea dinăuntru nu putea fi confundat. 

— Ei bine, spuse regina Louisianei scurt. Jennifer e 
moartă. 


Capitolul 10 


— Du-te să vezi, îmi spuse regina. 

— Cum? Dar voi sunteți toți mai puternici decât mine! Şi 
mai puţin speriaţi! 

— Şi noi suntem cei pe care îi dă în judecată, remarcă 
Andre. Mirosul nostru nu trebuie să fie acolo. Sigebert, trebuie 
să te duci să vezi. 

Sigebert se strecură în întuneric. O uşă de pe palier se 
deschise şi de după ea apăru Batanya. 

— Simt mirosul morții, spuse. Ce s-a întâmplat? 

— Am venit să facem o vizită, am spus. Dar uşa era deja 
deschisă. E ceva în neregulă aici. 

— Ştiţi ce anume? 

— Nu, Sigebert explorează, am explicat. Aşteptăm. 

— Stati să-mi chem secundul. Nu pot să las uşa lui 
Kentucky nesupravegheată. Se întoarse şi strigă în 
apartament: 

— Clovache! 

Sau cel puţin cred că aşa se scrie, îl pronunțase 
„Kloh-VOSH”. 

Un fel de Batanya Junior apăru - aceeaşi armură, dar la o 
scară mai mică; mai tânără, părul castaniu, mai puţin 
înspăimântătoare... dar şi ea cu totul şi cu totul formidabilă. 

— Cercetează locul, ordonă Batanya şi, fără nici o 
întrebare, Clovache îşi scoase sabia şi descinse în apartament 
ca un vis periculos. 

Am aşteptat cu toţii cu răsuflarea întretăiată — bine, de fapt 
eu. Vampirii n-aveau o răsuflare pentru care să-şi facă griji, 
iar Batanya nu părea deloc agitată. Se postase într-un loc de 
unde putea vedea şi uşa deschisă a camerei lui Jennifer Cater 
şi uşa închisă a regelui din Kentucky. Avea sabia scoasă. 


Chipul reginei era tensionat, poate chiar tulburat; adică 
ceva mai puțin sec decât de obicei. Sigebert ieşi şi clătină din 
cap fără nici un cuvânt. 

Clovache apăru în uşă. 

— Morți cu toţii, îi raportă Batanyei. Batanya aşteptă. 

— Prin decapitare, dezvoltă Clovache. Femeia era — 
Clovache părea că numără în gând — în şase bucăți. 

— Asta e rău, spuse regina în acelaşi timp cu Andre, care 
zise: 

— Asta e bine. Schimbară priviri exasperate. 

— Vreun om? am întrebat încet, pentru că nu voiam să le 
atrag atenţia, dar chiar mă interesa foarte tare să ştiu. 

— Nu, numai vampiri, spuse Clovache, după ce Batanya îi 
făcu semn că poate să răspundă. Am văzut trei, se exfoliază 
destul de repede. 

— Clovache, du-te înăuntru şi sună-l pe acel Todd Donati. 

Clovache intră în linişte în apartamentul celor din 
Kentucky şi dădu un telefon care avu un efect electrizant. În 
cinci minute, zona din fața liftului se umplu de oameni de 
toate categoriile, cu tot felul de înfățişări şi niveluri de viață. 

Responsabil cu operațiunile astea părea să fie un bărbat 
care purta o jachetă vişinie cu inscripția „Paza” pe buzunar, 
aşa că el era probabil Todd Donati. Era un polițist care se 
retrăsese din trupele statale pentru că se făceau bani grei dacă 
îi păzeai şi-i ajutai pe vampiri. Dar asta nu însemna că-i şi 
plăcea de ei. Acum era furios că se întâmplase ceva atât de 
curând la reuniune, ceva care îi va da de lucru mai mult decât 
poate duce. Avea cancer, am auzit clar, dar n-am putut să-mi 
dau seama ce fel. Donati voia să lucreze cât de multă vreme 
putea, pentru a-şi asigura familia după ce avea să dispară şi 
era nemulțumit de stresul şi încordarea pe care le va provoca 
această investigaţie, de energia pe care i-o va consuma. Dar 
era foarte hotărât să-şi facă meseria. 

Când apăru şeful vampir al lui Donati, managerul 
hotelului, l-am recunoscut. Christian Baruch apăruse pe 


coperta revistei Fang” (versiunea People pentru vampiri) cu 
câteva luni în urmă. Baruch era născut în Elveţia. Ca om, a 
construit şi a condus mai multe hoteluri elegante în vestul 
Europei. Când i-a spus unui vampir implicat în acelaşi gen de 
afaceri că dacă ar fi „adus” (nu numai în viața vampirilor, ci şi 
în America), ar putea conduce hoteluri extraordinare şi 
profitabile pentru o corporație de vampiri, a rămas îndatorat în 
ambele direcții. 

Acum, Christian Baruch avea viață eternă (dacă evita 
obiecte ascuţite din lemn), iar corporațţia hotelierilor vampiri 
punea la bătaie banii. Dar nu era un tip care să se ocupe de 
pază şi protecţie, nici un expert în aplicarea legii şi nu era nici 
polițist. Bineînţeles că putea să decoreze hotelul în draci şi să-i 
spună arhitectului de câte apartamente aveau nevoie şi că le 
trebuia şi un bar, dar la ce-i foloseau toate astea în situația de 
față? Angajatul lui uman se uită la Baruch posomorât. Baruch 
purta un costum care arăta remarcabil de frumos, chiar şi 
pentru ochi neexperimentați ca ai mei. Eram sigură că fusese 
făcut special pentru el şi că-l costase o avere. 

Fusesem împinsă înapoi de către mulțime până când am 
ajuns lipita de perete lângă uşa unuia dintre apartamente - al 
lui Kentucky, din câte mi-am dat seama. Nu se deschisese 
încă. Cele două bridingene erau nevoite să-şi păzească 
stăpânul cu atenţie sporită, cu toată mulțimea asta care se 
învârtea pe acolo. Se făcuse o zarvă extraordinară. Stăteam 
lângă o femeie într-o uniformă de pază; era exact ca a fostului 
polițist, dar fără cravată. 

— Crezi că e o idee bună să-i lăsați pe toți oamenii ăştia 
aici? am întrebat. 

Nu voiam să-i spun femeii ce să facă, dar la naiba. Nu se 
uitase niciodată la serialul CSI? 

Femeia-de-pază mi-a aruncat o privire întunecată. 

— Dar tu ce cauţi aici? întrebă, de parcă asta ar fi avut vreo 
importanţă. 


7 Colț. 


— Sunt aici pentru că eram cu grupul care a descoperit 
cadavrele. 

— Ei bine, trebuie doar să taci din gură şi să ne laşi să ne 
facem treaba. 

A spus asta pe cel mai obraznic ton posibil. 

— Şi despre ce treabă ar fi vorba? Că mi se pare că nu faceți 
NIMIC, am zis. 

Bine, poate n-ar fi trebuit să spun asta, dar ea nu făcea 
nimic. Mi se părea că ar fi trebuit să... 

Şi chiar atunci m-a înşfăcat şi m-a izbit de perete şi mi-a 
pus cătuşele. 

Am scos un strigăt de uimire. 

— Nu asta îți ziceam să faci, am rostit cu oarecare 
dificultate, din moment ce fața mea era turtită de uşa 
apartamentului. 

Mulțimea din spatele nostru tăcuse. 

— Şefii”, am o femeie aici care ne creează probleme, spuse 
Femeia-de-pază. 

Îi stătea groaznic în vişiniu, apropo. 

— Landry, ce faci? se auzi o voce foarte chibzuită de bărbat. 
Era genul de voce pe care o foloseşti cu un copil nesăbuit. 

— Îmi explica mie ce să fac, răspunse Femeia-de-pază, dar 
îmi dădeam seama că vocea ei se dezumfla pe măsură ce 
vorbea. 

— Ce-ți spunea să faci, Landry? 

— Se întreba ce fac toți oamenii ăştia aici, domnule. 

— Şi asta nu e o întrebare valabilă, Landry? 

— Domnule? 

— Nu crezi c-ar trebui să dăm afară o parte din oamenii 
ăştia? 

— Ba da, domnule, dar ea a spus că se afla aici pentru că 
făcea parte din grupul care a găsit cadavrele. 

— Deci n-ar trebui să plece. 

— Aşa e, domnule. 

— Încerca să plece? 

— Nu, domnule. 


— Dar i-ai pus cătuşele. 

— Ah! 

— Scoate-i dracului cătuşele, Landry. 

— Da, domnule. 

Landry era deja ca o clătită plată, nu mai rămăsese aer 
deloc în ea. 

Spre uşurarea mea, mi s-au desfăcut cătuşele şi am putut 
să mă întorc. Eram atât de furioasă, încât îmi venea s-o pun la 
pământ pe Landry. Dar m-am abținut, pentru că asta n-ar fi 
făcut decât să-mi pună cătuşele la loc. Sophie-Anne şi Andre 
şi-au făcut loc prin mulțime; de fapt, mulţimea s-a topit în fața 
lor. Şi vampirii şi oamenii se bucurau să se dea deoparte din 
calea reginei Louisianei şi a bodyguardului ei. 

Sophie-Anne se uită la încheieturile mele, văzu că nu erau 
deloc rănite şi ajunse la concluzia corectă că partea cea mai 
serios afectată îmi era mândria. 

— Aceasta este angajata mea, spuse Sophie-Anne încet, 
aparent către Landry, dar având grijă ca toată lumea de acolo 
s-o audă. O insultă sau o leziune adusă acestei femei, este o 
insultă sau o leziune adusă mie. 

Landry nu ştia cine naiba e Sophie-Anne, dar putea să 
recunoască o persoană puternică, atunci când o vedea, iar 
Andre arăta la fel de înfricoşător. Ei doi erau cei mai 
înspăimântători adolescenţi din lume, sunt convinsă. 

— Da, doamnă, Landry îşi va cere scuze în scris. Acum ați 
putea să-mi spuneţi ce s-a întâmplat aici adineauri? întrebă 
Todd Donati pe un ton foarte calculat. 

Mulțimea aştepta tăcută. M-am uitat după Batanya şi 
Clovache, dar nu le-am văzut acolo. 

— Tu eşti şeful serviciului de pază? întrebă Andre deodată, 
timp în care Sophie-Anne se aplecă foarte aproape de mine 
şi-mi spuse: 

— Nu pomeni de brithngene. 

— Da, domnule. 

Polițistul îşi trecu mâna peste mustață. 

— Eu sunt Todd Donati, iar acesta este şeful meu, domnul 


Christian Baruch. 

— Eu sunt Andre Paul şi aceasta este regina mea, 
Sophie-Anne Leclerq. Această tânără este angajata noastră, 
Sookie Stackhouse. 

André aşteptă pasul următor. 

Christian Baruch nu mă băgă în seamă, dar se uită la 
Sophie-Anne cu o privire cu care m-aş uita eu la o friptură pe 
care aş vrea s-o cumpăr pentru o cină de duminică. 

— Prezența dumneavoastră e o mare onoare pentru hotelul 
meu, murmură într-o engleză cu accent puternic. 

I-am întrezărit vârfurile colților. Era destul de înalt, cu fălci 
puternice şi păr negru. Dar ochii lui mici erau de un gri arctic. 

Sophie-Anne a luat complimentul din mers, deşi 
sprâncenele i s-au încruntat pentru o secundă. A-ţi arăta colții 
nu e un mod foarte fin de a spune „nu mai pot după tine”. 
Nimeni nu zise nimic. Cel puţin preţ de o secundă foarte lungă. 

Apoi am spus eu: 

— Deci chemaţi poliția sau cum procedați? 

— Cred că trebuie să ne gândim ce avem de zis, spuse 
Baruch, cu o voce moale şi sofisticată, cu care mă lua peste 
picior pe mine, omul din Sud, de la țară. 

— Domnule Donati, vrei să mergi să vezi ce-i în 
apartament? 

Todd Donati îşi făcu loc prin mulțime fără nici un pic de 
delicateţe. Sigebert, care păzise uşa deschisă (pentru că 
n-avea altceva mai bun de făcut), se dădu la o parte să-l lase 
pe om să intre. Bodyguardul uriaş îşi făcu loc până lângă 
regină şi păru mai fericit când ajunse în apropierea stăpânei 
sale. 

În timp ce Donati cerceta ce mai rămăsese în apartamentul 
celor din Arkansas, Christian Baruch se întoarse şi se adresă 
mulțimii: 

— Câţi dintre voi aţi ajuns aici după ce aţi auzit că s-a 
întâmplat ceva. 

Au fost vreo cincisprezece persoane care au ridicat mâna 
sau au dat pur şi simplu din cap. 


— O să vă rog să mergeţi la barul Gura de Sânge de la 
parter, unde barmanii noştri au pregătit ceva special pentru 
dumneavoastră. 

Cei cincisprezece au ieşit destul de repede. Baruch îşi 
cunoştea clienţii însetaţi. Vampiri. În fine. 

— Câţi dintre voi nu se aflau aici când cadavrele au fost 
descoperite? întrebă Baruch după ce primul grup plecă. 

Toată lumea ridică mâna, în afară de noi patru: eu, regina, 
Andre, Sigebert. 

— Toţi ceilalți sunt liberi să plece, spuse Baruch politicos, 
de parcă ar fi lansat o invitație plăcută. 

Şi aşa au şi făcut. Landry ezită, dar primi o privire care o 
făcu să se grăbească să coboare pe scări. 

Zona din jurul liftului central părea spațioasă acum, 
pentru că era mult mai goală. 

Donati ieşi din apartament. Nu părea foarte tulburat sau 
îngrețoşat, dar nu mai era atât de stăpân pe el. 

— N-au mai rămas decât bucăți din ei. Sunt tot felul de 
chestii împrăştiate pe podea; cred c-am putea să le spunem 
reziduuri. Cred că erau trei. Dar unul e ciopârțit în atâtea 
bucăţi, încât ar putea să fie doi. 

— Pe numele cui e camera? 

Donati verifică într-un mecanism electronic, de mărimea 
palmei. 

— Al lui Jennifer Cater, din Arkansas. Camera a fost 
închiriată delegației vampirilor din Arkansas. Cei care au mai 
rămas. 

Cuvântul rămas probabil c-a fost accentuat cam mult. 
Donati ştia cu siguranță povestea reginei. 

Christian Baruch ridică o sprânceană neagră, groasă. 

— Îmi cunosc oamenii, Donati. 

— Da, domnule. 

Sophie-Anne strâmbă uşor din nas, dezgustată. Oamenii 
lui, pe dracu”, spunea nasul ăla. Baruch era vampir de cel mult 
patru ani. 

— Cine a intrat înăuntru să vadă cadavrele? întrebă 


Baruch. 

— Nici unul dintre noi, răspunse Andre prompt. Noi n-am 
pus piciorul în apartament. 

— Dar cine? 

— Uşa era deschisă şi noi am simţit miros de moarte. 
Având în vedere situația dintre regina mea şi vampirii din 
Arkansas, am considerat că n-ar fi înțelept să intrăm, spuse 
André. L-am trimis pe Sigebert, garda reginei. 

Andre omise să menționeze cum explorase Clovache 
apartamentul. Deci Andre şi cu mine aveam ceva în comun: 
puteam să evităm adevărul, spunând ceva ce nu era chiar o 
minciună. Se descurcase de minune. 

Pe măsură ce au continuat întrebările — la cele mai multe 
nu s-a răspuns sau nu se putea răspunde - m-am trezit că mă 
întreb dacă regina este în continuare obligată să treacă prin 
proces, dacă principalul acuzator era mort. M-am întrebat cui 
îi aparținea statul Arkansas; se putea presupune că actul de 
nuntă îi dăduse reginei unele drepturi asupra proprietății lui 
Peter Threadgill şi ştiam că Sophie-Anne avea nevoie de fiecare 
bănuț pe care-l putea scoate, de când cu Katrina. Mai avea 
oare acele drepturi legate de Arkansas, dacă Andre fusese cel 
care l-a omorât pe Peter? Nu mă gândisem câte griji avea pe 
cap regina la această reuniune. 

Dar, după ce mi-am pus toate întrebările astea, mi-am dat 
seama că nu mă gândisem la chestiunea cea mai urgentă. 
Cine îi ucisese pe Jennifer Cater şi pe însoțitorii ei? (Câţi 
vampiri ar fi putut să rămână în Arkansas după lupta din New 
Orleans şi măcelul de azi? Arkansas nu era un stat atât de 
mare şi avea foarte puţine zone populate.) 

M-am trezit la realitate când Christian Baruch a pus ochii 
pe mine. 

— Tu eşti omul care poate citi gândurile, spuse atât de 
brusc încât am tresărit. 

— Da, am spus, pentru că obosisem să mă adresez tuturor 
cu domnule şi doamnă. 

— Tu ai ucis-o pe Jennifer Cater? 


N-a fost nevoie să mă prefac că sunt şocată. 

— Asta înseamnă că mă credeți foarte puternică, am spus. 
Dacă vă imaginațţi c-aş fi putut să dau gata trei vampiri... Nu, 
n-am ucis-o eu. A venit la mine în seara asta, în hol, şi a vorbit 
prostii, dar n-am văzut-o decât atunci. 

A părut un pic surprins, de parcă s-ar fi aşteptat la alt 
răspuns sau la o atitudine mai umilă. 

Regina făcu un pas să se aşeze lângă mine, iar Andre veni 
în fața ei, astfel încât de o parte şi de alta aveam vampiri cu 
vechime. Ce senzație caldă şi confortabilă. Dar ştiam că-i 
reaminteau astfel hotelierului că eram ființa lor umană 
specială şi n-avea voie să mă hărțuiască. 

Chiar în momentul acela oportun, un vampir dădu de 
perete uşa scărilor şi se năpusti spre apartamentul morții. Dar 
Baruch, la fel de iute, îi bloca drumul, astfel încât noul vampir 
se lovi de el şi căzu pe podea. Micul vampir se ridică într-o 
mişcare atât de rapidă încât ochii mei n-au putut s-o 
urmărească, apoi făcu un efort disperat să-l dea pe Baruch la 
o parte din uşă. 

Dar nou-venitul nu reuşi, aşa că în cele din urmă se 
îndepărtă cu un pas de hotelier. Dacă micul vampir ar fi fost 
om, ar fi gâfâit, dar aşa corpul lui tremura sub vibraţiile unei 
acțiuni întârziate. Avea părul şaten şi o barbă scurtă şi purta 
un costum obişnuit de modă veche. Arăta ca un tip oarecare, 
dar numai până când îi vedeai ochii şi-ţi dădeai seama că e un 
fel de lunatic. 

— E adevărat? întrebă, cu o voce sfârşită. 

— Jennifer Cater şi însoțitorii ei sunt morti, răspunse 
Christian Baruch, nu fără compasiune. 

Micul om urlă, efectiv urlă, iar mie mi se ridică părul de pe 
mâini. Se prăbuşi în genunchi, cu trupul clătinându-i-se 
înainte şi înapoi, cuprins de durere. 

— Să înţeleg că făceai parte din grupul ei? spuse regina. 

— Da, da! 

— Asta înseamnă că acum eu sunt regina ta. Îți ofer un loc 
lângă mine. 


Urletul se opri de parcă îl tăiase cineva cu foarfecă. 

— Dar ne-ai ucis regele, spuse vampirul. 

— Eram soția regelui tău şi, ca atare, am dreptul să-i 
moştenesc statul în cazul morții sale, spuse Sophie-Anne, iar 
ochii ei negri erau aproape binevoitori, aproape luminoşi. Şi 
este, fără îndoială, mort. 

— Asta era scris mărunt în contract, murmură domnul 
Cataliades în urechea mea, iar eu abia mi-am înăbuşit un 
strigăt de uimire. 

Am crezut întotdeauna că zicala aia cu oamenii mari se 
mişcă uşor e o prostie. Oamenii mari se mişcă cu greutate. Dar 
domnul Cataliades se deplasa uşor ca un fluture şi nu mi-am 
dat seama că e lângă mine până când nu mi-a vorbit. 

— În contractul de nuntă al reginei? am reuşit să întreb. 

— Da, spuse. Şi avocatul lui Peter l-a analizat foarte 
riguros, într-adevăr. Acelaşi lucru ar fi fost valabil şi în cazul 
decesului lui Sophie-Anne. 

— Bănuiesc că erau multe clauze legate de asta? 

— A, doar câteva. Trebuiau să existe martori la deces. 

— Oh, Doamne, asta sunt eu. 

— Da, într-adevăr. Regina stă cu ochii pe tine şi vrea să te 
controleze dintr-un motiv foarte bun. 

— Şi alte condiții? 

— N-ar trebui să fie un secund în viață care să preia statul. 
Cu alte cuvinte, ar trebui să se întâmple o catastrofă. 

— Şi acum s-a întâmplat. 

— Da, se pare că da. 

Domnul Cataliades părea destul de mulțumit de asta. 
Mintea mea era agitată ca o urnă în care se amestecă bilele la 
loto. 

— Numele meu este Henrik Feith, spuse micul vampir. Şi în 
Arkansas n-au mai rămas decât cinci vampiri. Eu sunt 
singurul aici în Rhodes şi am scăpat cu viață numai pentru că 
m-am dus jos să fac o plângere în legătură cu prosoapele din 
baie. 

A trebuit să-mi pun mâna la gură ca să nu încep să râd, 


ceea ce ar fi fost, să zicem, neadecvat. Privirea lui Andre 
rămase fixată asupra bărbatului îngenuncheat în fața noastră, 
dar mâna i se îndreptă cumva înspre mine şi mă ciupi. După 
asta a fost uşor să nu râd. De fapt a fost greu să nu scot un 
țipăt. 

— Ce era în neregulă cu prosoapele? spuse Baruch, 
complet distras de această pată pe imaginea hotelului său. 

— Numai Jennifer folosea trei, începu Henrik să explice, 
dar Sophie-Anne întrerupse scurt această digresiune 
fascinantă şi spuse: 

— Destul, Henrik, tu vii cu noi în apartamentul meu. 
Domnule Baruch, aşteptăm cu interes noutăți de la 
dumneavoastră despre această situație. Domnule Donati, 
intenţionaţi să anunțați poliția din Rhodes? 

Era politicos din partea ei să i se adreseze lui Donati de 
parcă ar fi avut un cuvânt de spus în ce se făcea acolo. Donati 
spuse: 

— Nu, doamnă, mi se pare că asta este o chestiune de 
vampiri. Nu mai e nici un cadavru de examinat, nu e nici o 
înregistrare, pentru că nu există cameră de supraveghere în 
apartament, iar dacă vă uitaţi sus... 

Ne-am uitat cu toţii, bineînţeles, în colțul holului. 

— Veţi observa că cineva s-a gândit bine şi a aruncat gumă 
pe lentila camerei. Sau poate, dacă a fost un vampir, a sărit şi 
a lipit guma pe lentilă. Bineînţeles ca o să revăd casetele, dar la 
cât de repede pot sări vampirii, se prea poate să fie imposibil de 
zis cine a fost individul. În momentul ăsta nu e nici un vampir 
în brigada de omucideri a poliției din Rhodes, deci nu sunt 
sigur dacă putem chema pe cineva. Majoritatea poliţiştilor 
umani nu vor investiga crime ale vampirilor, decât dacă au un 
partener vampir care să le protejeze spatele. 

— Nu cred că mai putem face ceva aici, spuse Sophie-Anne 
nepăsătoare. Dacă nu mai aveți nevoie de noi, o să mergem la 
ceremonia de deschidere. În timpul conversaţiei se uitase de 
câteva ori la ceas. Henrik, dacă te simți în stare, vino cu noi. 
Dacă nu, ceea ce, evident, vom înțelege, Sigebert o să te ducă 


în apartamentul meu şi vei putea rămâne acolo. 

— Aş vrea să merg undeva unde e linişte, spuse Henrik 
Feith. 

Arăta ca un căţel bătut. 

Sophie-Anne îi făcu semn lui Sigebert, care nu era prea 
bucuros să primească ordine să plece. Dar era nevoit s-o 
asculte, bineînțeles, aşa că se îndepărtă împreună cu micul 
vampir, care reprezenta o cincime din vampirii din Arkansas. 

Mă gândeam la atâtea lucruri, încât creierul mi se blocase. 
Chiar când credeam că nu se mai poate întâmpla nimic, se 
auzi liftul, uşile se deschiseră şi Bill sări afară. Nu sosi atât de 
spectaculos ca Henrik, dar avu o intrare hotărâtă. Se opri 
brusc şi evalua situația. Văzându-ne stând acolo liniştiți, îşi 
păstră calmul şi spuse: 

— Am auzit c-au fost necazuri? 

Se adresă aerului dintre noi, pentru ca oricine să-i poată 
răspunde. 

Mă săturasem să încerc să mă gândesc la el ca la 
Cel-fără-de-nume. La naiba, era Bill. Poate că uram fiecare 
moleculă din corpul lui, dar nu puteam să neg că se afla acolo. 
Mă întrebam dacă vârcolacii reuşeau cu adevărat să-şi ignore 
renegații şi cum se descurcau cu asta. Eu nu mă descurcam 
prea bine. 

— Sunt necazuri, spuse regina. Deşi nu înțeleg ce poate 
rezolva prezenţa ta. 

Nu l-am văzut niciodată pe Bill stânjenit, dar acum era. 

— Îmi cer scuze, Maiestate, spuse. Dacă aveţi nevoie de 
mine pentru ceva, o să fiu la standul meu din sala de 
conferințe. 

Într-o linişte de mormânt, uşile liftului se închiseră, iar 
dincolo de ele dispărură chipul şi forma primului meu iubit. 
Era posibil ca Bill să încerce să arate că-i păsa de mine, dacă a 
apărut aşa în grabă când trebuia să se ocupe de afacerile 
reginei în altă parte. Dacă demonstraţia asta trebuia să-mi 
înmoaie inima, nu-şi atinsese scopul. 

— Vă pot fi de ajutor cu ceva în investigațiile 


dumneavoastră? îl întrebă Andre pe Donati, deşi cuvintele 
erau de fapt îndreptate către Christian Baruch. Întrucât regina 
este moştenitorul legal al lui Arkansas, suntem gata să 
participăm. 

— Nici nu mă aşteptam la altceva mai prejos din partea 
unei regine atât de frumoase şi atât de perspicace şi tenace în 
afaceri, după cum este şi recunoscut. 

Baruch se plecă în fața reginei. 

Chiar şi Andre clipi la auzul acestui compliment încâlcit, 
iar regina îi aruncă o privire strâmbă lui Baruch. Eu mi-am 
ținut ochii fixați pe planta din ghiveci şi mi-am păstrat chipul 
inexpresiv. Eram în pericol să chicotesc. Asta era linguşeală la 
un nivel pe care nu-l mai întâlnisem. 

Părea că nu mai e nimic de zis şi, într-o linişte controlată, 
am urcat în lift împreună cu vampirii şi domnul Cataliades, 
care fusese remarcabil de tăcut. 

De cum s-au închis uşile, spuse: 

— Maiestate, trebuie să vă recăsătoriți imediat. Credeţi-mă, 
Sophie-Anne şi Andre au avut o reacție surprinzătoare la 
această bombă; au făcut ochii mari timp de o secundă 
întreagă. 

— Căsătoriţi-vă cu oricine: Kentucky, Florida, aş zice chiar 
şi cu Mississippi, dacă n-ar fi în tratative cu Indiana. Dar aveţi 
nevoie de-o alianță, de cineva care să vă susțină. Altfel or să vă 
dea târcoale şacali ca acest Baruch, care ţipă după atenție din 
partea dumneavoastră. 

— Mississippi n-are nici o şansă, din fericire. Nu cred c-aş 
putea suporta toți bărbaţii ăia. Când şi când, da, bineînţeles, 
dar nu zi după zi, cu zecile, spuse Sophie-Anne. 

A fost cel mai natural şi mai necalculat lucru pe care am 
auzit-o spunându-l vreodată. Aproape că a sunat uman. Andre 
se întinse să apese pe buton, iar liftul se opri între etaje. 

— Nu v-aş sfătui să-l luaţi pe Kentucky, spuse. Oricine are 
nevoie de britlingeni, are şi aşa necazurile lui uriaşe. 

— Alabama e adorabilă, zise Sophie-Anne, dar în pat îi plac 
nişte lucruri împotriva cărora eu obiectez. 


Mă săturasem să fiu în lift şi să fiu tratată ca şi când aş face 
parte din decor. 

— Pot să întreb ceva? am spus. 

După o tăcere scurtă, Sophie-Anne încuviință. 

— Cum de vă păstraţi copiii lângă dumneavoastră şi vă 
culcați cu ei şi majoritatea vampirilor nu pot face asta? Relaţia 
stăpân-copil n-ar trebui să fie una de scurtă durată? 

— Majoritatea copiilor de vampiri nu rămân lângă creatorii 
lor prea multă vreme, recunoscu Sophie-Anne. Şi sunt foarte 
puţine cazuri de copii care rămân lângă creatorii lor atât de 
mult cât au stat cu mine André şi Sigebert. Apropierea asta e 
darul meu, talentul meu. Fiecare vampir are un dar: unii pot 
zbura, alții se pricep de minune să mânuiască sabia. Eu pot 
să-mi păstrez copiii cu mine. Putem vorbi unii cu alții aşa cum 
puteți tu şi Barry. Şi putem să ne iubim fizic unii cu alții. 

— Dacă aşa stau lucrurile, de ce nu-l numiţi pe Andre 
regele statului Arkansas şi apoi vă căsătoriți cu el? 

Urmă o pauză lungă, în linişte totală. Regina deschise gura 
de două ori de parcă ar fi fost pe punctul să-mi explice de ce 
era imposibil, dar de fiecare dată o închise la loc. Andre mă 
privea atât de intens, încât mă aşteptam să văd cum două 
puncte de pe fața mea încep să fumege. Domnul Cataliades 
părea pur şi simplu şocat, de parcă o maimuţă începu să-i 
vorbească în pentametru iambic. 

— Da, spuse Sophie-Anne în cele din urmă. De ce nu fac 
asta? Să-l am ca rege şi soț pe cel mai drag prieten şi amant. 

Într-o secundă începu să radieze de bucurie. 

— Andre, singurul inconvenient ar fi că va trebui să stai un 
timp departe de mine când te întorci în Arkansas, ca să te 
ocupi de treburile statului. Copilul meu cel mai vechi, doreşti 
asta? 

Chipul lui Andre era transfigurat de iubire. 

— Pentru tine, orice, spuse. 

Tocmai ne oferiserăm un moment Kodak. Ba chiar am 
simţit o lacrimă. 

Andre apăsă pe buton şi liftul o luă din nou în jos. 


Deşi nu sunt imună la romantism - departe de asta - după 
părerea mea, regina trebuia să se concentreze să afle cine îi 
omorâse pe Jennifer Cater şi ceilalți vampiri din Arkansas. ar 
fi trebuit să-l interogheze pe tipul cu prosoapele, vampirul care 
supraviețuise — Henrik cum-îl-cheamă. N-ar fi trebuit să se 
plimbe de colo-colo, să se întâlnească şi să salute pe toată 
lumea. Dar Sophie-Anne nu mă întreba ce gândeam, iar eu îmi 
oferisem destule gânduri pe ziua de azi. 

Holul era plin. Confruntat cu o aşa mulțime, creierul ar fi 
supraîncărcat, dacă n-aş fi foarte atentă. Dar când majoritatea 
ființelor cu creier erau vampiri, aveam un hol plin cu nimic, 
doar agitația unor creiere ale servitorilor umani. Era ciudat să 
văd toate mişcările şi n-aud mare lucru, ca şi când aş fi văzut 
păsări bătând din aripi şi n-aş fi auzit mişcarea. Eram serios la 
lucru acum, aşa că mi-am ciulit urechile şi i-am verificat pe 
indivizii cu vene în care circula sânge şi inimi care băteau. 

O vrăjitoare mascul, una femelă. Un donator de sânge — cu 
alte cuvinte un adulator, dar unul cu clasă. Când l-am 
identificat vizual, am văzut un tânăr foarte frumos, îmbrăcat 
până la piele în haine de firmă şi mândru de asta. Lângă regele 
din Texas stătea Barry Bellboy: era şi el la lucru, cum eram şi 
eu. Am mai luat urma câtorva angajați ai hotelului care-şi 
făceau treburile. Oamenii nu se gândesc întotdeauna la 
lucruri interesante cum ar fi „În seara asta plănuiesc să-l 
asasinez pe managerul hotelului” sau ceva de genul ăsta, nici 
chiar dacă aşa e. Ei se gândesc la chestii gen „În camera de la 
unşpe trebuie săpun, în camera de la opt nu funcționează 
caloriferul, căruciorul room-service de la patru trebuie luat de 
acolo...” 

Apoi am dat peste o târfă. Tipa asta era interesantă. 
Majoritatea târfelor pe care le cunoşteam erau din categoria 
amatoarelor, dar femeia asta era o profesionistă adevărată. 
Devenisem suficient de curioasă încât să încerc s-o privesc în 
ochi. Era destul de atractivă în zona feței, dar n-ar fi fost 
niciodată candidată la Miss America şi nici chiar pentru regina 
balului de absolvire. Dar în mod sigur n-ar fi fost vecina de 


alături, decât dacă locuiai într-un cartier cu lumini roşii. Părul 
ei platinat stătea într-o coafură răvăşită, de parcă acum s-ar fi 
sculat din pat, avea ochii căprui şi mici, bronzată uniform, 
sânii măriţi, cercei mari, tocuri cui, ruj strălucitor, o rochie 
aproape numai din paiete roşii — se vedea pe ea cu ce se ocupă. 
Însoţea un bărbat care fusese făcut vampir cam pe la patruzeci 
de ani. Se ținea de brațul lui de parcă n-ar fi putut merge dacă 
nu se sprijinea şi mă întrebam dacă din cauza tocurilor sau 
chiar îl plăcea. 

Tipa mă interesa — îşi proiecta sexualitatea atât de puternic, 
era atât de pronunţat prostituată — încât m-am strecurat prin 
mulțime ca să mă apropii de ea. Pătrunsă de scopul meu, nu 
m-am gândit că s-ar putea să mă observe, dar cred că mi-a 
simţit ochii ațintiți asupra ei, s-a uitat peste umăr şi m-a văzut 
cum mă apropii. Bărbatul cu care era vorbea cu alt vampir, 
aşa că pentru moment ea nu trebuia să-i cânte în strună şi 
avu timp să mă privească cu o suspiciune ascuțită. Am stat la 
câţiva paşi distanță s-o ascult, din pură curiozitate bolnavă. 

Ciudata asta, nu-i de-a noastră, îl vrea? I-l dau; nu suport 
chestia aia pe care o face cu limba; şi după ce mă face, vrea să-l 
fac şi eu pe el şi pe tipul celălalt — da” ce, eu am baterii de 
rezervă? Da’ poate pleacă şi nu se mai holbează! 

— OK, scuze, am spus, ruşinată de mine, şi m-am pierdut 
înapoi în mulțime. 

Apoi m-am îndreptat către chelnerii angajaţi de hotel, care 
circulau prin mulțime cu tăvi cu pahare cu sânge şi câteva 
băuturi pentru oamenii risipiţi pe acolo. Chelnerii erau 
preocupaţi să nu dea peste nimeni, să nu verse, îi durea 
spatele, îi dureau picioarele, chestii din astea. Barry şi cu mine 
ne-am salutat din priviri, apoi am prins urma unui gând care 
conținea şi numele lui Quinn şi am urmărit gândul ăla până 
am descoperit că ducea la o angajată a EE (E). Ştiam asta 
pentru că purta tricoul companiei. Fata asta era o tânără cu 
părul foarte scurt şi picioare foarte lungi. Vorbea cu unul 
dintre chelneri, dar vorbea numai ea. Într-o mulţime în care 
toată lumea era la patru ace, blugii şi tenişii ei ieşeau în 


evidenţă. 

— .. şi o ladă de sucuri reci, spunea. O tavă de sendvişuri şi 
chipsuri, OK? În sala mare, într-o oră. 

S-a întors şi dintr-odată a dat nas în nas cu mine. M-a 
măsurat din cap până în picioare şi n-a fost impresionată. 

— Umbli cu vreun vampir, blondo? întrebă. 

Avea un accent nord-estic tăios, iar vocea îi suna aspru. 

— Nu, umblu cu Quinn, am spus. Şi blondă eşti tu. 

Cel puţin eu eram blondă naturală. Adică natural asistată. 
Părul fetei arăta ca paiul... dacă paiul are rădăcină neagră. 

Nu i-a plăcut deloc ce-am zis, deşi nu eram sigură care 
parte a nemulțumit-o mai tare. 

— N-a zis că are o nouă femeie, spuse, şi bineînţeles că o 
trânti pe cel mai obraznic ton posibil. 

Mi-am luat libertatea să mă aventurez în craniul ei şi am 
găsit acolo o puternică afecţiune pentru Quinn. Nu credea că 
alte femei sunt demne de el. Despre mine credea că sunt o fată 
bleaga din Sud, care se ascunde în spatele bărbaților. 

Din moment ce asta se baza pe conversaţia noastră de mai 
puţin de şaizeci de secunde, am putut s-o scuz că se înşală. 
Am putut s-o scuz că-l iubeşte pe Quinn. Am putut să scuz 
imensul ei dispreț. 

— Quinn nu trebuie să-ți raporteze ție informațiile lui 
personale, am spus. 

Ce voiam, de fapt, era s-o întreb unde era Quinn acum, dar 
asta ar fi însemnat să-i dau ei avantajul, aşa că aveam de gând 
să păstrez întrebarea asta pentru mine. 

— Dacă vrei să mă scuzi, trebuie să mă întorc la lucru şi 
bănuiesc că şi tu. 

Ochii ei negri mi-au aruncat o privire tăioasă şi apoi s-a 
îndepărtat. Era cu cel puţin zece centimetri mai înaltă decât 
mine şi foarte slabă. Nu se obosise să-şi pună sutien şi avea 
sâni mici, de forma prunelor, care săltau într-un mod care 
atrăgea atenția. Asta e o fată care o să vrea mereu să fie 
deasupra. Nu eram singura din încăpere care o privea. Barry 
se debarasase de fantezia cu mine, ca să facă loc pentru una 


nouă. 

M-am întors lângă regină pentru că ea şi André se 
îndreptau din hol către sala de conferințe. Uşa dublă uriaşă 
era ținuta deschisă de două vase foarte frumoase în care se 
aflau aranjamente uriaşe de plante uscate. 

Barry spuse: 

— Ai mai fost la un congres adevărat până acum, la unul 
normal? 

— Nu, am răspuns, încercând să rămân atentă la minţile 
celor din jur. Mă întrebam cum fac față agenții serviciilor 
secrete. De fapt am fost la unul cu Sam, o întrunire cu 
furnizorii barurilor, dar am stat doar câteva ore. 

— Toată lumea avea un ecuson, nu? 

— Dacă o chestie care-ţi atârnă de gât pe un şnur se poate 
numi ecuson, da. 

— Asta pentru ca angajaţii de la uşă să se asigure că ţi-ai 
plătit intrarea şi pentru ca persoanele neautorizate să nu 
intre. 

— Da, şi? Barry tăcu. 

Şi mai vezi pe cineva cu ecuson? Vezi pe cineva că verifică? 

Nimeni în afară de noi. Şi noi ce ştim? Târfa poate fi un spion 
sub acoperire pentru vampirii din zona de nord-est. Sau mai 
rău, am adăugat serioasă. 

Sunt obişnuiţi să fie cei mai puternici şi mai înfricoşători, 
spuse Barry. Poate că le e frică unora de ceilalți, dar nu se tem 
cu adevărat de oameni, mai ales acum, că sunt împreună. 

Am priceput ce voia să zică. Britlingenii deja îmi treziseră 
suspiciuni, iar acum eram şi mai îngrijorată. 

Apoi m-am uitat în urmă, la uşile hotelului. Erau păzite, 
acum că se lăsase întunericul, de vampiri înarmați în loc de 
oameni înarmați - la biroul de la recepţie, de asemenea, lucrau 
vampiri îmbrăcaţi în uniforma hotelului, iar acei vampiri 
scanau fiecare persoană care trecea pragul. Clădirea nu era 
atât de nepăzită pe cât părea. M-am relaxat şi m-am hotărât să 
mă uit la standurile din sala de conferințe. 

La unul dintre ele erau expuşi colți artificiali care se puteau 


implanta; erau de fildeş natural, argint sau aur, iar cei foarte 
scumpi se retrăgeau cu ajutorul unui motoraş minuscul când 
apăsai cu limba un butonaş din gură. 

— Identici cu cei adevărați, îi garanta un bărbat în vârstă 
unui vampir cu barbă lungă şi părul împletit în coadă. Şi 
ascuțiți, o, da. 

Nu-mi dădeam seama cine ar fi vrut să-şi ia o pereche. Un 
vampir cu un dinte rupt? O persoană care avea de gând să 
ceară să fie vampir? Un om interesat de un asemenea rol? 

În următorul magazin se vindeau CD-uri cu muzică din 
diferite epoci istorice, de exemplu Cântece populare ruseşti din 
secolul al XVII-lea sau Muzică de cameră italiană, perioada 
timpurie. O afacere bună. Oamenilor le place întotdeauna 
muzica perioadelor de glorie, chiar dacă acestea fuseseră cu 
secole în urmă. 

Următorul magazin era al lui Bill şi avea o firmă mare care 
atârna pe „pereţii” temporari ai încăperii. Sistem de 
identificare a vampirilor, scria simplu. Detectează orice 
vampir, oricând, oriunde. Nu aveţi nevoie decât de un ajutor 
care se pricepe la calculatoare, scria pe o pancartă mai mică. 
Bill vorbea cu o femeie-vampir care îi întindea un card, iar Pam 
punea într-o pungă mică un CD în carcasă. Pam se uită la 
mine şi îmi făcu cu ochiul. Purta o costumațţie exagerată de 
cadână, pe care am presupus că refuzase inițial s-o poarte. 
Dar Pam chiar zâmbea. Poate că-i făcea plăcere să se abată un 
pic de la rutină. 

Cadouri instant pentru aniversari: supă sangvină pentru 
suflet era reclama de pe următorul magazin, unde stătea o 
vampiriță plictisită şi singură, cu un teanc de cărți în față. 

Următoarea expoziție cuprindea câteva spaţii comerciale şi 
nu avea nevoie de nici o explicaţie. 

— Ar trebui să te modernizezi, îi spunea un vânzător onest 
unei femei-vampir de culoare care avea părul împletit şi legat 
cu o mie de şireturi colorate. 

Ea asculta atentă, examinând unul dintre sicriele în 
miniatură deschise în fața ei. 


— Bineînţeles că lemnul e biodegradabil şi e tradițional, 
dar cine are nevoie de asta? Sicriul tău e casa ta, asta spunea 
mereu tăticul meu. 

Mai erau şi alte standuri, inclusiv unul de la Evenimente 
Extreme (Elegante), unde se afla o masă mare cu câteva 
broşuri cu prețuri şi albume foto deschise, pentru a tenta 
trecătorii. Voiam şi eu să mă uit, când am văzut că de stand se 
ocupa Încrezuta-cu-picioare-lungi. N-am vrut să vorbesc cu ea 
din nou, aşa că am mers mai departe, fără s-o scap din ochi pe 
regină. Unul dintre chelnerii oameni îi admira fundul lui 
Sophie-Anne, dar m-am gândit că asta nu se pedepseşte cu 
moartea, aşa că nu i-am dat atenţie. Până în momentul acela, 
regina şi Andre se întâlniseră cu şerifii Gervaise şi Cleo 
Babbitt. Gervaise era un om scund, probabil cam 1,65, cu o 
față mare. Părea să aibă cam treizeci şi cinci de ani, deşi, dacă 
mai adăugai o sută de ani, erai mai aproape de vârsta lui reală. 
În ultimele săptămâni, Gervaise purtase povara întreținerii şi 
distrării lui Sophie-Anne, iar epuizarea era vizibilă. Auzisem că 
era renumit pentru hainele lui sofisticate şi stilul rafinat. 
Singura dată când îl mai văzusem până atunci avea părul fin 
pieptănat neted ca sticla pe capul său rotund. Acum era 
neîngrijit. Costumul său frumos trebuia dus la curățătorie, iar 
pantofii trebuiau lustruiţi - Cleo era o femeie voinică, cu 
umerii lați şi părul negru cărbune şi avea o față largă, cu buze 
mari. Cleo era suficient de modernă încât să vrea să-şi 
folosească şi numele de familie; intrase în lumea vampirilor 
doar de cincizeci de ani. 

— Unde e Eric? îi întrebă Andre pe ceilalți şerifi. Cleo râse, 
genul de râs puternic, care îi făcea pe bărbați s-o privească. 

— A fost convocat, spuse. Preotul n-a apărut şi, cum Eric a 
făcut un curs, acum e chemat să oficieze. 

Andre zâmbi. 

— Asta nu trebuie ratat. Cu ce ocazie? 

— Va fi anunțată imediat, spuse Gervaise. M-am întrebat la 
ce biserica ar fi putut Eric să fie preot. Biserica Profiturilor 
înalte? M-am strecurat către standul lui Bill şi am vorbit cu 


Pam. 

— Eric e preot? am murmurat. 

— Biserica Spiritului Iubirii, îmi spuse, în timp ce punea în 
pungă trei copii ale CD-ului şi i le dădea unui adulator trimis 
de stăpânul său să le cumpere. Şi-a luat certificatul după un 
curs pe Internet, cu ajutorul lui Bobby Burnham. Poate să 
oficieze ceremonii de nuntă. 

Un chelner reuşi să treacă cumva de toți oaspeţii din jurul 
reginei şi se apropie de ea cu o tavă cu pahare pline ochi cu 
sânge. Într-o secundă, Andre ajunse între chelner şi regină şi, 
în secunda următoare, chelnerul se întoarse şi se îndreptă în 
altă direcţie. 

Am încercat să-i citesc gândurile, dar mintea îi era goală. 
Andre reuşise să-i controleze intenţiile tipului şi să-l alunge de 
acolo. Speram că chelnerul e OK. L-am urmărit până în 
dreptul unei uşi mici, într-un colț, şi m-am asigurat că se 
întoarce în bucătărie. OK, incident evitat. 

În sala de ceremonii se iscă o uşoară agitaţie, iar eu m-am 
întors să văd ce se întâmpla. Regele din Mississippi şi regele 
din Indiana intraseră împreună ținându-se de mână, ceea ce 
părea să fie un semnal public că încheiaseră negocierile de 
căsătorie. Russell Edgington era un vampir micut şi atrăgător, 
căruia îi plăceau alți bărbați, exclusiv şi intens. Putea să fie o 
companie plăcută şi era un bun luptător, de asemenea. Îmi 
plăcea de el. Aveam ceva emoţii legate de întâlnirea cu Russell 
pentru că lăsasem cu câteva luni în urmă un cadavru în 
piscina lui. Am încercat să văd partea bună a lucrurilor. 
Cadavrul era al unui vampir, aşa că probabil se dezintegrase 
înainte ca prelata ce acoperea piscina să fie ridicată, în 
primăvară. 

Russell şi Indiana se opriră în fața standului lui Bill. 
Apropo, Indiana era un tip mătăhălos, ca un taur, cu păr 
şaten, cârlionțat şi un chip pe care puteam citi că e o persoană 
cu simțul realității. 

M-am dus mai aproape, pentru că s-ar fi putut isca 
necazuri. 


— Bill, arăţi bine, spuse Russell. Angajaţii mei mi-au spus 
că ai avut de furcă la mine acasă. Se pare că te-ai refăcut bine. 
Nu sunt sigur cum te-ai eliberat, dar mă bucur. 

Dacă Russell se oprise pentru o reacție, nu avu parte de 
nici una. Faţa lui Bill era la fel de inexpresivă ca atunci când 
Russell ar fi comentat despre vreme şi nu despre torturarea lui 
Bill. 

— Lorena era stăpâna ta, aşa că n-am putut să intervin, 
spuse Russell cu o voce la fel de calmă ca fața lui Bill. Şi iată-te 
aici, îți vinzi mica şmecherie pentru computer pe care Lorena 
încerca atât de insistent s-o obțină de la tine. Cum spune 
Bardul: „Totu-i bine când se termină cu bine.” 

Russell fusese prea vorbăreţ, ceea ce era singurul indiciu că 
regele aştepta cu nerăbdare o reacție de la Bill. Şi, în mod 
sigur, vocea lui Bill era ca o mătase grea. Nu spuse decât atât: 

— Nu te mai gândi la asta, Russell. Bănuiesc că urmează 
felicitările. 

Russell zâmbi spre mirele său. 

— Da, Mississippi şi cu mine ne punem pirostriile, spuse 
regele din Indiana. 

Avea o voce adâncă. Ar fi preferat să fie acasă, să bată 
vreun datornic pe vreo alee sau să stea într-un bar cu 
rumeguş pe jos. Dar Russell aproape că roşi. 

Poate că era o căsătorie din dragoste. 

Apoi Russell mă văzu. 

— Bart, trebuie s-o cunoşti pe tânăra asta, spuse imediat. 

Mai că n-am avut un atac de panică, dar n-aveam cum să 
scap decât dacă m-aş fi întors şi aş fi fugit, pur şi simplu. 
Russell îşi trase partenerul de mână către mine. 

— Tânăra asta a fost înțepată când a fost în Jackson. 
Câţiva dintre pungaşii ăia din frăție erau într-un bar şi unul 
dintre ei a înjunghiat-o. 

Bart se uită la mine aproape surprins. 

— Ai supraviețuit, evident, spuse. Dar cum? 

— Domnul Edgington aici de față mi-a dat o mână de 
ajutor, am zis. De fapt, mi-a salvat viața. 


Russell încercă să pară modest şi aproape reuşi. Vampirul 
încerca să arate bine în fața alesului său, o reacție atât de 
umană încât cu greu mi-a venit să cred. 

— Oricum, cred că ai luat ceva cu tine când ai plecat, spuse 
Russell sever, întinzând un deget către mine. 

Aş fi vrut să găsesc pe chipul lui un indiciu care să îmi 
spună ce fel de răspuns ar fi trebuit să dau. Luasem o pătură, 
asta era sigur, şi câteva haine pe care tinerii din haremul lui 
Russell le lăsaseră aruncate pe acolo. Şi-l luasem şi pe Bill, 
care era prizonier într-una dintre clădirile anexe. Poate că 
Russell se referea la Bill? 

— Da, domnule, dar am lăsat ceva la schimb, am zis, 
pentru că nu mai suportam jocul ăsta verbal de-a şoarecele şi 
pisica. 

OK, OK, gata! ÎI salvasem pe Bill şi o omorâsem pe Lorena, 
deşi asta fusese mai mult sau mai puțin un accident. Şi o 
aruncasem pe nemernică în piscină. 

— Cred că erau nişte resturi pe fundul piscinei, când am 
pregătit-o pentru vară, spuse Russell, iar ochii lui de culoarea 
ciocolatei amărui mă examinară atenţi. Ce tânără îndrăzneață 
eşti domnişoară... 

— Stackhouse. Sookie Stackhouse. 

— Da, îmi amintesc acum. Nu erai la Clubul Morților cu 
Alcide Herveaux? Ăsta e vârcolac, scumpule, îi explică Russell 
lui Bart. 

— Da, domnule, am spus. 

Aş fi preferat să nu-şi amintească acest mic detaliu. 

— Auzisem că tatăl lui Herveaux candida pentru lider de 
haită în Shreveport? 

— Aşa e. Dar... n-a ieşit. 

— Deci în ziua aia a murit tata Herveux? 

— Da, am spus. 

Bart asculta atent, plimbându-şi mâna de sus în jos pe 
mâneca lui Russell. Era un mic gest senzual. 

Chiar atunci apăru Quinn lângă mine şi mă cuprinse cu 
brațul, iar Russell făcu ochii mari. 


— Domnilor, le spuse Quinn lui Indiana şi Mississippi, cred 
că nunta dumneavoastră e pregătită şi ne aşteaptă. 

Cei doi regi zâmbiră unul la celălalt. 

— Nu ne îngheață picioarele? îl întrebă Bart pe Russell. 

— Nu, dacă mi le ţii tu calde, răspunse Russell cu un 
zâmbet care ar fi înmuiat un aisberg. lar avocații noştri ne-ar 
ucide dacă n-am respecta contractele. 

Amândoi încuviințară către Quinn, care fugi spre scena din 
capătul sălii de expoziţii. Se urcă în zona cea mai înaltă şi îşi 
întinse mâinile. Se afla un microfon acolo, iar vocea lui 
puternică răsună pe deasupra mulțimii. 

— Puţină atenţie, doamnelor şi domnilor, regi şi supuşi, 
vampiri şi oameni! Sunteţi cu toții rugați şi invitaţi să 
participaţi la căsătoria lui Russell Edgington, rege al statului 
Mississippi, cu Bartlet Crowe, rege al Indianei, în Sala de 
ritualuri. Ceremonia o să înceapă în zece minute. Pentru Sala 
de ritualuri ieşiţi pe uşile duble şi mergeţi spre zidul de est al 
complexului. 

Quinn arătă către cele două uşi cu un gest regal. 

În timp ce vorbea, am avut timp să-i analizez costumațţia. 
Purta pantaloni lungi, de un vişiniu-închis, strânşi la talie şi la 
glezne. Îşi pusese o curea aurie lată, ca a unui luptător în 
arenă, iar pantalonii erau băgațţi în bocanci negri de piele. Nu 
purta bluză. Arăta ca un duh care tocmai ieşise dintr-o sticlă 
foarte mare. 

— El e noul tău bărbat? întrebă Russell. Quinn? Am 
încuviințat din cap, iar el păru impresionat. 

— Ştiu că aveți o mulțime de lucruri pe cap acum, am spus 
pe neaşteptate. Ştiu că vă căsătoriți. Dar voiam doar să spun 
că sper că nu sunt probleme între noi, nu? Nu sunteți supărat 
pe mine sau îmi purtaţi pică? 

Bart primea felicitări de la tot felul de vampiri şi Russell se 
uita după el. Apoi mi-a făcut onoarea să se concentreze asupra 
mea, deşi ştiam că în curând trebuia să se ducă să se bucure 
de seara asta, ceea ce era cât se poate de normal. 

— N-am nimic împotriva ta, îmi spuse. Din fericire am 


simțul umorului şi din fericire nu-mi plăcea Lorena deloc. Îi 
închiriasem camera din grajd pentru c-o ştiam de un secol sau 
două, dar a fost întotdeauna o scorpie. 

— Atunci, dacă nu sunteți supărat pe mine, dați-mi voie să 
vă întreb: de ce e toată lumea atât de impresionată de Quinn? 

— Nu ştii şi ai apucat tigrul de coadă? Russell părea 
intrigat şi bucuros. N-am timp să-ți spun toată povestea, 
pentru că vreau să fiu cu logodnicul meu, dar să-ți spun ceva, 
domnişoară Sookie, bărbatul tău a făcut o mulțime de bani 
pentru o mulțime de persoane. 

— Mulţumesc, am spus, un pic uimită, şi urări de bine 
pentru dumneavoastră şi domnul Crowe. Sper că veți fi foarte 
fericiți împreună. 

Pentru că nu era în obiceiul vampirilor să dea mâna, m-am 
înclinat şi am încercat să mă retrag cu spatele repede, cât 
eram încă în termeni buni unul cu celălalt. 

Rasul apăru din senin lângă umărul meu. A zâmbit când 
am tresărit. Vampirii ăştia. N-ai cum să nu le iubeşti simțul 
umorului. 

Îl văzusem pe Rasul numai în echipament SWATS, în care 
arăta foarte bine. În seara asta purta o altă uniformă, dar şi 
asta arăta destul de militărească şi, într-un fel, căzăcească. 
Avea o tunică cu mânecă lungă şi pantaloni de stofă de un 
violet-închis, cu tivul negru şi nasturi metalici strălucitori. 
Rasul avea pielea de culoare maronie, naturală, ochii mari, de 
un negru lichid, şi părul închis la culoare care te ducea cu 
gândul la Orientul Mijlociu. 

— Ştiam că trebuia să fii pe aici, aşa că mă bucur că dau de 
tine, am spus. 

— Ne-a trimis pe mine şi pe Caria înainte, spuse uşor, cu 
accentul lui exotic. Arăți mai drăguță ca niciodată, Sookie. 
Cum ţi se pare reuniunea? 

Nu i-am băgat în seamă politețurile. 

— Ce-i cu uniforma asta? 

— Dacă vrei să ştii a cui uniformă este, este noua uniformă 
de casă a reginei noastre, spuse. Purtăm asta în loc de armură 
când nu suntem pe stradă. Mişto, nu? 

— O, dar aveţi stil, am zis, iar el râse. 

— Te duci la ceremonie? mă întrebă. 

— Da, sigur, n-am mai văzut o nuntă de vampiri. Uite, 
Rasul, îmi pare rău pentru Chester şi Melanie. 

Fuseseră detaşaţi împreună cu Rasul în New Orleans. 

Timp de o secundă, toată seninătatea dispăru de pe fața 
vampirului. 

— Da, spuse, după un moment de tăcere tensionată. În loc 
de tovarăşii mei îl am acum pe fostul îmblănit. 

Jake Purifoy se apropia de noi şi purta aceeaşi uniformă ca 
Rasul. Părea singur. Nu era vampir de suficient de multă 
vreme ca să-şi păstreze chipul calm, care părea să fie a doua 
natură a morților vii. 

— Bună, Jake, am spus. 

— Bună, Sookie, spuse pe un ton trist. 

Rasul se înclină spre noi şi plecă în altă direcție. 
Rămăsesem cu Jake. Asta semăna cu o scenă de şcoală 
primară, care nu-mi plăcea. Jake era puştiul care venise la 
şcoală îmbrăcat aiurea şi cu mâncare ciudată la pachet. Fiind 
o combinaţie de vampir şi vârcolac, îşi pierduse şansele de a fi 
acceptat de vreuna dintre tabere. Era ca şi când ar fi încercat 
să fie un jocheu în stil gotic. 

— Ai apucat să vorbeşti cu Quinn? am întrebat, în lipsă de 
alt subiect de conversaţie. 

Jake fusese angajatul lui Quinn înainte ca transformarea 
lui să-l lase fără şansa de a-şi găsi o slujbă. 

— L-am salutat în trecere, spuse Jake. Pur şi simplu nu-i 
corect. 

— Ce anume? 

— Că el e acceptat, indiferent ce-a făcut, iar eu sunt 
ostracizat. 

Ştiam ce înseamnă ostracizat, pentru că fusese pe una din 
filele calendarului la rubrica numită „Cuvântul zilei”. Dar 


creierul meu sări pur şi simplu peste cuvântul ăsta, pentru că 
sensul mai larg al comentariului lui Jake îmi afecta echilibrul. 

— Indiferent ce-a făcut? am întrebat. Ce vrea să însemne 
asta? 

— Păi, bineînțeles că ştii de Quinn, spuse Jake, iar mie îmi 
venea să-i sar în spate şi să-i dau în cap cu ceva greu. 

— Începe nunta, se auzi vocea amplificată a lui Quinn, iar 
mulțimea începu să se îndrepte către uşa dublă pe care o 
indicase mai devreme. 

Tot într-acolo ne-am îndreptat şi noi, Jake şi cu mine. 
Asistenta lui Quinn, tipa cu sânii săltăreţi, stătea în tocul uşii 
şi ne împărțea trăistuțele cu petale. Unele aveau panglici 
albastre cu auriu, altele albastre cu roşu. 

— De ce sunt culori diferite? o întrebă târfa pe asistenta lui 
Quinn. 

Am apreciat faptul că a întrebat, pentru că m-a scutit pe 
mine să fac asta. 

— Roşu şi albastru de la steagul statului Mississippi, 
albastru şi auriu de la Indiana, spuse femeia cu un zâmbet 
automat. 

Încă îl avea lipit pe faţă când mi-a dat şi mie un săculeţ 
legat cu roşu şi albastru, dar a pălit într-un mod aproape 
comic când şi-a dat seama cine sunt. 

Jake şi cu mine ne-am găsit un loc bun un pic în dreapta 
față de centrul sălii. Scena era goală, cu excepția unor 
suporturi, şi nu era nici un scaun. Probabil că se aşteptau ca 
amenajarea să nu dureze prea mult. 

— Răspunde-mi, am şuierat. Despre Quinn. 

— După nuntă, spuse, încercând să nu zâmbească. 

Trecuseră câteva luni de când Jake nu mai avusese un 
avantaj asupra cuiva şi nu putea ascunde faptul că-i plăcea. 
Se uită în spatele nostru şi făcu ochii mari. M-am uitat în 
aceeaşi direcție şi am văzut că în partea opusă a sălii era 
instalat un bufet, deşi elementul principal al bufetului nu era 
mâncarea, ci sângele. Am fost dezgustată să constat că vreo 
douăzeci de bărbați şi femei stăteau aliniaţi lângă fântâna de 


sânge sintetic şi purtau toţi ecusoane pe care scria pur şi 
simplu „Donator de voie”. Aproape că mi-a venit să vomit. Era 
oare legal? Dar erau toți liberi şi neconstrânşi şi puteau să 
plece dacă voiau, iar majoritatea păreau destul de nerăbdători 
să-şi înceapă donația. Am trecut repede prin creierele lor. Da, 
voiau. 

M-am întors către scenă, înaltă de numai jumătate de 
metru, pentru că Mississippi şi Indiana doar ce urcaseră. Îşi 
puseseră costume complicate, pe care îmi amintesc că le 
văzusem înainte într-un album în magazinul unui fotograf 
specializat în imortalizarea evenimentelor supranaturale. Cel 
puţin erau uşor de îmbrăcat. Russell purta un fel de robă din 
brocart încărcat, deschisă în față, care îi venea peste hainele 
obişnuite. Era un veşmânt splendid dintr-un material auriu 
strălucitor, cu un model albastru cu vişiniu. Bart, regele 
Indianei, purta o robă similară de o culoare arămiu-maronie, 
brodată cu un model verde şi auriu. 

— Robele lor oficiale, şopti Rasul. 

Încă o dată se strecurase lângă mine, fără ca eu să-l observ. 
Am tresărit şi am văzut cum a schițat un mic zâmbet în 
colțurile gurii lui generoase. La stânga mea, Jake venise mai 
aproape de mine, de parcă ar fi încercat să se ascundă de 
Rasul după corpul meu. 

Dar eram mai interesată de ceremonie decât de concurența 
între vampiri. Un ankh?’ uriaş era amplasat în mijlocul 
grupului de pe scenă. De o parte era o masă pe care se aflau 
două teancuri groase de hârtie cu două stilouri aşezate între 
ele. O femeie-vampir stătea în spatele mesei, îmbrăcată 
într-un costum de afaceri, cu o fustă până la genunchi. 
Domnul Cataliades stătea în spatele ei, cu un aer binevoitor şi 
mâinile împreunate pe burtă. 

De partea cealaltă a scenei, Quinn, iubitul meu (al cărui 
trecut eram hotărâtă să-l aflu cât mai repede), era încă 


9 Cruce cu o buclă în partea de sus, care simboliza viața în Egiptul 
antic. 


îmbrăcat în costumul de duh din lampă. A aşteptat până când 
murmurul mulțimii s-a potolit de tot şi apoi a făcut un gest 
măreț către dreapta scenei. O siluetă urcă pe scări, apoi pe 
platformă. Purta o mantie din catifea cu glugă. Avea gluga 
trasă mult pe față. Simbolul ankh-ului era brodat cu fir de aur 
pe umerii mantiei. Silueta se aşeză între Mississippi şi 
Indiana, cu spatele la ankh, şi îşi ridică brațele. 

— Începe ceremonia, spuse Quinn. Să tăcem şi să fim 
martorii acestei uniuni. 

Când cineva îi spune unui vampir să tacă, poți fi sigur că 
tăcerea e absolută. Vampirii nu se foiesc, nu oftează, nu 
strănută, nu tuşesc şi nu-şi suflă nasul, ca oamenii. Simțeam 
că şi respirația mea face zgomot. 

Gluga siluetei căzu pe spate. Am tresărit. Eric. Părul lui 
auriu arăta frumos pe fondul negru al mantiei, iar chipul îi era 
solemn şi autoritar, ceea ce e de aşteptat de la un maestru de 
ceremonii. 

— Suntem aici pentru a asista la uniunea a doi regi, spuse, 
şi fiecare cuvânt răsună în colțurile încăperii. Russell şi Bart 
au convenit, atât verbal cât şi în scris, să-şi alieze statele 
pentru o sută de ani. Timp de o sută de ani nu au voie să se 
căsătorească cu altcineva. Nu au voie să formeze o alianţă cu 
altcineva, decât dacă alianța respectivă este consfințită de 
ambele părți cu martori. Fiecare trebuie să-i facă celuilalt o 
vizită conjugală cel puţin o dată pe an. Pentru Bart, 
bunăstarea regatului lui Russell este prioritară imediat după 
bunăstarea regatului propriu şi viceversa. Russell Edgington, 
rege al statului Mississippi, eşti de acord cu acest aranjament? 

— Da, spuse Russell răspicat. I-a întins mâna lui Bart. 

— Bartlett Crowe, rege al statului Indiana, eşti de acord cu 
acest aranjament? 

— Da, spuse Bart şi îl luă pe Russell de mână. Ooo, ce 
drăguuuț. 

Apoi, Quinn făcu un pas înainte şi îngenunche, ținând un 
pocal sub mâinile împreunate, iar Eric scoase un cuțit şi tăie 
cele două încheieturi cu nişte mişcări prea rapide ca să poată 


fi urmărite. 

Bleah. În timp ce cei doi regi sângerau în cupă, m-am certat 
pe mine. Ar fi trebuit să ştiu că o ceremonie cu vampiri implica 
obligatoriu şi un schimb de sânge. 

După ce rănile s-au închis, Russell a sorbit din cupă, apoi 
i-a întins-o lui Bart, care a băut ce mai rămăsese. Apoi s-au 
sărutat, Bart ținându-l tandru pe bărbatul mai scund. Apoi 
s-au sărutat iar. Evident, amestecul de sânge era un real 
afrodisiac. 

L-am zărit pe Jake. 

— Luaţi-vă o cameră, mormăi, iar eu am privit în jos să-mi 
ascund zâmbetul. 

În sfârşit, cei doi regi au trecut la pasul următor, semnarea 
ceremonioasă a contractului asupra căruia conveniseră. 
Femeia în costumul elegant era o avocată, tot vampir, din 
Illinois, întrucât contractul trebuia întocmit de un avocat din 
alt stat. Domnul Cataliades era şi el un avocat neutru şi a 
semnat documentele după ce au făcut-o regii şi avocata. 

Între timp, Eric îşi savura gloria negru-cu-auriu, iar după 
ce stilourile s-au întors în suporturile lor dichisite, spuse: 

— Căsătoria este sacră pentru o sută de ani. Din public se 
auziră urale. Vampirii nu-s foarte tari la urale, aşa că mai mult 
oamenii şi ceilalți supranaturali din mulțime au aclamat, dar 
vampirii au scos cu toții un murmur apreciativ — nu la fel de 
grozav, dar cred că mai bine de-atât nu se putea. 

Bineînţeles că voiam să aflu mai multe despre cum 
devenise Eric preot, sau cum s-o fi chemând cel care ține 
slujba, dar mai întâi voiam să-l fac pe Jake să-mi spună 
despre Quinn. Încerca s-o şteargă în mulțime, dar l-am prins 
din urmă destul de repede. Nu era încă un vampir suficient de 
bun încât să scape de mine. 

— Dă-i drumul, am spus, iar el încercă să se poarte de 
parcă nu ştia despre ce vorbeam, dar văzu pe fața mea că nu 
ține. 

Deci, în timp ce mulțimea se mişca pe lângă noi, încercând 
să nu dea buzna către bar, am aşteptat povestea lui Quinn. 


— Nu pot să cred că nu ţi-a zis chiar el, spuse Jake. 

îmi venea să-i trag una peste cap. M-am uitat lung la el, ca 
să ştie că aşteptam. 

— OK, OK, spuse. Am auzit toată povestea când eram încă 
un vârcolac. Quinn e un fel de vedetă rock în lumea celor 
care-şi schimbă forma, să ştii. E unul dintre ultimii 
vârcolaci-tigri şi unul dintre cei mai feroce. 

Am încuviințat din cap, până acum asta ştiam şi eu despre 
Quinn. 

— Mama lui Quinn a fost capturată într-o noapte cu lună 
plină, în timp ce se transforma. Câţiva vânători aveau o tabără 
instalată în apropiere şi puseseră o capcană, pentru că voiau 
să prindă un urs pentru luptele ilegale cu câini. Ceva nou pe 
care să parieze, ştii? O haită de câini pe un urs. Asta se 
întâmpla undeva în Colorado, pe jos se aşternuse un strat de 
zăpadă. Mama lui era afară singură, n-a simțit capcana şi a 
căzut în ea. 

— Unde era tatăl lui? 

— Murise când Quinn era mic. Quinn avea cam cinşpe ani 
când se întâmpla asta. 

Aveam un sentiment că urmau lucruri rele şi aveam 
dreptate. 

— S-a transformat şi el, bineînțeles, în aceeaşi seară, de 
cum şi-a dat seama că ea dispăruse. A dat de ei în tabără. 
Mama lui se transformase înapoi în femeie, din cauza stresului 
captivităţii, iar unul dintre ei o viola. Jake inspiră adânc. 
Quinn i-a ucis pe toți. 

M-am uitat în jos, nu mă puteam gândi la nimic de zis. 

— Tabăra trebuia curățată. Nu avea o haită la care să 
apeleze — evident, tigrii nu umblă în haită - iar mama lui era 
grav rănită şi în stare de şoc, deci Quinn s-a dus la cuibul de 
vampiri din zonă. Ei au fost de acord să facă treaba, dacă el 
le-ar fi rămas îndatorat timp de trei ani. Jake ridică din umeri. 
Iar el a acceptat. 

— Ce a acceptat să facă, mai exact? am întrebat. 

— Să lupte în arenă pentru ei. Timp de trei ani sau până ce 


ar fi murit, oricare s-ar fi întâmplat mai întâi. 

Am început să simt degete reci mişcându-mi-se pe şira 
spinării şi de data asta nu era sinistrul de André... era doar 
frică. 

— Arenă? am întrebat, dar dacă n-ar fi avut auz de vampir, 
n-ar fi putut să-mi distingă cuvintele. 

— Se fac o grămadă de pariuri pe luptele în arenă, spuse 
Jake. Ca luptele cu câini pentru care vânătorii voiau ursul. Nu 
numai oamenilor le place să vadă animale cum se ucid unele 
pe altele. Ci şi vampirilor. Şi unor supranaturali. 

Simțeam numai dezgust. Aproape că mă luase greața. 

Jake se uita la mine, tulburat de reacția mea, dar dându-mi 
timp să înțeleg că trista poveste nu se terminase. 

— Evident, Quinn a supraviețuit acestor trei ani, spuse 
Jake. E unul dintre puţinii care au rezistat atât de mult. Se 
uită la mine dintr-o parte. Câştiga întruna. Era unul dintre cei 
mai sălbatici luptători pe care îi văzuse cineva vreodată. Se 
lupta cu vârcolaci-urşi, lei, orice. 

— Nu sunt foarte rari? am întrebat. 

— Da, sunt, dar cred că până şi vârcolacii rari au nevoie de 
bani, spuse Jake dând din cap. Şi în arenă se fac bani grei, 
când ai câştigat îndeajuns cât să pariezi pe tine. 

— De ce s-a oprit? am întrebat. 

Regretam nespus că fusesem curioasă. Ar fi trebuit să 
aştept până când s-ar fi oferit el să-mi zică. Ar fi făcut-o, sper. 
Jake prinse un chelner om care trecea pe lângă noi şi înhaţă 
de pe tavă un pahar cu sânge sintetic, pe care îl dădu peste 
cap. 

— S-au terminat cei trei ani, iar el trebuia să aibă grijă de 
sora lui. 

— Soră? 

— Da, mama lui a rămas însărcinată în noaptea aia, iar 
rezultatul a fost blonda vopsită care ne-a împărțit trăistuțele 
cu petale la uşă. Frannie intră în necazuri din când în când, 
iar mama lui Quinn nu poate s-o stăpânească, aşa c-o trimite 
să mai stea pe la el. Frannie a apărut aici aseară. 


Mai mult de-atât nu mai puteam duce. M-am întors brusc 
şi m-am îndepărtat de Jake. Şi, spre binele lui, n-a încercat să 
mă oprească. 

ERAM ATÂT DE NERĂBDĂTOARE să ies din sală, încât am 
dat peste un vampir, care s-a întors repede şi m-a prins de 
umeri, învăluindu-mă. Avea mustață tătărească şi o coamă 
care ar fi ajuns pentru vreo doi cai. Purta un costum complet 
negru. Într-un alt moment, poate că mi-ar fi plăcut pachetul 
cu totul, acum voiam doar să se dea la o parte. 

— De ce te grăbeşti aşa, scumpea mea domniță? 

— Domnule, am spus politicos, gândindu-mă că în mod 
sigur e mai în vârstă ca mine, chiar mă grăbesc. Scuzaţi-mă că 
v-am lovit, dar trebuie să plec. 

— Nu eşti donatoare, din întâmplare, nu? 

— Nu, îmi pare rău. 

Mi-a dat drumul la umeri dintr-odată şi s-a întors la 
conversaţia pe care o întrerupsesem. Cu o mare uşurare, am 
continuat să-mi fac loc prin mulțime, dar mai atentă acum, că 
avusesem deja un moment tensionat. 

— Aici erai, spuse Andre şi părea cam agasat. Regina are 
nevoie de tine. 

A trebuit să-mi reamintesc că eram acolo ca să lucrez şi că 
nu conta cât de mare era drama interioară care mi se 
întâmpla. L-am urmat pe Andre până la regină, care purta o 
conversație cu câțiva vampiri şi oameni. 

— Bineînţeles că sunt de partea ta, Sophie, spuse o 
femeie-vampir. 

Purta o rochie de seară din sifon roşu, prinsă pe un umăr 
cu o broşa mare din diamante strălucitoare. Ar fi putut fi 
cristale Swarovski, dar mie mi se părea că sunt adevărate. Ce 
ştiu eu? Rozul-deschis arăta chiar drăguţ pe fondul ciocolatiu 
al pielii ei. 

— Oricum, Arkansas era un nemernic. Eu am fost uimită 


în primul rând că te-ai măritat cu el. 

— Deci, Alabama, dacă vin la proces, vei fi blândă? întrebă 
Sophie-Anne şi ai fi putut jura că nu avea cu o zi mai mult de 
şaisprezece ani. Chipul ei care privea în sus era neted şi ferm, 
ochii mari îi străluceau, machiajul îi era fin. Părul castaniu era 
desfăcut, ceea ce era neobişnuit pentru Sophie-Anne. 

Femeia se înmuie vizibil: 

— Bineînţeles, spuse. 

Însoţitorul ei uman, adulatorul în haine de firmă pe care-l 
remarcasem mai devreme, se gândea: asta o să dureze zece 
minute, până se întoarce cu spatele la Sophie-Anne. Şi după aia 
iar or să pună ceva la cale. Bineînţeles toți spun că le place să 
privească focul şi să se plimbe pe malul mării sub clar de lună, 
dar de câte ori te duci la o petrecere e vorba de manevre, 
manevre, manevre şi minciuni, minciuni, minciuni. 

Privirea lui Sophie-Anne o întâlni pe a mea, iar eu am făcut 
un semn discret cu capul. Alabama s-a scuzat că se duce să-i 
felicite pe însurăței, iar omul se luă după ea. Îngrijorată de 
toate urechile din jurul nostru, din care majoritatea puteau 
auzi mult mai departe decât mine, am spus: 

— Mai târziu, şi am primit o încuviințare din cap din partea 
lui André. 

Următorul care a venit s-o curteze pe Sophie-Anne a fost 
regele statului Kentucky, cel păzit de britlingene. Kentucky 
semăna foarte bine cu Davy Crockett!0. Nu-i mai trebuia decât 
o blană de urs şi o căciulă de raton. De fapt purta pantaloni de 
piele, cămaşă şi jachetă din velur, cizme din velur cu franjuri 
şi un batic de mătase legat în jurul gâtului. Poate c-avea 
nevoie de bodyguarzi să-l protejeze de jandarmii modei. 

Nu le-am văzut nicăieri pe Batanya şi Clovache, aşa că am 
presupus că le lăsase în camera lui. Nu înțelegeam la ce bun 
să angajezi gărzi de corp costisitoare şi din altă lume, dar nu 
stăteau pe lângă corpul tău să-l păzească. După aceea, cum 


10 David Stern Crockett (1786-1836) — soldat şi politician american, 
devenit erou popular. 


n-aveam prin preajmă vreo altă ființă umană care să mă 
distragă, am observat ceva ciudat: exista un spațiu în spatele 
lui Kentucky care rămânea gol în mod constant, indiferent cât 
de aglomerată ar fi fost zona. Oricât de natural ar fi fost ca să 
treacă cineva prin spatele lui Kentucky, cumva nimeni nu 
făcea asta. Am dedus că bridingenele erau totuşi la datorie. 

— Sophie-Anne, ce privelişte încântătoare pentru ochii 
trişti, spuse Kentucky. 

Îi curgeau bale groase ca mierea şi avu grijă ca 
Sophie-Anne să vadă că avea colții pe jumătate scoşi. Câh. 

— Isaiah, e mereu o plăcere să te văd, spuse Sophie-Anne 
cu vocea şi chipul calme şi netede ca de obicei. 

Nu mi-am dat seama dacă Sophie-Anne ştia că bodyguarzii 
sunt chiar în spatele lui. Am venit mai aproape şi am 
descoperit că deşi nu le puteam vedea pe Clovache şi Batanya, 
puteam să percep semnalele lor mentale. Aceeaşi magie care 
înconjura prezenţele lor fizice le înfăşură şi undele mentale, 
dar am putut obține un uşor ecou de la amândouă. Le-am 
zâmbit, ceea ce a fost chiar stupid din partea mea, pentru că 
Isaiah, rege al statului Kentucky, a remarcat imediat. Trebuia 
să mă fi gândit că era mai deştept decât părea. 

— Sophie-Anne, aş vrea să discut ceva cu tine, dar în 
timpul ăsta trebuie s-o trimiți de aici pe blonduţă, spuse 
Kentucky cu un rânjet larg. Mi se face pielea de găină. 

Făcu un semn cu capul către mine, de parcă Sophie-Anne 
ar fi avut o grămadă de femei blonde după ea. 

— Desigur, Isaiah, spuse Sophie-Anne, privindu-mă calmă. 
Sookie, du-te, te rog, jos şi ia valiza pentru care au sunat mai 
devreme. 

— Bine, am spus. 

Nu mă deranja să fac un comision umil. Aproape că 
uitasem de vocea aspră de la telefon de la începutul serii. Mi 
s-a părut stupid că procedura cerea ca noi să coborâm până în 
măruntaiele hotelului, în loc să permită unui hamal să ne 
aducă valiza, dar regulile sunt reguli, oriunde te-ai duce, nu? 

Când m-am întors să plec, chipul lui Andre era destul de 


inexpresiv, ca de obicei, dar când m-am îndepărtat, spuse: 

— Scuzaţi-mă, Maiestate, nu i-am spus fetei care vă este 
programul în seara asta. 

Cu o mişcare din aia fulger, deconcertantă, ajunse chiar 
lângă mine, cu mâna pe brațul meu. Mă întrebam dacă 
Sophie-Anne îi ordonase ceva telepatic. Fără nici un cuvânt, 
Sigebert se mutase în locul lui Andre, lângă Sophie-Anne, cu 
jumătate de pas în spatele ei. 

— Să stăm de vorbă, spuse Andre, şi cât ai zice peşte mă 
conduse către o ieşire. 

Am trecut într-un coridor de serviciu gol, văruit în bej, care 
se întindea aproape zece metri, apoi cotea la dreapta, în unghi 
drept. Doi chelneri cu tăvile pline au apărut de după colț şi 
s-au uitat curioşi la noi, dar când au întâlnit privirea lui Andre 
s-au grăbit să se întoarcă la treburile lor. 

— Britlingenele sunt aici, am spus, presupunând că de 
asta voia Andre să vorbească cu mine separat. Stau chiar în 
spatele lui Kentucky. Toţi britlingenii pot deveni invizibili? 

Andre făcu din nou o mişcare atât de rapidă încât n-am 
putut s-o disting şi apoi îmi întinse încheietura lui, din care 
picura sânge. 

— Bea, spuse şi am simţit cum încearcă să mă preseze. 

— Nu, am răspuns, scandalizată şi şocată de mişcarea 
bruscă, de ceea ce-mi cerea, de sânge. De ce? 

Am încercat să mă dau înapoi, dar n-aveam unde să mă 
duc şi cui să-i cer ajutor. 

— Trebuie să ai o legătură mai puternică cu Sophie-Anne 
sau cu mine. Trebuie să te legăm de noi prin mai mult decât 
un simplu cec. Deja te-ai dovedit mai valoroasă decât ne-am 
imaginat. Reuniunea asta este esențială pentru supraviețuirea 
noastră şi avem nevoie de toate avantajele pe care le putem 
obţine. 

Apropo de sinceritate brutală. 

— Nu vreau să mă controlațţi, i-am spus, şi a fost cumplit 
să-mi aud vocea cum tremură de frică. Nu vreau să ştiţi voi ce 
simt. Am fost angajată pentru slujba asta şi după aia mă 


întorc la viața mea reală. 

— Nu mai ai o viață reală, spuse André. Nu părea răutăcios; 
ăsta era lucrul cel mai ciudat şi mai înspăimântător. Părea 
absolut obiectiv. 

— Ba da! Voi sunteți punctul care clipeşte pe radar, nu eu! 

Nu eram chiar sigură ce-am vrut să spun cu asta, dar 
Andre a înțeles care era poziția mea. 

— Nu mă interesează ce planuri ai pentru restul vieţii tale 
umane, spuse şi ridică din umeri. Vai de viața ta. Poziţia 
noastră va fi întărită dacă bei, aşa că trebuie. Ţi-am explicat 
toate astea şi nu m-aş fi deranjat s-o fac dacă nu ţi-aş fi 
respectat abilitatea. 

L-am împins, dar a fost de parcă aş fi îmbrâncit un elefant. 
Ar fi mers numai dacă elefantul ar fi avut chef să se mişte. Şi 
André n-avea. Încheietura lui se apropie de gura mea, iar eu 
mi-am strâns buzele, deşi eram sigură că mi-ar fi spart şi dinții 
dacă ar fi fost nevoit s-o facă. Şi dacă aş fi deschis gura să tip, 
mi-ar fi băgat pe gât sângele ăla într-o clipită. 

Deodată apăru o a treia persoană în holul pustiu şi bej. 
Eric, încă îmbrăcat cu mantia din catifea neagră, cu gluga pe 
spate, stătea chiar lângă noi, cu chipul neobişnuit de tulburat. 

— Andre, spuse, cu o voce mai adâncă decât de obicei. De 
ce faci asta? 

— Pui la îndoială dorința reginei tale? 

Eric era într-o poziție proastă, pentru că intervenea în 
executarea ordinelor reginei — cel puţin presupuneam că 
regina ştia despre asta — dar nu puteam decât să mă rog să 
stea să mă ajute. ÎI imploram din priviri. 

Erau câțiva vampiri de care aş fi preferat să fiu legată, mai 
degrabă decât de André. Şi, în mod stupid, nu puteam decât să 
mă simt rănită. Le împărtăşisem lui Sophie-Anne şi lui Andre 
o idee atât de bună despre cum ar putea el deveni regele 
Arkansasului şi uite cum mă răsplăteau. Asta ar trebui să-mi 
fie învățare de minte să-mi țin gura închisă. Şi să-i tratez pe 
vampiri de parcă ar fi oameni. 

— Andre, dă-mi voie să sugerez ceva, spuse Eric mult mai 


calm şi mai rece. 

Bun. Îşi păstra capul pe umeri. Unul dintre noi trebuia s-o 
facă. 

— Dacă nu e binedispusă n-o să mai coopereze. Oh, rahat. 
Ştiam cumva că sugestia lui n-o să fie „Dă-i drumul sau îţi rup 
gâtul”, pentru că Eric era mult prea diplomat pentru asta. 
Unde e John Wayne când ai nevoie de el? Sau Bruce Willis? 
Sau chiar Matt Damon? M-aş fi bucurat să-l văd atunci pe 
Jason Bournell. 

— Eu şi Sookie am schimbat sânge de câteva ori, spuse 
Eric. De fapt, am fost amanți. Veni mai aproape cu un pas. Nu 
cred c-ar fi atât de reticentă dacă i-aş oferi eu sângele. Ţi-ar 
conveni? Eu îți sunt supus prin jurământ. 

Şi-a plecat capul respectuos. Era atent, extrem de atent. 
Asta mă făcu să-mi fie frică şi mai mult de André. 

Andre îmi dădu drumul ca să se gândească. Oricum, 
încheietura aproape că i se vindecase. Am inspirat adânc de 
câteva ori, cu emoţii. Inima îmi bătea în galop. 

Andre se uită la Eric şi cred c-am putut detecta o oarecare 
neîncredere în privirea lui. Apoi se uită la mine. 

— Parcă ai fi un iepure ascuns în tufiş în timp ce vulpea 
încearcă să te găsească, spuse. Urmă o pauză lungă. I-ai făcut 
reginei mele un mare serviciu, spuse. Şi n-a fost prima dată. 
Dacă în final rezultatul va fi acelaşi, de ce nu? 

Am vrut să spun şi „Sunt singurul martor la moartea lui 
Peter Threadgill”, dar îngerul meu păzitor mi-a închis gura şi 
cuvintele n-au mai ieşit. Bine, poate că cel care mi-a spus să 
nu vorbesc n-a fost chiar îngerul păzitor, ci subconştientul. În 
fine. Eram recunoscătoare. 

— Bine, Eric, spuse André. Atâta timp cât e legată de cineva 
din regatul nostru. Eu n-am gustat decât o picătură din 
sângele ei, ca să văd dacă este în parte zână. Dacă ai schimbat 
sânge cu ea de mai multe ori, înseamnă că legătura e deja 


11 Personaj principal din filmul Identitatea lui Bourne (2002), 
interpretat de Matt Damon. 


puternică. A răspuns bine la chemarea ta? 

Cum? Ce chemare? Când? Eric nu mă chemase niciodată. 
De fapt, îl refuzasem de mai multe ori înainte. 

— Da, aleargă bine, spuse Eric fără să clipească. 

Îmi venea să tuşesc, dar asta ar fi stricat efectul cuvintelor 
lui Eric, aşa că am lăsat capul în jos de parcă aş fi fost jenată 
de statutul meu de serv. 

— Ei bine, atunci, spuse Andre cu un gest nerăbdător al 
mâinii. Haideţi. 

— Aici? Aş prefera un loc mai intim, spuse Eric. 

— Aici şi acum. Andre n-avea de gând să ducă 
compromisul mai departe. 

— Sookie, spuse Eric şi mă privi intens. M-am uitat şi eu la 
el. Am înţeles ce spunea acel singur cuvânt. Nu puteam ieşi 
din asta. N-avea rost să mă lupt, să tip, să refuz, ar fi fost în 
zadar. Eric mă salvase de la a deveni subordonata lui André, 
dar mai mult de atât nu putea face. Eric ridică o sprânceană. 

Şi cu acea sprânceană ridicată îmi spunea că asta era 
varianta cea mai bună pe care o puteam obține, că va încerca 
să nu mă rănească şi că era de mii de ori mai bine să fiu legată 
de el decât de Andre. 

Ştiam toate astea nu numai pentru că nu eram proastă, ci 
pentru că eram cu adevărat legați unul de celălalt. Şi Eric şi 
Bill aveau sângele meu şi eu pe al lor. Pentru prima dată am 
înțeles că există o legătură reală. Nu mă raportam la ei doi de 
parcă ar fi fost mai degrabă oameni decât vampiri? Nu aveau ei 
puterea să mă rănească mai mult decât oricine altcineva? Nu 
numai aventurile mele trecute cu ei mă țineau legată, era şi 
schimbul de sânge. Poate că nu-mi puteau da ordine din cauza 
originii mele neobişnuite. Nu-mi puteau controla mintea şi 
nu-mi puteau citi gândurile; şi nici eu nu puteam să le fac nici 
unul dintre lucrurile astea. Dar eram totuşi legați. De câte ori 
nu auzisem murmurul vieţii lor în fundal, fără să-mi dau 
seama ce auzeam? 

E mult mai lung să spun asta decât a fost să o gândesc. 

— Eric, am spus, şi mi-am înclinat capul într-o parte. 


A înțeles şi el din gest şi din cuvânt cât înțelesesem şi eu 
mai devreme. S-a aplecat către mine şi şi-a întins brațele să 
mă acopere cu mantia, astfel încât să avem o oarecare iluzie a 
intimității. Gestul era demodat, dar ideea era drăguță. 

— Eric, fără sex, am spus cu o voce cât am putut de dură. 

N-aş fi putut suporta un schimb de sânge ca între amanți. 
Nu aveam de gând să fac sex în fața altei persoane. Gura lui 
s-a apropiat de gâtul meu, aproape de umăr, iar corpul i s-a 
lipit de al meu. Mi-am pus braţele în jurul lui pentru că pur şi 
simplu asta era poziția cea mai confortabilă în care aş fi putut 
să stau. Apoi m-a muşcat, iar eu n-am putut să-mi înăbuş un 
icnet de durere. 

Nu s-a oprit, slavă Domnului, pentru că voiam să terminăm 
odată cu asta. M-a cuprins de spate cu o mână, de parcă ar fi 
încercat să mă aline. 

După câteva secunde lungi, Eric mi-a lins gâtul ca să se 
asigure că saliva lui grea şi coagulantă a închis micile răni. 

— Acum, Sookie, mi-a spus în ureche. 

Dar trebuia să mă întind ca să ajung la gâtul lui, altfel 
trebuia să se aplece ciudat de mult. A încercat să-şi aducă 
încheietura în dreptul gurii mele, dar pentru asta trebuia să ne 
schimbăm poziția. l-am desfăcut nasturii cămăşii şi am 
deschis-o. Am ezitat. Nu puteam să sufăr partea asta, pentru 
că dinții oamenilor nu sunt nici de departe la fel de ascuțiți ca 
ai vampirilor şi ştiam c-o să iasă mizerie dacă mugşc. Atunci, 
Eric a făcut ceva care m-a surprins. A scos cuțitul mic de 
ceremonie pe care îl folosise când i-a căsătorit pe Indiana şi 
Mississippi şi, cu aceeaşi mişcare rapidă pe care o folosise la 
încheieturile lor, şi-a crestat o tăietură în piept, chiar sub 
sfârc. Sângele a început să se prelingă încet, iar eu am profitat 
şi am băut. Era jenant de intim, dar cel puţin nu trebuia să mă 
uit la André, iar el nu putea să mă vadă. 

Eric se mişca neliniştit şi mi-am dat seama că se excita. Nu 
puteam să fac nimic să-l potolesc şi am păstrat între corpurile 
noastre acei câțiva centimetri cruciali. Am supt cu putere, iar 
Eric a scos un geamăt stins, dar eu încercam doar să termin 


mai repede cu toată tărăşenia. Sângele vampirilor este gros şi 
aproape dulce, dar când te gândeşti la ce faci şi dacă nu eşti 
excitat sexual, nu e deloc plăcut. Când am considerat că am 
băut îndeajuns, i-am închis cămaşa la loc cu mâini nesigure, 
gândindu-mă că acest mic incident se încheiase şi puteam să 
mă ascund undeva până când inima înceta să-mi bată cu 
putere.. 

Şi chiar atunci Quinn dădu uşa de perete şi păşi pe coridor. 

— Ce dracu” faceţi? urlă, şi nu eram sigură dacă se referea 
la mine, la Eric sau la Andre. 

— Îndeplinesc ordine, spuse Andre tăios. 

— Femeia mea nu trebuie să asculte de ordinele tale, spuse 
Quinn. 

Am deschis gura să protestez, dar în situația dată era greu 
să-i explic lui Quinn că puteam să am şi singură grijă de mine. 

Nu exista nici o regulă socială care să poată rezolva o 
calamitate ca asta şi nici chiar regula universală de etichetă a 
bunicii mele („Să te porți în aşa fel încât toată lumea să se 
simtă cât mai confortabil”) nu putea să acopere nici de departe 
situația mea. Mă întrebam ce ar fi spus Dragă Abby. 

— Andre, am spus, încercând să par fermă şi nu intimidată 
sau speriată. O să termin treaba pe care m-am angajat s-o fac 
pentru regină, pentru că aşa ne-am înțeles. Dar n-o să mai 
lucrez niciodată pentru voi doi. Eric, mulțumesc că ai făcut 
asta cât ai putut de plăcut pentru mine. (Deşi plăcut cu greu ar 
fi putut fi cuvântul potrivit.) 

Eric se dădu cu un pas mai încolo, să se rezeme de perete. 
Lăsase mantia să se desfacă, iar pata de pe pantaloni se vedea 
clar. 

— Sigur, nici o problemă, spuse Eric visător. Asta n-a fost 
deloc de ajutor. Bănuiam c-o făcea intenționat. Am simțit că 
încep să-mi ardă obrajii. 

— Quinn, vorbim mai târziu, cum am stabilit, am spus 
dintr-odată. Apoi am ezitat. Asta dacă o să mai vrei să vorbeşti 
cu mine. 

Am vrut să spun, dar n-am spus pentru că ar fi fost 


dezgustător de nedrept din partea mea, că mi-ar fi fost mai de 
folos dacă ar fi venit cu zece minute mai devreme sau... deloc. 

Nu m-am uitat nici în stânga, nici în dreapta şi am plecat 
pe holul ăla, apoi am cotit şi am intrat pe o uşă batantă direct 
în bucătărie. 

Clar că nu aici voiam s-ajung, dar cel puţin eram departe de 
cei trei bărbați din hol. 

— Unde e zona bagajelor? am întrebat prima persoană în 
uniformă pe care am întâlnit-o. 

Era o chelneriță care aşeza pahare cu sânge pe o tavă 
rotundă uriaşă şi nu s-a oprit din treabă, doar a făcut semn cu 
capul către o uşă din peretele de sud pe care scria Ieşire. 
Aveam parte de multe din astea în seara asta. 

Uşa asta era mai solidă şi ducea către o scară ce cobora la 
un nivel inferior, care, din câte mi-am dat seama, era la 
subsol. Acolo de unde sunt eu nu avem pivnițe (pânza freatică 
e aproape de suprafață), aşa că m-a trecut un fior când am 
descoperit că sunt sub nivelul străzii. 

Mergeam de parcă m-ar fi urmărit ceva, ceea ce, în sens 
figurat, era absolut adevărat, şi mă gândeam la afurisita de 
valiză, ca să nu fiu nevoită să mă gândesc la altceva. Dar când 
am ajuns în capătul scărilor, m-am oprit de tot. 

Acum, că nu mă mai vedea nimeni şi eram cu adevărat 
singură, am rămas nemişcată un moment, sprijinindu-mă cu 
o mână de perete. Am reacționat la ceea ce se întâmplase. Am 
început să tremur şi, când mi-am atins gâtul, mi-am dat 
seama că simțeam ceva ciudat pe guler. Am tras materialul şi 
m-am chinuit să mă uit într-o parte şi în jos, ca să văd ceecu 
el. Gulerul era pătat cu sângele meu. Mi-au dat lacrimile şi 
m-am aşezat pe vine în capătul acelei scări întunecoase, 
dintr-un oraş atât de departe de casa mea. 


Capitolul 12 


Pur şi simplu nu puteam să înțeleg ceea ce tocmai se 
întâmplase; nu se potrivea cu imaginea mea despre mine sau 
cu felul în care mă purtam eu. Nu puteam decât să mă 
gândesc: Trebuia să fii acolo. Dar chiar şi aşa nu suna 
convingător. 

OK, Sookie, mi-am spus. Ce altceva ai fi putut să faci? Nu 
era momentul să despic firul în patru, dar o scurtă trecere în 
revistă a opțiunilor îmi arătă că nu avusesem practic de ales. 
Nu puteam să lupt cu Andre sau să-l conving să mă lase în 
pace. Eric ar fi putut să lupte cu André, dar a preferat să n-o 
facă, pentru c-a vrut să-şi păstreze locul în ierarhia din 
Louisiana şi, de asemenea, pentru c-ar fi putut să piardă. 
Chiar dacă ar fi avut şanse să câştige, pedeapsa ar fi fost 
incredibil de dură. Vampirii nu se luptă pentru oameni. 

De asemenea, aş fi putut alege să mor în loc să cedez 
schimbului de sânge, dar nu eram sigură cum aş fi făcut asta 
şi eram convinsă că n-aş fi vrut s-o fac. Pur şi simplu n-aş fi 
putut face nimic, sau cel puțin nu-mi venea nimic în minte 
cum stăteam acolo ghemuită, pe scara dosnică, vopsită toată 
în bej. 

M-am scuturat, mi-am şters fața cu un şerveţel pe care-l 
aveam în buzunar şi mi-am netezit părul. M-am îndreptat de 
spate. Eram pe drumul cel bun către recâştigarea imaginii de 
sine. De restul urma să mă ocup mai târziu. 

Am deschis uşa de metal şi am intrat într-o zonă 
întunecoasă cu ciment pe jos. Pe măsură ce înaintam în zona 
de serviciu a hotelului (începând cu primul coridor bej), se 
reducea şi spațiul la minim. Zona aceasta era exclusiv 
funcțională. 

Nimeni nu mi-a dat atenţie, aşa că m-am uitat cu grijă 


înjur. Doar nu trebuia să mă grăbesc să mă duc înapoi la 
regină, nu? De partea cealaltă a încăperii era un lift de marfă 
uriaş. Hotelul fusese construit cu cât mai puține deschideri 
către lumea exterioară, pentru a reduce şansa intruziunii 
oamenilor sau soarelui inamic. Dar hotelul trebuia să aibă cel 
puțin o platformă mare unde să se încarce şi să se descarce 
sicrie şi provizii. Acesta era liftul care ducea la platforma 
respectivă. Sicriele erau adunate aici înainte să fie duse în 
camerele pe care le aveau rezervate. Doi bărbați înarmați cu 
pistoale stăteau în faţa liftului, dar trebuie să spun că erau 
vizibil plictisiti, spre deosebire de toți câinii ăia de pază ageri 
din holul de la intrare. 

Lângă zidul din față, în stânga liftului uriaş, câteva valize 
erau trântite grămadă, într-un soi de spațiu părăsit pentru 
valize, o zonă delimitată de stâlpi din aceia cu panglici 
retractabile, folosiți pentru a direcționa mulțimile în 
aeroporturi. Părea că nimeni nu se ocupă de ele, aşa că m-am 
dus într-acolo - şi a fost ceva de mers — şi am început să citesc 
etichetele. Mai era deja un alt lacheu ca şi mine, căutând 
printre bagaje, un tânăr cu ochelari, îmbrăcat într-un costum 
sobru. 

— Ce cauţi? am întrebat. Dacă o văd eu în timp ce o caut pe 
a mea, te pot ajuta. 

— Ce idee bună. Cei de la recepţie au sunat să ne spună că 
avem aici o valiză care n-a ajuns în cameră, aşa că iată-mă. Pe 
etichetă ar trebui să scrie „Phoebe Golden, regina lowei”. Tu ce 
etichetă cauţi? 

— Sophie-Anne Leclerq, Louisiana. 

— Uau, lucrezi pentru ea? Ea l-a omorât? 

— Nu, şi ştiu sigur pentru că eram acolo, am spus, iar 
chipul lui curios deveni şi mai curios. 

Dar şi-a dat seama că n-aveam de gând să spun mai multe, 
aşa că s-a mulțumit să privească şi atât. 

Eram surprinsă de numărul de valize de acolo. L-am 
întrebat pe tânăr: 

— Cum de pe-astea nu pot să le aducă sus şi să le lase în 


camere, ca pe restul bagajelor? 

A ridicat din umeri: 

— Mi s-a spus că e o chestiune de responsabilitate. Trebuie 
să ne identificăm valizele personal, ca să poată spune că noi 
suntem cei care le-au ridicat. Uite, pe asta o caut, spuse după 
o clipă. Nu se vede numele proprietarului, dar scrie lowa, deci 
probabil că aparţine cuiva din grupul nostru. Bine, salut, mi-a 
părut bine. 

Şi dispăru cu o valiză neagră pe rotile. 

Imediat după aceea, am descoperit bagajul. O valiză 
albastră din piele avea o etichetă cu „Şerif, Zona” — şi asta era 
prea mâzgălit ca să-mi dau seama. Vampirii foloseau tot felul 
de caligrafii în funcţie de educația pe care o primiseră în epoca 
în care se născuseră. „Louisiana”, asta scria pe etichetă. Am 
luat valiza veche şi am ridicat-o peste barieră. Nici de aproape 
scrisul nu era mai clar. Asemenea colegului din Iowa, am 
hotărât că cel mai bine ar fi s-o duc sus şi să le-o arăt şi cineva 
trebuia s-o revendice. 

Unul dintre gardienii înarmaţi s-a întors spre mine să vadă 
ce fac. 

— Unde te duci cu aia, frumoaso? strigă. 

— Lucrez pentru regina Louisianei. Ea m-a trimis aici s-o 
iau, am spus. 

— Cum te cheamă? 

— Sookie Stackhouse. 

— Hei, Joe! strigă către un alt angajat, un tip greoi care 
stătea la un birou extrem de urât, pe care era aşezat un 
computer vechi. Ia verifică numele Stackhouse! 

— Imediat, răspunse Joe, întorcându-şi privirea de la 
tânărul din lowa, care abia se mai vedea la capătul încăperii 
cavernoase. 

Joe mă privi cu aceeaşi curiozitate. Când văzu că l-am 
observat, păru că se simte vinovat şi începu să tasteze. Privi 
ecranul computerului de parcă ar fi putut să-i spună tot ce 
avea nevoie să ştie, iar pentru meseria lui poate că aşa şi era. 

— În regulă, strigă Joe către gardian. E pe listă. 


Vocea aspră pe care mi-am amintit-o din conversaţia 
purtată la telefon era a lui. A continuat să se holbeze la mine 
şi, deşi toţi ceilalți oameni din spaţiul cavernos aveau gânduri 
neutre şi seci, ale lui Joe nu erau astfel. Aveau un ecran 
protector. Nu mai întâlnisem niciodată aşa ceva. Cineva 
pusese o cască metafizică pe capul său. Am încercat să trec 
prin ea, pe lângă şi pe dedesubt, dar nu se clintea. În timp ce 
bâjbâiam încercând să intru în mintea lui, Joe se uita la mine 
cu o expresie enervată. Nu cred că ştia ce fac, cred că aşa era 
el, un ursuz. 

— Scuză-mă, am zis, suficient de tare încât să mă audă şi 
Joe. Lângă numele de pe listă e cumva şi poza mea? 

— Nu, spuse, răsuflând de parcă aş fi pus o întrebare 
ciudată. Avem o listă cu toți invitații şi pe cine au adus cu cei. 

— Deci de unde ştii că sunt eu? 

— Păi nu eşti? 

— Ba da. 

— Şi atunci ce faci pe deşteaptă? Hai, şterge-o cu valiza aia. 
Joe continuă să privească în computer, iar paznicul se 
întoarse cu fața spre lift. Asta probabil că e legendara lipsă de 

politețe a yankeilor, m-am gândit. 

Valiza nu avea rotile; nu puteam să-mi dau seama de câtă 
vreme o avea proprietarul ei. Am ridicat-o şi m-am întors la 
uşa care dădea înspre scări. Am observat că mai era un lift 
lângă uşă, dar nici pe jumătate la fel de mare ca acela care 
avea acces în exterior. Se puteau încărca sicrie în el, adevărat, 
dar probabil că doar câte unul, pe rând. 

Deschisesem deja uşa dinspre scări, când mi-am dat seama 
că, dacă aş fi urcat pe acelaşi drum, ar fi trebuit să străbat din 
nou coridorul de serviciu. Dacă Eric, Andre şi Quinn erau tot 
acolo? Dacă se sfâşiaseră unul pe celălalt? Deşi în momentul 
ăsta un astfel de scenariu nu m-ar fi răvăşit, m-am hotărât să 
evit eventualitatea unei întâlniri. Am preferat să iau liftul. OK, 
un gest de laşitate, dar cât de multe poate îndura o femeie 
într-o singură seară? 

Liftul ăsta era cu siguranță pentru muncitori. Pereţii erau 


căptuşiți cu un material moale pentru ca încărcătura să nu fie 
deteriorată. Deservea numai primele patru nivele: subsolul, 
holul de la intrare, mezaninul şi etajul pentru oameni. După 
aceea, pentru a urca, forma piramidei te obliga să iei unul din 
lifturile din centru, care mergeau până sus. Asta însemna că 
transportarea sicrielor era un proces foarte anevoios, m-am 
gândit. Personalul Piramidei lucra din greu pentru banii pe 
care-i primea. 

M-am hotărât să duc valiza direct în camera reginei. Nu 
ştiam ce altceva să fac cu ea. 

Când am ajuns la etajul lui Sophie-Anne, holul din jurul 
liftului era gol şi liniştit. Probabil că toţi vampirii şi însoțitorii 
lor erau jos, la serată. Cineva lăsase o cutie de cola goală 
într-un ghiveci decorat cu modele stridente, în care era plantat 
un soi de copăcel. Ghiveciul era amplasat lângă peretele dintre 
cele două lifturi, iar copăcelul era un soi de palmier pitic, asta 
pentru a păstra tema egipteană. Cutia aia idioată de cola mă 
deranja. Bineînţeles că existau oameni de serviciu în hotel care 
aveau datoria de a păstra totul curat, dar eu aveam 
înrădăcinat şi obiceiul ăsta de a aduna. Nu sunt obsedată de 
curățenie, dar... totuşi. Asta era un loc drăguţ şi cine ştie ce 
tâmpit lăsa gunoi la întâmplare. M-am aplecat să ridic chestia 
aia cu mâna dreaptă, pe care o aveam liberă, cu gândul să o 
arunc în primul coş pe care îl găsesc. 

Dar era mult mai grea decât ar fi trebuit să fie. 

Am lăsat valiza jos şi am apucat cutia cu ambele mâini, ca 
să mă uit la ea mai bine. Designul şi culorile făceau ca tubul 
respectiv să arate exact ca o cutie de Dr. Pepper, dar pur şi 
simplu nu era asta. Uşile liftului se deschiseră din nou şi ieşi 
Batanya cu o armă ciudată într-o mână şi o sabie în cealaltă. 
M-am uitat peste umărul ei în interiorul liftului şi l-am văzut 
pe regele din Kentucky, care mă privea şi el curios. 

Batanya păru un pic surprinsă să mă vadă stând acolo. 
Scana zona, apoi lăsă în jos arma care arăta ca o puşcă. Sabia 
rămase pregătită în mâna stângă. 

— Ai putea să treci în stânga mea? întrebă foarte 


politicoasă. Regele vrea să facă o vizită în camera aceea. 

Arătă cu capul către una dintre camerele din dreapta. 

Nu m-am mişcat şi nici n-am ştiut ce să zic. Ea înţelese de 
ce stăteam aşa şi de ce aveam privirea aceea. Spuse pe un ton 
înțelegător: 

— Nu ştiu de ce voi, oamenii, beți chestiile astea 
carbogazoase. Şi mie îmi fac gaze. 

— Nu e asta. 

— S-a întâmplat ceva? 

— Asta nu e o cutie goală, am spus. Chipul Batanyei 
îngheță. 

— Ce crezi că e? întrebă foarte, foarte calmă. Era o voce 
care anunța Necazuri Mari. 

— Ar putea fi o cameră-spion, am spus cu speranţă. Sau, 
ştii, mă gândesc c-ar putea fi o bombă. Pentru că nu e o cutie 
adevărată. E plină cu ceva greu şi acel ceva nu e fluid. 

Nu numai că nu exista nici o deschizătură deasupra, dar 
nici înăuntru nu se mişca nimic. 

— Înţeleg, spuse Batanya. 

Din nou cu calm. Apăsă o plăcuţă de pe armura de pe piept, 
o zonă albastru-închis de mărimea unui card. 

— Clovache, spuse. Dispozitiv necunoscut la patru. Îl aduc 
pe rege jos înapoi. 

Vocea lui Clovache spuse: 

— Cât de mare e dispozitivul? 

Avea un accent cam rusesc, cel puţin pentru urechile mele 
necunoscătoare. 

— Cât o cutie de sirop din ăla dulce, răspunse Batanya. 

— Aha, băuturile de la care râgâi, se lămuri Clovache. 

Ai tinere de minte, Clovache, m-am gândit. 

— Da, fata asta, Stackhouse, a văzut-o, nu cu, spuse 
Batanya aspru. Şi acum stă cu ea în mână. 

— Spune-i s-o lase jos, sugeră invizibila Clovache, cu 
simplitatea cuiva care observa un fapt evident. 

În spatele Batanyei, regele statului Kentucky începea să 
dea semne de nelinişte. Batanya se uită peste umăr la el. 


— Cere o unitate de dezamorsare de la poliția locală, îi 
spuse Batanya lui Clovache. Eu îl aduc pe rege jos. 

— E şi tigrul aici, spuse Clovache. Tipa e femeia lui. 

Înainte să pot spune „Pentru numele lui Dumnezeu, nu-l 
trimiteţi sus”, Batanya apăsă din nou pe dreptunghi şi acesta 
se făcu negru. 

— Trebuie să-l apăr pe rege, spuse Batanya pe un ton de 
scuză. 

Păşi înapoi în lift, apăsă un buton şi dădu din cap înspre 
mine. Nimic nu m-a speriat mai mult ca gestul ăsta. Era o 
privire de rămas-bun. 

Şi acolo am rămas, la etajul pustiu al hotelului, ținând în 
mână un instrument al morții. Poate. 

Niciunul dintre lifturi nu dădea vreun semn de viață. 
Nimeni nu ieşea de după uşile de la etajul al patrulea şi nimeni 
nu intra pe ele. Uşa dinspre scări nu se clintea. A fost un timp 
lung şi mort, în care n-am făcut decât să țin în mână o cutie 
falsă de Dr. Pepper. Am şi respirat un pic, dar cu mare grijă. 

Quinn se năpusti la etaj cu un zgomot puternic care mă 
sperie atât de tare, încât aproape că am scăpat cutia. Urcase 
scările cu mare grabă, dacă ar fi să mă iau după respirația lui 
precipitată. Nu mă puteam concentra să descopăr ce se 
întâmplă în mintea lui, dar pe chip nu i se vedea decât aceeaşi 
mască liniştită pe care o purta şi Batanya. Todd Donati, tipul 
de la pază, ajunse imediat după el. Au înghețat amândoi cam 
la un metru şi jumătate de mine. 

— Echipa de dezamorsare e pe drum, spuse Donati, ca să 
înceapă cu veştile bune. 

— Pune-o unde era, iubito, spuse Quinn. 

— Oh, da, vreau s-o pun unde era, am răspuns, dar mi-e 
prea frică. 

Mă simțeam de parcă n-aş fi mişcat un muşchi de un 
milion de ani şi deja începeam să obosesc. Dar continuam să 
mă uit la cutia pe care o țineam cu ambele mâini. Mi-am jurat 
că n-o să mai beau Dr. Pepper cât oi trăi şi înainte de seara 
asta chiar îmi plăcea. 


— OK, spuse Quinn întinzând mâna. Dă-mi-o mie. 

Niciodată în viața mea nu mi-am dorit să fac un lucru mai 
mult decât îmi doream să fac asta acum. 

— Nu, până nu aflăm ce este, am spus. Poate că e o cameră 
video. Poate vreun ziar de scandal încearcă să obțină fotografii 
din interiorul marii reuniuni de vampiri. 

Am încercat să zâmbesc. 

— Poate e un mic computer care numără vampirii şi 
oamenii care trec. Poate e o bombă pe care Jennifer Cater a 
amplasat-o înainte să fie eliminată. Poate că voia s-o arunce în 
aer pe regină. 

Am stat vreo două minute să mă gândesc la asta. 

— Şi s-ar putea să-ți zboare brațul. Dă-mi-o mie, iubito, 
spuse. 

— Eşti sigur? După ce ai văzut în seara asta? am întrebat 
cu durere în glas. 

— Putem să vorbim despre asta mai târziu. Nu-ţi face griji. 
Doar dă-mi blestemata de cutie. 

Am observat că Todd Donati nu se oferea şi el deja suferea 
de o boală fatală. Nu voia să moară ca un erou? Care e 
problema lui? Apoi mi-a fost ruşine că m-am gândit la asta. 
Avea familie şi voia să profite de fiecare minut petrecut cu cei 
dragi. 

Donati transpira vizibil şi era alb ca un vampir. Vorbea în 
casca mică pe care o purta şi relata ceea ce vedea... cuiva. 

— Nu, Quinn, cineva îmbrăcat în costumele alea speciale 
trebuie s-o ia, am spus. Eu nu mă mişc, cutia nu se mişcă, 
suntem OK. Până când ajunge unul dintre tipii ăia speciali. 
Sau o tipă, am adăugat ca să fiu corectă. 

Mă simțeam un pic slăbită. Şocurile multiple din seara aia 
începeau să-şi spună cuvântul, iar eu începeam să tremur. 
Plus că mă gândeam că sunt nebună că fac asta. 

— Are cineva vedere cu raze X? am întrebat, încercând să 
zâmbesc. Unde e Superman când ai nevoie de el? 

— Încerci să fii o martiră pentru afurisiţii ăştia? întrebă 
Quinn şi mi-am dat seama că „afurisiții” erau vampirii. 


— Ha, am spus. Oh, da, pentru că mă iubesc. Vezi câți 
vampiri sunt aici? Zero, da? 

— Este unul, spuse Eric, ieşind de pe casa scării. Suntem 
legaţi un pic prea strâns pentru gusturile mele, Sookie. 

Era foarte tensionat; nu-mi aminteam să-l fi văzut vreodată 
pe Eric atât de vizibil agitat. 

— Se pare că sunt aici ca să mor odată cu tine, spuse. 

— Bun. Pentru ca ziua mea să fie absolut completă, iată-l 
pe Eric din nou, am zis, şi dacă a sunat un pic sarcastic, 
aveam tot dreptul. 

— Aţi înnebunit cu toţii de-a binelea? leşiți dracului de aici! 

Todd Donati rosti aspru: 

— Ei bine, eu unul o să ies. Nu vrei să dai cutia nimănui, 
nu vrei s-o laşi jos şi n-ai sărit încă în aer. Deci cred că eu o să 
mă duc jos şi o s-aştept echipa de dezamorsare. 

Nu puteam găsi nici un cusur în logica lui. 

— Mulţumesc c-ai chemat trupele, am zis, iar Donati o luă 
pe scări, pentru că liftul era prea aproape de mine. 

Puteam să-i citesc uşor gândurile, se simțea foarte ruşinat 
că nu se oferise să mă ajute mai concret. Avea de gând să 
coboare un etaj şi, fără să-l vadă nimeni, să ia liftul ca să-şi 
mai menajeze puterile. Uşa scărilor se închise în urma lui, 
după care rămăsesem noi, într-un interludiu în trei: Quinn, 
Eric şi cu mine. Era ceva simbolic sau cum? 

Simțeam că mă ia amețeala. 

Eric începu să se mişte foarte încet şi cu atenţie — ca să nu 
mă sperii, cred. Ajunse lângă umărul meu. Creierul lui Quinn 
palpita şi zvâcnea ca un glob de discotecă, mai încolo, în 
dreapta mea. Nu ştia cum să mă ajute şi, bineînțeles, era un 
pic speriat de ce ar fi putut să se întâmple. 

Şi cu Eric cine ştie ce mai era? În afară de faptul că puteam 
să-l localizez şi să determin cum era orientat către mine, nu 
puteam să văd mai multe. 

— O să mi-o dai şi o să pleci, spuse Eric. Încerca din 
răsputeri să-şi exercite influența de vampir asupra minții 
mele. 


— N-o să ţină, n-a ţinut niciodată, am mârâit. 

— Eşti o femeie încăpățânată, zise. 

— Ba nu! am spus, gata să izbucnesc în lacrimi pentru că 
am fost mai întâi acuzată de exaltare, apoi de încăpățânare. 
Pur şi simplu nu vreau s-o mişc. E mai sigur aşa. 

— Unii ar putea crede că vrei să te sinucizi. 

— „Unii” pot să-şi bage părerile-n fund! 

— Iubito, pune-o jos în ghiveci. Las-o jos înceeet, spuse 
Quinn cu o voce blândă. Apoi o să-ți aduc o băutură mare cu 
mult alcool. Eşti o fată puternică, ştii? Sunt mândru de tine, 
Sookie. Dar dacă nu pui aia jos şi nu ieşi de aici, o să mă 
supăr, înţelegi? Nu vreau să ţi se întâmple nimic. Ar fi o 
nebunie, nu? 

Am fost salvată de la continuarea dezbaterii de sosirea unei 
alte entități în scenă. Poliția trimisese un robot în lift. 

Când uşile s-au deschis am sărit cu toţii, pentru că 
fusesem prea absorbiți de dramă ca să observăm zgomotul 
liftului. Ba chiar mi-a venit să râd când robotul îndesat s-a 
rostogolit afară din lift. Am vrut să-i întind bomba, dar mi-am 
dat seama că robotul nu era făcut s-o ia. Părea acționat prin 
telecomandă şi s-a întors uşor către dreapta, ca să stea cu fața 
la mine. A rămas nemişcat câtva timp, ca să mă privească pe 
mine şi obiectul pe care-l țineam în mână. După un minut sau 
două de examinare, robotul s-a retras în lift, iar brațul i s-a 
ridicat pentru a apăsa pe butonul corect. Uşile s-au închis cu 
un fâsâit metalic şi robotul a dispărut. 

— Urăsc tehnologia modernă, spuse Eric încet. 

— Nu-i adevărat, am spus. Adori ceea ce pot face 
computerele pentru tine. Ştiu sigur. Iți mai aduci aminte cât 
de fericit ai fost când ai văzut lista cu angajaţii de la Fangtasia, 
cu toate orele de lucru completate? 

— Nu suport impersonalitatea ei. Îmi place că îţi oferă 
multe informații, recunosc. 

Conversaţia devenise prea ciudată ca să mai pot continua 
în condițiile date. 

— Cineva vine pe scări, spuse Quinn şi deschise uşa. 


În micul nostru grup păşi tipul cu dezamorsarea bombelor. 
Echipa de omucideri nu avea nici un polițist din rândul 
vampirilor, dar cea de bombe, da. Vampirul purta un costum 
din ăla ca de cosmonaut. (Chiar dacă ai fi supraviețuit, cred că 
nu era o experiență prea plăcută să fii aruncat în aer.) Cineva 
scrisese „BUM” pe piept, acolo unde ar fi trebuit să fie un 
ecuson cu numele. Vai, ce amuzant. 

— Cei doi civili trebuie să părăsească etajul şi să rămânem 
doar eu şi domnişoara, spuse Bum, înaintând încet către 
mine. Hai, băieți, valea, zise, când văzu că nici unul dintre ei 
nu se mişca. 

— Nu, răspunse Eric. 

— Pe naiba, nu, zise şi Quinn. 

Nu e uşor să ridici din umeri într-un costum din ăla, dar 
Bum a reuşit. Avea în mână un recipient pătrat. Sincer, 
n-aveam chef să mă uit la el şi nu mă interesa decât să 
deschidă capacul, să-l întindă şi să-l plaseze cu atenţie sub 
mâinile mele. 

Cu foarte mare atenție am lăsat în jos cutia către interiorul 
căptuşit al recipientului. Am pus-o acolo şi mi-am retras 
mâinile cu o uşurare pe care nu o pot descrie, iar Bum a închis 
vasul, încă rânjind bucuros prin ecranul protector din dreptul 
feței. M-a străbătut un fior, iar mâinile au început să-mi 
tremure puternic după schimbarea poziţiei. 

Bum s-a întors, cu mişcări lente din cauza costumului, şi 
i-a făcut semn lui Quinn să deschidă din nou uşa dinspre 
scări. Quinn o deschise, iar vampirul o luă încet pe scări, cu 
atenție şi fără mişcări bruşte. Poate că şi-a păstrat zâmbetul 
până la capăt. Dar n-a sărit în aer, pentru că n-am auzit nici 
un zgomot şi vreau să spun c-am rămas toți nemişcațţi la 
locurile noastre multă vreme. 

— Oh, am spus. Oh. 

Nu era foarte inteligent, dar eram sfâşiată. Genunchii 
mi-au cedat. 

Quinn se repezi spre mine şi mă prinse în braţe. 

— Prostuţo, spuse. Prostuţo. 


Era ca şi când ar fi spus „Mulţumesc, Doamne”. Tigrul 
aproape că mă sufoca şi mi-am lipit fața de tricoul lui de la EE 
(E) ca să-mi şterg lacrimile care-mi şiroiau pe obraji. Când 
m-am uitat pe sub braţul lui, am văzut că nu mai era nimeni 
în zonă. Eric dispăruse. Aşa că am avut un moment să mă 
bucur că eram ţinută în braţe, că lui Quinn încă îi plăcea de 
mine, că ceea ce se întâmplase cu Andre şi Eric nu alungase 
sentimentele pe care începuse să le aibă pentru mine. Am avut 
un moment în care am simțit uşurarea totală că scăpasem de 
moarte. 

Apoi liftul şi uşa scărilor s-au deschis în acelaşi timp şi au 
apărut tot felul de oameni care voiau să vorbească cu mine. 


Capitolul 13 


— Era o bombă, spuse Todd Donati. O bombă artizanală, 
puternică. Poliţiştii or să-mi spună mai mult, sper, după ce o 
vor termina de examinat. 

Şeful pazei stătea în apartamentul reginei. Apucasem, în 
sfârşit, să las valiza după una din canapele şi, Doamne, eram 
chiar bucuroasă c-am scăpat de ea. Sophie-Anne nu s-a 
sinchisit să-mi mulțumească pentru aducerea ei, dar cred că 
nici nu m-am aşteptat să facă asta. Când ai subalterni, îi 
trimiți după comisioane şi nu trebuie să le mulțumeşti. De 
asta există subalternii. Şi, de fapt, nici nu eram sigură că 
panarama aia era a ei. 

— Mă aştept să fiu concediat din cauza asta, mai ales că 
s-au petrecut şi crimele. 

Avea o voce calmă, dar gândurile îi erau amare. Avea nevoie 
de asigurarea de sănătate. 

Andre îi aruncă şefului pazei una dintre privirile lui lungi şi 
albastre. 

— Şi cum de a ajuns cutia la etajul reginei în zona aceea? 

Andre nu dădea doi bani pe slujba lui Todd Donati. Donati 
îl privi şi el, dar cu o privire grea, obosită. 

— De ce Dumnezeu să fii concediat, doar pentru că cineva a 
fost capabil să introducă o bombă şi s-o plaseze? Poate pentru 
că te ocupi de siguranţa tuturor celor din hotel? întrebă 
Gervaise, vădit răutăcios. 

Nu-l cunoşteam pe Gervaise prea bine şi începeam să am 
senzația că nici nu mă deranjează asta. Cleo îl plesni peste 
braț atât de tare, încât Gervaise tresări. 

Donati spuse: 

— Pe scurt, cam asta ar fi. E clar că cineva a adus bomba 


sus şi a pus-o în ghiveciul de lângă lift. Poate că ţinta era 
regina, din moment ce uşa ei era cea mai apropiată. Aproape la 
fel de bine putea să fie pentru oricine altcineva de la etajul 
ăsta, sau ar fi putut fi pusă la întâmplare. Deci cred că bomba 
şi asasinarea vampirilor din Arkansas sunt două cazuri 
diferite. În ancheta noastră am descoperit că Jennifer Cater nu 
avea prea mulți prieteni. Regina voastră nu era singura care 
avea ceva împotriva ei, deşi regina voastră e cea mai serioasă. 
Probabil că Jennifer a pus bomba sau a angajat pe cineva s-o 
facă înainte să fie ucisă. 

L-am văzut pe Henrik Feith într-un colț al apartamentului. 
Capul îi tremura vizibil. Am încercat să-mi imaginez cum 
ultimul membru al grupului din Arkansas s-a furişat cu o 
bombă şi n-am reuşit. Micul vampir părea convins că intrase 
într-un cuib de vipere. Eram sigură că regreta că acceptase 
protecția din partea reginei, pentru că acum asta nu părea să 
fie o perspectivă foarte de încredere. 

— Sunt multe de făcut aici şi acum, spuse Andre. Părea 
doar un pic îngrijorat şi îşi urma singur firul conversațţiei: 

— Christian Baruch s-a pripit când a amenințat că te 
concediază acum, când are nevoie cel mai mult de loialitatea 
ta. 

— Tipul e cu toane, spuse Todd Donati, şi am ştiut fără 
îndoială că nu e din Rhodes. 

Cu cât era mai stresat, cu atât accentul dezvăluia regiunea 
natală; nu Louisiana, ci poate nordul statului Tennessee. 

— Sabia n-a căzut încă şi dacă putem să înţelegem foarte 
bine ceea ce s-a întâmplat, poate că o să fiu rechemat. Nu sunt 
mulți oameni care ar vrea să facă treaba asta. Multor gardieni 
nu le place să... 

Să lucreze cu nenorociții de vampiri, îşi completă fraza, fără 
să-l audă nimeni în afară de mine şi de el. Şi-a reamintit sever 
să rămână concentrat pe prezentul imediat: 

— .. nu le place că îţi ia prea mult timp să organizezi paza 
într-un loc atât de mare ca ăsta, încheie cu voce tare, de ochii 
vampirilor. Dar mie îmi place munca. Copiii mei vor avea 


nevoie de bani după ce mor. Încă două luni şi asigurarea le va fi 
de folos după ce eu n-o să mai fiu. 

Venise în apartamentul reginei ca să discute cu mine în 
legătură cu incidentul cu cutia de Dr. Pepper (la fel ca poliția şi 
ca Baruch, prezent peste tot), dar acum stătea să 
pălăvrăgească. Deşi vampirii păreau să nu fi observat, Donati 
era atât de vorbăreț pentru că luase multe medicamente 
împotriva durerii. Mi-a părut rău pentru el şi, în acelaşi timp, 
mi-am dat seama că cineva atât de preocupat nu prea avea 
cum să facă o treabă bună. Prin ce trecuse Donati în ultimele 
două luni, de când boala începuse să-i afecteze viața de zi cu 
zi? 

Poate că nu angajase oamenii potriviți, poate că trecuse cu 
vederea vreun pas vital în protejarea invitaţilor hotelului. 
Poate... am fost distrasă de un val de căldură. 

Se apropia Eric. 

Niciodată nu-i mai simțisem prezența atât de clar, inima mi 
s-a înmuiat şi am ştiut că schimbul de sânge fusese 
important. Dacă îmi aduceam bine aminte, asta fusese a treia 
oară când băusem sângele lui Eric, iar trei este întotdeauna 
un număr semnificativ. Eram constant conştientă de prezența 
lui când se afla aproape de mine şi nu puteam decât să cred că 
şi el simțea la fel. Poate că acum erau mai multe lucruri care 
ne legau, lucruri pe care eu nu le experimentasem încă. Am 
închis ochii şi m-am aplecat să-mi odihnesc capul pe 
genunchi. 

Cineva bătu la uşă, iar Sigebert deschise după ce privi prin 
vizor. ÎI lăsă pe Eric înăuntru. Cu greu aş fi putut să mă uit la 
el sau să-i adresez un salut banal. Trebuia să-i fiu 
recunoscătoare lui Eric şi ştiam asta; şi într-un anumit fel 
chiar îi eram. Să sug sânge de la André ar fi fost de nesuportat. 
Ba nu: ar fi trebuit să suport. Ar fi fost însă dezgustător. Dar 
n-am avut nici o altă opțiune privind schimbul de sânge şi 
n-aveam să uit asta. 

Eric s-a aşezat pe canapea lângă mine. Am sărit de parcă 
m-ar fi lovit cu biciul şi m-am dus în cealaltă parte a camerei, 


la bar, să-mi torn un pahar cu apă. Oriunde aş fi mers, 
puteam să simt prezența lui Eric; şi pentru ca neliniştea să fie 
şi mai mare, am descoperit că senzaţia că el se află lângă mine 
e cumva reconfortantă, de parcă m-ar fi făcut să mă simt mai 
în siguranță. Oh, grozav. 

N-aveam unde să stau în altă parte. M-am aşezat tristă 
lângă vikingul care deţinea o parte din mine. Înainte de seara 
asta, când îl vedeam pe Eric, simțeam doar o plăcere vagă — 
deşi mă gândeam la el poate mai ales cum se gândeşte o femeie 
la un bărbat care o să trăiască mai mult decât ea cu câteva 
secole. 

Mi-a amintit că nu era vina lui Eric. Poate că avea interesele 
lui şi era concentrat pe o singură persoană (şi anume E-R-I-C), 
dar nu vedeam cum ar fi putut anticipa intenţiile lui Andre şi 
cum ar fi putut apărea premeditat la timp, ca să se 
sincronizeze cu el. Deci îi eram foarte îndatorată lui Eric, 
indiferent din ce punct aş fi privit situația, dar despre asta 
n-aveam de gând să conversez în prezența reginei şi a 
sus-numitului Andre. 

— Bill încă îşi vinde micile accesorii pentru computer, jos, 
făcu Eric către mine. 

— Şi? 

— Mă gândeam că poate te întrebai de ce am apărut eu 
când erai la ananghie şi el nu. 

— Nici nu mi-a trecut prin minte aşa ceva, am spus, 
întrebându-mă de ce Eric aducea subiectul ăsta în discuție. 

— L-am obligat eu să rămână jos, spuse Eric. La urma 
urmei, sunt şeriful zonei lui. 

Am ridicat din umeri. 

— A vrut să mă lovească, zise cu un zâmbet abia perceptibil 
pe buze. Voia să ia el bomba de la tine şi să fie eroul tău. Quinn 
ar fi făcut şi el asta. 

— Îmi amintesc că s-a oferit. 

— Şi eu, spuse Eric. 

Părea puţin şocat de faptul ăsta. 

— Nu vreau să discutăm acum, am spus, sperând că tonul 


sugerase destul de clar că vorbeam serios. 

Se apropiau zorii zilei şi avusesem o noapte agitată (ca să 
folosesc cel mai blând cuvânt la îndemână). Am reuşit să prind 
privirea lui Andre şi i-am făcut un semn discret către Todd 
Donati. Încercam să-i sugerez că Donati nu era în întregime 
OK. De fapt, era întunecat ca un cer care aduce zăpadă. 

— Vă rog să ne scuzați, domnule Donati... Ne-a făcut 
plăcere compania dumneavoastră, dar avem multe de discutat 
despre planurile noastre pentru mâine-seară, i se adresă 
Andre calm, iar Donati se încorda, pentru că simţea că fusese 
gonit. 

— Desigur, domnule Andre, spuse şeful pazei. Sper să 
dormiti bine cu toţii astăzi şi ne vedem mâine-seară. 

Se ridică în picioare cu mai mult efort decât ar fi fost 
necesar şi îşi înăbuşi un geamăt surd de durere. 

— Domnişoară Stackhouse, sper să depăşiţi repede 
experiența neplăcută. 

— Mulţumesc, am spus, şi Sigebert deschise uşa pentru ca 
Donati să iasă. 

— O să vă rog să mă scuzațţi, am spus în momentul în care 
a ieşit. Eu o să mă duc în camera mea acum. 

Regina m-a privit tăioasă. 

— Te nemulțumeşte ceva, Sookie? spuse, deşi părea că de 
fapt nu vrea să audă răspunsul meu. 

— Vai, dar de ce să fiu nemulțumită? Ador să mi se 
întâmple lucruri împotriva voinței mele, am spus. 

Tensiunea creştea tot mai mult, iar cuvintele se adunau ca 
lava care erupea dintr-un vulcan, chiar dacă eul meu mai 
inteligent îmi tot spunea să încetez. Şi apoi, am spus foarte 
tare, fără să mă ascult câtuşi de puţin: 

— Îmi place să stau pe lângă cei care sunt vinovaţi de asta. 
Şi mai bine! 

Deveneam incoerentă şi mă lua valul. 

Nu ştiu ce aş fi spus mai departe dacă Sophie-Anne nu şi-ar 
fi ridicat mâna mică şi albă. Părea puţin deranjată, cum ar fi 
spus bunica mea. 


— Presupui că ştiu despre ce vorbeşti şi că vreau să aud o 
ființă umană cum ţipă la mine, spuse Sophie-Anne. 

Ochii lui Eric străluceau de parca ar fi ars o lumânare în 
spatele lor şi era atât de scump încât aş fi putut să mă scufund 
în el. Doamne, ajută-mă. Mi-am întors privirea către Andre, 
care mă examina de parcă s-ar fi gândit de unde să taie cea 
mai bună bucată de carne. Gervaise şi Cleo păreau pur şi 
simplu interesați. 

— Scuzaţi-mă, am spus, întorcându-mă la lumea reală cu 
un zgomot surd. 

Era foarte târziu şi eram foarte obosită şi noaptea fusese 
plină de atâtea incidente încât am crezut, pentru o fracțiune 
de secundă, că o să leşin. Dar cei din familia Stackhouse nu 
leşină şi cred că nici zânele. Era timpul să iau în calcul şi acel 
mic procentaj din moştenirea mea. 

— Sunt foarte obosită. 

Dintr-odată nu mai aveam nici o putere să lupt. Chiar 
voiam să mă duc să mă culc. Nimeni n-a spus nimic în timp ce 
mi-am târât picioarele către uşă, ceea ce a fost aproape un 
miracol. Deşi, după ce am închis-o în spatele meu, am auzit-o 
pe regină spunând: 

— Andre, explică. 

Quinn aştepta lângă uşa camerei mele. Nu ştiam dacă mai 
am energia să fiu bucuroasă sau supărată că-l văd. Am scos 
cârdul şi am deschis uşa şi după ce m-am uitat înăuntru şi am 
văzut că nu era colega mea (deşi m-am întrebat unde umbla, 
pentru că Gervaise era singur), i-am spus lui Quinn că poate 
să intre. 

— Am o idee, a spus încet. 

Am ridicat sprâncenele, prea obosită ca să pot vorbi. 

— Hai să ne urcăm în pat şi să dormim. Am reuşit în cele 
din urmă să-i zâmbesc. 

— E cea mai bună ofertă care mi s-a făcut azi, am şoptit. 

În secunda aia am văzut cum aş fi putut ajunge să-l iubesc 
pe Quinn. Cât a stat el la baie, mi-am scos hainele, le-am 
împăturit şi mi-am pus pijamaua, scurtă şi roz, mătăsoasă la 


atingere. 

Quinn a ieşit din baie în chiloți, dar eram prea epuizată ca 
să apreciez priveliştea. S-a întins în pat în timp ce eu m-am 
spălat pe dinți şi pe față. Apoi m-am strecurat lângă el. S-a 
întors pe partea lui şi şi-a desfăcut braţele, iar eu m-am 
cuibărit acolo. Nu făcusem duş nici unul, dar el îmi mirosea 
bine: mirosea a ființă vie. 

— Frumoasă ceremonia din seara asta, mi-am amintit să 
spun după ce am stins veioza. 

— Mersi. 

— Mai e vreuna? 

— Da, dacă regina voastră merge la proces. Cum Jennifer 
Cater a fost ucisă, nu se ştie dacă o să se mai ţină. Şi 
mâine-seară, după proces, e balul. 

— Oho, o să pot să port rochia aia frumoasă. Am simțit o 
mică plăcere când m-am gândit la asta. 

— O să lucrezi? 

— Nu, balul e organizat de hotel, spuse. O să dansezi cu 
mine sau cu vampirul ăla blond? 

— Ei, la naiba, am spus, dorindu-mi să nu-mi fi reamintit 
de povestea asta. 

Iar el spuse, la ţanc: 

— Lasă astea acum, iubito. Suntem aici, acum, în pat 
împreună, cum ar trebui să fim. 

Cum ar trebui să fim. Asta suna bine. 

— Ai aflat despre mine în seara asta, nu? Seara fusese 
plină de atâtea incidente, încât am avut nevoie de o clipă să-mi 
amintesc că aflasem de lucrurile pe care fusese nevoit să le 
facă pentru a supraviețui. 

Şi că avea o soră vitregă. O soră vitregă obraznică, nebună, 
dependentă şi care nu suporta nici să mă vadă. 

Aştepta reacția mea, uşor tensionat. Puteam simţi asta în 
mintea şi-n corpul lui. Am încercat să mă gândesc la un mod 
dulce şi minunat în care să-i explic ce simt. Eram prea obosită. 

— Quinn, n-am nici o problemă cu tine, am spus. L-am 
sărutat pe obraz, apoi pe gură. 


— Chiar nici o problemă. Şi o să-mi dau silința să-mi placă 
şi Frannie. 

— Of, făcu el, pur şi simplu uşurat. Bine, atunci. M-a 
sărutat pe frunte şi am adormit. 

Am dormit ca un vampir. Nu m-am trezit ca să mă duc la 
baie şi nici măcar ca să mă întorc pe partea cealaltă. La un 
moment dat însă, l-am auzit pe Quinn cum sforăie, doar un 
sunet uşor neregulat, şi m-am cuibărit mai aproape de el. S-a 
oprit, a murmurat ceva şi apoi a tăcut. 

M-am uitat la ceasul de pe noptieră când, în sfârşit, m-am 
trezit de-a binelea. Era ora patru după-amiază; dormisem timp 
de douăsprezece ore. Quinn nu mai era, dar desenase două 
buze mari (cu rujul meu) pe o hârtie de la hotel şi o lăsase pe 
perna mea. Am zâmbit. Colega mea de cameră nu se întorsese. 
Poate îşi petrecea ziua în sicriul lui Gervaise. M-am 
cutremurat. „Pe mine una mă lasă rece” am spus cu voce tare, 
dorindu-mi ca Amelia să fie acolo ca să răspundă. Apropo de 
Amelia... Mi-am căutat mobilul în poşetă, l-am scos şi am 
sunat-o. 

— Salut, spuse. Care-i treaba? 

— Ce faci? am întrebat, încercând să nu mă gândesc cât 
îmi era de dor de casă. 

— ÎI pieptăn pe Bob, spuse. Avea blana încâlcită. 

— Şi în afară de asta? 

— O, am lucrat un pic la bar, zise, de parcă ar fi fost ceva 
obişnuit. 

Am fost şocată. 

— Ce-ai făcut la bar? 

— Păi am servit băuturi. Ce altceva e de făcut? 

— Dar de ce a avut Sam nevoie de tine? 

— Frăția organizează un raliu mare în Dallas şi Ariene voia 
să-şi ia liber să se ducă cu dobitocul ăla cu care iese ea. Şi 
după aia puştiul lui Danielle a făcut pneumonie. Deci Sam 
devenise chiar îngrijorat şi, cum eu eram în bar, m-a întrebat 
dacă ştiu cum se face treaba asta. Şi am zis: „Auzi, cât poa’ să 
fie de greu?” 


— Mersi, Amelia. 

— Aoleo. Cred că n-a fost prea politicos să-ntreb asta. 

Amelia râse. 

— Deci e un pic mai complicat. Toată lumea vrea să 
vorbească cu tine, dar trebuie să te grăbeşti şi n-ai voie să 
verşi băuturile pe ei şi trebuie să ţii minte ce bea fiecare şi cine 
plăteşte fiecare rând şi la cine merge nota de plată. Şi trebuie 
să stai în picioare ore întregi. 

— Bine ai venit în lumea mea. 

— Deci ce mai face Domnul Vărgat? Mi-am dat seama că 
vorbea despre Quinn. 

— Suntem bine, am spus, aproape convinsă că era 
adevărat. S-a ocupat de o ceremonie mare aseară; a fost aşa 
mişto. O nuntă de vampiri. Ţi-ar fi plăcut la nebunie. 

— Şi-n seara asta ce e? 

— Păi, probabil un proces. 

N-aveam chef să explic şi, mai ales, la telefon. 

— Şi un bal. 

— Uau, ca-n Cenuşăreasa. 

— Rămâne de văzut. 

— Partea de afaceri cum merge? 

— O să-ți spun despre asta când mă întorc, am răspuns, 
dintr-odată mai puțin veselă. Mă bucur că ai ocupaţie şi mă 
bucur că totul e în regulă. 

— A, Terry Bellefleur a sunat să întrebe dacă vrei un 
cățeluş. Mai ţii minte când a scăpat Annie? 

Annie era cățeluşa lui Terry, cea foarte scumpă şi mult 
iubită, din rasa Catahoula. Terry venise până la mine acasă 
s-o caute când a fugit odată, dar până s-o găsească avusese 
deja câteva întâlniri intime. 

— Cum arată cățeluşii? 

— A spus că trebuie să-i vezi ca să-ți vină să crezi. l-am zis 
că vii săptămâna viitoare, poate. Nu mi-am luat nici un 
angajament în numele tău. 

— OK. 

Am mai sporovăit un minut, dar cum plecasem din Bon 


Temps de mai puțin de patruzeci şi opt de ore, chiar nu erau 
aşa multe de zis. 

— Deci, spuse în încheiere. Mi-e dor de tine, Stackhouse. 

— Da? Şi mie mi-e dor de tine, Broadway. 

— Pa. Să nu laşi colți ciudațţi să se atingă de tine. Prea 
târziu pentru asta. 

— Pa. Să nu vergi bere pe şerif. 

— Dacă fac asta, o să fie intenționat. 

Am râs, pentru că şi eu aveam chef să-l înmoi pe Bud 
Dearborn. Mă simțeam bine când am închis. Am ezitat dacă să 
comand ceva de la room-service. Nu era un lucru pe care să-l 
fac în fiecare zi, sau în fiecare an. De fapt nu-l făceam deloc. 
Am avut un pic emoții să-l las pe chelner în cameră, dar chiar 
atunci intră şi Caria. Era muşcată toată şi purta rochia din 
seara trecută. 

— Ce bine miroase, spuse, iar eu i-am întins un croasant. 

Mi-a băut sucul de portocale şi eu am luat cafeaua. A ieşit 
bine. Caria a vorbit cât pentru amândouă şi mi-a povestit 
despre lucrurile pe care le experimentase. Părea să nu-şi dea 
seama că fusesem cu regina când a fost descoperit măcelul 
grupului lui Jennifer Cater şi, deşi auzise că eu descoperisem 
bomba Dr. Pepper, mi-a povestit totul, de parcă eu nu fusesem 
acolo. Poate că n-a avut voie să vorbească atât timp cât a stat 
cu Gervaise şi cuvintele s-au adunat, pur şi simplu. 

— Cu ce te îmbraci la balul de diseară? am spus, punând 
de fapt o întrebare de complezenţă. 

Mi-a arătat rochia, care era neagră cu paiete şi aproape 
inexistentă deasupra taliei, ca toate costumațiile ei de seară. 
Caria credea că trebuie să-şi pună în evidenţă toate „calitățile”. 

A cerut să vadă şi rochia mea şi am făcut amândouă 
comentarii nesincere despre ce gusturi bune avea cealaltă. 

Am folosit baia pe rând, bineînţeles, iar eu nu eram 
obişnuită cu asta. Eram exasperată de cât timp avea nevoie 
Caria să stea acolo. Speram să nu consume apa caldă a 
întregului oraş. Evident că mai rămăsese destulă şi, deşi 
etajera de la baie era plină cu cosmeticele ei, am reuşit să mă 


spăl şi să mă machiez la timp. În cinstea frumoasei mele rochii 
am încercat să-mi ridic părul, dar nu mă pricep la nimic mai 
sofisticat decât o coadă de cal. Aşa că părul a rămas desfăcut. 
M-am machiat un pic mai puternic decât în timpul zilei şi 
mi-am pus nişte cercei mari despre care Tara îmi spusese că 
se potrivesc numai bine. Am mişcat capul de probă şi m-am 
uitat la ei cum se balansează şi strălucesc. Erau argintii cu 
alb, ca mărgeluțele de pe rochia mea de seară. Pe care era 
timpul să mi-o pun, mi-am spus, gândindu-mă deja cum o 
să-mi stea. 

Trăsnet! Rochia era albastru-deschis şi avea periuţe aurii şi 
albe, şi era decoltată în faţă şi în spate exact cât era nevoie. 
Avea un sutien încorporat, aşa că n-a fost nevoie să-mi pun 
unul. Mi-am luat nişte bikini albaştri care să nu se vadă prin 
rochie. Apoi ciorapii. Apoi pantofii, care aveau tocuri cui şi 
erau argintii. 

îmi făcusem unghiile cât timp Femeia Apelor stătuse la duş. 
M-am dat cu ruj şi m-am privit pentru o ultimă dată în 
oglindă. 

Caria spuse: 

— Arăţi foarte drăguţ, Sookie. 

— Mersi. 

Ştiam că am un zâmbet mare. E minunat să te aranjezi din 
când în când. Mă simțeam de parcă partenerul meu la bal 
urma să vină să mă ia şi să-mi aducă un buchețel pe care să 
mi-l prind la piept. JB mă însoţise la balul de absolvire a 
liceului, deşi îl invitaseră şi alte fete pentru că ar fi arătat atât 
de bine în poze. Mătuşa mea, Linda, îmi făcuse rochia. 

Şi, după asta, gata cu rochiile făcute acasă. 

Cineva bătu în uşă, iar eu m-am uitat cu emoție în oglindă. 
Era Gervaise, care voia să vadă dacă iubita lui era gata. Caria 
zâmbi şi se întoarse, pentru a savura admiraţia care i se 
cuvenea, iar Gervaise o sărută pe obraz. Nu eram prea 
impresionată de caracterul lui Gervaise şi nici fizic nu prea era 
genul meu, cu fața lui mare şi docilă şi mustața subțire, dar 
trebuia să recunosc că era generos: îi puse Cariei la 


încheietură o brățară solidă cu diamante, atunci şi acolo, atât 
de degajat de parcă i-ar fi dat un fleac. Caria încercă să-şi 
rețină încântarea, dar renunţă repede şi se aruncă de gâtul lui 
Gervaise. Am fost stânjenită să mă aflu în cameră, pentru că 
unele dintre numele de alint pe care le folosea în timp ce-i 
mulțumea erau anatomic corecte, într-un fel. 

După ce au plecat, foarte încântați unul de celălalt, am 
rămas în mijlocul dormitorului. Nu voiam să mă aşez 
îmbrăcată cu rochia asta decât atunci când chiar aş fi fost 
nevoită, pentru că ştiam c-o să se boțească şi o să pierd 
senzația aia de perfecțiune. Deci nu prea aveam mare lucru de 
făcut, doar să încerc să nu mă enervez pe dezastrul pe care îl 
lăsase Caria înjumătăţea ei şi să nu mă simt pierdută. Sigur 
promisese Quinn c-o să vină în cameră după mine? Nu 
stabiliserăm să ne întâlnim jos, nu? 

Din poşeta mea se auzi un zgomot şi mi-am amintit că 
îndesasem acolo pagerul reginei. Of, nu se poate! 

„Vino imediat” spunea mesajul. „Procesul e acum.” 

În acelaşi moment sună şi telefonul din cameră. Am ridicat, 
încercând să-mi recapăt răsuflarea. 

— Iubito, spuse Quinn, îmi pare rău. În caz că n-ai auzit, 
consiliul a decis că regina trebuie să meargă la proces, chiar 
acum, şi trebuie să te grăbeşti să vii şi tu. Îmi pare rău, spuse 
din nou. Mă ocup de organizare, trebuie să lucrez. Poate n-o să 
țină mult. 

— OK, am spus încet, apoi el închise. 

Se dusese seara mea sclipitoare cu noul iubit. 

Dar, la naiba. N-aveam de gând să mă schimb în ceva mai 
puţin festiv. Toţi ceilalți vor fi îmbrăcați în haine de petrecere 
şi, chiar dacă rolul meu în seara asta se schimbase, meritam şi 
eu să arăt bine. Am coborât cu liftul împreună cu un angajat al 
hotelului, care nu putea să-şi dea seama dacă eram om sau 
vampir şi era foarte neliniştit în prezența mea. Mă amuză 
întotdeauna când oamenii nu-şi dau seama. Pentru mine, 
vampirii strălucesc, aşa, un pic. 

Andre mă aştepta când am coborât din lift. Era mai 


tulburat decât îl văzusem vreodată; mi-am dat seama de 
starea lui pentru că-şi tot încleşta şi descleşta mâinile şi-şi 
muşcase buza până la sânge, deşi vedeam cu ochiul liber cum 
se vindecă imediat. Înainte de seara trecută, Andre pur şi 
simplu îmi crea un sentiment de nelinişte. Acum îl uram. Dar 
evident că trebuia să las problemele personale pentru altă 
dată. 

— Cum s-a putut întâmpla asta? întrebă. Sookie, trebuie 
să afli tot ce poți. Avem mai mulți duşmani decât bănuiam. 

— Credeam că n-o să mai fie proces după ce Jennifer a fost 
ucisă. Din moment ce era principalul acuzator al reginei... 

— Aşa am crezut cu toţii. Sau, dacă ar fi fost proces, ar fi 
însemnat o simplă formalitate, pentru a se renunța la acuzații. 
Dar când am coborât în seara asta, ne aşteptau aici. Au 
amânat balul ca să se ocupe de asta. la-mă de braț, spuse, iar 
eu am fost atât de surprinsă de invitaţie, încât mi-am trecut 
braţul pe sub al lui. 

— Zâmbeşte, spuse. Trebuie să pari încrezătoare. Şi am 
păşit în sala de conferinţe cu chipurile îndrăzneţe — eu şi bunul 
meu prieten André. 

Aveam noroc că eram expertă în zâmbetele nesincere, 
pentru că mă aflam într-un veritabil maraton al păstrării 
aparențelor. Toţi vampirii şi însoțitorii lor umani se dădeau la 
o parte să ne facă nouă loc. Unii zâmbeau şi ei, deşi nu foarte 
încântați, iar alții păreau puțin nerăbdători, de parcă erau pe 
punctul de a vedea un film foarte lăudat. 

Iar valul de gânduri m-a copleşit. Zâmbeam şi înaintam 
automat în timp ce ascultam. Drăguţă... o să vadă 
Sophie-Anne ce i se pregăteşte... poate îl sun pe avocatul ei să 
văd dacă e deschisă la o abordare din partea regelui nostru... 
mişto țâţe... omul meu are nevoie de un telepat... am auzit că 
şi-o trage cu Quinn... am auzit că şi-o trage cu regina şi cu 
puiuțu” de André... au găsit-o într-un bar... Sophie-Anne e 
terminată, aşa îi trebuie... am auzit că şi-o trage cu Cataliades... 
ce proces idiot... sper să aibă mâncare la petrecere, mâncare de 
oameni... 


Şi aşa mai departe. Unele erau legate de mine, de regină 
şi/sau Andre, altele erau simple gânduri ale unor oameni care 
se saturaseră de aşteptat şi voiau ca petrecerea să înceapă mai 
repede. 

Am îndurat toate astea până când am ajuns în încăperea 
unde se ținuse nunta. Aici erau aproape numai vampiri. O 
absenţă notabilă: chelnerii umani şi orice alt angajat uman al 
hotelului. Cei care circulau cu tăvi cu băuturi erau cu toții 
vampiri. În sala asta aveau să se întâmple lucruri care nu erau 
pentru spectatori umani. Dacă ar fi fost posibil să fiu şi mai 
neliniştită, aş fi fost. 

Am văzut că iubitul meu Quinn fusese ocupat. Platforma de 
jos fusese rearanjată, ankh-ul fusese mutat de acolo şi aduse 
în loc două pupitre. În locul în care Mississippi şi iubitul lui îşi 
făcuseră jurămintele, cam la jumătatea distanței dintre cele 
două pupitre, se afla un scaun ca un tron. În el stătea o femeie 
bătrână, cu părul alb şi sălbatic. Nu văzusem niciodată un 
vampir care să fi fost transformat când era atât de bătrân şi 
cred că mi-am jurat că n-o să vorbesc cu ea, îi spusesem 
destul lui Andre. 

— E Bătrâna Pitie, spuse absent. 

Se uita în mulțime, încercând s-o găsească pe 
Sophie-Anne, am presupus. L-am zărit pe Johan Glassport, 
care avea să aibă parte până la urmă de momentul lui de glorie 
în lumina reflectoarelor. Restul grupului din Louisiana era cu 
avocatul ucigaş; erau toți în afară de regină, Eric şi Pam, pe 
care-i văzusem lângă scenă. 

Andre şi cu mine ne-am aşezat în partea din dreapta. În 
stânga stăteau câțiva vampiri care nu ne simpatizau. Liderul 
lor era Henrik Feith, care se transformase dintr-un pisoiaş 
speriat şi panicat într-un bulgăre de ură. Se uita la noi fioros şi 
mai că nu scuipa flăcări. 

— Ce naiba l-a apucat pe-ăsta? mârâi Cleo Babbitt, care se 
trânti în scaunul din dreapta mea. Regina se oferă să-l ia sub 
aripă când e singur şi lipsit de apărare şi aşa îi mulţumeşte? 

Cleo purta un smoching tradițional şi arăta super în el. 


Severitatea costumației i se potrivea. Păpuşelul ei arăta mult 
mai feminin decât ea. M-am mirat de prezenţa lui în mulțime, 
formată în întregime din supranaturali, dintre care o 
majoritate copleşitoare erau vampiri. Diantha s-a întins din 
rândul din spatele meu ca să mă bată pe umăr. Purta o 
bustieră roşie cu volane negre şi o fustă neagră din tafta, cu 
volane şi asta. În bustieră nu era însă prea mult bust ca s-o 
umple. În mână ţinea un joc electronic de dimensiuni reduse. 

— Sal'tare, a spus, iar eu am făcut efortul să-i zâmbesc. 

Apoi s-a întors la jocul ei. 

— Ce ni se întâmplă dacă Sophie-Anne o să fie găsita 
vinovată? întrebă Cleo şi noi am rămas cu toții tăcuți. 

Ce ni s-ar întâmpla dacă Sophie-Anne ar fi condamnată? 
Cu poziţia slăbită a statului Louisiana şi scandalul din jurul 
morții lui Peter, toți eram supuşi unor riscuri destul de 
serioase. 

Nu ştiu de ce nu mă gândisem la asta mai înainte, dar nu 
mă gândisem. 

Într-o clipă, mi-am dat seama că nici măcar nu-mi trecuse 
prin cap să-mi fac griji deoarece crescusem ca un cetățean 
uman liber al Statelor Unite; nu eram obişnuită să-mi fac griji 
că soarta mea e sub semnul întrebării. Bill se alăturase 
micului grup din jurul reginei. M-am uitat pe furiş la el, de 
cealaltă parte a încăperii, şi am văzut cum a îngenuncheat, 
împreună cu Pam şi Eric. Andre sări de la locul lui din stânga 
mea şi, cu o mişcare de-a lui fulgerătoare, traversă sala şi se 
aşeză în genunchi alături de ei. Regina stătea în fața lor ca o 
zeiță romană care îşi primea ofrandele. Cleo îmi urmări 
privirea şi ridică din umăr. Ea n-avea de gând să îngenuncheze 
deloc. 

— Cine e în consiliu? am întrebat-o pe femeia-vampir cu 
părul negru, iar ea dădu din cap spre grupul de cinci vampiri 
aşezaţi chiar lângă scena joasă, în fața Bătrânei Pitii. 

— Regii statelor Kentucky, Wisconsin, Missouri şi reginele 
din lowa şi Alabama, spuse, arătându-i cu degetul pe rând. 

Singurul pe care îl întâlnisem era Kentucky, deşi am 


recunoscut-o şi pe înflăcărată Alabama din discuţia ei cu 
Sophie-Anne. 

Avocatul celeilalte părți i s-a alăturat lui Johan Glassport 
pe scenă. Ceva din avocatul Arkansasului mi-a amintit de 
domnul Cataliades şi, când a înclinat din cap în direcția 
noastră, am văzut că domnul Cataliades i-a răspuns cu acelaşi 
gest. 

— Sunt rude? am întrebat-o pe Cleo. 

— Cumnaţi, răspunse ea, lăsându-mă să-mi imaginez cam 
cum ar arăta o femeie-demon. 

În mod sigur nu arătau toate ca Diantha. 

Quinn sări pe scenă. Purta un costum gri, cămaşă albă şi 
cravată, şi ducea un toiag lung, sculptat. Îl chemă pe Isaiah, 
regele statului Kentucky, care pluti până pe scenă. Cu un gest 
ceremonios, Quinn îi înmâna toiagul lui Kentucky, care era 
îmbrăcat mult mai cu gust decât mai devreme. Vampirul bătu 
cu toiagul în podea şi în sală se făcu linişte. Quinn se retrase 
în partea din spate a scenei. 

— Eu sunt ofițerul ales al acestei sesiuni judecătoreşti, 
anunță Kentucky, cu o voce care ajunse cu uşurinţă în toate 
colțurile încăperii. 

Ridică toiagul, astfel încât să nu poată fi ignorat. 

— Conform tradițiilor rasei vampirilor, vă chem pe toți să 
fiți martori la procesul lui Sophie-Anne Leclerq, regina 
Louisianei, acuzată că şi-a ucis soțul oficial, Peter Threadgill, 
regele Arkansasului. 

Cuvintele sunau foarte solemn, rostite cu vocea adâncă şi 
răspicată a lui Kentucky. 

— Îi rog pe avocaţii celor două părţi să se pregătească să-şi 
prezinte cazurile. 

— Eu sunt pregătit, spuse avocatul pe jumătate demon. 
Sunt Simon Maimonides şi reprezint statul păgubit Arkansas. 

— Eu sunt pregătit, spuse avocatul nostru criminal, citind 
dintr-o foaie. Sunt Johan Glassport şi o reprezint pe văduva 
păgubită, Sophie-Anne Leclerq, acuzată pe nedrept de 
uciderea soțului ei oficial. 


— Bătrână Pitie, eşti gata să auzi cazul? întrebă Kentucky, 
iar baba îşi întoarse capul spre el. 

— E oarbă? am şoptit. 

Cleo dădu din cap în semn că da. 

— Din naştere, spuse. 

— Cum de e ea judecătoarea? am întrebat. Dar privirile 
sticloase ale vampirilor din jurul nostru mi-au reamintit că 
datorită auzului lor era de prisos să vorbesc în şoaptă şi ar fi 
fost politicos să tac. 

— Da, răspunse Bătrâna Pitie, sunt gata să aud cazul. 

Avea un accent puternic pe care n-am reuşit să-l identific. 
Mulțimea se foi neliniştită. OK, să înceapă jocul. 

Bill, Eric şi Pam se aşezară lângă perete, iar Andre veni să 
stea lângă mine. 

Regele Isaiah bătu din nou cu toiagul în podea. 

— Acuzata să fie adusă în față, spuse pe un ton dramatic. 

Sophie-Anne, foarte graţioasă, urcă pe scenă escortată de 
doi gardieni. Ca toţi ceilalți, se pregătise şi ea de bal şi era 
îmbrăcată în purpuriu. M-am întrebat dacă această culoare 
regală era o coincidență. Probabil că nu. Aveam senzația că 
Sophie-Anne îşi aranja propriile coincidente. 

Rochia avea guler înalt, mâneci lungi şi chiar şi trenă. 

— E frumoasă, spuse André, plin de venerație. Bine, bine. 
Eu aveam mai multe pe cap decât s-o admir pe regină. 
Gardienii erau cele două britlingene, probabil obligate de 
Isaiah să se ocupe de asta. Se pare că-şi luaseră şi o armură de 
gală în bagajul imens. Era tot neagră, dar avea o strălucire 
ştearsă, ca o apă întunecată care se mişcă uşor. Era la fel de 
strâmtă ca prima armură. Clovache şi Batanya o ridicară pe 
Sophie-Anne pe platforma joasă şi apoi se retraseră un pic. În 
felul ăsta erau aproape şi de prizonieră şi de angajatorul lor, 
deci toate se potriveau de minune, cred, din punctul lor de 
vedere. 

— Henrik Feith, prezintă-ți cazul, spuse Isaiah fără să mai 
lungească vorba. 

Pledoaria lui Henrik era lungă şi înflăcărată şi plină de 


acuzații. Pe scurt, spuse că Sophie-Anne s-a măritat cu regele 
lui, a semnat toate contractele obişnuite, iar apoi l-a împins pe 
Peter în lupta care i-a fost fatală, în ciuda temperamentului 
său angelic şi a adorațţiei față de noua lui regină. Suna de 
parcă Henrik ar fi vorbit de Kevin şi Britney şi nu despre doi 
vampiri bătrâni şi şmecheri. 

Bla, bla, bla. Avocatul lui Henrik îl lăsă să tot zică, iar 
Johan n-a avut nici o obiecție la afirmațiile puternic colorate 
ale lui Henrik. Johan credea (am verificat) că Henrik va pierde 
din simpatia auditoriului dacă este atât de pornit şi de 
nesăbuit -— şi plictisitor pe deasupra — şi cam avea dreptate, 
dacă mişcările uşoare şi foiala mulțimii erau de luat în calcul. 

— Şi acum, spuse Henrik în încheiere, cu firave lacrimi roz 
curgându-i pe obraz, am mai rămas doar câţiva în întregul 
stat. Ea, care mi-a ucis regele şi pe locotenentul său, Jennifer, 
mi-a oferit un loc în suita ei. Şi aproape că am fost îndeajuns 
de slab cât să accept, de teamă să nu rămân al nimănui. Dar e 
o mincinoasă şi o să mă ucidă şi pe mine. 

— Cineva i-a spus asta, am murmurat. 

— Cum? 

Gura lui Andre era chiar lângă urechea mea. Nu e uşor să 
porți o conversaţie secretă într-un grup de vampiri. 

Am ridicat o mână ca să-i cer să rămână tăcut. Nu, nu 
ascultam creierul lui Henrik, ci pe al avocatului său, care nu 
avea atâta sânge de demon pe cât avea Cataliades. Fără să-mi 
dau seama că asta fac, m-am întins în față în scaun şi mi-am 
lungit gâtul către scenă ca să aud mai bine. Să aud cu creierul, 
adică. 

Cineva îi spusese lui Henrik Feith că regina plănuia să-l 
omoare. El ar fi fost dispus să renunţe la proces, pentru că 
moartea lui Jennifer Cater eliminase principalul acuzator. El 
nu ajunsese niciodată suficient de sus în ierarhie încât să 
spere la mantia de conducător; n-avea nici inteligența şi nici 
dorința necesare. Mai degrabă ar fi servit-o pe regină. Dar dacă 
ea chiar voia să-l omoare... o să încerce el primul s-o omoare 
pe ea prin singura modalitate care-l putea ţine în viață, adică 


prin lege. 

— Nu vrea să te omoare, am strigat, fără să-mi dau seama 
ce fac. 

Nici măcar n-am realizat că m-am ridicat în picioare până 
să simt că toți cei din public mă priveau ciudat. Henrik Feith 
se holba la mine împietrit, cu gura căscată. 

— Spune-ne cine ţi-a zis asta şi vom şti cine a ucis-o pe 
Jennifer Cater, pentru că... 

— Femeie, spuse o voce puternică care mă făcu să 
amuțesc. Taci din gură. Cine eşti şi ce drept ai să intervii în 
acest proces solemn? 

Pitia era surprinzător de puternică pentru cineva care arăta 
aşa de fragil ca ea. Se aplecă în față în tronul ei, uitându-se în 
direcția mea cu ochii ei orbi. 

OK, să stau într-o încăpere plină cu vampiri şi să le 
întrerup ritualul era un mod destul de bun de a atrage pete de 
sânge pe toată rochia mea cea nouă şi elegantă. 

— N-am nici un drept, Maiestate, am spus, şi, de la câțiva 
metri în stânga mea, am auzit-o pe Pam chicotind. Dar ştiu 
adevărul. 

— Aha, atunci eu n-am nici un rol în demersul acesta, nu? 
croncăni Bătrâna Pitie cu accentul ei pronunțat. De ce am mai 
ieşit din peştera mea ca să judec? 

Într-adevăr, de ce? 

— Poate că eu aud adevărul, dar nu stă în puterea mea să 
fac dreptate, am spus sinceră. 

Pam chicoti din nou, ştiam că ea e. Eric se aşezase inițial 
lângă Pam şi Bill, dar acum veni mai în faţă. Îi puteam simţi 
prezența, rece şi fermă, foarte aproape de mine. Nu ştiu cum. 
Dar o simțeam, totuşi, simţeam cum creşte o putere în mine, 
acolo unde până acum era doar un tremurat. Eric îmi dăduse 
suficient sânge încât să pot spune, din punctul de vedere al 
hemoglobinei, că devenisem aproape vampir; şi darul meu 
ciudat alunecase pe un teritoriu fatal. Nu citeam gândurile 
avocatului lui Henrik, ci chiar pe ale lui Henrik. 

— Atunci vino şi spune-mi ce trebuie să fac, spuse Bătrâna 


Pitie cu un sarcasm atât de ascuţit, încât ar fi putut străpunge 
o halcă de carne. 

Aş fi avut nevoie de o săptămână sau două ca să trec peste 
şocul cumplitei mele suspiciuni şi mi se întărise convingerea 
că trebuia să-l omor pe Andre, poate şi pe Eric, chiar dacă o 
parte din mine ar plânge după această pierdere. 

Am avut douăzeci de secunde întregi să mă gândesc la asta. 

Cleo mă ciupi. 

— Vaco, spuse furioasă. O să strici tot. 

Am ieşit în marginea din stânga a rândului şi, în drum, 
l-am călcat pe Gervaise. Am ignorat privirea lui rece şi gestul 
lui Cleo. Cei doi erau purici în comparație cu alte puteri care ar 
fi vrut primele o bucată din mine. Şi Eric păşi în urma mea. 
Spatele îmi era acoperit. 

M-am îndreptat spre platformă şi-mi era greu să-mi dau 
seama ce credea Sophie-Anne despre această nouă 
întorsătură pe care o luase procesul ei neaşteptat. M-am 
concentrat asupra lui Henrik şi a avocatului său. 

— Henrik crede că regina a pus pe cineva să-l omoare. I s-a 
spus asta ca să depună mărturie împotriva ei în legitimă 
apărare, am zis. 

Acum eram în spatele scaunelor judecătorilor de pe podea, 
cu Eric lângă mine. 

— Regina nu şi-a pus în gând să mă omoare? spuse Henrik, 
părând plin de speranţă, confuz şi trădat, toate în acelaşi timp. 

Ceea ce era foarte mult pentru un vampir, din moment ce 
expresia feței nu era mijlocul lor de comunicare preferat. 

— Nu. A fost sinceră când s-a oferit să te ia pe lângă ea. 

L-am privit fix în ochi ca să introduc sinceritatea mea în 
creierul lui speriat. Ajunsesem aproape drept în faţa lui. 

— Probabil că şi tu minți. Că doar eşti angajata ei. 

— Îmi este permis să zic şi eu ceva? zise Bătrâna Pitie, cu 
sarcasm acid. 

Ups. Urmă o tăcere ca de gheaţă. 

— Eşti clarvăzătoare? întrebă, vorbind foarte rar, ca s-o pot 
înțelege. 


— Nu, doamnă, sunt telepată. 

De aproape, Bătrâna Pitie arăta chiar şi mai bătrână, ceea 
ce credeam că nu e posibil. 

— Poţi să citeşti gânduri? Gândurile vampirilor? 

— Nu, doamnă, acestea sunt singurele pe care nu le pot 
citi, am spus foarte fermă. Am pus cap la cap toate ideile astea 
din gândurile avocatului. 

Domnul Maimonides nu era prea bucuros să audă asta. 

— Tu ştiai toată povestea? îl întrebă pe avocat Bătrâna P. 

— Da, răspunse. Ştiam că domnul Feith se simte 
amenințat cu moartea. 

— Şi ştiai că regina s-a oferit să-l primească în serviciul ei? 

— Da, mi-a zis el că aşa i-a spus. 

A rostit asta pe un ton atât de îndoielnic, încât nu trebuia 
să fii B.P. ca să citeşti printre rânduri. 

— Şi tu n-ai crezut cuvântul unei regine-vampir? OK, asta 
fusese o lovitură pentru Maimonides. 

— Am simțit că e de datoria mea să-mi protejez clientul, 
Bătrână Pitie. 

Găsise exact nota de demnitate umilă care se cerea. 

— Hmm, spuse B.P., la fel de sceptică pe cât mă simţeam şi 
eu. 

— Sophie-Anne Leclerq, e rândul tău să-ți prezinți 
varianta. 

Sophie-Anne spuse: 

— E adevărat ce a declarat Sookie. I-am oferit lui Henrik un 
loc la mine şi protecţie. Când vom ajunge şi la chemarea 
martorilor, Bătrână Pitie, vei auzi că Sookie e martora mea şi 
că a fost prezentă la lupta finală dintre poporul lui Peter şi al 
meu. Deşi am ştiut că Peter se însurase cu mine cu un interes 
ascuns, n-am ridicat un deget împotriva lui până când au 
atacat ai lui, în noaptea în care ne celebram uniunea. Au fost 
nişte împrejurări care au făcut ca momentul pe care şi l-a ales 
ca să pună mâna pe mine să nu fie cel mai bun şi, în 
consecință, ai lui au murit şi majoritatea dintre ai mei au 
supraviețuit. Şi, de fapt, a început atacul când acolo se aflau şi 


alții, cu sânge diferit de al nostru. 

Sophie-Anne reuşi să pară şocată şi întristată. 

— În toate aceste luni mi-am dat silința ca apele să se 
liniştească. 

Credeam că reuşisem să scot majoritatea oamenilor şi 
vârcolacilor afară de acolo înainte să înceapă măcelul, dar se 
pare că mai rămăseseră câțiva. 

Probabil că acum nu mai „rămăseseră” deloc. 

— Din seara aceea şi până acum ai suferit multe alte 
pierderi, observă Bătrâna Pitie. 

Părea chiar că o susține. 

Începeam să simt că ploile se aranjau în favoarea lui 
Sophie-Anne. Cât de important era faptul că regele din 
Kentucky, care o curta pe Sophie-Anne, era membrul 
consiliului care se ocupa de această acțiune în instanță? 

— După cum ai spus, am suferit multe pierderi — în ceea ce 
priveşte şi poporul meu şi avutul meu, încuviință 
Sophie-Anne. De aceea am nevoie de moştenirea de la soțul 
meu, la care am dreptul conform înțelegerii de căsătorie. El 
credea că va moşteni bogatul regat al Louisianei, acum eu aş fi 
bucuroasă dacă aş putea obține săracul regat al Arkansasului. 

Urmă o pauză lungă. 

— Să o chemăm pe martora noastră? întrebă Johan 
Glassport. 

Părea foarte ezitant şi nesigur pentru un avocat. Dar în 
această sală de judecată nu era greu de înțeles de ce. 

— E deja aici şi a fost martoră la moartea lui Peter. 

Întinse mâna către mine, iar eu am urcat pe platformă. 
Sophie-Anne părea relaxată, dar Henrik Feith, la câțiva 
centimetri în stânga mea, se ținea cu mâinile de braţele 
scaunului. 

Din nou tăcere. Bătrâna îşi ținea capul în jos, iar părul 
sălbatic îi acoperea fața. Apoi se îndreptă, iar ochii ei goi 
priveau către Sophie-Anne. 

— Arkansasul este al tău prin lege şi acum ai toate 
drepturile asupra lui. Te declar nevinovată de complot pentru 


asasinarea soțului tău, spuse calmă Bătrâna Pitie. 

Păi... uraaa! Eram suficient de aproape ca să văd că 
Sophie-Anne făcu ochii mari de uşurare şi surprindere, iar 
Johan Glassport zâmbi discret în pupitru. Simon Maimonides 
se uită în jos la cei cinci judecători ca să vadă cum 
reacționează la sentința care fusese dată şi, cum nici unul 
dintre ei n-a scos nici un cuvânt de protest, avocatul ridică din 
umeri. 

— Acum, Henrik, cârâi Bătrâna Pitie, siguranţa ta e 
asigurată. Cine ţi-a spus minciuni? 

Henrik nu părea nici pe departe liniştit. Părea un prost 
speriat. Se ridică în picioare şi veni lângă mine. 

Henrik era mai deştept decât noi. O săgeată străbătu aerul. 

Următoarea expresie care i s-a văzut pe chip a fost una de 
groază totală. A privit în jos, iar noi toți i-am urmărit privirea. 
O săgeată subțire de lemn îi ieşea din piept şi, în momentul în 
care ochii lui au văzut-o, Henrik şi-a ridicat mâna să o atingă 
şi s-a clătinat. O mulțime umană ar fi izbucnit în haos, dar 
vampirii s-au aruncat la podea aproape în linişte. Singura 
persoană care a țipat a fost Bătrâna Pitie oarbă, care cerea să 
ştie ce se întâmplase şi de ce toată lumea era atât de 
tensionată. Cele două britlingene au sărit pe scenă, s-au dus 
spre Kentucky şi s-au aşezat în fața lui, cu armele în mâini şi 
pregătite de atac. Andre efectiv a zburat din scaunul său din 
public şi a aterizat în fața lui Sophie-Anne. Iar Quinn a 
străbătut scena rapid, cu paşi mari, ca să mă tragă pe mine la 
pământ, şi a încasat a doua săgeată, cea de rezervă, care îi era 
destinată lui Henrik. Fusese inutilă. Henrik era deja mort când 
a căzut pe podea. 


Capitolul 14 


BATANYA A ARUNCAT O STEA şi l-a ucis pe asasin. Stătea 
cu fața la mulțime, aşa că l-a văzut pe vampirul care rămăsese 
în picioare după ce toți ceilalți se aruncaseră prudențţi la 
podea. Acest vampir nu trăgea săgețile cu un arc; le arunca, şi 
de aceea a reuşit să treacă neobservat. Chiar şi în grupul 
acesta, cineva care avea la el un arc ar fi atras măcar puțin 
atenţia. 

Numai un vampir putea să arunce o săgeată şi să ucidă pe 
cineva. Poate că numai un britlingen putea să arunce o stea cu 
colțurile ascuţite ca lamele în aşa fel încât să decapiteze un 
vampir. 

Mai văzusem vampiri decapitaţi înainte şi nu se face atâta 
mizerie pe cât te-ai aştepta; nu ca atunci când i se taie capul 
unui om. Dar nici plăcut nu e şi, când am văzut cum se 
rostogoleşte capul de pe umeri pe podea, am avut un moment 
de greață cumplită. M-am dus de-a bugşilea până la Quinn să 
văd în ce stare e. 

— Nu e grav, a spus imediat. Nu e grav, e în umăr, nu în 
inimă. 

S-a rostogolit, ca să se aşeze pe spate. Vampirii din 
Louisiana au sărit cu toţii pe platformă s-o înconjoare pe 
regină, doar la o secundă după Andre. După ce s-au asigurat 
că pericolul fusese îndepărtat, s-au strâns în jurul nostru. 

Cleo şi-a aruncat jacheta smochingului şi şi-a smuls 
cămaşa albă plisată. A împăturit-o şi a făcut din ea un tampon 
cu mişcări atât de rapide încât cu greu am putut să urmăresc. 

— Ține asta, mi-a zis, şi mi-a dat-o mie, luându-mi mâna 
ca să mi-o aşeze aproape de rană. Pregăteşte-te să apeşi tare. 

N-a aşteptat să confirm că aşa voi face. 

— Tu rezistă acolo, i-a spus lui Quinn. 


Şi şi-a pus mâinile puternice pe umerii lui ca să-l țină, în 
timp ce Gervaise a tras săgeata afară. 

Quinn a scos un răget, în mod nu foarte surprinzător. 
Următoarele câteva minute au fost destul de grele. Eu am 
apăsat tamponul pe rană, iar Cleo, în timp ce-şi punea jacheta 
peste sutienul de dantelă neagră, i-a ordonat lui Herve, 
amantul ei uman, să-şi doneze şi el cămaşa. Trebuie să spun 
că acesta şi-a smuls-o imediat. A fost ceva chiar şocant să văd 
un piept păros dezgolit în mijlocul acestor finețuri de seară. Şi 
a fost foarte ciudat că am remarcat asta după ce tocmai 
văzusem cum capul unui tip îi zboară de pe umeri. 

Am ştiut că Eric este lângă mine înainte să vorbească, 
pentru că m-am simţit mai puțin speriată. A îngenuncheat, ca 
să fie la nivelul meu. Quinn se concentra să nu țipe şi avea 
ochii închişi de parcă ar fi fost inconştient şi se mai întâmplau 
încă multe în jurul meu. Dar Eric era chiar lângă mine şi mă 
simțeam... nu chiar calmă, dar mai puțin agitată. Pentru că 
era el acolo. Detestam asta. 

— O să se facă bine, spuse Eric. 

Nu părea deosebit de bucuros, dar nici dezamăgit. 

— Bine, am spus. 

— Ştiu, n-am prevăzut ce-o să se întâmple. 

— Aha, şi te-ai fi aruncat în fața mea? 

— Nu, spuse Eric simplu. Pentru că s-ar fi putut întâmpla 
să fiu lovit în inimă şi să mor. Dar m-aş fi năpustit să te trag 
din calea săgeții dacă aş fi avut timp. 

Nu ştiam ce să mai zic. 

— Ştiu că e posibil să mă urăşti că te-am salvat de 
muşcătura lui André, spuse încet, dar eu chiar sunt cel mai 
puţin rău dintre cele două rele. 

M-am uitat lung la el, dintr-o parte. 

— Ştiu, am zis, în timp ce sângele lui Quinn din tamponul 
improvizat îmi păta mâinile. Nu cred c-aş fi preferat să mor 
mai degrabă decât să fiu muşcată de André, dar eram pe 
aproape. 

A râs, iar Quinn a deschis încet ochii. 


— Vârcolacul îşi recapătă cunoştinţa, spuse Eric. Îl 
iubeşti? 

— Nu ştiu încă. 

— Dar pe mine m-ai iubit? 

Sosi o echipă de brancardieri. Bineînţeles că aceştia nu 
erau paramedici obişnuiţi. Paramedicii obişnuiţi nu ar fi fost 
bineveniţi în hotel. Erau vârcolaci şi teriantropi care lucrau 
pentru vampiri, iar şefă lor, o tânără care arăta ca un urs de 
pluş, spuse: 

— O să avem grijă să se vindece în timp record, doamnă. 

— O să vin să văd cum se simte mai târziu. 

— O să avem grijă de el, spuse. O să-i fie bine în mijlocul 
nostru. E un privilegiu să avem grijă de Quinn. 

Quinn dădu aprobator din cap. 

— Gata, puteți să mă mutați, zise, dar cu dinţii încleştați. 

— Ne vedem mai târziu, am spus, luându-l de mână. Eşti 
cel mai curajos dintre curajoşi, Quinn. 

— Iubito, zise muşcându-şi buza de jos de durere. Să fii 
atentă. 

— Nu-ţi face griji pentru ea, spuse un tip negru cu o 
tunsoare afro scurtă. Are gardieni. 

Îl privi rece pe Eric. Eric întinse mana, iar eu am apucat-o, 
ca să mă pot ridica în picioare. Mă dureau un pic genunchii 
după întâlnirea cu podeaua tare. 

După ce l-au pus pe targa şi l-au ridicat, Quinn păru că-şi 
pierde din nou cunoştinţa. Am vrut să mă duc după el, dar 
negrul şi-a întins braţul. Arăta ca de abanos sculptat, muşchii 
erau foarte bine conturați. 

— Soro, tu stai aici, spuse. De-acum e treaba noastră. Am 
urmărit cum îl duc de acolo. După ce nu i-am mai văzut, m-am 
uitat în jos, la rochie. Incredibil, dar era în regulă. Nici 
murdară, nici pătată de sânge, ci doar puţin şifonată. Eric 
aştepta. 

— Dacă te-am iubit? 

Ştiam că Eric n-o să renunțe, aşa că ar fi fost cazul să mă 
gândesc la un răspuns. 


— Poate. Într-un fel. Dar ştiam tot timpul că oricine ar fi 
fost cu mine, nu era adevăratul Eric. Şi am ştiut că, mai 
devreme sau mai târziu, o să-ți aminteşti cine erai şi ce erai. 

— Se pare că n-ai răspunsuri cu da şi nu legate de bărbați, 
comentă el. 

— Se pare că nici tu nu prea ştii ce simți pentru mine, am 
răspuns. 

— Eşti un mister. Cine era mama ta şi cine era tatăl tău? 
Da, ştiu, o să spui că te-au crescut de copil şi că au murit când 
tu aveai o vârstă fragedă. Îmi amintesc că mi-ai spus povestea. 
Dar nu ştiu cât e de adevărată. Dacă este, atunci când a intrat 
sângele de zână în familia voastră? A venit de la unul dintre 
bunici? Eu asta cred. 

— Şi de ce e asta treaba ta? 

— Ştii că-i treaba mea, acum că suntem legați. 

— O să se stingă legătura asta? O să se stingă, nu? N-o să 
fim mereu aşa. 

— Mie îmi place să fim aşa. Şi ție îți place, spuse şi părea al 
naibii de sigur. 

— Cine era vampirul care a încercat să ne omoare? am 
întrebat, ca să schimb subiectul. 

Speram că nu are dreptate şi oricum, din punctul meu de 
vedere, ne spuseserăm tot ce era de spus pe marginea 
subiectului. 

— Să mergem să vedem, spuse, şi mă luă de mână. M-am 
dus după el pur şi simplu pentru că voiam să ştiu. 

Batanya stătea lângă corpul vampirului, care îşi începuse 
deja rapida dezintegrare tipică. Îşi recuperase steaua şi acum 
o lustruia de pantaloni. 

— Bună aruncare, spuse Eric. Cine era? Ea ridică din 
umeri. 

— Nu ştiu. Tipul cu săgețile, tot ce ştiu şi tot ce mă 
interesează. 

— Era singurul? 

— Da. 

— Poți să-mi spui cum arăta? 


— Eu am stat chiar lângă el, interveni un vampir mititel. 

Era foarte slab şi înalt cam de un metru şi jumătate. Părul 
lung îi atârna pe spate. Dacă ar fi fost trimis la închisoare, 
probabil că ar fi apărut unii să bată la uşa celulei lui în mai 
puţin de treizeci de minute. Ar fi fost dezamăgiţi, bineînţeles, 
dar pentru un ochi neatent, chiar părea cea mai uşoară țintă 
din lume. 

— Era un tip puternic. Şi nu era îmbrăcat de sărbătoare. 
Pantaloni de doc şi o cămaşă în dungi... după cum se vede. 

Deşi corpul se înnegrea şi se dezintegra, cum se întâmplă 
cu cadavrele vampirilor, hainele, evident, erau intacte. 

— Poate are un permis de conducere? am sugerat. Era ceva 
aproape natural pentru un om, dar nu şi pentru un vampir. 
Oricum, merita să încercăm. 

Eric s-a ghemuit şi a verificat în buzunarul din față al 
bărbatului. N-a găsit nimic, şi nici în celălalt şi, fără să ezite, 
l-a răsucit. M-am dat vreo doi paşi înapoi, ca să mă feresc de 
praful de cenuşă stârnit. Era ceva în buzunarul de la spate: un 
portofel obişnuit. Şi înăuntru se afla şi un permis. 

Fusese eliberat în Illinois. La grupa sangvină era trecut 
„NA”. Mda, sigur era vampir. Am citit peste umărul lui Eric că 
pe vampir îl chema Kyle Perkins. În dreptul vârstei trecuse 
„V3”, adică era vampir de numai trei ani. 

— Probabil că era arcaş înainte să moară, am spus. Pentru 
că asta nu e o deprindere pe care s-o dobândeşti imediat, mai 
ales când eşti atât de tânăr. 

— Sunt de acord, răspunse Eric. Şi în timpul zilei vreau să 
verifici toate locurile din zonă unde se poate practica tir cu 
arcul. Aruncarea săgeților nu e ceva care se poate improviza. 
Tipul s-a antrenat. Săgețile au fost făcute special. Trebuie să 
aflăm ce s-a întâmplat cu Kyle Perkins şi de ce tâlharul ăsta a 
acceptat să participe la întrunire şi să omoare pe cineva. 

— Deci era un... asasin de vampiri? 

— Da, cred că da. Cineva ne manevrează cu mare atenție. 
Bineînţeles că acest Perkins a fost un plan de rezervă în cazul 
în care procesul ar fi ieşit prost. Şi dacă n-ai fi fost tu, procesul 


ar fi putut să iasă foarte prost. Cineva s-a chinuit din greu să 
se joace cu temerile lui Henrik Feith şi prostul de Henrik era 
gata să spună cine. Kyle ăsta a fost introdus pentru a evita 
exact asta. 

Apoi sosi echipa de curățenie: un grup de vampiri cu un sac 
pentru cadavru şi produse de curățat. Menajerele umane 
n-aveau să fie puse să-l măture pe Kyle. Din fericire, erau toate 
ocupate cu aranjarea camerelor vampirilor, care le erau 
inaccesibile în timpul zilei. 

Foarte repede, resturile lui Kyle Perkins au fost adunate şi 
duse şi doar un singur vampir a mai rămas, ca să dea cu un 
aspirator micut. Să vedem acum. investigaţii la locul crimei. 

Am simțit mişcare şi am ridicat privirea. Uşile de serviciu 
erau deschise şi o mulțime de angajați intrau în încăperea 
uriaşă ca să adune scaunele. În mai puţin de cincisprezece 
minute, decorul de judecată al lui Quinn a fost strâns, sub 
îndrumarea surorii sale. Apoi o formaţie a urcat pe scenă, iar 
în sală se făcea loc pentru dans. Nu mai văzusem aşa ceva. 
Mai întâi un proces, apoi câteva crime, apoi dans. Viaţa merge 
mai departe. Sau, în cazul ăsta, moartea continuă. Eric spuse: 

— Mai bine te duci să vezi ce face regina. 

— Sigur că da. Poate vrea să-mi spună câteva cuvinte. 

M-am uitat în jur şi am zărit-o destul de repede pe 
Sophie-Anne. Era înconjurată de o mulțime de persoane care o 
felicitau pentru verdictul favorabil. Bineînţeles, ar fi fost la fel 
de bucuroşi şi s-o vadă executată sau orice s-ar fi întâmplat 
dacă Bătrâna Pitie ar fi hotărât moartea. Apropo de B.P. 

— Eric, unde s-a dus bătrâna? am întrebat. 

— Bătrâna Pitie este oracolul original pe care l-a consultat 
Alexandru, spuse cu o voce destul de neutră. Era atât de 
venerată, încât chiar şi la vârsta înaintată pe care o avea a fost 
convertită de vampirii primitivi din vremea aceea. Şi acum a 
ajuns să reziste mai mult decât ei toți. 

N-am vrut să mă gândesc la cum se hrănea înainte de 
apariția sângelui sintetic care transformase lumea vampirilor. 
Cum se târa după prada ei umană? Poate că i se aduceau 


oameni, aşa cum proprietarii de şerpi aduceau şoareci vii 
animalelor lor. 

— Ca să-ți răspund la întrebare, bănuiesc că însoțitoarele 
au dus-o în apartamentul ei. E adusă afară doar la ocazii 
speciale. 

— Ca argintăria, am spus serioasă şi după aia am chicotit. 

Spre surprinderea mea, Eric zâmbi şi el. Avea zâmbetul 
acela frumos care-i făcea gropiţe la colțurile gurii. 

Ne-am ocupat locurile în spatele reginei. Nici nu eram 
sigură că mi-a remarcat prezența, era prea ocupată să fie 
frumoasa balului. Dar, într-o scurtă pauză în conversaţie, s-a 
întors spre mine şi m-a luat de mână, apoi m-a strâns uşor. 

— Vorbim mai târziu, spuse şi apoi salută o femeie-vampir 
voinică, îmbrăcată într-un costum cu pantaloni, împodobit cu 
paiete. Maude, spuse Sophie-Anne, cât mă bucur să te văd. 
Cum mai merg lucrurile în Minnesota? 

Chiar atunci, o bătaie într-un pupitru de pe scenă a atras 
atenţia tuturor către formaţie. Erau toți vampiri, remarcasem 
asta de la început. Tipul cu părul lins de pe podium spuse: 

— Dragi vampiri, dacă sunteți gata să faceți gălăgie, noi 
suntem gata să cântăm! Eu sunt Rick Clark, aceasta este 
formația... Dansul Morților! 

Urmară nişte aplauze firave, din politeţe. 

— În deschiderea serii, vi-i prezint pe doi dintre cei mai 
buni dansatori din Rhodes, cu amabilitatea Blue Moon 
Productions. Să-i primim cum se cuvine pe... Sean şi Layla! 

Perechea care intră în mijlocul ringului era uimitoare, 
remarcai asta indiferent dacă erai om sau vampir. Erau ei 
înşişi din categoria celor cu sânge rece, deşi el era foarte 
bătrân, iar ea cred că proaspăt transformată. Era una dintre 
cele mai frumoase femei pe care le văzusem vreodată şi purta o 
rochie de dantelă bej care i se adunase în jurul picioarelor de 
primă clasă. Partenerul ei era probabil singurul vampir cu 
pistrui pe care îl văzusem, iar părul lui roşcat era aproape la 
fel de lung ca al ei. 

Fiecare dintre ei n-avea ochi decât pentru celălalt şi dansau 


împreună de parcă ar fi fost într-un vis. 

Nu mai văzusem nimic asemănător şi, din cât era de 
încântat publicul, se pare că nimeni nu mai văzuse. 

Când muzica se apropie de sfârşit — şi nici până în ziua de 
azi n-am putut să-mi aduc aminte ce melodie era - Sean o 
înclină pe Layla pe spate, se aplecă deasupra ei şi muşcă. Eu 
am fost şocată, dar ceilalți păreau că se aşteptau la asta şi 
chiar le făcu şi lor poftă. Sophie-Anne se întinse la André (deşi 
nu prea mult, fiindcă el nu era cu mult mai înalt decât ea) şi 
Eric se uită la mine cu acea lumină fierbinte în ochi care mă 
făcu să devin precaută. 

Mi-am întors atenția hotărâtă spre ringul de dans şi am 
aplaudat frenetic când cei doi s-au înclinat în fața publicului. 
Când muzica a început din nou, mai multe cupluri li s-au 
alăturat. Din obişnuință, m-am uitat în jur după Bill, dar nu 
l-am văzut nicăieri. 

— Hai să dansăm, spuse Eric, iar eu am descoperit că nu 
pot să-l refuz. 

Ne-am dus pe ring alături de regină şi potenţialul ei rege şi 
i-am văzut pe Russell Edgington şi soțul său, Bart, venind să 
danseze şi ei. Păreau aproape la fel de încântați unul de 
celălalt ca artiştii dansatori. 

Nu pot să cânt, dar slavă Domnului că pot dansa. lar Eric 
luase şi el câteva lecţii în vreo sală de bal de-a lungul secolelor. 
Am luat poziția de dans şi am pornit. Nu eram sigură ce dans 
e, dar el ştia să conducă, aşa că mi-a fost uşor să-l urmez. Ştiu 
doar că semăna foarte mult cu valsul. 

— Drăguţă rochie, spuse dansatoarea Layla când ne-am 
învârtit pe lângă ei. 

— Mulţumesc, am răspuns şi i-am zâmbit. 

De la o persoană adorabilă ca ea, era un compliment uriaş. 
Apoi, partenerul ei s-a aplecat s-o sărute şi au dispărut ca un 
vârtej în mulțime. 

— Chiar este drăguță rochia, spuse Eric. Iar tu eşti o femeie 
frumoasă. 

Am fost uşor stânjenită. Mai primisem complimente înainte 


- nu poţi să fii chelneriță şi să nu primeşti complimente — dar 
majoritatea veniseră din partea unor tipi (în variate grade de 
beţie) care îmi spuneau că sunt drăguță sau, într-un caz, că 
am o „etajeră” impresionantă. (JJB du Rone şi Hoyt Fortenberry 
au tăcut cumva să-l calce pe picioare pe tip şi să şi verse o 
băutură pe el în acelaşi timp, pur şi simplu din întâmplare.) 

— Eric, am spus, dar n-am putut să termin propoziția 
pentru că n-am ştiut ce să zic mai departe. 

Trebuia să mă concentrez pe viteza cu care mi se mişcau 
picioarele. Dansam atât de repede, încât aveam senzația că 
zbor. Deodată, Eric mi-a lăsat mâna şi m-a apucat de talie şi 
când ne-am întors m-a răsucit în aer şi atunci chiar am 
zburat, cu puţin ajutor din partea unui viking. M-am bucurat 
ca un copil, cu părul fluturând, apoi el mi-a dat drumul şi m-a 
prins la doar câţiva centimetri de podea, apoi a mai tăcut-o o 
dată şi încă o dată, până când, în final, am ajuns cu picioarele 
pe podea, iar muzica s-a oprit. 

— Mulţumesc, i-am spus, ştiind că probabil arătam de 
parcă m-ar fi luat vântul pe sus. Scuză-mă, o să mă duc la 
toaletă. 

Mi-am făcut loc repede prin mulțime, încercând să nu 
rânjesc ca o tâmpită. Ar fi trebuit să fiu cu - a, da — prietenul 
meu. În loc să dansez cu altcineva până zbârnâi de fericire. Şi 
nu-mi era de nici un folos să mă scuz invocând legătura de 
sânge. 

Sophie-Anne şi André nu mai dansau, ci stăteau cu un 
grup de alți vampiri. Deci n-aveau nevoie de mine, pentru că 
nu era nici un om pe care să-l „ascult”. Am zărit-o pe Caria 
dansând cu Gervaise şi păreau destul de fericiți. Caria era 
privită cu admiraţie de o mulțime de alți vampiri, iar asta îl 
făcea pe Gervaise să se umfle de mândrie. Era încântător ca 
tovarăşii săi vampiri să tânjească după ceea ce el avea deja. 

Ştiam cum se simte Gervaise. 

M-am oprit în loc. 

Cumva... nu-i citeam gândurile, nu? Nu, nu puteam. 
Singura dată când am prins un fragment din gândurile unui 


vampir, fragmentul acela păruse rece şi înşelător. 

Dar cu siguranţă ştiam cum se simțea Gervaise, la fel cum 
îi citisem şi gândurile lui Henrik. Erau pur şi simplu 
cunoştinţele mele despre bărbați şi reacțiile lor sau 
cunoştinţele despre vampiri, ori puteam să simt mai bine 
emoțiile vampirilor de când băusem din sângele lui Eric pentru 
a treia oară? Sau se extinsese capacitatea, sau talentul sau 
blestemul meu - oricum i-aş fi zis — şi la vampiri, din moment 
ce eram eu însămi mai aproape de a ajunge ca ei? 

Nu. Nu, nu, nu. Simțeam că sunt eu însămi. Mă simțeam 
umană. Mă simțeam caldă. Respiram. Trebuia să mă duc la 
baie. Şi-mi era şi foame. M-am gândit la faimosul tort de 
ciocolată al bătrânei doamne Bellefleur. Mi-a lăsat gura apă. 
Îhî, foarte uman. 

Bine, atunci, această nouă afinitate pentru vampiri se va 
risipi, la fel cum se va risipi şi surplusul de putere, în timp. 
M-am gândit c-am băut de la Bill de vreo două ori; sau poate 
mai mult. Şi de trei ori de la Eric. Şi de fiecare dată când le-am 
băut sângele, după două-trei luni puterea şi acuitatea pe care 
le dobândisem din porția respectivă s-au diminuat. Deci tot 
aşa o să se întâmple şi de data asta, nu? M-a trecut un fior. Cu 
siguranţă că da. 

Jake Purifoy stătea sprijinit de perete şi se uita la cuplurile 
care dansau. ÎI zărisem şi mai devreme cum conducea o 
vampiriță în jurul ringului, iar ea râdea. Deci Jake nu era cu 
totul melancolic şi mă bucuram. 

— Salut, am spus. 

— Sookie, ce mai proces. 

— Da, a fost înfricoşător. 

— De unde venea tipul ăla? 

— Cred că era un ucigaş plătit. Eric m-a pus să verific 
mâine toate poligoanele de tir ca să-i dau de urmă şi să aflu 
cine l-a angajat. 

— Bine. A fost pe aproape, îmi pare rău, spuse încurcat. 
Probabil că te-ai speriat. 

Eram mult prea îngrijorată în legătură cu Quinn ca să mă 


mai gândesc că săgeata venea în direcția mea. 

— Cred că da. Distracţie plăcută. 

— Ceva tot trebuie să compenseze faptul că nu te mai poți 
transforma, spuse Jake. 

— Nu ştiam c-ai încercat. Nu găseam ce altceva să zic. 

— De mai multe ori, răspunse. 

Ne-am uitat unul la celălalt preţ de o clipă foarte lungă. 

— Păi, eu mă duc să-mi caut o altă parteneră, îmi spuse şi 
se îndreptă spre o creatură care venise cu grupul lui Stan 
Davis din Texas. 

Părea bucuroasă să-l vadă apropiindu-se. 

Până să se întâmple asta eu intrasem deja la toaletă, care 
bineînțeles că era mică; majoritatea femeilor de la Piramida 
din Gizeh n-aveau nevoie să folosească o astfel de încăpere 
decât pentru a-şi pieptăna părul. Era acolo şi o însoțitoare, 
oferind un serviciu pe care nu-l mai întâlnisem înainte, deşi 
citisem despre asta în cărți. Trebuia să-i las bacşiş. Mai aveam 
încă poşetuța mea de seară, în care ţineam şi cheia de la 
cameră şi am răsuflat uşurată când mi-am amintit că 
strecurasem înăuntru şi câțiva dolari, împreună cu nişte 
şervețele şi bomboane mentolate şi o perie mică. l-am făcut un 
semn cu capul însoțţitoarei, o femeie uscăţivă, cu pielea închisă 
la culoare şi o față nefericită. 

M-am ocupat de treburi în cabina drăguță şi curată şi apoi 
am ieşit să mă spăl pe mâini şi să încerc să-mi aranjez părul. 
Însoţitoarea, care avea un ecuson pe care scria „Lena”, a dat 
drumul la apă pentru mine, ceea ce mi s-a părut foarte ciudat. 
Adică ştiu şi eu să deschid un robinet. Dar m-am spălat pe 
mâini şi am folosit prosopul pe care mi l-a întins ea, 
gândindu-mă că ăsta era obiceiul şi nu trebuie să fiu 
nepoliticoasă. Am lăsat doi dolari în bolul cu bacşişuri, iar ea a 
încercat să-mi zâmbească, dar era prea nefericită ca să-i iasă. 
Probabil că avea o seară proastă. 

— Mersi, am spus, şi m-am întors să ies. 

Nu ştiu de ce, dar m-am uitat în oglinda de pe partea 
interioară a uşii înainte să trag de clanță. Am văzut-o pe Lena, 


care se uita la mine de parcă ar fi vrut să-mi înfigă un cuțit în 
spate. Părea atât de nefericită pentru că trebuia să-şi reprime 
ura față de mine. 

Ai întotdeauna un sentiment neplăcut când ştii că cineva te 
urăşte, mai ales dacă nu are un motiv întemeiat. Dar 
problemele ei nu erau ale mele şi dacă nu voia să răsucească 
robinetul pentru femei care ieşeau cu vampiri, putea să-şi 
găsească o altă slujbă. Oricum n-aveam nevoie să-mi deschidă 
ea blestematul de robinet, pentru numele lui Dumnezeu! 

Deci mi-am făcut drum prin mulțime să văd dacă regina 
avea oameni în jurul ei care necesitau scanare (nu) sau dacă 
găsesc vreun vârcolac sau alt schimbător care să mă pună la 
curent cu starea lui Quinn (nu). 

Dar m-a lovit norocul şi l-am găsit pe vrăjitorul cu vremea, 
vrăjitorul mascul pe care îl zărisem mai devreme. Mărturisesc 
c-am fost un pic mândră să descopăr că bănuielile mele se 
adeveriseră. Faptul că se afla aici în seara asta era o 
recompensă pentru meritele lui, deşi n-am putut detecta cine 
era patronul lui. Vrăjitorul de la vreme avea o băutură într-o 
mână şi o femeie între două vârste la braț. Doamna Vrăjitor, 
am descoperit imediat după o plonjare rapidă în piscina lui 
mentală. Spera ca ea să nu fi observat că era foarte interesat 
de frumoasa dansatoare şi de blonda drăguță care venea spre 
el, cea care se uitase la el mai devreme de parcă l-ar fi 
recunoscut. Oh... asta eram eu. 

N-am reuşit să-i aflu numele, ceea ce ar fi făcut 
introducerea mai uşoară, şi nu ştiam ce să-i spun. Dar era o 
persoană despre care Sophie-Anne ar fi trebuit să ştie. Cineva 
îl folosise împotriva ei. 

— Salut, am spus, oferindu-le cel mai încântător zâmbet. 

Soţia mi-a zâmbit şi ea, un pic precaută, pentru că 
perechile serioase nu erau în mod normal abordate de tinere 
necăsătorite (aruncase o privire la mâna mea stângă) la 
petreceri elegante. Zâmbetul tipului arăta mai degrabă 
înspăimântat. 

— Vă simțţiți bine la petrecere? am întrebat. 


— Da, e o seară reuşită, spuse soția. 

— Numele meu e Sookie Stackhouse, am spus plină de 
farmec. 

— Olive Trout, răspunse ea şi am dat mâna. El e soțul meu, 
Julian. 

Habar n-avea ce era soțul ei. 

— Sunteţi din zonă? 

Cercetam mulțimea cât se poate de discret. Nu ştiam ce să 
fac cu ei mai departe, acum că-i găsisem. 

— Nu te-ai uitat la posturile locale, spuse Olive mândră. 
Julian prezintă vremea pe Canalul 7. 

— Ce interesant, am zis, cu absolută sinceritate. Aş vrea să 
veniți cu mine, ştiu pe cineva căruia i-ar plăcea să vă 
cunoască. 

În timp ce trăgeam de cei doi prin mulţime, am început să 
am îndoieli. Dacă Sophie-Anne ar fi vrut să se răzbune? Dar 
asta n-ar fi avut sens. Important era nu că exista un vrăjitor 
care se ocupa cu vremea, important era că cineva îl angajase 
pe Julian Trout să prezică vremea pentru Louisiana şi reuşise 
cumva să amâne reuniunea până când Katrina va fi devastat 
statul. 

Julian era suficient de inteligent încât să-şi dea seama că e 
ceva în neregulă cu entuziasmul meu şi mă temeam că vor 
renunța amândoi să înainteze. Am fost uşurată când am zărit 
capul blond al lui Gervaise. L-am strigat pe nume cu o voce 
însuflețită de parcă nu mai vorbisem cu el de secole. Până să 
ajung la el, aproape că-mi pierdusem răsuflarea de cât 
trăsesem de soții Trout, aşa repede şi cu emoţii. 

— Gervaise, Caria, am spus, aşezându-i pe cei doi în fața 
şerifului de parcă i-aş fi scos din apă. Ea e Olive Trout, iar el e 
soțul ei, Julian. Regina e nerăbdătoare să cunoască pe cineva 
ca Julian. Chiar se pricepe la vreme. 

OK, nu foarte subtil. Dar Julian se albi la față. Da, cu 
siguranță conştiinţa lui ştia ceva de nişte rele. 

— Scumpule, ţi-e rău? întrebă Olive. 

— Trebuie să mergem acasă, zise el. 


— Nu, nu, nu, spuse Caria, băgându-se în vorbă. Gervaise, 
iubitule, mai ţii minte când a zis Andre că, dacă auzim de 
cineva care e o autoritate în materie de meteorologie, el şi mai 
ales regina ar vrea să stea de vorbă cu persoana respectivă? 

Îi cuprinse cu braţele pe soţii Trout şi le zâmbi. Olive părea 
confuză. 

— Bineînţeles, răspunse Gervaise, când i se aprinse, în 
sfârşit, becul. Mulţumesc, Sookie. Vă rog, veniţi cu noi. 

Şi îi luară pe soți cu ei. 

Mă luase un pic amețeala de încântare că avusesem 
dreptate. 

M-am uitat înjur şi l-am văzut pe Barry aşezând o 
farfurioară pe o tavă goală. 

— Vrei să dansezi? am întrebat, pentru că Dansul Morților 
cânta o piesă mai veche a lui Jennifer Lopez, într-un 
aranjament modern. 

Barry nu prea voia, dar l-am tras de mână şi imediat am 
ajuns să dăm din fund pe tot ringul şi să ne simțim bine. Ce 
bine e să dansezi ca să elimini tensiunea şi să te pierzi, chiar 
dacă numai pentru puţin timp. Nu eram atât de bună ca 
Shakira la mişcări, dar poate că dacă mai exersam din când în 
când... 

— Ce faci? întrebă Eric şi n-avea chef de glume. Era rece şi 
dezaprobator. 

— Dansez. De ce? 

I-am făcut un semn cu mâna să facă paşi. Dar Barry se 
oprise deja şi ridică uşor mâna să-şi ia la revedere. 

— Mă simțeam şi eu bine! am protestat. 

— Îţi scuturai podoabele în fața tuturor masculilor din 
încăpere, zise. Ca o... 

— Stai un pic, frate! Opreşte-te chiar acum! Am ridicat un 
deget ca să-l ameninţ. 

— la-ţi degetul din fața mea. 

Am inspirat adânc, ca să nu spun ceva de neiertat şi să 
întâmpin valul de furie cu plăcere — nu eram legată de el cu 
lanțul — când un braț subţire şi puternic mă apucă şi o voce 


necunoscută cu accent irlandez spuse: 

— Dansezi, dragă? 

În timp ce dansatorul roşcat care deschisese petrecerea din 
seara asta mă antrena într-un set de paşi mai potoliți, dar mai 
complicați, am văzut-o pe partenera lui că-l apucă pe Eric de 
încheietură şi face acelaşi lucru. 

— Doar urmăreşte-mă şi calmează-te, fetițo. Eu sunt Sean. 

— Sookie. 

— Îmi pare bine să te cunosc. Dansezi bine. 

— Mulţumesc. E un compliment puternic, dacă vine din 
partea ta. Chiar mi-a plăcut numărul vostru de mai devreme. 

Simțeam cum se îndepărtează valul de furie. 

— E partenera mea, spuse zâmbind. 

Nu părea că i-ar fi uşor să zâmbească, dar asta l-a 
transformat dintr-un pistruiat slăbănog cu un nas ca o lamă, 
într-un bărbat care arăta că poate fi atrăgător. 

— E un vis să dansezi cu Layla mea. 

— E foarte frumoasă. 

— O, da, şi pe dinăuntru şi pe dinafară. 

— De cât timp sunteţi parteneri? 

— De dans, de doi ani, de viață, de mai mult de un an. 

— După accent îmi dau seama că a fost mai complicat să 
ajungi aici. 

I-am zărit pe Eric şi pe frumoasa Layla. Layla avea un 
zâmbet uşor pe buze şi vorbea cu Eric, care încă arăta cam 
posomorât. Dar nu furios. 

— S-ar putea spune şi asta, încuviință. Desigur, sunt din 
Irlanda, dar sunt aici de... 

Se încruntă ca să se gândească, iar fruntea i se încreți de 
parcă o bucată de marmură ar fi făcut cute. 

— Sunt aici cam de o sută de ani, oricum. Uneori ne 
gândim să ne mutăm înapoi în Tennessee, de unde e Layla, dar 
încă nu ne-am hotărât. 

Era o conversație destul de lungă, susținută de un tip care 
părea atât de tăcut. 

— V-aţi săturat să trăiţi într-un oraş mare? 


— Se întâmplă prea multe chestii împotriva vampirilor în 
ultima vreme. Frăția Soarelui, mişcarea Noaptea nu ea 
Morților, de parcă ar fi crescătorie pe aici. 

— Frăția e peste tot, am răspuns. Şi simplul lor nume mă 
deprima. 

— Şi ce o să se întâmple când or să afle şi de vârcolaci? 

— Aoleo. Şi cred că o să se întâmple şi asta destul de 
curând. Tot aud de la vârcolaci că e inevitabil. 

Poate vă gândiţi că dintre toți supranaturalii pe care îi 
cunoşteam, măcar unul îmi va spune ce se întâmplă. Mai 
devreme sau mai târziu, vârcolacii şi teriantropii vor fi nevoiți 
să dezvăluie lumii secretul lor, sau vor fi eliminați de vampiri, 
intenționat sau nu. 

— Ar putea izbucni chiar un război civil, spuse Sean, iar eu 
mi-am forțat mintea să se întoarcă la subiect. 

— Între frăţie şi supranaturali? A dat din cap că da. 

— Mă gândesc că ar putea să se întâmple şi asta. 

— Şi ce-ai face în cazul ăsta? 

— Am trecut prin câteva războaie şi nu mai vreau să mai 
trec prin încă unul, spuse imediat. Layla n-a văzut Lumea 
Veche şi i-ar plăcea foarte mult, aşa că am merge în Anglia. Am 
putea dansa acolo sau am putea găsi pur şi simplu un loc 
unde să ne ascundem. 

Oricât de interesantă ar fi fost povestea, nu mă apropiam 
de rezolvarea numeroaselor probleme cu care mă confruntam 
pe moment, pentru care aş fi epuizat degetele de la o mână. 
Cine îl plătise pe Julian Trout? Cine plasase bomba din cutia 
de Dr. Pepper? Cine ucisese restul vampirilor din Arkansas? 
Era aceeaşi persoană care pusese să fie omorât Henrik, cel 
care îl angajase pe ucigaşul plătit? 

— Care a fost rezultatul? am spus cu voce tare. 

— Poftim? întrebă confuz vampirul roşcat. 

— Vorbeam singură. A fost o plăcere să dansez. Scuză-mă, 
trebuie să găsesc un prieten. 

Am mai dansat cu Sean până am ajuns la marginea 
mulțimii, apoi ne-am despărțit. El îşi căuta deja partenera. De 


regulă, cuplurile de vampiri nu rezistau atât de mult 
împreună. Chiar şi în cadrul mariajelor de sute de ani între 
regi şi regine, era necesară doar o singură vizită nupţială o 
dată pe an. Speram ca Sean şi Layla să fie excepția. 

M-am hotărât să-l caut pe Quinn, să văd ce face. Asta ar fi 
putut dura foarte mult pentru că habar n-aveam unde îl 
duseseră vârcolacii. Eram derutată de efectul pe care îl avea 
Eric asupra mea, amestecat cu începutul de afecţiune față de 
Quinn. Dar ştiam a cui sunt. Quinn îmi salvase viața în seara 
asta. Am început căutările prin a suna în camera lui, dar n-am 
primit nici un răspuns. 

Dacă aş fi vârcolac, unde aş duce un tigru rănit? Păi, în nici 
un loc public, pentru că vârcolacii trebuiau să păstreze 
secretul. N-ar fi vrut ca angajaţii hotelului să audă vreun 
cuvânt sau vreo frază care să-i bage în aceeaşi oală cu ceilalți 
supranaturali. Deci l-au dus pe Quinn în camera cuiva, nu? 
Deci cine avea o cameră individuală şi simpatiza cu vârcolacii? 

Jake Purifoy, bineînţeles — fost vârcolac, actual vampir. 
Quinn putea fi acolo — sau undeva, jos, în garajul hotelului, 
sau în camera şefului pazei sau la infirmerie, dacă exista aşa 
ceva. Trebuia să încep de undeva. Am întrebat la recepţie, 
unde tipa mi-a zis fără probleme numărul camerei, deşi e 
drept că Jake şi cu mine eram înregistraţi ca fiind membri ai 
aceleiaşi delegații. Nu mai era recepționerul care fusese atât de 
nepoliticos când ne-am cazat. Tipa de acum mi-a zis că am o 
rochie drăguță şi că ar vrea şi ea una exact la fel. 

Camera lui Jake era cu un etaj mai sus de a mea şi, înainte 
să ridic mâna să bat la uşă, am scanat întâmplător spațiul 
mental din interior ca să număr câte persoane erau. Era un gol 
în aer care desemna creierul unui vampir (mai bine de atât nu 
pot s-o descriu) şi vreo două amprente umane. Dar am prins 
un gând care mi-a înghețat degetele, chiar înainte să atingă 
uşa. 

„„„ să moară cu toții, se auzi firav fragmentul de gând. N-a 
urmat nimic, totuşi, nimic care să clarifice sau să dezvolte 
ideea periculoasă. Deci am bătut şi atmosfera din cameră se 


schimbă instantaneu. Jake deschise uşa şi nu părea prea 
primitor. 

— Salut, Jake, am spus, cu un zâmbet cât am putut de 
inocent. Ce faci? Am venit să văd dacă nu cumva Quinn e aici, 
cu tine. 

— Cu mine? Jake părea uimit. De când m-am transformat, 
de-abia dacă am mai vorbit cu Quinn, Sookie. Pur şi simplu nu 
mai avem despre ce să vorbim. 

Probabil că arătam neîncrezătoare, aşa că el continuă 
repede: 

— Oh, nu e vorba de Quinn, e vorba de mine. Nu pot să trec 
peste prăpastia dintre cine eram înainte şi cine sunt acum. 

Îşi lăsă umerii în jos, plin de tristeţe. Suna suficient de 
sincer. Şi am simţit multă compasiune pentru el. 

— Oricum, spuse Jake, am ajutat să-l ducem la infirmerie 
şi pun pariu că e tot acolo. Împreună cu el sunt Bettina, 
teriantrop, şi un vârcolac, Hondo. 

Jake ținea uşa închisă, nu voia să-i văd pe tovarăşii lui, dar 
ştia că eu puteam să-mi dau seama că mai erau şi alte 
persoane în cameră. 

Nu era treaba mea, bineînțeles, dar era neliniştitor. Chiar 
în momentul în care i-am mulțumit şi m-am întors să plec, am 
început să analizez situația. Nu voiam nicidecum să-i creez şi 
alte probleme lui Jake, care şi aşa era tulburat, dar dacă era în 
vreun fel implicat în complotul care părea că-şi face loc pe 
holurile Piramidei, trebuia să aflu. 

Dar să le luăm pe rând. Am coborât în camera mea şi am 
întrebat cum se ajunge la infirmerie şi mi-am notat cu atenție 
în carnețelul de lângă telefon. Apoi m-am furişat înapoi la uşa 
lui Jake, dar între timp grupul începuse să se împrăştie. Am 
văzut doi oameni din spate. Ciudat; nu eram sigură, dar unul 
dintre ei semăna cu morocănosul Joe, angajatul din zona 
bagajelor care stătea în fața calculatorului. Jake se întâlnise 
cu câțiva dintre angajaţii hotelului în camera lui. Poate că încă 
se simțea mai confortabil în prezența oamenilor decât a 
vampirilor. Dar, cu siguranţă, i-ar fi ales mai degrabă pe 


vârcolaci. 

În timp ce stăteam acolo pe hol şi-l compătimeam, uşa se 
deschise şi Jake ieşi. Nu verificasem şi punctele goale, ci doar 
semnalele însuflețite. Greşeala mea. Jake păru un pic 
suspicios când mă văzu şi nu-l puteam învinovăți. 

— Nu vrei să mergi cu mine? am întrebat. 

— Ce? 

Părea uimit. Nu era vampir de suficient de multă vreme 
încât să-i iasă schema cu chipul impenetrabil. 

— Să-l vezi pe Quinn, am spus. Ştiu cum se ajunge la 
infirmerie şi, cum ai zis că n-ai mai vorbit cu el de multă 
vreme, m-am gândit că poate vrei să mergi cu mine, dacă-ți fac 
eu intrarea. 

— Ce idee bună, Sookie, dar cred c-o să zic pas. Chestia e 
că majoritatea teriantropilor nu mă mai vor pe lângă ei. Quinn 
e mai bun ca majoritatea, sunt sigur, dar îl stânjenesc. Îi ştie 
pe tata, pe mama şi pe fosta mea prietenă; toți oamenii din 
vechea mea viață, cei care nu vor să mai audă de mine acum. 

M-am grăbit să spun: 

— Jake, îmi pare foarte rău. Îmi pare rău că Hadley te-a 
transformat, dacă tu nu voiai. Ținea la tine şi nu voia să mori. 

— Dar am murit, Sookie, răspunse Jake. Nu mai sunt 
acelaşi tip. Dar ştii şi tu. 

Mi-a luat brațul şi l-a ridicat şi s-a uitat la cicatricea pe care 
o aveam acolo, cea făcută de el cu dinții. 

— Şi nici tu n-o să mai fii niciodată la fel, spuse, şi se 
îndepărtă. 

Nu cred că ştia unde se duce, dar pur şi simplu voia să 
plece de lângă mine. 

L-am privit până când a dispărut. Nu s-a întors să se uite 
înapoi. 

Şi aşa nu mă simțeam în apele mele, iar întâlnirea asta a 
început să mă deprime şi mai tare. M-am târât până la lift, 
hotărâtă să găsesc afurisita de infirmerie. Regina nu-mi 
dăduse semn pe pager, deci probabil se întreținea cu alți 
vampiri, încercând să afle cine îl angajase pe vrăjitorul cu 


vremea şi, în general, se bucura de izbândă. Scăpase de 
proces, avea o moştenire frumoasă şi şansa să-l pună pe 
iubitul ei Andre la conducere. Regina Louisianei ieşise basma 
curată şi eu încercam să nu fiu întristată. Sau aveam dreptul 
să fiu? Hmm, să vedem. Dădusem o mână de ajutor la oprirea 
procesului, deşi nu mă aşteptasem să se termine atât de brusc 
şi de total cum se întâmplase în cazul bietului Henrik. Pentru 
că fusese găsită nevinovată, urma să primească moştenirea, 
aşa cum se stabilise prin contractul de căsătorie. Şi cine 
avusese ideea cu André? Şi se dovedise că avusesem dreptate 
în legătură cu vrăjitorul. OK, poate că trebuia să fiu un pic 
întristată că soarta fusese neînțelegătoare cu mine. Plus că, 
mai devreme sau mai târziu, trebuia să aleg între Quinn şi 
Eric, deşi nu din vina mea. Ţinusem o bombă în mână timp de 
foarte multe minute. Bătrâna Pitie nu era o membră a 
fan-clubului meu, iar majoritatea vampirilor o venerau. 
Aproape că fusesem ucisă cu o săgeată. În fine, avusesem şi 
seri mai rele. 

Am găsit infirmeria, care a fost mai uşor de localizat decât 
mi-am imaginat, pentru că uşa era deschisă şi am auzit un râs 
familiar care venea din încăpere. Am intrat şi l-am văzut pe 
Quinn, care vorbea cu femeia care semăna cu ursul de pluş, 
probabil Bettina, şi cu tipul de culoare, probabil Hondo. Era şi 
Clovache acolo. Avea încă armura pe ea, dar reuşea să pară 
relaxată. 

— Sookie, spuse Quinn. 

El îmi zâmbi, dar nu şi cei doi teriantropi. Cu siguranță 
eram un musafir nepoftit. 

Dar nu venisem să-i văd pe ei, venisem să-l văd pe bărbatul 
care-mi salvase viața. M-am dus lângă el, l-am lăsat să mă 
privească şi i-am zâmbit. M-am aşezat pe scaunul de lângă pat 
şi l-am luat de mână. 

— Spune-mi cum te simți, i-am zis. 

— Am scăpat ca prin urechile acului. O să mă fac bine. 

— Aţi putea să ne scuzați un moment, vă rog? M-am uitat 
la ceilalți trei din cameră şi am fost cât se poate de politicoasă. 


— Mă întorc să-l păzesc pe Kentucky, spuse Clovache şi se 
făcu nevăzută. 

E posibil să-mi fi făcut cu ochiul înainte să dispară. 

Bettina părea nemulțumită, de parcă până acum ar fi fost 
un elev-monitor, iar acum venise profesorul să-i ia locul şi să-i 
smulgă autoritatea. 

Hondo mi-a aruncat o privire întunecată în care am văzut 
mai mult decât o urmă de amenințare. 

— Să te porți frumos cu omul meu, spuse. Să nu-l superi. 

— Niciodată, am răspuns. 

N-a putut găsi nici un pretext ca să rămână, mai ales că 
rănitul Quinn părea că vrea să vorbească cu mine, aşa că 
plecă. 

— Am tot mai mulți fani, am spus, uitându-mă după ei 
cum ies. 

M-am ridicat şi am închis uşa după ei. Aveam destulă 
intimitate, dacă Barry sau vreun vampir nu stăteau de partea 
cealaltă a uşii. 

— Asta e momentul în care îmi dai papucii pentru vampirul 
ăla? întrebă Quinn. 

Orice urmă de bună dispoziție dispăruse de pe chipul lui şi 
stătea nemişcat. 

— Nu, ăsta e momentul în care îţi spun ce s-a întâmplat şi 
tu asculți şi după aia vorbim. 

Am spus asta de parcă eram sigură că o să accepte, dar era 
departe de a fi aşa, iar inima îmi bătea înfundat în gât în timp 
ce aşteptam să-mi răspundă. În cele din urmă a încuviinţat 
din cap, iar eu am închis ochii în semn de uşurare, 
strângându-i mâna stângă cu mâinile mele. 

— OK, am spus, făcându-mi curaj, şi am dat drumul 
poveştii, sperând că o să vadă că Eric este cel mai puțin rău 
dintre cele două rele. 

Quinn nu şi-a retras mâna, dar nici n-a ținut-o strâns pe a 
mea. 

— Eşti atât de legată de Eric, zise. 

— Da. 


— Deci ai schimbat sânge cu el de cel puţin trei ori. 

— Da. 

— Ştii că poate să te transforme oricând are chef? 

— Quinn, oricare dintre noi poate fi transformat oricând 
are chef un vampir. Chiar şi tu. Poate c-o să fie nevoie de doi să 
te ţină şi unul să-ți scoată tot sângele şi să-ţi dea de-al lui, dar 
tot s-ar putea întâmpla. 

— Acum, c-ați făcut atâtea schimburi, n-o să dureze mult 
dacă se hotărăşte. Şi asta din cauza lui Andre. 

— Nu pot să mai fac nimic acum. Aş vrea să pot. Aş vrea 
să-l şterg pe Eric din viața mea. Dar nu pot. 

— Decât dacă ar fi tras în țeapă, spuse Quinn. Am simțit un 
junghi în inimă, care aproape că m-a făcut să-mi duc mâna la 
piept. 

— Dar nu vrei să se întâmple asta. Quinn îşi încleşta 
buzele. 

— Nu, bineînţeles că nu! 

— Ţii la el. Ah, rahat. 

— Quinn, ştii că eu şi cu Eric am fost împreună o vreme, 
dar a fost amnezic şi nu-şi aminteşte. Adică ştie că aşa a fost, 
dar nu-şi aminteşte deloc. 

— Dacă povestea asta mi-ar fi spus-o altcineva, ştii ce-aş fi 
crezut. 

— Quinn, eu nu sunt altcineva. 

— Iubito, nu ştiu ce să zic. Ţin la tine şi-mi place să-mi 
petrec timpul cu tine. Îmi place să facem dragoste. Îmi place să 
mănânc la masă cu tine. Îmi place să gătim împreună. Îmi 
place aproape totul la tine, inclusiv darul tău. Dar nu pot să te 
împart. 

— Eu nu umblu cu doi tipi în acelaşi timp. 

— Ce spui? 

— Spun că vreau să rămân cu tine, dacă tu nu-mi spui că 
vrei altceva. 

— Şi ce-o să faci când Domnul Mare şi Blond îţi spune să 
sari în pat cu el? 

— O să-i spun că sunt logodită cu... dacă ai şi tu de gând să 


te logodeşti. 

Quinn s-a răsucit neliniştit în patul îngust. 

— Mă vindec, dar sufăr, recunoscu. Părea foarte obosit. 

— Nu te-aş deranja cu toate astea, dacă nu mi s-ar părea 
că e ceva foarte important, am spus. Încerc să fiu sinceră cu 
tine. Absolut sinceră. Ai încasat săgeata în locul meu, măcar 
atât pot să fac în schimb. 

— Ştiu, Sookie. Sunt un bărbat care ştie aproape 
întotdeauna ce vrea, dar trebuie să-ți spun... acum nu ştiu ce 
să zic. Credeam că suntem perfecţi unul pentru celălalt, până 
să se întâmple asta. 

Din ochii lui Quinn izbucniră parcă flăcări. 

— Dacă ar muri, n-am mai avea probleme. 

— Dacă l-ai omori, eu aş avea o problemă, am spus. 

Nu puteam să fiu mai directă de atât. Quinn închise ochii. 

— Va trebui să ne gândim din nou la asta când eu voi fi 
vindecat complet, iar tu vei fi odihnită şi relaxată... 

— Trebuie să te vezi şi cu Frannie. Eu sunt atât de... 

Am crezut că o să-i dea lacrimile şi m-am îngrozit. Dacă el 
plângea, aş fi plâns şi eu şi lacrimile erau ultimul lucru de care 
aveam nevoie. M-am întins înainte atât de mult încât am 
crezut că o să cad peste el şi l-am sărutat, adică doar mi-am 
apăsat uşor buzele peste ale lui. Dar după aceea el m-a apucat 
de umăr şi m-a tras înapoi către el şi au fost mai multe de 
explorat, căldura şi intensitatea lui... dar apoi s-a oprit să 
respire şi momentul s-a încheiat. Încerca să nu se strâmbe de 
durere. 

— Oh, îmi pare rău. 

— Să nu te scuzi niciodată pentru un sărut ca ăsta, spuse. 

Şi nu mai părea că i-ar veni să plângă. 

— E clar că e ceva între noi, Sookie. Nu vreau ca porcăriile 
lui Andre să strice asta. 

— Nici eu, am răspuns. 

Nu voiam să renunţ la Quinn, şi nu datorită atracției fizice 
explozive dintre noi. Andre mă înspăimânta şi cine ştie ce 
intenții avea? Eu, cu siguranţă, nu ştiam. Bănuiam că nici 


Eric nu ştia, dar el n-avea niciodată aversiune față de putere. 

Mi-am luat la revedere de la Quinn, deşi n-aş fi vrut, şi 
m-am îndreptat înapoi către sala de dans. Mă simțeam 
obligată să verific ce face regina, ca să mă asigur că n-are 
nevoie de mine, dar eram epuizată şi aveam nevoie să mă 
dezbrac de rochie şi să mă prăbugşesc în pat. 

Clovache stătea rezemată de peretele holului, în fața mea, 
şi am avut impresia că mă aştepta. Cea mai tânără dintre cele 
două bridingene era mai puţin impunătoare decât Batanya şi, 
în timp ce Batanya arăta ca un şoim de vânătoare cu cârlionți 
negri, Clovache era mai senină, cu părul subțire, 
şaten-cenuşiu, care avea nevoie de un stilist bun, şi ochii mari 
şi verzi, cu sprâncene înalte şi arcuite. 

— Pare un bărbat de treabă, spuse cu accentul ei aspru, şi 
am avut sentimentul că nu e o femeie prea subtilă. 

— Şi mie mi se pare că e. 

— În timp ce un vampir, prin definiţie, e deplasat şi 
amăgitor. 

— Prin definiție? Vrei să spui fără excepție? 

— Da. 

Am tăcut în timp ce înaintam împreună. Eram prea obosită 
ca să încerc să-mi dau seama cu ce scop îmi spunea 
războinica toate astea. M-am hotărât să întreb. 

— Care-i treaba, Clovache? Ce vrei să spui? 

— Te-ai întrebat de ce suntem aici să-l păzim pe regele din 
Kentucky? De ce a fost dispus să ne plătească sume cu 
adevărat astronomice? 

— Da, m-am întrebat, dar m-am gândit că nu e treaba mea. 

— Ba este foarte tare treaba ta. 

— Atunci, spune-mi. Nu mă pricep să ghicesc. 

— Isaiah a prins o spioană a Frăției Soarelui în anturajul 
său acum o lună. 

M-am oprit ca trăsnită şi Clovache s-a oprit şi ea. M-am 
gândit la ce-a spus. 

— Asta e grav, am zis, ştiind că nu erau tocmai cuvintele 
potrivite. 


— Grav pentru spioană, bineînţeles. Dar a furnizat nişte 
informaţii înainte să plece în valea umbrelor. 

— Uau, ce mod drăguţ de a o spune. 

— E o porcărie. Tipa a murit şi n-a fost deloc drăguţ. Isaiah 
e un tip de modă veche. Modern la suprafață, dar un vampir 
tradițional pe dedesubt. S-a distrat de minune cu biata târfă 
până s-o facă să vorbească. 

— Crezi că puteți avea încredere în ce-a spus? 

— Bună întrebare. Eu aş mărturisi orice, dacă aş crede că 
ar putea să mă scutească de chestiile pe care i le-au făcut 
amicii lui. 

Nu eram sigură că era adevărat, Clovache era o tipă cam 
dintr-o bucată. 

— Dar cred că le-a spus adevărul. Povestea ei era că un 
grup desprins din frăție a auzit că o să aibă loc reuniunea asta 
şi s-a gândit c-ar fi o ocazie minunată să facă publică lupta lor 
împotriva vampirilor. Nu numai proteste şi predici împotriva 
lor, ci război pe față. Nu este vorba de corpul principal al 
frăției... liderii au tot timpul grijă să spună: „O, Doamne, nu, 
noi nu acceptăm violența împotriva nimănui. Noi doar îi 
atenționăm pe oameni că, dacă se încurcă cu vampiri, 
se-ncurcă cu diavolul.” 

— Ştii o grămadă despre cum stau lucrurile în lumea asta, 
am spus. 

— Da, încuviință. Mă documentez mult înainte să 
acceptăm o slujbă. 

Voiam s-o întreb cum e lumea ei, cum a trecut dintr-una în 
alta, cu cât era plătită, dacă toţi războinicii din (în?) lumea ei 
erau femei sau puteau şi bărbații să rupă oasele; şi dacă da, 
cum arătau în minunațţii pantaloni? Dar nu era nici 
momentul, nici locul. 

— Deci, care-i ideea? am întrebat. 

— Cred că frăția încearcă o ofensivă majoră aici. 

— Bomba din cutia de suc? 

— De fapt, asta mă cam pune în încurcătură. Dar era în 
fața uşii Louisianei şi frăția probabil că a aflat până acum că 


nu le-a funcționat planul, dacă a fost mâna lor. 

— Şi mai sunt şi cei trei vampiri ucişi în apartamentul lui 
Arkansas, am remarcat. 

— Cum ţi-am spus, mă-ncurcă rău, spuse Clovache. 

— Ar fi omorât-o ei pe Jennifer Cater şi pe ceilalți? 

— Cu siguranţă, dacă aveau ocazia. Dar să se dea de gol cu 
o chestie atât de măruntă, când spioana a spus că au plănuit 
ceva cu adevărat mare — asta pare foarte puțin probabil. De 
asemenea, cum ar fi putut să intre un om în apartament şi să 
ucidă trei vampiri? 

— Deci care a fost rezultatul bombei Dr. Pepper? am 
întrebat, încercând din greu să-mi dau seama care a fost logica 
din spatele ei. 

Ne-am oprit din mers, ajunsesem în fața sălii de ceremonii. 
Se auzea orchestra. 

— Păi ţi-a mai scos ţie nişte fire albe, spuse Clovache 
zâmbind. 

— Nu cred că ăsta a fost scopul, am răspuns. Nu sunt atât 
de egocentrică. 

Clovache se hotărâse. 

— Ai dreptate, zise, pentru că n-avea cum să fie frăția. N-ar 
fi vrut să atragă atenţia cu bomba asta mică asupra planului 
lor mai mare. 

— Deci a fost pusă acolo cu alt scop. 

— Şi care era scopul ăsta? 

— Dacă bomba ar fi explodat, rezultatul ar fi fost că regina 
s-ar fi speriat foarte tare. 

Clovache păru uimită. 

— Şi nu ucisă? 

— Nici măcar nu era în cameră. 

— Dar bomba ar fi trebuit să explodeze mai devreme. 

— De unde ştii? 

— De la tipul de la pază. Donati. Aşa i-a spus poliția - 
Donati ne consideră şi pe noi nişte profesionişti. 

Clovache rânji. 

— Îi plac femeile în armură. 


— Auzi, cui nu-i plac? Am rânjit şi eu. 

— Şi a fost o bombă slabă. Dacă se poate spune despre o 
bombă că e slabă. Nu spun că n-ar fi provocat pagube. Ba da. 
Poate chiar ar fi putut omori pe cineva. Pe tine, de exemplu. 
Dar episodul pare ineficient şi prost gândit. 

— Asta dacă bomba n-ar fi fost făcută doar ca să sperie. Să 
atragă atenţia. Să fie dezamorsată. 

Clovache ridică din umeri. 

— Nu înțeleg, am spus. Dacă nu frăția, atunci cine? Ce are 
de gând frăția să facă? Să năvălească în hol înarmată cu bâte 
de baseball cu vârful ascuțit? 

— Paza de aici nu e atât de bună, spuse Clovache. 

— Da, ştiu. Când am fost la subsol să iau o valiză pentru 
regină, gardienii erau destul de leneşi şi cred că nici angajaţii 
nu sunt percheziționați când intră. Şi au încurcat o mulțime 
de valize. 

— Şi vampirii i-au angajat pe oamenii ăştia. Incredibil. Pe 
de o parte, vampirii îşi dau seama că nu sunt nemuritori. Pot fi 
omorâţi - Pe de alta, au supraviețuit atât de mult încât se simt 
omnipotenti. 

Clovache ridică din umeri. 

— Aşa deci, înapoi la treabă. Ajunseserăm în sala de bal. 
Formația Dansul Morților încă mai cânta. 

Regina stătea foarte aproape de André, care nu mai stătea 
în spatele ei, ci lângă ea. Ştiam că e ceva semnificativ, dar nu 
era suficient de clar încât Kentucky să nu-şi mai facă 
speranțe. Christian Baruch se ținea şi el prin preajmă. Dacă ar 
fi avut coadă, ar fi dat din ea, atât era de nerăbdător să-i facă 
pe plac lui Sophie-Anne. M-am uitat la ceilalți regi şi regine, pe 
care i-am recunoscut în funcție de anturajele lor. Nu-i mai 
văzusem pe toți în aceeaşi încăpere până acum şi am numărat. 
Erau numai patru regine. Ceilalți doisprezece conducători 
erau bărbaţi. Dintre cele patru regine, Minnesota părea să fie 
cuplată cu regele Wisconsinului. Ohio o ţinea de talie pe Iowa, 
deci erau împreună. În afară de Alabama, sigura regină fără 
pereche era Sophie-Anne. 


Deşi destui vampiri erau destul de flexibili în privința 
sexului partenerului, sau cel puţin toleranți cu cei care 
preferau ceva diferit, unii dintre ei cu siguranță nu erau deloc 
aşa. Nu era de mirare că Sophie-Anne era strălucitoare, chiar 
şi de sub norul tocmai ridicat al morții lui Peter Threadgill. 
Vampirii nu păreau speriați de văduvele vesele. 

Păpuşelul Alabamei îşi plimba degetele pe spatele ei gol, iar 
ea țipa, prefăcându-se că-i este teamă. 

— Ştii că urăsc păianjenii, spuse în joacă, părând aproape 
umană şi trăgându-l mai aproape de ea. 

Deşi el se făcea că o sperie, ea se apropie mai mult. 

Stai, mi-am spus. Stai o clipă. Dar ideea nu voia să se 
formeze. 

Sophie-Anne a observat că aşteptam şi mi-a făcut semn să 
mă cheme. 

— Cred că majoritatea oamenilor au plecat să se culce, 
spuse. 

Am privit de jur împrejur şi mi-am dat seama că avea 
dreptate. 

— Ce părere aveţi de Julian Trout? am întrebat, ca să-mi 
stăpânesc teama că ar putea să-i facă ceva îngrozitor. 

— Cred că nu înțelege ce-a făcut, răspunse Sophie-Anne. 
Cel puţin într-o oarecare măsură. Dar el şi cu mine o să 
ajungem la o înțelegere. 

Zâmbi. 

— El şi cu soția lui sunt în regulă. Nu mai am nevoie de tine 
în seara asta. Du-te şi distrează-te, spuse şi nu părea doar o 
vorbă. 

Chiar voia să mă distrez, deşi cu siguranţă n-o interesa 
prea mult în ce fel. 

— Mersi, am spus, apoi mi-am dat seama că ar trebui să 
mai finisez un pic răspunsul. Mulţumesc, doamnă. O noapte 
plăcută şi dumneavoastră. Nu vedem mâine-seară. 

M-am bucurat să scap de acolo. Într-o încăpere înțesată de 
vampiri, privirile îndreptate către mine erau un pic cam 
ascuțite. Când erau singuri, vampirii se puteau mulțumi 


numai cu sângele artificial, dar când erau în grup, mai greu. 
Amintirea zilelor frumoase de demult îi făcea să-şi dorească 
ceva cald, de la sursă, mai degrabă decât un lichid creat în 
laborator şi încălzit în cuptorul cu microunde. Chiar la timp 
s-a întors şi grupul Donatorilor Voluntari, care s-au aliniat, 
mai mult sau mai puţin, de-a lungul peretelui din spate. În 
scurt timp, erau cu toţii ocupați şi (bănuiesc) fericiți. 

După ce Bill îmi luase sângele în timp ce făceam dragoste, 
mi-a spus că sângele de la gâtul unui om - după un regim cu 
Sângeadevărat, să zicem -— te făcea să te simți de parcă ai fi la 
un restaurant elegant, după ce ai mâncat multă vreme la 
Mcdonald's. L-am văzut pe Gervaise cu nasul în Caria, într-un 
colț, şi m-am întrebat dacă nu cumva are nevoie de ajutor; dar 
când i-am văzut fața, am înţeles că nu. 

Caria n-a venit în cameră nici în seara aceea şi, fără Quinn 
alături, eram un pic tristă. Aveam prea multe pe cap. Părea că 
necazurile mă căutau pe coridoarele Piramidei din Gizeh, şi, 
indiferent pe unde aş fi luat-o, aveau să mă găsească. 


Capitolul 15 


M-AM CULCAT, în cele din urmă, la patru dimineața şi 
m-am trezit la prânz. Dar acele opt ore n-au fost opt ore bune. 
Am fost pe jumătate trează, m-am tot foit şi nu mi-am putut 
regla temperatura, ceea ce probabil avea legătură cu schimbul 
de sânge... sau nu. Am şi visat urât şi de două ori am crezut 
c-o aud pe Caria intrând în cameră, dar când mi-am deschis 
ochii am descoperit că nu era acolo. Lumina ciudată care intra 
prin geamurile puternic colorate ale etajului pentru oameni nu 
semăna deloc cu lumina zilei, cea adevărată. Eram 
debusolată. 

M-am simțit un pic mai bine după un duş lung şi am ridicat 
receptorul să sun la room-service să-mi aducă ceva de 
mâncare. Dar după aia m-am hotărât să cobor la micul 
restaurant. Voiam să mai văd şi alți oameni. 

Erau foarte puţini acolo; colega mea de cameră nu se vedea, 
ci doar Barry şi vreo două partenere umane de distracție. 
Barry mi-a făcut semn către scaunul gol de la masa lui şi eu 
m-am aşezat acolo, uitându-mă în jur după chelner, să-i fac 
semn să-mi aducă o cafea. Am fost servită imediat şi am simțit 
un adevărat fior de plăcere la prima înghițitură. După ce am 
terminat prima ceaşcă, am dialogat cu el — în stilul nostru: 
Cum te simți azi? Ai stat treaz toată noaptea? 

Nu, Stan s-a dus la culcare devreme cu noua lui prietenă, 
aşa că n-a avut nevoie de mine. Sunt încă în faza de lună de 
miere. Am fost să dansez un timp, după aia am mai stat cu tipa 
care se ocupă de machiaj pe care a adus-o cu ea regina lowei. 
Îşi ridică sprâncenele ca să-mi sugereze că fata era bună. 

Deci ce program ai azi? 

Ai primit şi tu o de-asta pe sub uşă? Barry puse pe masă 
câteva foi prinse cu capsă şi le împinse către mine, chiar când 


chelnerul îmi aducea chifla şi ouăle. 

Da, am băgat-o în poşetă. Uau, puteam să vorbesc cu Barry 
în timp ce mâneam, cea mai tare alternativă la vorbitul cu gura 
plină pe care aş fi putut s-o găsesc. 

Ia uită-te. 

Barry şi-a scos un biscuit şi a pus pe el un strat gros de 
unt, iar eu am aruncat o privire pe paginile alea. Era 
programul serii, de mare ajutor. Procesul lui Sophie-Anne 
fusese cazul cel mai serios care trebuia rezolvat, singurul în 
care erau implicate capete încoronate. Dar mai erau încă vreo 
două. Prima sesiune era stabilită pentru ora 20:00 şi era o 
dispută legată de o rană personală. O femeie-vampir din 
Wisconsin pe nume Jodi (care, în mod ciudat, părea să fie pe 
cont propriu) era dată în judecată de un vampir din Illinois, pe 
nume Michael. Michael pretindea că Jodi aşteptase până când 
el adormise şi apoi îi spărsese unul dintre canini. Cu patentul. 

Uau, asta sună... interesant. Am ridicat din sprânceană. De 
ce nu se ocupă şerifii de treaba asta? Vampirilor chiar nu le 
place să-şi spele rufele în public. 

— Interstatal, spuse Barry scurt. 

Chelnerul aduse o cafetieră plină, aşa că Barry mi-a 
completat mie ceaşca şi a umplut-o şi pe a lui. 

Am trecut la pagina următoare. În al doilea caz era 
implicată o femeie-vampir din Kansas City, Missouri, Cindy 
Lou Suskin, care transformase un copil. Cindy Lou pretindea 
că oricum copilul era pe moarte din cauza unei boli de sânge şi 
ea îşi dorise dintotdeauna un copil; deci acum avea lângă ea 
un vampir permanent preadolescent. În plus, băiatul fusese 
transformat cu acordul scris al părinţilor. Kate Book, din 
Kansas City, Kansas, avocată din partea statului însărcinată 
cu supravegherea bunăstării copilului, se plângea că acum 
acesta refuza să-şi mai vadă părinții umani sau să 
interacționeze câtuşi de puţin cu ei, ceea ce era contrar 
înțelegerii dintre părinți şi Cindy Lou. 

Parcă era o emisiune TV din timpul zilei. Sună cineva să-şi 
dea cu părerea? 


Deci în seara asta sunt procese de tribunal, am rezumat 
după ce am trecut şi prin celelalte pagini. 

— Crezi că au nevoie de noi? 

— Da, cred că da. 

— Vor fi martori umani pentru al doilea caz. Stan vrea ca 
eu să fiu acolo şi pun pariu că şi regina ta o să vrea să fii şi tu. 
Supusul ei, Bill, este unul dintre judecătorii desemnați. Regii 
şi reginele pot fi judecaţi numai de alți regi şi regine, dar, în 
cazul vampirilor de rang mai jos, judecătorii sunt aleşi dintre 
cei de rând. Numele lui Bill a ieşit la tragerea la sorți. 

— Vai, ce bine. Ai o poveste cu el? 

Da, dar cred că o să fie un judecător bun. Nu eram sigură de 
ce cred asta, la urma urmei, Bill demonstrase că se pricepe de 
minune să înşele. Dar mă gândeam că va încerca să fie corect 
şi obiectiv. 

Observasem că procesele de „tribuna!” aveau să se 
desfăşoare între opt şi unsprezece seara. După asta, de la 
miezul nopții şi până la patru dimineața, perioada era marcată 
ca fiind destinată „comerțului”. Barry şi cu mine ne-am uitat 
unul la celălalt şi am ridicat din umeri. 

— Troc? am sugerat. Târg de vechituri? Barry n-avea nici 
cea mai vagă idee. 

În a patra seară a conferinţei, ultima, în prima jumătate era 
„Program de voie în RJiodes”. Câteva dintre activitățile 
propuse: un spectacol cu dansatorii de la Luna Albastră, sau 
cu colegii lor mai deocheațţi de la Luna Neagră. Diferenţa nu 
era explicată, dar eram convinsă că angajaţii de la Luna 
Neagră ofereau programe cu o tentă mult mai sexuală. Exista 
şi o listă cu diferite trupe de dans ale studioului care aveau 
reprezentații în diferite locuri. Vampirilor invitaţi li se 
recomanda de asemenea să viziteze grădina zoologică, care 
urma să fie deschisă în timpul nopţii printr-un aranjament 
special, sau, la fel, muzeul oraşului. Sau ar fi putut vizita un 
club „pentru satisfacția deosebită a celor care caută plăcerea 
pe latura întunecată”. Se numea Sărutul Durerii. 

Aminteşte-mi să traversez pe partea cealaltă când trec prin 


dreptul lor, i-am zis lui Barry. 

Tu nu te bucuri niciodată de o mică muşcătură? Barry şi-a 
atins cu limba vârfurile caninilor bonțţi, ca să mă prind de 
aluzie. 

Poţi găsi multă plăcere în aşa ceva, am spus, pentru că n-aş 
fi putut să neg. Dar cred că în locul ăsta lucrurile merg un pic 
mai departe decât o simplă înțepătură în gât. Ai treabă acum? 
Pentru că trebuie să fac ceva muncă de teren pentru Eric şi 
mi-ar prinde bine o mână de ajutor. 

— Sigur, răspunse Barry. Care-i treaba? 

— Cineva a lăsat asta la recepție pentru dumneavoastră, 
domnişoară, spuse chelnerul, care puse pe masă un plic maro 
şi apoi se retrase repede de parcă am fi avut râie. 

Evident că dialogul nostru tăcut speriase pe cineva. 

Am deschis plicul şi am găsit înăuntru o fotografie a lui 
Kyle Perkins. Avea lipit de ea un bileţel cu scrisul chinuit al lui 
Bill: „Sookie, Eric zice că ai nevoie de asta pentru nişte 
investigații şi că poza e necesară. Te rog, ai grijă. William 
Compton.” Şi chiar când mă gândeam să-i cer chelnerului o 
carte de telefon, am văzut că mai era o foaie. Bill căutase pe 
Internet şi făcuse o listă cu toate poligoanele de tir din oraş. 
Erau doar patru. Am încercat să nu mă las impresionată de 
grija şi ajutorul lui Bill. Mă săturasem să fiu impresionată de 
Bill. 

Am sunat la garajul hotelului să cer una dintre maşinile 
aduse de grupul din Arkansas. Regina devenise proprietara lor 
de drept, iar Eric mi-a oferit una. 

Barry a fugit sus, în camera lui, să-şi ia o jachetă, iar eu am 
rămas în fața uşii, aşteptând să fie adusă maşina şi 
întrebându-mă cam ce bacşiş să-i dau valetului, când l-am 
zărit pe Todd Donati. A venit spre mine, păşind încet şi cumva 
greoi, deşi era un bărbat slab. Arăta rău astăzi. Pielea capului 
i se vedea printre firele de păr tot mai rare, cenuşii şi parcă 
umede. Chiar şi mustața îi era pleoştită. 

A stat în fața mea o clipă, rară să vorbească. Am crezut 
că-şi adună curajul, sau neputința. Dacă pot spune că am 


văzut vreodată moartea pe umărul unui bărbat, asta se afla 
acum pe umărul lui Todd Donati. 

— Şeful meu vrea să se cupleze cu şefa ta, spuse brusc. 

Nu mi-aş fi imaginat niciodată că ar deschide conversaţia 
cu replica asta. 

— Da, acum că e văduvă, atrage interesul multora, am 
răspuns. 

— E un tip de modă veche în multe sensuri, zise Todd 
Donati. Vine dintr-o familia veche, nu-i place să gândească 
modern. 

— Îhî, am zis, încercând să sune neutru, dar totuşi 
încurajator. 

— Nu crede că femeile pot lua singure decizii sau că se pot 
apăra singure, spuse şeful pazei. 

Nu puteam să mă port de parcă aş fi înțeles despre ce 
vorbea Donati, pentru că în mod sigur nu înțelegeam. 

— Nici măcar femeile-vampir, spuse, şi se uită la mine 
direct. 

— OK. 

— Gândeşte-te. Fă-o pe regina ta să-l întrebe unde este 
înregistrarea de la camera de supraveghere pe care se vede 
zona din fața uşii ei. 

— Aşa o să fac, am zis, fără să ştiu de ce sunt de acord. 

Apoi, omul fără vlagă se întoarse pe călcâie şi se îndepărtă, 
cu un aer că s-ar fi achitat de datorie. 

Sosi maşina, Barry ieşi grăbit din lift şi urcă lângă mine. 
Orice gânduri pe care aş fi putut să le am în legătură cu 
întâlnirea de mai devreme au fost înghițite de teama mea de a 
conduce prin oraş. Nu cred că Eric s-a gândit c-o să-mi fie atât 
de greu să conduc în Rhodes, pentru că el pur şi simplu nu se 
gândea la treburi din astea. Dacă nu l-aş fi avut pe Barry lângă 
mine, ar fi fost aproape imposibil. Puteam să mă descurc cu 
şofatul sau puteam să mă uit pe harta pe care ne-o 
împrumutase angajatul din parcare, dar nu amândouă 
deodată. 

Nu m-am descurcat prea rău, deşi traficul era aglomerat şi 


vremea urâtă, cu frig şi ploaie. Nu mai ieşisem din hotel de 
când venisem şi era reconfortant să mai văd şi lumea de afară. 
Şi asta avea să fie, probabil, singura dată când puteam să văd 
oraşul. Am fost cât am putut de atentă la ce se putea vedea. 
Cine ştie dacă mă mai întorceam? Şi eram atât de departe în 
Nord. 

Barry a stabilit traseul şi ne-am început turul poligoanelor 
de tir din Rhodes. 

Am început cu cel aflat cel mai departe, numit Săgeata 
Dreapta. Era un loc lung şi îngust, pe un bulevard foarte 
circulat. Strălucea, era bine luminat şi la recepţie erau 
instructori calificați, înarmați puternic. Ştiam asta pentru că 
aşa scria pe o reclamă. Oamenii de acolo nu s-au arătat 
impresionați de accentul sudic al lui Barry. Credeau că sună 
stupid. Deşi, când am vorbit eu, au crezut că e drăguţ. OK, 
nu-i aşa că era o insultă? Ideea, pe care am citit-o foarte clar 
din gândurile lor a fost: femeile oricum sună stupid, aşa că un 
accent sudic nu face decât să sporească acea obtuzitate 
adorabilă. Bărbaţii ar trebui să sune dur şi direct, aşa că 
bărbaţii din Sud sună stupid şi slab. 

În fine, lăsând deoparte prejudecățile lor adânci, oamenii 
ăştia nu ne erau de nici un ajutor. Nu-l văzuseră niciodată pe 
Kyle Perkins la cursurile lor de noapte şi nu-şi aminteau să fi 
închiriat vreodată un teren la ei ca să se antreneze. 

Barry era scandalizat de lipsa de respect de care avusese 
parte şi, în al doilea loc, care era doar un depozit de 
echipament, fără poligon, nici măcar n-a vrut să mai intre. Am 
intrat doar eu, cu fotografia, şi singurul tip care lucra acolo a 
spus „Nu” imediat. N-a comentat nimic despre poză, nu m-a 
întrebat de ce voiam să ştiu despre Kyle Perkins şi nici nu mi-a 
urat o zi bună. N-avea nici o reclamă care să-mi spună cât era 
de formidabil. Mi-am imaginat că era ucigător de nepoliticos 
cu oamenii. 

Al treilea loc, într-o clădire care părea că mai demult fusese 
o sală de popice, avea câteva maşini în parcare şi o uşă grea, 
opacă. La intrare se afla o inscripție: OPRIŢI-VĂ ŞI 


LEGITIMAŢI-VĂ. Barry şi cu mine o văzusem din maşină. 
Părea să prevestească ceva nu tocmai plăcut. 

— Oricum m-am săturat să stau în maşină, spuse galant, 
şi cobori împreună cu mine. 

Am stat într-un loc în care puteam fi observați şi l-am 
atenționat pe Barry când am văzut camera de deasupra 
capetelor noastre. Am încercat amândoi să părem cât se poate 
de drăguțţi. (În cazul lui Barry nu era prea greu, se pricepea la 
asta.) După câteva secunde, am auzit un declic puternic şi uşa 
s-a descuiat. M-am uitat lung la Barry, apoi el a tras de uşa 
grea, iar eu am intrat înăuntru şi am trecut în lateral, ca să 
poată intra şi el. 

Tejgheaua era lungă, cât tot peretele din faţă. În spatele ei 
stătea o femeie cam de vârsta mea, cu pielea şi părul arămii, 
produsul unui amestec interesant de rase. Îşi vopsise 
sprâncenele în negru, ceea ce adăuga o tentă bizară efectului 
monocolor. S-a uitat la noi cu atenţie, la fel cum făcuse şi când 
ne-a văzut pe cameră, şi am putut citi în mintea ei că era mai 
încântată să-l vadă pe Barry decât pe mine. l-am spus lui 
Barry: De asta mai bine te ocupi tu. 

Da, am prins ideea, răspunse, şi, când eu am pus poza lui 
Kyle pe masă, întrebă: 

— Ai putea să ne spui dacă tipul ăsta a venit vreodată aici 
să cumpere săgeți sau să se antreneze? 

Ea nici măcar n-a întrebat de ce vrem să ştim. S-a înclinat 
ca să se uite la poză şi să-l lase pe Barry să-i admire gâtul. S-a 
uitat la poza lui Kyle şi a schițat imediat un gest. 

— Da, a venit ieri, chiar după ce s-a întunecat. N-am mai 
avut client un vampir, nu prea voiam să-l servesc, dar ce poţi 
să faci? Avea bani, iar legea spune să nu faci discriminări. 

Dar ea era o femeie care era pregătită şi dornică să 
discrimineze, fără îndoială. 

— Mai era cineva cu el? întrebă Barry. 

— Stai să mă gândesc. 

Şi-a dat capul pe spate şi a pozat, pentru plăcerea lui 
Barry. Ea nu era de părere că accentul lui sudic suna stupid. 


Credea că era adorabil şi sexy. 

— Nu pot să-mi aduc aminte. Uite, îți spun cum o să facem. 
O să iau caseta de supraveghere de aseară, încă o mai avem, şi 
o să ţi-o dau să te uiţi, bine? 

— N-am putea să facem asta acum? am întrebat, zâmbind 
dulce. 

— Nu pot să plec de la casă în momentul ăsta. Nu e nimeni 
care să păzească magazinul dacă eu mă duc în spate. Dar dacă 
vii să te uiţi diseară, după ce vine colegul meu - s-a uitat 
insistent la Barry ca să se asigure că înțeleg că nu e nevoie să 
vin şi eu - te las să arunci o privire. 

— La ce oră? spuse Barry fără nici un chef. 

— Să zicem la şapte? Atunci termin eu. 

Barry n-a prins aluzia, dar a fost de acord să se întoarcă la 
şapte. 

— Mersi, Barry, am spus în timp ce ne puneam centurile. 
Chiar îmi eşti de ajutor. 

Am sunat la hotel şi am lăsat un mesaj pentru regină şi 
Andre, în care explicam unde eram şi ce făceam, ca să nu se 
supere că nu sunt la dispoziţia lor când se trezesc, ceea ce 
urma să se întâmple foarte curând. De fapt, urmam ordinele 
lui Eric. 

— Trebuie să intri cu mine, spuse Barry. Nu mă întâlnesc 
cu femeia aia singur. O să mă mănânce de viu. Asta a fost 
Războiul de Agresiune Nordică, serios. 

— OK. O să stau în maşină, iar tu poţi să strigi din adâncul 
capului tău dacă tipa se urcă pe tine. 

— Bine, aşa rămâne. 

Ca să umplem timpul, am stat la o cafea şi o prăjitură într-o 
cofetărie. A fost excelent. Bunica mea a crezut întotdeauna că 
femeile din Nord nu ştiu să gătească. A fost o încântare să 
descopăr cât de neadevărată era convingerea asta. Eram în 
continuare uşurată să văd că-mi era la fel de foame ca de 
obicei. Nu, nimic vampiresc la mine! 

După ce am făcut plinul şi am verificat drumul de 
întoarcere la Piramidă, s-a făcut în sfârşit ora să revenim la 


poligonul de tir să vorbim cu Arămia. Cerul era complet negru, 
iar oraşul strălucea în lumină. M-am simţit cumva urbană şi 
fermecătoare, şofând într-un oraş atât de mare şi de faimos. Şi 
mi se încredințase o misiune pe care o îndeplinisem cu succes. 
Nu, nu eram un şoarece de țară! 

Sentimentul meu de fericire şi superioritate n-a durat mult. 

Primul indiciu că lucrurile nu erau în regulă la Compania 
de Arcaşi din Monteagle a fost uşa grea de metal, care atârna 
într-o parte. 

— Rahat, spuse Barry, ceea ce rezumă şi sentimentele 
mele. 

Am coborât temători şi, privind de multe ori şi într-o parte 
şi în alta, ne-am apropiat de uşă să ne uităm la ea. 

— Aruncată în aer sau spartă? am spus. 

Barry s-a aşezat în genunchi pe pietriş, ca să vadă mai 
bine. 

— Nu sunt 007, spuse, dar cred c-a fost spartă. M-am uitat 
neîncrezătoare la uşă. Dar când m-am aplecat să mă uit mai 
de aproape, am văzut metalul răsucit al balamalelor. Bilă albă 
pentru Barry. 

— OK, am zis. Asta e partea unde chiar trebuie să intrăm. 

Barry a strâns din dinţi. Da, a spus, dar nu părea prea 
convins. Barry nu era interesat de violență sau confruntări. 
Barry era interesat de bani şi angajatorul lui plătea cel mai 
bine. Acum se întreba dacă există vreo sumă care să poată 
compensa chestia asta şi se gândea că, dacă n-ar fi cu o 
femeie, s-ar urca în maşină şi ar pleca. 

Uneori mândria bărbătească poate fi un lucru bun. Că nu 
voiam să fac asta de una singură. 

Am împins uşa, care a răspuns într-un mod spectaculos, şi 
anume s-a desprins din balamale şi s-a prăbuşit pe pietriş. 

— Salut, am ajuns, spuse Barry încet. Dacă e cineva care 
nu ştia dinainte... 

După ce zgomotul s-a oprit şi n-a sărit nimic din clădire ca 
să ne mănânce, Barry şi cu mine ne-am îndreptat din poziţiile 
defensive pe care ni le luasem instinctiv. Am inspirat adânc. 


Asta era treaba mea, pentru că fusese comisionul meu. Am 
păşit în raza de lumină care venea dinspre uşa deschisă. Am 
făcut un pas mare înainte, peste pragul clădirii. După o 
scanare rapidă, n-am primit nici un semnal de la vreun creier, 
deci mi-am dat seama cam ce urma să găsesc. 

Oh, da, Arămia era moartă. Zăcea pe tejghea, cu mâinile şi 
picioarele desfăcute şi capul într-o parte. Din piept îi ieşea un 
cuțit. Cuiva îi fusese rău cam la un metru în stânga mea - nu 
era sânge — deci mai fusese cel puţin un om la locul faptei. 
L-am auzit pe Barry cum intră în clădire şi se opreşte, cum 
făcusem şi eu. 

Am remarcat, față de prima noastră vizită, încă două uşi în 
încăpere. Era o uşă la dreapta, în afara zonei tejghelei, prin 
care clienţii probabil că intrau în poligon. Şi mai exista o uşă în 
spatele mesei, prin care angajaţii puteau să se retragă în 
pauze sau mergeau să-i asiste pe clienţii din poligon. Eram 
sigură că înregistrarea după care venisem fusese acolo, pentru 
că acolo ar fi fost normal să fie aparatura de supraveghere. Dar 
marea întrebare era dacă înregistrarea mai exista sau nu. 

Am vrut să mă întorc şi să plec fără să mă uit înapoi pentru 
că eram teribil de speriată, dar fata murise din cauza acelei 
casete, mi-am zis, şi părea că aş fi ignorat sacrificiul ei fără 
voie, dacă aş fi ignorat caseta. Nu prea avea sens, dar aşa 
simțeam. 

Nu mai găsesc pe nimeni în zonă, îmi spuse Barry. Nici eu, 
am răspuns, după o a doua scanare, mai atentă. 

Barry, bineînțeles, ştia exact ce aveam de gând să fac şi 
zise: Vrei să vin cu tine? 

Nu, vreau să aştepţi afară. O să te chem dacă o să am 
nevoie de tine. De fapt, ar fi fost frumos să-l am aproape, dar 
mirosea prea rău în încăpere pentru ca să rezişti mai mult de 
un minut, iar minutul nostru trecuse. 

Fără să protesteze, Barry a ieşit afară, iar eu m-am 
strecurat în spatele tejghelei, într-o zonă mai liberă. Nu pot să 
spun cât era de înspăimântător să-mi fac loc, încercând să evit 
corpul fetei. M-am bucurat că ochii ei goi nu erau îndreptați 


către mine şi am scos un şerveţel ca să şterg locurile pe care le 
atinsesem cu mâna. 

De cealaltă parte a tejghelei, se aflau dovezile unei lupte 
adevărate. Se luptase din greu. Erau pete de sânge ici-colo şi 
hârtii împrăştiate pe jos. Exista un buton de alarmă la vedere, 
chiar sub tejghea, dar cred că n-a avut timp să apese pe el. 

Luminile erau aprinse şi în biroul din spatele tejghelei, din 
câte am putut vedea prin uşa deschisă pe jumătate. Am 
împins-o cu piciorul, iar ea s-a deschis de tot cu un scârțâit 
uşor. Nici acum n-a sărit nimic pe mine. Am inspirat adânc şi 
am intrat. 

Încăperea era o combinație între o cameră pentru 
echipamentul de supraveghere, birou şi cameră de odihnă. 
Erau mese de-a lungul pereţilor, cu scaune cu rotile trase 
lângă ele şi mai vedeam computere, un cuptor cu microunde şi 
un frigider mic, chestiile obişnuite. Şi erau şi casetele, puse 
grămadă pe podea şi fumegând. Celelalte mirosuri din camera 
de la intrare fuseseră atât de rele încât pe ăsta pur şi simplu 
nu-l remarcaserăm. Am mai zărit o uşă care ducea afară. Nu 
m-am dus să văd ce era dincolo de ea, pentru că era blocată de 
un cadavru. Corpul unui bărbat, care zăcea cu fața în jos, ceea 
ce era o binecuvântare. N-a fost nevoie să mă duc să verific 
dacă era mort. Era cu siguranță mort. Colegul Arămiei, am 
presupus. 

— Rahat, am spus tare. Şi după aia m-am gândit: Slavă 
cerului că pot să plec naibii de aici. 

Dacă înregistrările fuseseră distruse, însemna că orice 
dovadă a primei noastre vizite dispăruse şi ea. 

În drumul spre ieşire am apăsat cu cotul pe butonul de 
alarmă. Speram că sună undeva, la o secție de poliție, şi că or 
să ajungă repede. 

Barry mă aştepta afară, după cum eram aproape sigură că 
o să facă. Deşi mărturisesc că n-aş fi fost complet surprinsă 
dacă ar fi plecat. 

— S-o ştergem! Am pornit alarma, am spus şi am sărit în 
maşină şi am plecat naibii de acolo. 


M-am urcat eu la volan, pentru că Barry era cam verde. A 
trebuit să tragem pe dreapta o dată (şi în traficul din Rhodes 
nu era uşor), fiindcă i-a fost rău. Nu l-am învinovățţit câtuşi de 
puţin. Era îngrozitor ce văzusem. Dar eu fusesem 
binecuvântată cu un stomac puternic şi văzusem chestii şi 
mai şi. 

Am ajuns înapoi la hotel la timp pentru şedinţele de 
judecată. Barry s-a uitat la mine uimit la culme când am 
comentat că trebuie să mă pregătesc pentru asta. Nu avusese 
nici un indiciu despre ce gândeam, deci ştiam că-i pare rău. 

— Cum poţi să te gândeşti să te duci? întrebă. Trebuie să 
spunem cuiva ce s-a întâmplat. 

— Am sunat la poliție, sau, cel puţin, la compania de pază 
şi protecţie care îi va anunța, am răspuns. Ce altceva putem 
face? 

Eram în lift, urcam din parcare în holul de la intrare. 

— Trebuie să vorbim cu ei. 

— De ce? 

Uşile s-au deschis şi am intrat în hol. 

— Să le spunem. 

— Ce? 

— Că cineva a încercat să te omoare aseară aici cu... În 
fine, cu o săgeată aruncată către tine. 

Tăcu. 

— Bine. Vezi? 

Reuşeam să-i citesc gândurile acum şi el ajunsese la 
concluzia corectă. 

— Ar ajuta asta la rezolvarea crimei? Probabil că nu, pentru 
că tipul e mort şi casetele distruse. Şi ar veni aici să 
interogheze conducătorii vampirilor din o treime din Statele 
Unite. Cine o să-mi mulțumească pentru asta? Nimeni. 

— Nu putem să stăm pur şi simplu şi să nu facem nimic. 

— Nu e perfect, ştiu. Dar e realist. Şi practic. 

— Aha, deci acum eşti practică? Barry aproape că ţipa. 

— Să nu ţipi la... la Sookie, spuse Eric, care mai primi un 
strigăt (de data asta fără cuvinte) de la Barry. 


În momentul acela, lui Barry nu-i păsa dacă avea să mă 
mai vadă vreodată în viața lui. Eu nu eram atât de drastică, 
dar nici eu nu eram de părere că o să ajungem să ne scriem 
scrisori. 

Eric nu ştia ce termen să aleagă pentru a desemna ce eram 
eu pentru el, iar eu eram la fel de uimită. 

— Ai nevoie de ceva? l-am întrebat pe un ton care îl avertiza 
că n-aveam chef de chestii cu subințeles. 

— Ce ai aflat astăzi? a zis. 

Era vorba de afaceri, iar iritarea mea dispăru imediat. 

— Tu poți să te duci, i-am zis lui Barry, care nu aşteptă să-i 
spun de două ori. 

Eric s-a uitat în jur după un loc ferit în care să vorbim, dar 
n-a văzut nici unul. Holul ea plin de vampiri care mergeau la 
procese, sau sporovăiau sau flirtau. 

— Vino, mi-a spus, nu atât de dur pe cât sună, şi am luat 
liftul şi ne-am dus sus, în camera lui. 

Eric stătea la etajul nouă, care era mult mai mare decât al 
reginei. La nouă erau douăzeci de camere, cel puţin. Se şi 
circula mai mult. Am trecut pe lângă vreo câţiva vampiri în 
drum spre camera lui Eric, pe care mi-a zis c-o împărțea cu 
Pam. 

Eram un pic curioasă să văd cum arată o cameră obişnuită 
de vampiri, pentru că văzusem numai livingul din 
apartamentul reginei. Am fost dezamăgită să descopăr că, în 
afară de sicriele pentru călătorii, arăta destul de normal. 
Bineînţeles că sicriele reprezentau o diferență considerabilă. 
Cele ale lui Eric şi Pam erau aşezate pe postamente din lemn 
vopsit în negru, decorate cu hieroglife false, aurite, ceea ce 
crea o senzaţie de ordine. Existau şi două paturi duble şi o baie 
foarte înghesuită. Uşa era deschisă şi am văzut că ambele 
prosoape erau la locul lor. Eric nu-şi aranja niciodată 
prosoapele cât a stat cu mine, aşa că eram gata să pariez că 
Pam le împăturise şi le aşezase pe raft. Părea ciudat de 
domestic. Pam probabil că strângea în urma lui Eric de peste 
un secol. Dumnezeule. Eu nu reuşisem nici măcar două 


săptămâni. 

Cu sicriele şi paturile, camera arăta cam înghesuită şi 
m-am întrebat în ce condiţii stăteau vampirii aflați mai jos în 
ierarhie, să zicem cei de la etajul doişpe. S-ar fi putut aranja 
sicrie suspendate? Dar vorbeam aiurea, încercam să nu mă 
gândesc că sunt singură cu Eric. Ne-am aşezat, Eric pe un pat, 
eu pe celălalt, iar el s-a aplecat în față. 

— Spune-mi. 

— Păi, nu e de bine, am zis, ca să-l pregătesc un pic. 

S-a întunecat la față, şi-a încruntat sprâncenele blonde, iar 
colțurile gurii i s-au lăsat. 

— Am găsit un poligon pe care-l vizitase Kyle Perkins. Ai 
avut dreptate. Barry a venit cu mine ca să fie politicos, şi chiar 
am apreciat asta, am recunoscut, ca să aduc mulțumirile de la 
început. Pe scurt, am găsit poligonul la a treia oprire şi fata de 
acolo a zis că ne putem uita la caseta de supraveghere din 
seara în care venise Kyle. Eu m-am gândit că poate vedem pe 
cineva cunoscut împreună cu el. Dar tipa a vrut să ne 
întoarcem când termina ea tura, adică la şapte. 

M-am oprit ca să inspir adânc. Expresia lui Eric nu se 
schimbă deloc. 

— Ne-am întors la ora stabilită şi ea era moartă, ucisă, în 
magazin. Am păşit peste ea să mă uit în birou, iar casetele 
fuseseră arse. 

— Cum a fost ucisă? 

— A fost înjunghiată, iar cuțitul a fost lăsat în piept şi 
ucigaşul sau cineva care l-a însoțit a vomitat mâncare. A mai 
fost omorât şi un tip care lucra în magazin, dar nu m-am uitat 
să văd cum. 

Eric se gândi. 

— Şi altceva? 

— Nu, am spus, şi m-am ridicat în picioare să plec. 

— Barry era supărat pe tine, observă. 

— Da, era, dar o să-i treacă. 

— Care-i problema lui? 

— Nu-i place cum m-am ocupat de... Nu crede că ar fi 


trebuit să plecăm. Sau... nu ştiu. Crede că am fost insensibilă. 

— Cred că te-ai descurcat excelent. 

— Da, grozav! Apoi m-am potolit. 

— Scuze, am zis. Ştiu că ai vrut să-mi faci un compliment. 
Mă simt cam aiurea că a murit. Şi c-am lăsat-o acolo. Chiar 
dacă era varianta cea mai practică. 

— Pui la îndoială felul în care ai acționat. 

— Da. 

Cineva bătu la uşă. Cum Eric nu s-a mişcat, m-am ridicat 
să deschid eu. Nu cred că era o chestie de discriminare pe 
sexe; era o chestie de statut. Era clar că eu eram căţeluşul din 
camera aia. 

Am deschis şi am descoperit, fără să fiu câtuşi de puţin 
surprinsă, că la uşă stătea Bill. Asta a pus capac. M-am dat 
deoparte, să-l las să intre. La naiba, n-aveam de gând să-l 
întreb pe Eric dacă să-l invit înăuntru. 

Bill m-a măsurat din cap până în picioare, probabil ca să 
verifice dacă hainele mele erau în ordine, apoi a trecut pe lângă 
mine fără să scoată un cuvânt. Mi-am dat ochii peste cap în 
urma lui. Apoi mi-a venit o idee genială: în loc să mă întorc în 
cameră pentru alte discuții, am ieşit şi am închis uşa după 
mine. Am luat-o la pas destul de repede şi am prins liftul 
aproape fără să aştept. În două minute, descuiam uşa mea. 

Problemă rezolvată. 

M-am simţit destul de mândră de mine. Caria era în 
cameră, din nou goală. 

— Salut, am zis. Pune ceva pe tine, te rog. 

— Bine, dacă te deranjează, spuse destul de relaxată şi îşi 
puse un halat. 

Uau, încă o problemă rezolvată. Acţiune directă, afirmaţii 
clare; evident, acestea erau secretele pentru ca viața mea să fie 
mai bună. 

— Mersi, am zis. Nu te duci la procesele alea? 

— Partenerii umani nu sunt invitați, răspunse. E program 
de voie pentru noi. Gervaise şi cu mine ieşim prin cluburi mai 
târziu. E o chestie extremă, numită Sărutul Durerii. 


— Ai grijă. Se pot întâmpla lucruri rele atunci când sunt la 
un loc mai mulți vampiri şi un om sau doi care sângerează. 

— Pot să mă descurc cu Gervaise, spuse Caria. 

— Nu, nu poți. 

— E nebun după mine. 

— S-ar putea ca la un moment dat să nu mai fie. Sau ca un 
vampir mai bătrân decât el să pună ochii pe tine şi atunci 
Gervaise e provocat. 

Preţ de o clipă a părut nesigură, expresie pe care eram 
sigură că n-o afişa prea des. 

— Şi tu? Am auzit că eşti legată de Eric acum. 

— Numai pentru un timp, am spus cu convingere. O să 
treacă. 

N-o să mai merg niciodată nicăieri cu vampiri, mi-am promis. 
M-am lăsat ademenită de bani şi m-a entuziasmat călătoria. 
Dar n-o să mai fac asta. Dumnezeu mi-e martor... Apoi am râs 
tare. Nu eram Scarlett O'Hara. 

— N-o să-mi mai fie niciodată foame, i-am zis Cariei. 

— De ce? Ai mâncat mult? întrebă, în timp ce se uita 
concentrată în oglindă, pentru că se pensa. 

Am râs. Şi nu mă puteam opri. 

— Ce-ai pățit? 

Caria se întoarse să mă privească un pic îngrijorată. 

— Parcă nu eşti tu, Sookie. 

— Tocmai am avut un şoc, am spus, oprindu-mă ca să 
respir. O să-mi revin într-un minut. 

Dar au trecut cam zece înainte să-mi pot recăpăta 
controlul. Trebuia să ajung la întâlnirea de judecată şi, sincer, 
voiam să am ceva care să-mi ţină mintea ocupată. M-am 
spălat pe față, m-am machiat şi m-am îmbrăcat: o bluză de 
mătase gri, pantaloni de culoarea tutunului şi un pulover 
deschis în față, asortat, şi pantofi de piele, maro, cu toc. Cu 
cheia camerei în buzunar şi un rămas-bun uşurat de la Caria, 
am plecat să caut sala în care se desfăşurau procesele. 


Capitolul 16 


Jodi era formidabila. Mi-a amintit de laela, personajul 
biblic. laela, o femeie curajoasă din Israel, a luat un țăruş de la 
cort şi i-a străpuns cu el capul lui Sisera, un căpitan inamic, 
dacă-mi aduc bine aminte. Sisera dormea atunci când laela a 
făcut asta, la fel ca Michael când i-a spart Jodi caninul. Deşi 
numele lui Jodi mă făcea să râd, am văzut în ea o forță şi o 
hotărâre de oţel şi am trecut imediat de partea ei. Speram ca 
judecătorii să treacă peste smiorcăielile vampirului Michael 
despre dintele lui afurisit. 

Decorul nu era acelaşi ca în seara trecută, deşi şedinţa se 
desfăşura în aceeaşi încăpere. Formaţia de judecători, cred că 
aşa s-ar numi, era pe scenă, la o masă lungă, cu faţa la public. 
Erau trei, din state diferite, doi bărbaţi şi o femeie. Unul dintre 
bărbaţi era Bill, care arăta (ca întotdeauna) calm şi stăpânit. 
Pe celălalt, un blond, nu-l ştiam. Femeia-vampir era micuță şi 
drăguță, cu cel mai drept spate şi cel mai lung păr negru 
ondulat pe care l-am văzut vreodată. L-am auzit pe Bill că i se 
adresează cu „Dahlia”. Faţa ei mică şi rotundă se mişca repede 
când într-o parte, când în alta, în timp ce asculta mărturiile, 
mai întâi a lui Jodi, apoi a lui Michael, de parcă ar fi urmărit 
un meci de tenis. Pe fața de masă albă, în mijloc, se afla o 
țeapă, care cred că reprezenta simbolul justiției la vampiri. 

Cei doi vampiri implicați nu erau reprezentați de avocați. 
Fiecare şi-a spus povestea, apoi judecătorii au pus întrebări, 
înainte să stabilească verdictul cu o majoritate de voturi. Era 
simplu în formă, dar nu şi în practică. 

— Torturai o femeie umană? îl întrebă Dahlia pe Michael. 

— Da, răspunse fără să clipească. 

M-am uitat lung de jur împrejur. Eram singurul om din 
public. Nu era de mirare că procedura avea o anumită 


rigiditate. Vampirii nu încercau să înfrumusețeze povestea 
pentru un public cu sânge cald. Se purtau de parcă ar fi fost 
singuri. Stăteam lângă cei din grupul meu care veniseră la 
proces — Rasul, Gervaise, Cleo — şi probabil că, fiind între ei, nu 
mi s-a simțit mirosul sau poate o ființă umană îmblânzită nu 
conta. 

— M-a insultat, iar mie îmi place sexul în felul ăsta, aşa că 
am răpit-o şi m-am distrat puţin, spuse Michael. Apoi, Jodi s-a 
enervat pe mine şi mi-a rupt colțul. Vedeţi? 

Şi-a deschis gura mare, ca să le arate judecătorilor ciotul 
dintelui. (M-am întrebat dacă o să se ducă la standul pe care-l 
văzusem şi la care se vindeau colții aceia artificiali 
impresionanți.) 

Michael avea un chip de înger, dar nu înțelegea că ceea ce 
făcuse era greşit. A vrut s-o facă, aşa c-a făcut-o. Unii oameni 
care sunt transformați în vampiri nu sunt stabili mental nici la 
început, iar unii dintre ei rămân absolut inconştienți după 
decenii sau chiar secole în care se folosesc de ființele umane 
după cum au chef. Şi totuşi, le place deschiderea pe care o 
oferă noua ordine, le place să iasă în lume fiind ei înşişi, cu 
dreptul de a nu fi traşi în ţeapă. Şi nici măcar nu vor să adere 
la regulile decenței comune în schimbul acestui privilegiu. 

Eram de părere că spargerea unui canin era o pedeapsă 
foarte uşoară. Nu-mi venea să cred că era atât de ranchiunos 
încât să acuze pe cineva în instanță. Dar nici Jodi nu se lăsa şi 
sări la el din nou. Poate că voia să-i smulgă şi celălalt colț. Era 
mai distractiv decât la Jerry Springer. 

Judecătorul blond a sărit la ea s-o țină. Era mult mai solid 
decât Jodi, iar ea păru că acceptă că n-o să-l poată clinti. Am 
observat că Bill îşi trăsese scaunul înapoi, ca să poată acționa 
dacă se întâmpla ceva care să necesite o altă intervenţie. 

Micuța Dahlia întrebă: 

— De ce ai reacționat aga la faptele lui Michael, Jodi? 

— Femeia era sora unuia dintre angajații mei, răspunse 
Jodi, cu vocea tremurându-i de furie. Era protejata mea. Şi 
dacă prostul de Michael continuă să se poarte aşa, o să 


ajungem cu toții să fim vânați din nou. Nu poate fi îndreptat. 
Nimic nu-l opreşte, nici măcar faptul că şi-a pierdut colțul. 
L-am avertizat de trei ori să stea cuminte, dar tânăra i-a 
răspuns enervată când s-a dat la ea pe stradă, iar mândria lui 
a fost mai importantă decât inteligența sau discreția. 

— E adevărat? îl întrebă vampirița pe Michael. 

— Dahlia, m-a insultat, spuse calm. Un om m-a insultat în 
public. 

— Asta e uşor, zise Dahlia. Sunteţi de acord amândoi? 

Bărbatul blond care o ţinea pe Jodi a dat din cap că da, şi la 
fel Sili, care era încă pregătit să sară, de pe marginea 
scaunului său, în dreapta Dahliei. 

— Michael, vei fi pedepsit pentru acțiunile tale nechibzuite 
şi incapacitatea de a-ți controla impulsurile, spuse Dahlia. Ai 
ignorat avertismentele şi ai ignorat faptul că tânăra era sub 
protecția unui alt vampir. 

— Doar nu vorbiţi serios! Unde vă e mândria? Michael se 
ridicase în picioare şi țipa. 

Doi bărbați au apărut din umbra din spatele scenei. Erau 
amândoi vampiri, bineînţeles, şi destul de bine făcuți. L-au 
apucat pe Michael, care a opus rezistenţă serioasă. Eram 
şocată de tot zgomotul şi violența, dar m-am gândit că într-o 
clipă or să-l ducă pe Michael în vreo închisoare de vampiri, iar 
procesele vor continua cât se poate de calm. 

Spre surprinderea mea absolută, Dahlia făcu un semn cu 
capul către vampirul care o ţinea pe Jodi. Acesta se ridică şi o 
ajută şi pe ea să se ridice. Jodi, zâmbind, ajunse în cealaltă 
parte a scenei cu un salt de panteră. Apucă ţeapă de pe masa 
judecătorilor şi, cu o mişcare puternică a braţului ei suplu, 
înfipse țeapă în pieptul lui Michael. 

Eu eram singura şocată şi mi-am acoperit gura cu ambele 
mâini, ca să-mi înăbuş un țipăt. 

Michael s-a uitat la ea plin de furie şi chiar s-a luptat, 
probabil încercând să-şi elibereze brațele ca să poată trage 
țeapă, dar în câteva secunde s-a terminat totul. Cei doi 
vampiri care țineau cadavrul l-au târât afară, iar Jodi a 


coborât de pe scenă, încă zâmbind. 

— Următorul caz, strigă Dahlia. Următorul caz era cel cu 
copilul, tot un vampir, iar în ăsta erau implicaţi şi oameni. 
M-am simțit mai puţin ciudat când au intrat şi ei: părinții 
ruşinați, cu reprezentantul lor vampir (cum era posibil ca 
oamenii să nu poată depună mărturie în fața acestei curți?) şi 
„mama” cu „copilu!” ei. 

A fost un caz mai lung şi mai trist, pentru că suferința 
părinţilor pentru pierderea copilului lor — care încă mergea şi 
vorbea, dar nu cu ci- era aproape palpabilă. N-am fost singura 
care a strigat „Ruşine”, când Cindy Lou a mărturisit că părinții 
îi dădeau o sumă lunară pentru întreținerea băiatului. 
Femeia-vampir Kate s-a luptat feroce pentru părinți şi era clar 
că era de părere că Cindy Lou se dovedea a fi o netrebnică şi o 
mamă rea, dar cei trei judecători — alții de data asta şi nu 
cunoşteam pe nici unul — au susținut contractul pe care îl 
semnaseră părinții şi au refuzat să-i dea băiatului un nou 
tutore. Au hotărât ca acest contract să fie reînnoit de către 
părinți, iar băiatului i se cerea să-şi petreacă timpul cu părinții 
lui biologici, atâta vreme cât ei voiau să-şi exercite acest drept. 

Judecătorul principal, un tip cu față de şoim, cu ochi negri 
şi lichizi, l-a chemat pe băiat să vină în fața lor. 

— Eşti dator să-i asculți şi să-i respecţi pe oamenii ăştia şi 
ai semnat şi tu contractul, îi spuse. Poate că eşti minor, după 
legea oamenilor, dar pentru noi, eşti la fel de responsabil ca... 
Cindy Lou. 

Doamne, murea că trebuia să admită că exista o 
femeie-vampir cu numele de Cindy Lou. 

— Dacă încerci să-ți terorizezi părinții umani sau să-i 
ameninți sau să le bei sângele, îți vom amputa o mână. Şi când 
o să crească la loc, o s-o amputăm din nou. 

Băiatul nu putea fi mai alb decât era, iar mama lui umană 
leşină. Dar fusese atât de încrezut, atât de sigur pe el şi atât de 
nepăsător cu bieţii lui părinți, încât m-am gândit că era 
necesar un avertisment puternic şi m-am surprins 
încuviințând din cap. 


Oho, da, asta era corect. Să ameninţi un copil c-o să-i 
amputezi mâna. 

Dar dacă l-aţi fi văzut pe copilul ăsta, poate că ați fi fost de 
acord. lar Cindy Lou era şi ea o poamă,; cel care o transformase 
probabil că avea o deficiență mentală şi morală. 

Deci nu avuseseră nevoie de mine până la urmă. Mă 
întrebam cum o să decurgă restul serii şi chiar atunci regina 
intră pe uşa dublă din capătul sălii, cu Sigebert şi Andre foarte 
aproape de ea. Purta un deux-pieces cu pantalon, din mătase 
albastru-safir, un colier frumos de diamante şi cercei mici de 
diamante. Arăta stilată, absolut fină, armonioasă şi perfectă. 
Andre veni direct spre mine. 

— Ştiu, spuse. Adică mi-a zis Sophie-Anne că am greşit față 
de tine. Nu-mi pare rău, pentru c-aş face orice pentru ea. 
Ceilalți nu înseamnă nimic pentru mine. Dar regret că n-am 
fost în stare să mă înfrânez şi te-am pus într-o situație care te 
stânjeneşte. 

Dacă asta era o scuză, era cea mai jalnică pe care o 
primisem vreodată. Îi lipseau aproape toate ingredientele. Tot 
ce am putut să spun a fost: 

— Înţeleg. 

Mai mult de-atât nu puteam să scot. Sophie-Anne ajunse şi 
ea, între timp, în fața mea. Am făcut salutul ăla cu capul. 

— O să am nevoie de tine în următoarele câteva ore, spuse. 

— Sigur. 

Se uită de sus până jos la hainele mele, de parcă şi-ar fi 
dorit să mă îmbrac un pic mai elegant, dar nimeni nu mă 
avertizase că acea parte a serii rezervată comerțului însemna 
că e nevoie de haine distinse. 

Domnul Cataliades apăru lângă mine, îmbrăcat cu un 
costum frumos şi o cravată roşu cu auriu, şi spuse: 

— Îmi pare bine să te văd, draga mea. Dă-mi voie să te pun 
la curent cu următorul eveniment din program. 

Am făcut un gest cu mâinile ca să arăt că eram pregătită. 

— Unde e Diantha? am întrebat. 

— E în hotel, se ocupă de ceva, răspunse. Se încruntă. Ce 


ciudat, se pare că mai era un sicriu în plus jos. 

— Cum e posibil? 

Fiecare sicriu aparținea cuiva. Un vampir n-are cum să 
călătorească cu unul de rezervă, ca şi cum ar avea un sicriu de 
cocktail şi unul de zi cu zi. 

— De ce v-au sunat pe voi? 

— Avea o etichetă de-a noastră, spuse. 

— Dar toţi vampirii noştri sunt înregistrați, nu? M-am 
simţit un pic neliniştită. Chiar atunci, printre chelnerii 
obişnuiţi care se mişcă în mulțime, am văzut unul care, de 
cum m-a zărit s-a şi întors cu spatele. Apoi l-a zărit şi pe Barry, 
care venise cu regele Texasului, şi a făcut acelaşi gest. 

M-am gândit să chem vreun vampir de pe-acolo să-l ţină pe 
tip, ca să mă pot uita în mintea lui, dar după aia mi-am dat 
seama că m-aş purta la fel de abuziv ca vampirii înşişi. 
Chelnerul a dispărut, fără ca eu să mă uit mai atent la el, aşa 
că nu eram sigură că-l pot identifica într-o mulțime de alți 
chelneri în aceeaşi uniformă. Domnul Cataliades vorbea, dar 
am ridicat o mână. 

— Stați un pic, am murmurat. 

Incidentul îmi amintise de ceva, de altceva care păruse 
ciudat. 

— Vă rog să fiți atentă, domnişoară Stackhouse, a spus 
avocatul, iar eu am fost nevoită să las deoparte gândul acela. 
Uitaţi ce trebuie să faceți. Regina va negocia pentru câteva 
favoruri de care are nevoie pentru a-şi reconstrui statul. Faceţi 
ce faceți dumneavoastră mai bine ca să vedeți dacă toți cei 
care discută cu ea sunt cinstiți. 

Nu era foarte clar ce-mi cerea. 

— O să fac tot posibilul, am răspuns. Dar cred că acum 
trebuie s-o căutați pe Diantha, domnule C. Cred că se 
întâmplă ceva ciudat şi rău cu sicriul ăsta în plus. A mai fost şi 
o valiză în plus, am dus-o eu sus, în apartamentul reginei. 

Domnul Cataliades se uită la mine ciudat. Se vedea că era 
de părere că mica problemă a obiectelor respective în plus era 
neînsemnată şi nu intra în îndatoririle lui. 


— V-a spus Eric de femeia ucisă? am întrebat, iar el deveni 
dintr-o dată mai atent. 

— Nu l-am văzut pe stăpânul Eric în seara aceasta. Dar 
sunt sigur că o să mă întâlnesc cu el. 

— Se întâmplă ceva, dar nu ştiu ce, am mormăit, mai mult 
pentru mine, apoi m-am întors să mă duc după Sophie-Anne. 

Comerțul se desfăşura într-un stil cam de bazar. 
Sophie-Anne s-a aşezat lângă masa la care stătea Bill, întors la 
lucru, să-şi vândă programul pe computer. Pam îl ajuta, dar 
era în hainele ei obişnuite şi eram bucuroasă că lăsase 
costumul de harem să se odihnească. Mă întrebam cum se 
procedează, dar am stat să aştept şi am descoperit destul de 
repede. Primul care a abordat-o pe Sophie-Anne a fost 
vampirul blond care fusese judecător mai devreme. 

— Scumpă doamnă, spuse, sărutându-i mâna. Sunt 
încântat să vă văd, ca de obicei, şi îndurerat de distrugerea 
frumosului dumneavoastră oraş. 

— O mică parte a oraşului, accentua Sophie-Anne cu cel 
mai dulce zâmbet. 

— Sunt îngrijorat când mă gândesc la situația în care 
probabil că vă aflaţi, a continuat după o scurtă pauză, în care 
a înregistrat sublinierea ei. Dumneavoastră, conducătoarea 
unui regat atât de bogat şi de cunoscut... acum să ajungeţi 
atât de jos. Sper că vă voi putea fi de ajutor în felul meu umil. 

— Şi ce formă ar avea ajutorul acesta? întrebă 
Sophie-Anne. 

După multă vorbă goală, s-a dovedit că Floricelul voia să 
aducă milioane de metri cubi de cherestea în New Orleans, 
dacă Sophie-Anne i-ar fi dat doi la sută din venitul ei pe 
următorii cinci ani. Contabilul lui era cu el. M-am uitat în ochii 
lui cu mare curiozitate. M-am tras puțin înapoi, iar Andre 
alunecă lângă mine. M-am întors în aşa fel încât să nu-mi 
poată citi nimeni pe buze. 

— Atenţie la calitatea cherestelei, am spus la fel de încet ca 
bătaia din aripi a unei păsări colibri. 

Treaba asta a durat o veşnicie şi a fost mai mult decât 


plictisitoare. Câţiva dintre furnizorii care voiau să se bage pe 
fir nu erau însoțiți de oameni, aşa că în prezenta lor n-am fost 
de nici un ajutor; dar cei mai mulţi erau. În unele cazuri, omul 
îl plătise pe vampir să „garanteze” pentru el, ca să poată avea 
şansa să intre în sală şi să negocieze într-o întâlnire față în 
față. Când vânzătorul numărul opt a zâmbit încurcat în fața 
reginei, eu nu mi-am mai putut înăbuşi căscatul. Am observat 
că Bill se descurca de minune cu vânzarea copiilor după baza 
de date cu vampiri. Pentru un tip rezervat, reuşea foarte bine 
să explice şi să-şi promoveze produsul, ţinând cont că vampirii 
sunt foarte sceptici față de computere. Dacă mai auzeam o 
singură dată de „Pachetul anual de update”, eram pe punctul 
să vomit. În jurul lui Bill erau adunaţi mai mult oameni, şi 
asta pentru că erau mai deschişi către computere decât toți 
vampirii la un loc. În timp ce ei stăteau acolo, preocupaţi, eu 
am încercat să scanez ici-colo, dar se gândeau numai la 
megahertzi şi RAM şi harduri - chestii din astea. 

Nu l-am văzut pe Quinn. Cum era vârcolac, m-am gândit că 
s-a vindecat complet după rana din seara trecută. Nu puteam 
decât să iau absenţa asta ca pe un semn. Eram întristată şi 
epuizată. 

Regina a invitat-o pe Dahlia, creatura micuță şi drăguță 
care fusese atât de directă în judecata ei, sus, în apartamentul 
ei, să bea ceva împreună. Dahlia a acceptat elegant şi tot 
grupul s-a mutat în apartament. Christian Baruch a venit şi el 
după noi; îşi făcuse de lucru pe lângă Sophie-Anne toată 
seara. 

Felul în care o curta pe Sophie-Anne era cel puţin stângaci. 
M-am gândit din nou la Păpuşelul pe care îl văzusem cu o 
seară înainte, gâdilând-o pe iubita lui de parcă ar fi fost un 
păianjen, tocmai pentru că ştia că ea se teme de păianjeni şi va 
veni mai aproape de el, s-o protejeze. Am simțit cum mi se 
aprinde un bec deasupra capului şi m-am întrebat dacă l-au 
mai văzut şi alții. 

Hotelierul se prăbuşi în ochii mei. Dacă el credea că o astfel 
de strategie funcționează cu Sophie-Anne, trebuia să se 


gândească mai bine. 

Nu-l vedeam pe Jake Purifoy nicăieri şi m-am întrebat ce-i 
dăduse Andre să facă. Ceva insipid probabil, cum ar fi să 
verifice dacă maşinile aveau plinul făcut. Nu aveau încredere 
în el că poate face față la ceva mai complicat, cel puţin nu încă. 
Faptul că era tânăr şi originea lui de vârcolac lucrau împotriva 
lui şi trebuia să muncească din greu ca să câştige puncte. Dar 
Jake n-avea focul ăsta în el. Privea mai mult spre trecut, spre 
viața lui ca vârcolac. Era plin de amărăciune. 

În apartamentul lui Sophie-Anne se făcuse curat; toate 
apartamentele vampirilor erau curățate noaptea, bineînțeles, 
când vampirii nu se aflau acolo. Christian Baruch a început să 
ne povestească despre cum a trebuit să angajeze personal 
suplimentar ca să facă față aglomerației de la reuniune şi 
despre cum unii dintre angajați erau neliniştiți când trebuiau 
să curețe camerele vampirilor. Se vedea că Sophie-Anne nu era 
impresionată de aerul de superioritate al lui Baruch. Era mult 
mai tânăr decât ea, probabil că părea un adolescent lăudăros 
în ochii reginei în vârstă de câteva secole. 

Chiar atunci intră şi Jake care, după ce o salută supus pe 
regină şi făcu cunoştinţă cu Dahlia, veni să stea lângă mine. 
Eu stăteam pe un scaun de lemn incomod, iar el îşi trase unul 
la fel. 

— Ce faci, Jake? 

— Nu mare lucru. Am luat bilete pentru regină şi Andre la 
un spectacol pentru mâine-seară. O variantă a lui Hello, Dolly! 
Produsă în întregime de vampiri. 

Am încercat să-mi imaginez asta, dar am constatat că nu 
pot. 

— Şi tu ce ai de gând să faci? În program scrie că avem timp 
liber. 

— Nu ştiu, spuse, pe un ton ciudat de abătut. Viața mea 
s-a schimbat atât de mult încât nu mai pot să anticipez ce-o să 
se întâmple. O să ieşi mâine în timpul zilei, Sookie? Poate la 
cumpărături? Sunt nişte magazine frumoase pe Widewater 
Drive. Asta e lângă lac. 


Chiar şi eu auzisem de Widewater Drive şi am zis: 

— Cred că se poate să fac asta. Nu prea mă dau în vânt 
după cumpărături. 

— Ar trebui să te duci. Sunt nişte magazine grozave de 
pantofi şi un Macy's uriaş, ţi-ar plăcea la nebunie. Să stai 
acolo toată ziua. Pleacă din locul ăsta cât mai poți. 

— O să mă gândesc, cu siguranță, am spus, un pic 
nedumerită. Spune-mi, l-ai văzut pe Quinn azi? 

— În treacăt. Şi am vorbit cu Frannie un pic. Erau ocupați 
să instaleze decorurile pentru ceremoniile de închidere. 

— Aha. 

Desigur. Bineînţeles. Asta dura o grămadă. 

— Sună-l. Spune-i să te scoată în oraş mâine, zise Jake. 
Am încercat să-mi imaginez cum o să-l rog pe Quinn să 
meargă cu mine la cumpărături. Ei bine, nu era imposibil, dar 

nici foarte probabil. Am ridicat din umeri. 

— Poate c-o să ies. Părea mulțumit. 

— Sookie, poţi să te duci, spuse André. 

Eram atât de obosită, încât nu-l observasem cum s-a 
strecurat lângă mine. 

— OK, noapte bună tuturor, am spus, şi m-am ridicat să 
mă întind. 

Am observat că valiza albastră era tot acolo unde o 
pusesem eu cu două seri înainte. 

— A, Jake, trebuie să duci valiza asta înapoi la subsol. 
M-au sunat pe mine şi mi-au zis să o aduc aici, dar n-a 
revendicat-o nimeni. 

— O să întreb, spuse fără elan şi porni către camera lui. 

Atenţia lui Andre se întorsese deja asupra reginei, care 
râdea la descrierea unei nunți la care asistase Dahlia. 

— Andre, am zis foarte încet. Trebuie să-ți spun ceva. Cred 
că domnul Baruch este implicat în incidentul cu bomba din 
fața uşii reginei. 

Andre arăta de parcă i-ar fi înfipt cineva o unghie în fund. 

— Poftim? 

— Cred că a vrut s-o sperie pe Sophie-Anne. Cred că s-a 


gândit c-o să fie vulnerabilă şi c-o să aibă nevoie de un bărbat 
puternic care s-o protejeze, dacă se simte amenințată. 

Andre nu era foarte expresiv de felul lui, dar am văzut cum 
pe chipul lui au trecut repede neîncredere, dezgust şi 
convingere. 

— Şi mai cred că poate tot el i-a zis lui Henrik Feith că 
Sophie-Anne avea de gând să-l omoare. Pentru că el e 
proprietarul hotelului, nu? Şi el are o cheie de la camera 
reginei, unde noi credeam că Henrik va fi în siguranță, nu? 
Deci Henrik voia să continue procesul reginei pentru că era 
convins că ea o să scape de el. Din nou, Christian Baruch ar fi 
fost acolo, marele ei salvator. Poate că l-a omorât pe Henrik, 
după ce i-a întins o capcană, ca să poată face după aia o 
dezvăluire spectaculoasă şi s-o uimească pe Sophie-Anne cu 
grija nemărginită pe care i-o poartă. 

Andre avea cea mai ciudată expresie pe față, de parcă i-ar fi 
fost greu să mă urmărească. 

— Există dovezi? 

— Nu, nici una. Dar când am vorbit cu domnul Donati în 
hol în dimineața asta, a sugerat că ar exista o casetă de la 
camera de supraveghere pe care s-ar putea să vreau s-o văd. 

— Du-te şi vezi, spuse André. 

— Dacă mă duc să întreb, ar fi concediat. Trebuie să-i spui 
tu reginei să-l întrebe direct pe domnul Baruch dacă poate 
vedea înregistrarea din hol, de când a fost plasată bomba. Cu 
sau fără gumă pe cameră, caseta aia tot o să arate ceva. 

— Dar mai întâi pleacă tu, ca să nu facă legătura între tine 
şi povestea asta. 

De fapt, hotelierul era prea absorbit de discuţia cu 
Sophie-Anne, pentru că, altfel, auzul lui de vampir i-ar fi dat 
indicii că vorbeam despre el. 

Deşi eram epuizată, aveam un sentiment de recunoştinţă 
că meritam banii pe care mi-i dădeau pentru călătoria asta. Şi 
mi se luase o piatră de pe inimă acum, că incidentul Dr. 
Pepper se rezolvase. 

Christian Baruch n-avea să se mai ocupe cu plasarea 


bombelor, dacă regina îl demasca. Cât despre ameninţarea pe 
care o reprezenta grupul desprins din frăţie... ei bine, eu 
auzisem doar un zvon şi nu aveam nici o dovadă despre ce 
formă o să îmbrace. În ciuda morţii femeii de la poligonul de 
tir, mă simțeam mai relaxată decât mă simțisem de când 
intrasem în Piramida din Gizeh, pentru că înclinam să-i 
atribui şi crima asta tot lui Baruch. Poate când a văzut că 
Henrik chiar o să-i ia reginei statul Arkansas, a devenit lacom 
şi l-a plătit pe asasin să-l elimine pe Henrik, pentru ca regina 
să primească totul. Scenariul ăsta era un pic ambiguu şi nu se 
lega prea bine, dar eram prea obosită ca să-l analizez, aşa că 
am lăsat toată încurcătura pentru când o să fiu odihnită. 

Am traversat micul hol până la lift şi am apăsat pe buton. 
Când s-au deschis uşile, Bill a păşit afară, cu braţele pline de 
formulare de comandă. 

— Te-ai descurcat bine în seara asta, i-am spus, prea 
obosită ca să-l urăsc. 

Am făcut un semn cu capul către formulare. 

— Da, o să facem cu toții mulți bani din astea, a răspuns, 
dar fără să pară prea entuziasmat. 

Am aşteptat să se retragă din calea mea, dar n-a făcut nici 
asta. 

— Aş da orice ca să pot şterge ce s-a întâmplat între noi, a 
zis. Nu clipele frumoase pe care le-am petrecut iubindu-ne, 
CI... 

— Clipele pe care le-ai petrecut mințindu-mă? Clipele în 
care te prefăceai că abia aşteptai să mă vezi, dar tu aşa 
primiseşi ordine? Clipele alea? 

— Da, a răspuns, iar ochii lui căprui şi adânci n-au ezitat. 
Acele clipe. 

— M-ai rănit prea mult. Asta n-o să se întâmple niciodată. 

— Iubeşti vreun bărbat? Quinn? Eric? Cretinul ăla de JB? 

— N-ai dreptul să mă întrebi asta. N-ai nici un drept 
asupra mea. 

JB? Asta de unde a mai scos-o? Mi-a plăcut întotdeauna 
tipul şi el era un scump, dar felul lui de a face conversaţie era 


ucigător... Am dat din cap, în timp ce coboram cu liftul la 
etajul meu. 

Caria ieşise, ca de obicei, şi, cum era ora cinci dimineața, 
erau şanse mari să nu se întoarcă deloc. Mi-am pus pijamaua 
roz şi mi-am aranjat papucii lângă pat, ca să nu fiu nevoită să 
pâjbâi după ei în întuneric, în cazul în care Caria se întorcea 
înainte să mă trezesc. 


Capitolul 17 


Ochii mi s-au deschis brusc, de parcă ar fi plesnit elasticul 
care-i ținea închişi. 

Scoală-te, scoală-te, scoală-te! Sookie, s-a întâmplat ceva. 
Barry, unde eşti? 

În faţa lifturilor de la etajul oamenilor. Vin acum. 

M-am îmbrăcat cu hainele din seara trecută, dar fără 
pantofii cu tocuri. Mi-am luat, în schimb, papucii cu talpă de 
cauciuc. Am luat în grabă portofelul, în care aveam cheia de la 
cameră, permisul şi cârdul, şi l-am băgat într-un buzunar, am 
îndesat mobilul în celălalt şi am ieşit din cameră. Uşa s-a 
trântit în urma mea cu un bubuit rău prevestitor. Hotelul era 
gol şi cufundat în linişte, dar ceasul meu arăta ora 9:50. 

A trebuit să alerg pe un coridor lung şi să fac la dreapta, ca 
să ajung la lifturi. N-am întâlnit pe nimeni. M-am gândit o 
secundă şi mi-am zis că nu era aşa de ciudat. Majoritatea 
oamenilor de la etaj probabil că încă dormeau, pentru că 
respectau şi ei programul vampirilor. Dar nu erau nici măcar 
angajaţi ai hotelului, care să facă curat pe holuri. 

Toate micile urme de nelinişte care mi se strecuraseră în 
creier, ca urmele de limacşi în curte, se adunaseră într-o masă 
tulbure. 

Mă simțeam de parcă eram pe Titanic şi tocmai auzisem 
cala izbindu-se de aisberg. 

În cele din urmă, am zărit pe cineva, întins pe podea. Mă 
trezisem atât de neaşteptat şi de brusc, încât tot ce făceam 
părea ca în vis, deci n-a fost un şoc să descopăr pe cineva care 
zăcea în hol. 

Am ţipat, iar Barry a apărut de după colț, alergând cu paşi 
mari. S-a ghemuit lângă mine. Am întors corpul cu fața în sus. 
Era Jake Purifoy şi nu putea fi trezit. 


De ce nu e în camera lui? Ce făcea afară aşa de târziu? 
Chiar şi vocea mentală a lui Barry părea panicată. Uite, Barry, 
stă întins cumva în direcția camerei mele. Crezi că venea să mă 
vadă? Da, şi n-a mai ajuns. 

Ce putea fi atât de important încât Jake nu era pregătit 
pentru somnul de zi? M-am ridicat şi m-am gândit cu 
disperare. Niciodată, dar niciodată, nu am întâlnit vreun 
vampir care să nu ştie instinctiv când se apropie răsăritul. 
M-am gândit la conversațiile pe care le avusesem cu Jake şi la 
cei doi bărbați pe care îi văzusem ieşind din camera lui. 

— Nemernicule, am şuierat printre dinți şi i-am tras un şut 
cât am putut de tare. 

— Dumnezeule, Sookie. 

Barry m-a apucat de braț, îngrozit. Dar apoi a înțeles totul 
din mintea mea. 

— Trebuie să-i găsim pe domnul Cataliades şi pe Diantha, 
am spus. Se pot trezi, nu sunt vampiri. 

— Eu o s-o chem pe Cecile. E umană, colega mea de 
cameră, a zis Barry şi ne-am îndreptat amândoi în direcții 
diferite, lăsându-l pe Jake întins acolo unde era. 

Era tot ce puteam face. 

Ne-am întâlnit din nou după cinci minute. A fost 
surprinzător de uşor să-l trezesc pe domnul Cataliades, iar 
Diantha stătea în aceeaşi cameră cu el. Cecile era o tânără cu 
o tunsoare practică şi un aer competent şi n-am fost surprinsă 
când Barry mi-a prezentat-o ca fiind asistenta regelui. 

Fusesem o proastă să trec cu vederea, chiar şi un minut, 
avertizarea pe care o lansase Clovache. Eram atât de furioasă 
pe mine, încât abia suportam să mă aflu în propria-mi piele. 
Dar trebuia să las asta deoparte şi trebuia să acționăm acum. 

— Uitaţi ce cred eu, am spus. 

Pusesem lucrurile cap la cap în minte. Unii dintre chelneri 
ne-au evitat pe mine şi pe Barry în ultimele două zile, imediat 
ce au aflat ce suntem. 

A dat din cap că aşa e. Observase şi el. Părea ciudat de 
vinovat, dar asta trebuia să aştepte. 


— Ştiau ce suntem şi presupun că nu voiau ca noi să aflăm 
ce pun ei la cale. Şi mai presupun că era ceva rău de tot. Şi 
Jake Purifoy era implicat. 

Domnul Cataliades, care la început părea uşor plictisit, 
acum devenise serios alarmat. Ochii mari ai Dianthei treceau 
de la un chip la altul. 

— Ce-ar trebui să facem? întrebă Cecile, care creştea tot 
mai mult în ochii mei. 

— E vorba de sicriele în plus, am zis. Şi valiza albastră din 
apartamentul reginei. Barry, şi tu ai fost rugat să aduci sus o 
valiză, nu? Care nu era a nimănui? 

— Da, încă se află în vestibulul apartamentului regelui, 
pentru că toată lumea trece pe acolo. Am crezut c-o s-o ceară 
cineva. Aveam de gând s-o duc jos, la bagaje, azi. 

Eu am zis: 

— Cea pe care am adus-o eu se află în livingul reginei. Cred 
că tipul care s-a ocupat de ea era Joe, managerul de jos, de la 
departamentul de bagaje şi livrări. El m-a chemat să iau valiza 
şi se pare că nimeni altcineva nu mai ştia nimic de ea. 

— Valiza o să explodeze? întrebă Diantha cu vocea ei rece. 
Şi sicriele fără stăpân de la subsol la fel? Dacă se duce 
subsolul, toată clădirea o să se prăbuşească. 

N-am mai văzut-o niciodată pe Diantha atât de umană. 

— Trebuie să-i trezim, am zis. Trebuie să-i scoatem de aici. 

— Clădirea o să explodeze, spuse Barry, încercând să 
înțeleagă ideea. 

— Vampirii n-or să se trezească, spuse Cecile cea practică. 
N-au cum. 

— Quinn! am spus. 

Mă gândeam la atâtea lucruri în acelaşi timp, încât 
rămăsesem încremenită. Am scos telefonul din buzunar, i-am 
selectat numărul, am sunat şi l-am auzit mormăind ceva la 
celălalt capăt. 

— leşi afară, i-am zis. Quinn, ia-ţi sora şi ieşiţi afară. O să 
fie o explozie. 

Am aşteptat doar până când s-a trezit mai bine, apoi am 


închis telefonul. 

— Trebuie să ne salvăm şi pe noi, spuse Barry. Cecile, 
genială, alergă până în capătul holului şi apăsă repede 
butonul de la alarma de incendiu. Zgomotul aproape că ne-a 
spart timpanele, dar efectul asupra oamenilor care dormeau a 
fost unul nemaipomenit. În câteva secunde, au început să iasă 
din camere. 

— Luaţi-o pe scări, strigă Cecile ca să-i direcționeze, iar ei 
au ascultat-o. 

M-am bucurat să văd părul negru al Cariei printre ei. Dar 
nu l-am văzut pe Quinn, iar el era întotdeauna uşor de 
remarcat. 

— Regina e tocmai sus, spuse domnul Cataliades. 

— Panourile alea de sticlă pot fi sparte şi din interior? am 
întrebat. 

— Au reuşit la Fear Factor!2, răspunse Barry. 

— Am putea încerca să scoatem sicriele pe geam. 

— S-ar sparge la impact, zise Cecile. 

— Dar vampirii ar supraviețui exploziei, am subliniat. 

— Ca să fie după aia arşi de soare, răspunse domnul 
Cataliades. Diantha şi cu mine o să mergem sus şi o să 
încercăm să scoatem grupul reginei. O să-i înfăşurăm în 
pături şi o să-i ducem... 

Se uita la mine disperat. 

— Ambulante! Sunaţi la 911 acum! O să găsească ei unde 
să-i ducă! 

Diantha a sunat la 911 şi era suficient de incoerentă încât 
să cheme ambulante la locul unei explozii care nu avusese loc 
încă. 

— Clădirea e în flăcări, strigă, ceea ce era un fel de adevăr 
viitor. 

— Duceţi-vă, i-am spus domnului Cataliades, efectiv 


12 Fear Factor (Pariu cu frica) — reality show american, în care 
concurenții trec prin probe extreme pentru a câştiga, în final, o 
sumă de bani. 


împingându-l pe demon, iar el se grăbi spre apartamentul 
reginei. 

— Du-te şi încearcă să-i scoţi pe ai tăi, i-am zis lui Barry, 
iar el şi Cecile s-au repezit către lift, deşi ar fi putut să devină 
nefuncțional în orice clipă. 

Am făcut tot ce-am putut ca să-i scot pe oameni afară. 
Cataliades şi Diantha se puteau ocupa de regină şi de Andre. 
Eric şi Pam! Ştiam unde e camera lui Eric, slavă Domnului. 
Am luat-o pe scări şi, cum fugeam, am dat de cele două 
britlingene, cu rucsacuri mari în spate, cărând o legătură. 
Ştiam, fără îndoială, că acolo era împachetat regele din 
Kentucky şi că îşi făceau datoria. Au dat amândouă din cap 
când m-am lipit de perete ca să le las să treacă. Erau atât de 
calme încât ai fi zis că au ieşit la o plimbare. 

— Tu ai pornit alarma? întrebă Batanya. Chestia aia pe 
care o pune la cale frăția e azi? 

— Da, am răspuns. 

— Mersi. Noi ieşim acum şi ar trebui să ieşi şi tu, zise 
Clovache. 

— O să ne întoarcem la locurile noastre după ce o să-l 
lăsăm pe el, spuse Batanya. La revedere. 

— Succes, le-am zis prosteşte, apoi am luat-o la fugă în 
sus, de parcă m-aş fi antrenat pentru asta. 

În final, când am dat de perete uşa de la etajul nouă, 
suflam ca o pereche de foaie. Am văzut o cameristă singură 
care împingea un cărucior pe coridorul lung. Am alergat la ea, 
speriind-o mai tare decât era deja speriată de alarma de 
incendiu. 

— Dă-mi cheia principală, am zis. 

— Nu! 

Era hispanică, între două vârste şi n-avea de gând să 
cedeze unei cereri atât de nebuneşti. 

— O să fiu concediată. 

— Atunci deschide uşa asta - am arătat către uşa lui Eric — 
şi pleacă de aici. 

Sunt sigură ca arătam ca o femeie disperată şi chiar eram. 


— Clădirea asta poate să explodeze în orice clipă. Mi-a 
aruncat cheia şi a luat-o pe hol, spre lifturi. 

La naiba. 

Apoi s-a auzit prima explozie. Un cutremur adânc şi 
răsunător şi un zgomot care venea de departe, de sub mine, de 
parcă o creatură marină monstruoasă încerca să iasă la 
suprafață. Am mers clătinându-mă până la camera lui Eric, 
am înfipt cheia de plastic în slot şi am împins uşa într-un 
moment de linişte deplină. Camera se afla în întuneric total. 

— Eric, Pam! am tipat. 

Am bâjbâit după un întrerupător în camera neagră ca 
smoala, am simţit cum se clatină clădirea. Cel puţin una din 
încărcăturile de la etajele superioare fusese detonată. Rahat! 
Rahat! Dar lumina s-a aprins şi am văzut că Eric şi Pam erau 
în paturi şi nu în sicrie. 

— Treziți-vă, am spus şi am scuturat-o pe Pam, pentru că 
ea era mai aproape. 

Nu s-a mişcat deloc. Era ca şi când aş fi scuturat o păpuşă 
umplută cu rumeguş. 

— Eric! i-am strigat direct în ureche. 

El a avut o uşoară reacție; era mult mai în vârstă decât 
Pam. Ochii i s-au deschis un pic şi a încercat să se 
concentreze. 

— Ce e? a spus. 

— Trebuie să te trezeşti! Trebuie! Trebuie să ieşi afară! 

— E ziuă, a şoptit şi s-a trântit la loc în pat. L-am plesnit 
mai tare decât am lovit pe cineva vreodată în viața mea. 

— Scoală-te, am ţipat, până când aproape că am rămas 
fără voce. 

În cele din urmă, Eric s-a mişcat şi a reuşit să se ridice în 
picioare. Era îmbrăcat cu pantaloni de pijama din mătase 
neagră, slavă Domnului, şi am zărit mantia neagră de 
ceremonie azvârlită peste sicriul lui. Nu i-o înapoiase lui 
Quinn, ceea ce era un mare noroc. Am aranjat-o pe el şi am 
închis-o la gât. l-am tras gluga peste față. 

— Acoperă-ţi capul, am strigat şi am auzit cum au izbucnit 


nişte zgomote deasupra capului meu: sticlă spartă şi apoi 
țipete. 

Eric ar fi adormit la loc dacă nu-l ţineam eu treaz. Cel puţin 
încerca. Îmi amintesc că Bill reuşise să se mişte un pic, în 
împrejurări extreme, cel puțin preț de câteva minute. Dar Pam, 
deşi cam de aceeaşi vârstă ca Bill, pur şi simplu nu putea fi 
mişcată. Chiar am tras-o de părul ei lung decolorat. 

— Trebuie să mă ajuţi s-o scot pe Pam, am spus în cele din 
urmă, disperată. Eric, trebuie. 

Se auzi un alt vuiet şi etajul se cutremură. Am țipat, iar 
Eric a făcut ochii mari. S-a clătinat pe picioare. De parcă am fi 
putut să ne citim gândurile, cum făceam eu şi Barry, am tras 
amândoi sicriul lui de pe postament pe covor. Apoi l-am 
împins lângă geamul opac înclinat, care forma o latură a 
clădirii. 

Totul înjurai nostru a tremurat şi s-a zdruncinat. Ochii lui 
Eric erau mai deschişi acum şi se concentra atât de puternic 
să-şi coordoneze mişcările, încât puterea lui o absorbea şi pe a 
mea. 

— Pam, am spus, încercând să-l antrenez să acționeze mai 
mult. 

Eric s-a îndreptat către copilul lui adormit, călcând de 
parcă picioarele i se lipeau de podea la fiecare pas. A luat-o pe 
Pam de umeri şi eu de picioare şi am ridicat-o cu tot cu pătură. 
Podeaua s-a cutremurat din nou, mai tare de data asta, iar noi 
ne-am clătinat pe picioare până la sicriu şi am băgat-o pe Pam 
înăuntru. Am tras capacul şi l-am închis, deşi un colț din 
cămaşa ei de noapte rămăsese afară. 

M-am gândit la Bill şi mi-am adus aminte şi de Rasul, dar 
nu puteam să fac nimic şi nici nu mai era timp. 

— Trebuie să spargem geamul! am strigat la Eric. 

A încuviințat din cap foarte încet. Am îngenuncheat şi am 
apucat de un capăt al sicriului şi am împins cât am putut de 
tare până când s-a izbit de fereastră, care s-a crăpat într-un 
milion de bucăți. Care, incredibil, au rămas prinse una de alta 
- miracolul geamurilor securizate. Îmi venea să urlu de furie. 


Aveam nevoie de o gaură, nu de o perdea de sticlă. Ne-am lăsat 
mai jos, ne-am înfipt degetele în covor şi, încercând să ignorăm 
zgomotele de sub noi, din clădire, eu şi cu Eric am împins cu 
toată forța. 

În sfârşit! Sicriul a ieşit pe partea cealaltă. Fereastra a 
cedat din ramă şi s-a prăbuşit în partea laterală a clădirii. 

Iar Eric a văzut lumina soarelui pentru prima dată în o mie 
de ani. A ţipat din toți rărunchii. Dar în clipa următoare şi-a 
strâns mantia pe lângă el. M-a înşfăcat şi a încălecat pe sicriu 
şi am împins amândoi cu picioarele. Timp de câteva secunde 
ne-am balansat, apoi ne-am înclinat în faţă. În cel mai 
îngrozitor moment al vieții mele, ne-am dat drumul pe 
fereastră şi am alunecat pe peretele clădirii ca pe un tobogan, 
cu sicriu cu tot. Ne-am fi prăbuşit dacă nu... 

Dintr-o dată ne-am desprins de sicriu şi, într-un fel, ne-am 
clătinat în aer, Eric ținând de mine, înverşunat, cât putea de 
bine. 

Am răsuflat, profund uşurată. Desigur, Eric putea să 
zboare. 

Năucit de lumină, nu putea să zboare prea bine. Nu era 
acea înaintare uşoară pe care o experimentasem înainte; am 
avut o coborâre în zigzag, nesigură. 

Dar a fost mai bine decât o cădere liberă. 

Eric a putut să întârzie aterizarea suficient încât eu să nu 
mă izbesc mortal de asfaltul din fața hotelului. Totuşi, sicriul 
în care se afla Pam a avut o aterizare grea, iar Pam a fost 
catapultată afară dintre bucăţile de lemn, în lumina soarelui, 
unde a rămas zăcând nemişcată. Fără să scoată vreun sunet, 
a început să ardă. Eric a aterizat chiar deasupra ei şi a tras 
pătura peste amândoi. Unul dintre picioarele lui Pam era 
neacoperit, iar carnea fumega. L-am acoperit eu. 

Am auzit sunetul sirenelor. Am făcut semn primei 
ambulanţe pe care am văzut-o, iar medicii au sărit afară. 

Am arătat către grămada acoperită cu pătura. 

— Doi vampiri, luaţi-i din soare! am spus. Doctoriţele, 
ambele tinere, s-au privit neîncrezătoare. 


— Ce să facem cu ei? a întrebat una dintre ele care era de 
culoare. 

— Duceţi-i într-o pivniță undeva, una fără ferestre, şi le 
spuneți proprietarilor să ţină pivnița deschisă, că mai vin şi 
alții. 

Sus de tot, o explozie mai mică a aruncat în aer unul dintre 
apartamente. O bombă într-o valiză, mi-am zis, şi m-am 
întrebat câte reuşise Joe să ne convingă să ducem în camere. 
Ne-am uitat în sus şi am văzut o ploaie de sticlă strălucind în 
soare, dar pe fereastră au mai fost aruncate şi alte lucruri, mai 
închise la culoare, iar doctorițele s-au mobilizat, ca o echipă 
bine antrenată ce erau. N-au intrat în panică, dar s-au mişcat 
repede şi deja vorbeau despre ce clădire din apropiere ar avea o 
pivniță mare. 

— O să le spunem tuturor, zise negresa. 

Pam era acum în ambulanţă şi Eric mai avea şi el puţin şi 
ajungea. Faţa îi era de un roşu aprins şi din buze îi ieşea abur. 
Dumnezeule. 

— Ce ai de gând să faci? 

— Trebuie să mă întorc înăuntru, am răspuns. 

— Eşti nebună, a zis, şi s-a aruncat în ambulanţă, care a 
pornit imediat. 

De sus încă mai cădea sticlă, iar o parte din parter părea că 
se prăbuşeşte. Probabil din cauza sicrielor pline cu explozibil 
depozitate în zona de livrare şi primire. O altă explozie se auzi 
la etajul al şaselea, dar de cealaltă parte a piramidei. Simțurile 
mi se tociseră din cauza zgomotului şi a imaginilor, aşa încât 
n-am fost surprinsă când am văzut o valiză albastră zburând 
prin aer. Domnul Cataliades reuşise să spargă geamul reginei. 
Deodată mi-am dat seama că valiza era intactă, nu explodase, 
şi cădea în direcția mea. 

Am luat-o la fugă, amintindu-mi de zilele când jucam 
softball şi alergam între baze cât mă ţineau picioarele. M-am 
îndreptat spre parcul de peste drum, unde traficul se oprise 
din cauza vehiculelor de urgenţă: maşini de poliție şi de 
pompieri, ambulante. 


Era o polițistă în fața mea care se uita în altă parte şi îi 
arăta ceva unui alt polițist. 

— Jos! am strigat. Bombă! 

Ea s-a întors, ca să mă vadă, iar eu am apucat-o şi am 
trântit-o la pământ, odată cu mine. Ceva m-a lovit în spate cu 
un şuierat şi plămânii mi-au fost goliți de aer. Am rămas acolo 
întinse timp de un minut lung, până când m-am dat la o parte 
de pe ea şi m-am ridicat în picioare, clătinându-mă. Era atât 
de bine să respiri, deşi aerul era înțepător, de la flăcări şi praf. 
E posibil ca ea să-mi spus ceva, dar n-am putut s-o aud. 

M-am întors cu fața către Piramida din Gizeh. 

Părți ale structurii se prăbuşeau, amestecându-se, sticla şi 
betonul şi oţelul şi lemnul desprinzându-se de întreg în părți 
separate, în timp ce majoritatea pereţilor care creau spatiile — 
camere, băi şi holuri — se năruiau. În prăbuşirea asta au fost 
prinse multe dintre corpurile care ocupaseră aceste zone 
arbitrar divizate. Acum toate erau una: structura, părțile ei, 
cei care se aflau înăuntru. 

Ici şi colo se mai vedeau bucăți care rămăseseră în picioare. 
Etajul oamenilor, mezaninul şi nivelul holului de la intrare 
erau aproape intacte, deşi zona din jurul recepției era 
distrusă. 

Am văzut o formă pe care am recunoscut-o, un sicriu. 
Capacul sărise la impactul cu solul. Când soarele a atins 
creatura dinăuntru, aceasta a scos un strigăt sfâşietor, iar eu 
m-am grăbit înspre ea. Alături era o placă de lemn, pe care am 
tras-o peste sicriu. Când n-a mai existat contact cu soarele, 
gemetele dinăuntru au încetat. 

— Ajutor! am strigat. Ajutor! 

Câțiva poliţişti au venit spre mine. 

— Sunt oameni şi vampiri încă în viață, am spus. Vampirii 
trebuie să fie acoperiți. 

— Mai întâi oamenii, răspunse un veteran musculos. 

— Evident, am aprobat automat, deşi în timp ce am spus 
asta m-am gândit: Nu vampirii au pus bombele. Dar dacă ați 
putea să-i acoperiți pe vampiri, ar putea rezista până când 


ambulanțele îi duc într-un loc sigur. 

O bucată din hotel încă stătea în picioare, o porțiune din 
aripa de sud. M-am uitat în sus şi l-am văzut pe domnul 
Cataliades stând în dreptul unei rame goale, din care căzuse 
geamul. Cumva reuşise să ajungă la etajul oamenilor. Ţinea o 
legătură înfăşurată într-o cuvertură şi o strângea la piept. 

— Uitaţi acolo! am strigat, ca să atrag atenţia unui 
pompier. Uitaţi! 

Au intrat în acţiune imediat, când au văzut o persoană în 
viață care trebuia salvată. Erau mult mai săritori în situația 
asta, decât ar fi fost pentru salvarea vampirilor care fumegau 
în lumina soarelui şi puteau fi uşor salvaţi de la moarte dacă 
ar fi fost acoperiți. Am încercat să-i învinovățesc, dar n-am 
putut. 

Pentru prima dată am observat că se adunase o mulțime de 
oameni obişnuiţi care opriseră maşinile şi ieşiseră ca să ajute 
sau să caşte gura. Mai erau şi oameni care strigau: „Lăsaţi-i să 
ardă!” 

M-am uitat la pompieri cum s-au ridicat cu o macara să-l 
aducă jos pe demon şi legătura sa, apoi m-am întors şi mi-am 
făcut loc printre dărâmături. 

După o vreme, eram terminată. Strigătele supraviețuitorilor 
umani, fumul, lumina soarelui estompată de norul uriaş de 
praf, zgomotul clădirii care îşi aşeza noua structură, zgomotele 
haotice ale muncitorilor care lucrau la operațiunile de salvare 
şi utilajele care soseau şi acționau rapid... eram copleşită. 

Între timp, furasem o jachetă galbenă şi o cască dintre 
acelea pe care le purtau salvatorii şi reuşisem să ajung 
suficient de aproape încât să găsesc doi vampiri, pe unul îl 
cunoşteam, în ruinele zonei de la intrare, acoperită cu mult 
moloz de la etajele de deasupra. O bucată mare de lemn 
rămăsese pe poziții şi semnala recepţia. Unul dintre vampiri 
era foarte ars, nu puteam să-mi dau seama dacă o să 
supraviețuiască sau nu. Celălalt se ascunsese sub cea mai 
mare bucată de lemn şi numai mâinile şi picioarele îi fuseseră 
arse şi înnegrite. Am strigat după ajutor, iar vampirii au fost 


acoperiți cu pături. 

— Avem o clădire la două străzi mai încolo; acolo îi ducem 
pe vampiri, spuse femeia cu pielea închisă la culoare, care îl 
luă pe cel rănit mai grav, şi mi-am dat seama că era aceeaşi 
care îi luase pe Eric şi Pam. 

Pe lângă vampiri, l-am mai descoperit şi pe Todd Donati, 
care abia dacă se mai ţinea în viață. Am stat lângă el câteva 
minute până când au venit cu targa. Şi am mai găsit, lângă el, 
şi o cameristă moartă. Fusese zdrobită. 

Aveam un miros în nări care pur şi simplu nu se ducea şi îl 
detestam. Mi se depunea pe plămâni, mă gândeam, şi tot 
restul vieții o să-l inspir şi o să-l expir. Mirosul era compus din 
materiale arse, corpuri pârlite şi vampiri în descompunere. 
Era mirosul urii. 

Văzusem nişte lucruri atât de îngrozitoare încât atunci nici 
nu puteam să mă gândesc la ele. 

Dintr-o dată am simțit că nu mai pot să mai caut. Trebuia 
să mă aşez. M-am dus lângă un morman care se formase peste 
o ţeava şi o placă de lemn. M-am cocoţat pe el şi am început să 
plâng. Apoi, mormanul s-a deplasat cu totul într-o parte şi eu 
am ajuns pe jos, încă plângând. 

M-am uitat în deschizătura creată de resturile care 
alunecaseră. 

Bill era ghemuit înăuntru, cu jumătate de față arsă. Purta 
aceleaşi haine în care îl văzusem cu o seară înainte. M-am 
arcuit peste el, ca să-l apăr de lumina soarelui, iar el mi-a 
mulțumit, printre buzele crăpate şi însângerate. Era furat, iar 
şi iar, de somnul din timpul zilei, puternic ca o comă. 

— Dumnezeule, am spus. Veniţi să ne ajutați! am strigat şi 
am văzut doi bărbaţi care veneau înspre mine cu o pătură. 

— Ştiam c-o să mă găseşti, spuse Bill. Sau mi-am 
imaginat? 

Am rămas aplecată în poziția aia ciudată. Pur şi simplu nu 
era nici un obiect la care să ajung care să-l acopere aşa de bine 
ca mine. Mirosul mă îneca, dar am rămas. Rezistase atât de 
mult pentru că fusese acoperit din întâmplare. 


Deşi unul dintre pompieri a vomitat, l-au acoperit şi l-au 
dus. 

Apoi, am văzut o altă siluetă cu jachetă galbenă făcându-şi 
drum printre ruine, până la ambulante, atât de repede cât se 
putea cineva mişca acolo fără să-şi rupă un picior. Am avut 
impresia că detectez un creier viu şi l-am recunoscut imediat. 
M-am târât de-a bugşilea printre dărâmături, urmărind 
semnalele creierului bărbatului pe care voiam cel mai mult 
să-l găsesc. Quinn şi Frannie zăceau pe jumătate îngropaţi 
sub o grămadă afinată de moloz. Frannie era inconştientă. 
Sângerase în zona capului, dar se uscase. Quinn era ametit, 
dar îşi recăpăta cunoştinţa pe deplin. Am văzut cum un firişor 
de apă şiroia pe fața lui plină de praf şi mi-am dat seama că 
bărbatul care tocmai plecase îi dăduse lui Quinn să bea apă şi 
avea să se întoarcă cu tărgi pentru amândoi. 

A încercat să-mi zâmbească. M-am aşezat în genunchi 
lângă el. 

— S-ar putea să fie nevoie să schimbăm planurile, iubito, 
spuse. S-ar putea să fie nevoie să am grijă de Frannie o 
săptămână sau două. Mama noastră nu-i chiar Florence 
Nightingale!5. 

Am încercat să nu plâng, dar parcă lacrimile mele, odată 
pornite, nu se mai puteau opri. Nu mai hohoteam, dar 
lacrimile şiroiau în linişte. Proastă. 

— Fă ce trebuie să faci, am spus. Mă suni când poți, OK? 

Detestam oamenii care spun „OK” tot timpul, de parcă ar 
cere voie, dar nu puteam nici de data asta să mă abțin. 

— Eşti în viaţă, asta e tot ce contează. 

— Mulţumesc, spuse. Dacă n-ai fi sunat, am fi fost morți. 
Nici măcar alarma de incendiu nu ne-ar fi scos la timp din 
cameră. 

Am auzit un geamăt de la o distanță mică, apoi o respirație. 
Quinn a auzit şi el. M-am târât într-acolo şi am dat la o parte o 


13 Florence Nightingale (1820-1910) —prima infirmieră modernă, 
pionieră a serviciului medical modern. 


bucată mare, formată dintr-o toaletă şi o chiuvetă. Acoperit cu 
praf şi resturi, sub câteva plăci de lemn mai mari, zăcea André, 
complet pierdut. M-am uitat la el repede şi am văzut că avea 
câteva răni serioase, dar nici una nu sângera. Aveau să se 
vindece toate. La naiba. 

— E Andre, i-am spus lui Quinn. Rănit, dar în viaţă. 

Vocea mea era plină de furie şi la fel mă simțeam şi eu. 
Chiar lângă piciorul lui era o țeapă de lemn, lungă şi 
frumoasă, şi am fost atât de tentată. Andre era o amenințare 
pentru libertatea voinței mele, pentru tot ce-mi plăcea în viață. 
Dar în ziua aia văzusem deja prea multă moarte. 

M-am ghemuit acolo lângă el, urându-l, dar, la urma 
urmei... Îl cunoşteam. Asta ar fi trebuit să facă situaţia mai 
uşoară, dar n-a făcut-o. 

Am ieşit din micul adăpost unde se afla şi m-am grăbit 
înapoi lângă Quinn. 

— Tipii ăia se întorc să ne ia, spuse, tot mai puternic cu 
fiecare minut care trecea. Poţi să te duci. 

— Vrei să plec? 

Ochii lui îmi spuneau ceva, iar eu nu puteam să-mi dau 
seama. 

— Bine, am spus ezitant. O să plec. 

— Se apropie ajutoarele, a spus blând. Ai putea să găseşti 
pe altcineva. 

— Bine, am spus, fără să ştiu ce să înțeleg din asta, şi 
m-am ridicat în picioare. 

Am mers cam jumătate de metru, apoi l-am auzit 
mişcându-se. Dar, după un moment de nemişcare, am 
continuat să merg. 

M-am întors lângă o dubă mare care fusese adusă şi 
parcată aproape de centrul de comandă a operațiunilor. 
Această jachetă galbenă fusese un permis de trecere magic, 
dar care ar fi putut să expire în orice clipă. Cineva ar fi putut 
să observe că purtam papuci de casă, care erau deja rupti, 
pentru că nu fuseseră fabricați pentru scormonit prin ruine. O 
femeie mi-a dat o sticlă de apă din dubă, pe care am deschis-o 


cu mâini nesigure. Am băut cât am putut, apoi mi-am vărsat 
restul pe față şi pe mâini. Deşi aerul era răcoros, m-am simțit 
minunat. 

De la prima explozie poate că trecuseră două (sau patru 
sau şase) ore. Veniseră acum zeci de salvatori care aveau 
echipament, utilaje, pături. Mă uitam după cineva autoritar, 
care să fi avut o funcție de conducere, pentru că voiam să aflu 
unde fuseseră duşi ceilalți oameni care supraviețuiseră. 
Atunci am auzit o voce în cap. 

Sookie? 

Barry! 

Cum te simţi? 

Cam zguduită, dar nu rănită prea tare. Tu? 

La fel. Cecile a murit. 

îmi pare rău. Nu ştiam ce altceva să zic. 

M-am gândit c-am putea face ceva împreună. 

Ce? Probabil că nu păream prea interesată. 

Am putea găsi oameni care sunt încă în viață. Ne-am 
descurca mai bine împreună. 

Eu chiar asta fac, i-am zis. Dar ai dreptate, împreună vom fi 
mai puternici. În acelaşi timp, eram atât de obosită încât ceva 
înăuntrul meu s-a strâns, de teama unui alt efort. Bineînțeles 
că putem, am spus. 

Dacă acest morman de moloz ar fi fost la fel de 
înspăimântător de uriaş precum cel de la turnurile gemene, 
n-am fi reuşit. Dar locul ăsta era mai mic şi mai uşor de 
controlat şi dacă am fi putut convinge pe cineva să aibă 
încredere în noi, aveam o şansă. 

L-am găsit pe Barry aproape de centrul de comandă şi l-am 
luat de mâna murdară. Era mai tânăr decât mine, dar acum 
nu-şi arăta vârsta şi nici nu credeam că o să se mai poarte 
vreodată conform cu vârsta. M-am uitat la şirul de cadavre 
întinse pe iarba micului parc şi am văzut-o pe Cecile şi am mai 
văzut un corp care ar fi putut fi al menajerei pe care o 
abordasem în hol. Mai erau câteva siluete care aduceau vag cu 
cele omeneşti, vampiri în dezintegrare, acum doar grămăjoare 


de cenuşă. Aş fi putut să cunosc pe oricare dintre ei, dar era 
imposibil să-mi dau seama. 

Orice umilire ar fi fost un preț mic de plătit, dacă am fi 
putut salva viața cuiva. Deci Barry şi cu mine eram pregătiți să 
fim umiliți şi luați peste picior. 

La început a fost greu să facem pe cineva să ne asculte. 
Profesioniştii ne tot îndrumau către punctul pentru victime 
sau către vreuna dintre ambulanţele parcate în apropiere, gata 
să-i ducă pe supraviețuitori la unul dintre spitalele din 
Rhodes. 

În cele din urmă, am ajuns faţă în față cu un bărbat slab, 
cu părul cărunt, care m-a ascultat fără nici o expresie pe chip. 

— Nici eu nu m-am gândit c-o să ajung să salvez vampiri, a 
spus, de parcă asta i-ar fi explicat decizia, şi poate că aşa era. 
Deci luaţi-i pe aceşti doi bărbați cu voi şi arătațţi-le ce puteți 
face. Aveţi cincisprezece minute din timpul preţios al acestor 
bărbați. 

Ideea fusese a lui Barry, dar acum părea că voia să vorbesc 
eu în numele nostru. Fața îi era înnegrită de pete de funingine. 
Am avut o discuţie în linişte despre care ar fi cel bun mod de a 
ne aborda tema şi, la sfârşit, m-am întors către pompieri şi am 
zis: 

— Puneţi-ne într-o macara din aia. 

Surprinzător, ne-au ascultat, fără să comenteze. Am fost 
ridicați pe deasupra dărâmăturilor şi da, ştiam că e periculos 
şi da, eram pregătiţi să ne asumăm urmările. Încă ţinându-ne 
de mână, Barry şi cu mine am căutat, deschizându-ne mințile 
şi trimițându-le cât mai departe. 

— Du-ne mai la stânga, am spus, iar pompierul care era în 
macara cu noi i-a făcut semn celui din cabină. Uită-te la mine, 
i-am zis, iar el s-a uitat înapoi. Opreşte, iar macaraua s-a 
oprit. 

Am căutat din nou. 

— Chiar dedesubt, am spus. Chiar sub locul ăsta. O femeie 
pe care o cheamă Santiago nu-mai-ştiu-cum. 

După câteva minute, s-au auzit de jos aplauze. O găsiseră 


în viață. 

După întâmplarea asta, a început să le placă de noi şi nu 
ne-au mai întrebat cum reuşeam, atâta vreme cât ne tineam 
de treabă. Salvatorii erau pregătiți pentru salvare. Aduceau 
câini şi puneau microfoane, dar Barry şi cu mine eram mai 
rapizi şi mai exacți decât câinii şi mai eficienți decât 
microfoanele. Am mai găsit încă patru persoane în viață şi un 
bărbat care a murit înainte ca echipa să ajungă la el, un 
chelner pe nume Art, care-şi iubea soţia şi care a suferit 
cumplit până la final. Art a fost un caz sfâşietor, pentru că 
încercau cu disperare să-l scoată afară, iar eu le spusesem că 
n-avea rost. Bineînţeles că nu m-au crezut; au continuat să 
sape, dar el murise. În momentul acesta, deja salvatorii erau 
cu adevărat entuziasmați de abilitatea noastră şi voiau să 
lucrăm şi în timpul nopții, dar Barry era la capătul puterilor şi 
nici eu nu stăteam prea bine. Mai rău, se lăsa şi întunericul. 

— Se vor trezi vampirii, i-am amintit şefului pompierilor. 

A dat din cap şi s-a uitat la mine pentru mai multe 
explicații. 

— Vor fi foarte răniți, am spus. Tot nu înțelegea. 

— Vor avea nevoie de sânge imediat şi nu se vor putea 
controla. Eu n-aş trimite nici un muncitor singur, printre 
ruine, am spus, iar fața lui rămase nemişcată în timp ce se 
gândea. 

— Nu crezi că sunt morți cu toţii? Nu-i puteți găsi? 

— Păi, de fapt, nu. Nu putem găsi vampiri. Oameni, da, dar 
nu vampiri. Creierul lor nu emite nici un fel de... unde. Trebuie 
să plecăm acum. Unde sunt supraviețuitorii? 

— Sunt toţi în Clădirea Tronului, chiar acolo, a spus, 
arătând cu degetul. La subsol. 

Ne-am întors ca să plecăm. Barry şi-a aruncat braţul pe 
după umerii mei şi nu pentru că voia să fie afectuos, ci pentru 
că avea nevoie de sprijin. 

— Dati-mi numele şi adresele voastre pentru ca primarul 
să vă poată mulțumi, spuse bărbatul cărunt, cu un pix şi o 
agendă pregătite. 


Nu! a zis Barry, iar gura mea s-a închis. Am dat din cap că 
nu. 

— O să trecem peste partea asta, am răspuns. Am aruncat 
o privire în mintea lui şi am văzut că era lacom după mai mult 
ajutor din partea noastră. Dintr-odată am înţeles de ce Barry 
mă oprise atât de brusc, deşi colegul meu telepat era atât de 
obosit încât nu-mi putea explica el singur. Refuzul meu n-a 
fost acceptat uşor. 

— Lucraţi pentru vampiri, dar nu vreţi să staţi să vi se 
recunoască meritele pentru ajutorul pe care l-aţi dat în 
această zi tristă? 

— Da, am răspuns, chiar aşa. 

Nu era încântat de mine şi m-am gândit pentru o clipă că 
avea de gând să forțeze lucrurile: să-mi smulgă portofelul din 
buzunar, să mă trimită la închisoare sau ceva de genul ăsta. 
Dar a dat din cap fără chef şi ne-a făcut un semn în direcția 
Clădirii Tronului. 

Cineva o să încerce să afle, spuse Barry. Cineva o să încerce 
să ne folosească. 

Am oftat şi abia dacă am mai avut energie să inspir. Am 
încuviințat. 

Da, cineva o să facă asta. Dacă mergem la adăpost, cineva o 
să ne urmărească acolo şi o ceară numele noastre de la cineva 
care ne recunoaşte şi după aia o să fie doar o chestiune de timp. 

Nu mă puteam gândi la o cale de a evita să ne ducem acolo. 
Trebuia să fim ajutați, trebuia să ne găsim grupurile şi să 
vedem cum şi când puteam să plecăm din oraş şi trebuia să 
aflăm cine supraviețuise şi cine nu. 

Mi-am dus mâna la buzunarul din spate, şi, spre 
surprinderea mea, telefonul mobil era încă acolo şi încă mai 
avea baterie. L-am sunat pe domnul Cataliades. Dacă mai era 
cineva în afară de mine care să iasă din Piramidă cu un mobil, 
atunci acela nu putea fi decât avocatul. 

— Da, răspunse precaut. Domnişoară St... 

— Şşşt, am spus. Nu-mi spuneți numele cu voce tare. 

Era paranoia curată. 


— Prea bine. 

— Le-am dat o mână de ajutor aici şi acum chiar vor să ne 
cunoască mai bine, am spus, şi m-am simţit deşteaptă că 
vorbesc aşa codificat. 

Eram foarte obosită. 

— Eu şi Barry suntem în fața clădirii în care vă aflați şi 
dumneavoastră. Avem nevoie să stăm în altă parte. Sunt prea 
multe persoane care fac liste aici, nu? 

— Asta e o activitate foarte populară, răspunse. 

— Dumneavoastră şi Diantha sunteţi bine? 

— N-a fost găsită. Am fost separați. N-am vorbit timp de 
câteva secunde. 

— Îmi pare rău. Pe cine ţineaţi când i-am trimis să vă 
salveze? 

— Pe regină. E aici, deşi grav rănită. Nu-l putem găsi pe 
André. 

A făcut o pauză şi, pentru că nu m-am putut abține, am 
întrebat: 

— Şi mai cine? 

— Gervaise e mort. Eric, Pam, Bill... arşi, dar sunt aici. Cleo 
Babbitt e aici. Nu l-am văzut pe Rasul. 

— Jake Purifoy e acolo? 

— Nu l-am văzut nici pe el. 

— Dacă-l vedeţi, poate ar trebui să ştiţi că e cel puțin 
parțial responsabil. Era implicat în complotul frăției. 

— Ah. 

Domnul Cataliades înregistra informația asta. 

— Ah, da, cu siguranţă voiam să ştiu asta. Johan Glassport 
va fi interesat în mod deosebit, pentru că are clavicula şi 
câteva coaste rupte. E foarte, foarte furios. 

Asta spunea ceva despre răutatea lui Glassport. Domnul 
Cataliades îl credea capabil de o răzbunare la fel de dură ca a 
unui vampir. 

— Dar cum aţi aflat că exista un complot, domnişoară 
Sookie? 

I-am redat avocatului povestea pe care mi-o spusese 


Clovache. M-am gândit că e în regulă, acum, că ea şi Batanya 
se întorseseră de unde veniseră, oricare ar fi fost locul ăla. 

— S-a dovedit că şi-au meritat banii pe care i-au luat de la 
regele Isaiah. 

Cataliades părea mai degrabă gânditor decât invidios. 

— Isaiah e aici şi nu e deloc rănit. 

— Trebuie să ne căutam un loc unde să dormim, îi puteţi 
spune dumneavoastră regelui lui Barry că e cu mine? am 
întrebat, ştiind că trebuia să închid telefonul şi să fac un plan. 

— E prea rănit ca să-i mai pese. Nu e conştient. 

— Bine. Atunci cuiva din grupul din Texas. 

— Îl văd pe Joseph Velasquez. Rachel e moartă. Domnul 
Cataliades nu se putea abține; trebuia să-mi spună toate 
veştile proaste. 

— Şi Cecile, asistenta lui Stan, e moartă, i-am zis. 

— Unde aveţi de gând să vă duceţi? întrebă Cataliades. 

— Nu ştiu ce să fac. 

Mă simțeam extenuată şi deznădăjduită şi primisem prea 
multe veşti, proaste şi fusesem prea lovită ca să-mi mai revin. 

— O să trimit un taxi după voi, se oferi domnul Cataliades. 
Pot să aflu un număr de la voluntarii ăştia drăguți. Spuneți-i 
şoferului că munciţi la operaţiunile de salvare şi aveți nevoie 
să vă ducă la cel mai apropiat hotel ieftin. Ai un card de credit? 

— Da, şi-l am şi pe cel de debit, am spus, binecuvântând 
impulsul pe care l-am avut când am îndesat portofelul în 
buzunar. 

— Nu, stai, o să vă ia urma prea uşor dacă-l foloseşti. Bani? 

Am verificat. Mulțumită în mare parte lui Barry, aveam o 
sută nouăzeci de dolari împreună. l-am spus domnului 
Cataliades că ne descurcăm. 

— Atunci staţi peste noapte la un hotel şi mâine sună-mă 
din nou, spuse, părând nespus de obosit. 

— Mulţumim pentru plan. 

— Mulţumesc pentru avertizare, răspunse demonul 
curtenitor. Am fi fost morți cu toţii, dacă tu şi Bellboy nu ne-ați 
fi trezit. 


Am aruncat jacheta galbenă şi casca. Barry şi cu mine am 
luat-o la pas, ţinându-ne unul pe celălalt, mai mult sau mai 
puţin. Am găsit o barieră de beton de care să ne sprijinim şi am 
stat acolo, fiecare cu un braţ în jurul celuilalt. Am încercat să-i 
spun lui Barry de ce facem asta, dar nu-i păsa. Eram 
îngrijorată că în orice clipă vreun polițist sau pompier de la 
locul exploziilor ar putea să ne vadă şi să ne oprească să afle ce 
făceam, unde ne duceam, cine eram. Am fost atât de uşurată 
încât am simţit că leşin când am văzut un taxi înaintând încet, 
cu şoferul uitându-se atent pe geam. Trebuia să fie pentru noi. 
Am fluturat mâna liberă cu disperare. Nu mai făcusem semn 
unui taxi niciodată în viața mea. Era exact ca în filme. 

Şoferul, un tip slab mort din Guyana, nu era prea încântat 
de ideea de a lăsa nişte creaturi murdare ca noi să urce în 
maşina lui, dar nu putea să refuze oameni atât de sărmani ca 
noi. Cel mai apropiat hotel „ieftin” era cam la un kilometru şi 
jumătate în interiorul oraşului, departe de apă. Dacă am fi 
avut energia necesară, am fi putut să mergem şi pe jos. Cel 
puţin călătoria cu taxiul n-a fost scumpă. 

Nici chiar la un hotel de clasă medie, funcționarii de la 
recepție n-au fost prea încântați de înfăţişarea noastră; dar, la 
urma urmei, fusese o zi de caritate pentru oamenii implicaţi în 
explozie. Am luat o cameră la un preț care m-ar fi făcut să mă 
înec, dacă n-aş fi văzut tarifele de la Piramidă. Camera nu era 
mare lucru, dar nici nu ne trebuia mare lucru. O cameristă a 
bătut la uşă chiar după ce am intrat şi a spus că ar vrea să ne 
spele hainele, pentru că nu mai aveam altele. S-a uitat în jos 
când a spus asta, ca să nu mă stânjenească. Încercând să nu 
par prea surprinsă de amabilitatea ei, m-am uitat la bluza şi la 
pantalonii mei şi am fost de acord. M-am întors către Barry şi 
am descoperit că adormise în picioare. M-am chinuit să-l bag 
în pat. Era la fel de neplăcut ca atunci când trebuia să 
deplasezi un vampir şi mi-am ținut buzele strânse până când 
i-am dezbrăcat de tot corpul moale. Apoi mi-am scos şi eu 
hainele, le-am pus într-o pungă de plastic pe care am găsit-o 
în dulap şi i-am dat-o cameristei. Am luat un prosop şi l-am 


şters pe Barry pe față, pe mâini şi pe picioare, apoi l-am învelit. 

A trebuit să fac duş şi i-am mulțumit lui Dumnezeu pentru 
şamponul şi săpunul şi crema şi loțiunea de corp pe care 
le-am găsit acolo. De asemenea, i-am mulțumit lui Dumnezeu 
pentru apa caldă şi rece, dar mai ales pentru cea caldă. 
Menajera drăguță mi-a dat chiar şi două periuţe şi un pliculeţ 
de pastă de dinţi şi mi-am curățat din gură gustul de cenuşă. 
Mi-am spălat chiloţii şi sutienul în chiuvetă şi le-am stors 
într-un prosop înainte să le întind la uscat. Hainele lui Barry i 
le dădusem pe toate tipei. 

În cele din urmă, n-a mai rămas nimic de făcut şi m-am 
băgat în pat lângă Barry. Acum, că eu miroseam atât de bine, 
mi-am dat seama că el nu, dar era greu doar pentru mine, nu? 
Nu l-aş fi trezit pentru nimic în lume. M-am întors cu spatele 
la el şi m-am gândit cât de înspăimântător fusese acel coridor 
lung şi gol — nu e amuzant că asta îmi rămăsese ca fiind 
înspăimântător, după o zi atât de oribilă? 

Camera de hotel era atât de liniştită după tumultul de la 
locul exploziilor, iar patul era atât de confortabil, iar eu 
miroseam mult mai bine şi nu eram aproape deloc rănită. 

Am adormit şi n-am visat deloc. 


Capitolul 18 


Ştiu că sunt multe lucruri mai rele decât să te trezeşti goală 
în pat alături de cineva pe care nu-l cunoşti prea bine. Dar 
când am deschis ochii a doua zi, nu m-am putut gândi la nici 
unul, timp de cinci minute lungi. Ştiam că Barry se trezise, îţi 
poți da seama când un creier trece în starea de trezie. Spre 
uşurarea mea, s-a strecurat jos din pat şi s-a dus la baie fără 
să vorbească şi imediat după aceea am auzit cum curge apa la 
duş. 

Hainele noastre curate erau într-o pungă care atârna pe 
clanța din interior a uşii, şi mai era şi un ziar USA Today. 
După ce m-am îmbrăcat în grabă, am desfăcut ziarul pe 
măsuţă, în timp ce-mi pregăteam o ceaşcă de cafea. Am băgat 
o mână cu punga cu hainele lui Barry în baie şi i-am lăsat-o pe 
podea, fluturându-o un pic mai întâi, ca să-i atrag atenția. 

M-am uitat pe meniul de la room-service, dar n-aveam 
suficienţi bani să ne luăm nimic. Trebuia să ne păstrăm o 
parte pentru un taxi, pentru că nu ştiam care va fi următoarea 
mişcare. Barry a ieşit din baie, la fel de proaspăt cum fusesem 
eu cu o seară în urmă. Spre surprinderea mea, m-a pupat pe 
obraz şi apoi s-a aşezat în fața mea, cu un pahar de carton cu 
capac, în care era ceva ce aducea uşor cu o cafea caldă. 

— Nu-mi amintesc mare lucru despre seara trecută, spuse. 
Zi-mi de ce suntem aici. 

I-am zis. 

— Ce bine m-am gândit, a spus. Sunt surprins de mine. 

Am râs. Mândria masculină îi era un pic şifonată că picase 
înaintea mea, dar cel puţin putea să se ia singur peste picior. 

— Deci bănuiesc că trebuie să-l sunăm pe avocatul tău 
demon. 

Am încuviințat. Era deja ora unsprezece, aşa că am sunat. 


A răspuns imediat. 

— Sunt multe urechi aici, spuse fără nici o introducere. Şi 
am înțeles că nici telefoanele astea nu sunt prea sigure. 
Celularele. 

— Bine. 

— Deci vin eu la tine mai încolo, o să-ți aduc nişte lucruri 
de care ai nevoie. Unde eşti? 

I-am spus numele hotelului şi numărul camerei, cu o 
uşoară nelinişte, pentru că demonul e un tip pe care oamenii îl 
pot observa uşor, iar el mi-a spus să am răbdare. Mă simțisem 
bine până ca domnul Cataliades să spună asta şi deodată am 
avut o tresărire interioară. Simțeam că suntem fugari şi nu 
meritam să fim aşa. Citisem ziarul şi articolul despre Piramidă 
spunea că tragedia a fost provocată de „o serie de explozii” pe 
care Dan Brewer, şeful forțelor statale antitero, le punea pe 
seama mai multor bombe. Şeful pompierilor a fost mai prudent 
în declarații: „Facem investigaţii.” Speram din suflet că aşa 
era. Barry spuse: 

— Am putea să facem sex cât aşteptăm. 

— Îmi plăcea de tine mai mult când erai inconştient, am 
zis. 

Ştiam că Barry încerca doar să nu se mai gândească la 
toată tărăşenia, totuşi... 

— Tu m-ai dezbrăcat azi-noapte? întrebă cu un zâmbet 
lacom. 

— Da, eu am fost, norocoasa de mine, am spus. l-am 
zâmbit, ceea ce m-a surprins şi pe mine. O bătaie în uşă ne-a 
făcut pe amândoi să tresărim ca iepurii. 

— Demonul tău, spuse Barry, după o secundă de verificări 
mentale. 

— Da, am răspuns, şi m-am ridicat să deschid. 

Domnul Cataliades nu se bucurase de amabilitatea unei 
cameriste, aşa că încă era în hainele murdare din ziua trecută. 
Dar reuşea totuşi să arate demn, iar mâinile şi fața îi erau 
curate. 

— Vă rog intrați. Ce fac ceilalți? am întrebat. 


— Sophie-Anne şi-a pierdut picioarele, şi nu ştiu dacă şi le 
va recupera, a spus. 

— Of, Doamne, am spus tresărind. 

— Sigebert s-a eliberat de sub dărâmături după lăsarea 
întunericului, a continuat. S-a ascuns într-un loc sigur, în 
garajul în care a aterizat după explozii. Bănuiesc că a găsit pe 
cineva cu care să se hrănească, pentru că era mai sănătos 
decât ar fi trebuit să fie. Dar, dacă aşa stau lucrurile, probabil 
că a împins cadavrul într-unul din focuri, pentru că altfel am fi 
auzit dacă ar fi fost găsit un corp golit de sânge. 

Speram ca donatorul să fi fost unul dintre tipii din frăție. 

— Regele vostru, spuse domnul Cataliades către Barry, e 
atât de grav rănit încât s-ar putea să aibă nevoie de vreo zece 
ani ca să-şi revină. Până când situația se clarifică, Joseph e la 
conducere, deşi va fi contestat în curând. Fiica regelui, Rachel, 
e moartă; poate ţi-a spus Sookie? 

— Îmi pare rău, am spus. Am avut prea multe veşti proaste 
ca să pot termina cu toate. 

— Şi Sookie mi-a spus că şi Cecile a murit. 

— Şi Diantha? am întrebat cu o ezitare. Probabil că era 
ceva important dacă domnul Cataliades nu-şi menționase 
nepoata. 

— E dată dispărută, a spus scurt. Şi totuşi gunoiul ăla, 
Glassport, are doar câteva vânătăi. 

— Îmi pare rău pentru ambele lucruri, am zis. Barry părea 
paralizat. Îi pierise tot cheful de şotii. 

Părea mai mic, cum stătea pe marginea patului. Şmecherul 
elegant pe care-l întâlnisem în holul Piramidei se scufundase, 
cel puţin pentru o vreme. 

— Ți-am spus despre Gervaise, spuse domnul Cataliades. 
Am identificat corpul femeii lui în dimineața asta. Cum o 
chema? 

— Caria. Nu mai ştiu care era numele de familie, dar o să 
mi-l amintesc. 

— Probabil că numele mic e de ajuns ca s-o identifice. Unul 
dintre cadavrele în uniformă avea în buzunar o listă făcută pe 


calculator. 

— Nu erau toţi pe listă, am spus aproape sigură. 

— Nu, bineînţeles că nu, zise Barry. Numai câțiva. 

Ne-am uitat la el. 

— Tu de unde ştii? 

— l-am auzit. 

— Când? 

— C-o seară înainte. 

Mi-am muşcat buza de jos, tare. 

— Ce-ai auzit? întrebă calm domnul Cataliades. 

— Eram cu Stan în... ştiţi voi, unde se vindeau şi se 
cumpărau chestii. Observasem că toți chelnerii şi ceilalți mă 
evitau şi după aia m-am uitat să văd dacă o evitau şi pe 
Sookie. Deci m-am gândit: „Ăştia ştiu cum eşti, Barry, şi e ceva 
ce nu vor să afli. Mai bine verifici.” Am găsit un loc bun unde 
să mă furişez, după nişte palmieri din ăia falşi, lângă uşa de 
serviciu, şi am putut să aud ce gândeau înăuntru. Deci n-au 
spus tare şi pe litere, înțelegeți? 

Ne citise şi nouă gândurile. 

— Era ceva de genul: OK, o să punem mâna pe vampirii ăia, 
la naiba cu ei, şi dacă omoram şi câțiva din sclavii lor umani, ei 
bine, ghinion, nu e problema noastră. La naiba şi cu ăştia. 

Nu puteam decât să stau acolo şi să mă uit la el. 

— Nu, nu ştiam când sau cum vor acționa! M-am dus să 
mă culc, cumva îngrijorat în legătură cu ei şi cu planurile lor şi 
când mi-am dat seama că nu pot să dorm, am renunțat să mai 
încerc şi te-am chemat. Şi după aia am încercat să-i scoatem 
pe toți afară, spuse şi începu să plângă. 

M-am aşezat lângă el şi l-am cuprins cu brațul. Nu ştiam ce 
să spun. Bineînţeles că el ştia ce gândesc. 

— Da, îmi doresc să fi spus ceva mai înainte, spuse printre 
sughițuri. Da, n-am procedat bine. Dar m-am gândit că dacă 
vorbesc înainte să fiu sigur, vampirii vor tăbări pe ei şi-i vor 
seca de sânge. Sau îmi vor cere să le spun exact cine ştia şi 
cine nu şi nu puteam să fac asta. 

A urmat o pauză lungă. 


— Domnule Cataliades, l-aţi văzut pe Quinn? am întrebat, 
ca să sparg gheața. 

— E la spitalul pentru oameni. Nu i-a putut împiedica să-l 
ia. 

— Trebuie să mă duc să-l văd. 

— Cât de serioasă este teama voastră că autoritățile vor 
încerca să vă forțeze să le faceţi treaba? 

Barry a ridicat capul şi s-a uitat la mine. 

— Destul de serioasă, am spus în acelaşi timp. 

— Este prima dată când am arătat cuiva, în afară de cei din 
oraşul meu, ce pot face, am zis. 

— Şi eu la fel. 

Barry îşi şterse ochii cu dosul palmei şi continuă explicaţia: 

— Ar fi trebuit să vezi ce față a făcut tipul ăla când i-am 
spus că noi chiar putem să găsim oameni. Credea că suntem 
medii sau ceva de genul acesta şi nu putea înțelege că ceea ce 
făceam noi era pur şi simplu să înregistrăm semnalele unui 
creier viu. Nimic mistic în toată chestia asta. 

— Odată ce ne-a crezut, ideea l-a prins imediat, am spus. 
Se putea auzi în mintea lui cum se gândea la sutele de feluri în 
care puteam fi de ajutor în operaţiunile de salvare, guvernului 
în conferințe sau în interogatoriile politiei. 

Domnul Cataliades s-a uitat la noi. N-am putut să-i 
descifrez toate gândurile încâlcite, dar gânduri avea din plin. 
— N-am mai deține controlul asupra propriilor noastre 

vieți, a spus Barry. Mie îmi place viața mea. 

— Bănuliesc c-aş putea să salvez o mulțime de oameni, am 
zis. 

Pur şi simplu nu mă gândisem la asta până arunci. Nu mai 
fusesem confruntată cu o asemenea situație ca în ziua 
precedentă. Şi speram să nu mai fiu vreodată. Cât de probabil 
era să mă aflu din nou la locul unui dezastru? Eram obligată 
să renunt la o slujbă care-mi plăcea, să muncesc pentru 
străini în locuri îndepărtate? Mă apuca tremuratul doar când 
mă gândeam. Am simțit cum îngheață ceva în mine când 
mi-am dat seama că felul în care a profitat André de mine ar fi 


doar începutul în situații din astea. La fel ca André, toată 
lumea ar vrea să pună stăpânire pe mine. 

— Nu, am zis. N-o să fac asta. Poate că sunt egoistă şi o să 
ajung în iad, dar n-o să fac asta. Nu cred că exagerăm când 
spunem cât de greu ar fi pentru noi. Chiar deloc. 

— Atunci nu-i o idee bună să te duci la spital, spuse 
Cataliades. 

— Ştiu, dar oricum trebuie. 

— Atunci ai putea să treci pe acolo în drum spre aeroport. 

Ne-am ciulit urechile. 

— Un avion Anubis decolează în trei ore. O să meargă mai 
întâi la Dallas, apoi la Shreveport. Regina şi Stan plătesc 
pentru el împreună. Vor fi la bord toți supraviețuitorii ambelor 
grupuri. Locuitorii din Rhodes ne-au donat sicrie folosite 
pentru călătorie. 

Domnul Cataliades s-a strâmbat şi, pe bună dreptate, nu 
l-aş fi putut învinovăți. 

— Aici sunt toți banii pe care vi-i putem da, zise mai 
departe şi îmi întinse un mic teanc de bancnote. 

Dacă ajungeţi la terminalul Anubis la timp, o să mergeţi 
amândoi acasă cu noi. Dacă nu veniţi, o să presupun că s-a 
întâmplat ceva care v-a oprit şi o să vă aranjați plecarea altfel. 
Ştiu că vă suntem foarte îndatorațţi, dar avem şi noi răniții 
noştri pe care trebuie să-i ducem acasă, iar cardurile reginei şi 
celelalte s-au pierdut în incendiu. Va trebui să sun la 
compania ei de credit pentru situaţii de urgenţă, dar asta n-o 
să dureze mult. 

Mi s-a părut un pic rece, dar, la urma urmei, nu era cel mai 
bun prieten al nostru şi, în calitate de om de zi al reginei, avea 
o mulțime de lucruri de făcut şi multe alte probleme de 
rezolvat. 

— Bine, am spus. Auziţi, Christian Baruch e la adăpost? 

S-a încruntat. 

— Da. Deşi ars, într-un fel, se tot dă pe lângă regină în 
absenţa lui Andre, de parcă ar vrea să-i ia locul. 

— De fapt, chiar vrea. Doreşte să fie următorul domn al 


reginei Louisianei. 

— Baruch? 

Cataliades n-ar fi putut manifesta mai mult dispreț nici 
pentru un spiriduş care ar fi candidat la slujba asta. 

— Nu, a mers prea departe. 

Îi spusesem deja lui Andre despre asta, iar acum trebuia să 
mai explic o dată. 

— De-asta a plasat bomba Dr. Pepper, am spus după vreo 
cinci minute. 

— Cum de ştii de asta? întrebă domnul Cataliades. 

— Mi-am dat eu seama din una-alta, am recunoscut 
modestă. 

Am oftat. Acum urma partea scârboasă. 

— L-am găsit ieri ascuns sub biroul de la recepție. Mai era 
un vampir cu el, cu arsuri grave. Nici măcar nu ştiu cine era. 
Şi în aceeaşi zonă se aflau Todd Donati, tipul de la pază, în 
viață, dar rănit, şi o menajeră moartă. 

Am simțit din nou epuizarea, mirosul îngrozitor, am 
încercat să respir aerul gros. 

— Baruch nu era, bineînţeles. 

Nu eram chiar mândră de asta şi m-am uitat în jos, la 
mâini. 

— Oricum, am încercat să-i citesc gândurile lui Todd 
Donati, să aflu cât era de rănit, iar el doar îl ura pe Baruch şi-l 
învinovățea. Dorea să fie sincer de data asta. Nici o misiune 
pentru care să se mai îngrijoreze. Todd mi-a spus că se uitase 
de mai multe ori la înregistrările camerelor de supraveghere şi 
că, în cele din urmă, şi-a dat seama ce vedea. Şeful lui sărea ca 
să astupe camera cu gumă, să poată plasa bomba. Când şi-a 
dat seama de lucrul ăsta, Donati a înțeles că Baruch voia s-o 
sperie pe regină, s-o facă să se simtă nesigură, ca să-şi ia un 
nou soț. lar acesta să fie Christian Baruch. Dar ştiţi de ce voia 
să se însoare cu ea? 

— Nu-mi pot imagina, spuse domnul Cataliades, puternic 
şocat. 

— Pentru că voia să deschidă un nou hotel pentru vampiri 


în New Orleans. Sânge în Cartier fusese inundat şi închis, iar 
Baruch se gândea că ar putea să-l reconstruiască şi să-l 
redeschidă. 

— Dar Baruch avea vreo legătură cu celelalte bombe? 

— Nu cred, domnule Cataliades. Cred că a fost frăția, cum 
am spus şi ieri. 

— Şi atunci cine i-a ucis pe vampirii din Arkansas? întrebă 
Barry. Bănuiesc că tot frăția, nu? Nu, staţi - de ce ar face-o? 
Nu că ar avea îndoieli dacă să omoare nişte vampiri, dar ar fi 
ştiut că vampirii vor fi probabil ucişi în explozia mare. 

— Avem nişte nemernici în plus, am spus. Domnule 
Cataliades, aveţi idee cine ar fi putut să-i elimine pe vampirii 
din Arkansas? 

L-am privit pe domnul Cataliades în ochi. 

— Nu, spuse. Şi dacă aş avea, n-aş rosti niciodată părerile 
alea cu voce tare. Eu cred că tu ar trebui să vezi de rănile 
bărbatului tău, să te întorci în orăşelul tău şi să nu te mai 
îngrijorezi de trei morți printre atâţia alții. 

Nu eram chiar îngrijorată de moartea celor trei vampiri din 
Arkansas şi părea o idee bună să ascult de sfatul domnului 
Cataliades. Avusesem răgazul să mă gândesc la crime şi 
hotărâsem că răspunsul cel mai simplu era de multe ori cel 
mai bun. 

Cine se gândise că regina avea toate şansele să scape de un 
proces, dacă Jennifer Cater era redusă la tăcere? 

Cine pregătise calea spre a fi primită în camera lui Jennifer, 
printr-un simplu telefon? 

Cine avusese un moment lung de comunicare telepatică cu 
subalternii ei înainte să înceapă vânzoleala artificială a 
pregătirilor pentru vizita neprevăzută? 

Al cui era bodyguardul care ieşise de pe uşa scărilor chiar 
când noi ieşeam din apartament? 

Ştiam, la fel de bine ca domnul Cataliades, că Sophie-Anne 
se asigurase că Sigebert va fi primit în camera lui Jennifer 
Cater atunci când a sunat înainte şi i-a spus lui Jennifer că ea 
însăşi e pe drum. Jennifer avea să se uite pe vizor, să-l 


recunoască pe Sigebert şi să presupună ca regina era în 
spatele lui. Odată intrat înăuntru, Sigebert avea să-şi scoată 
sabia din teacă şi să-i ucidă pe toți cei de față. 

Apoi avea să se grăbească înapoi pe scări, la timp să o 
escorteze pe regină înapoi la etajul şapte. Avea să intre în 
cameră din nou, ca să existe un motiv pentru care mirosul lui 
e în aer. 

Şi la vremea aia n-am bănuit nimic. 

Ce şoc trebuie să fi avut Sophie-Anne când Henrik Feith a 
apărut în viață; dar apoi problema s-a rezolvat când el a 
acceptat protecţia ei. 

Problema a reapărut când cineva l-a convins s-o acuze 
oricum. 

Şi atunci, surprinzător, problema s-a rezolvat din nou: 
micul vampir nervos a fost asasinat în fața curții. 

— Mă întreb cum a fost angajat Kyle Perkins, am spus, 
trebuie să fi ştiut că era într-o misiune sinucigaşă. 

— Poate, spuse domnul Cataliades cu atenţie, poate că se 
hotărâse să treacă oricum în lumea de dincolo. Poate căuta un 
mod spectaculos şi interesant de a se duce, câştigând o 
moştenire bănească pentru descendenții săi umani. 

— Pare ciudat că am fost trimisă să caut informații despre 
el de către un membru al propriului nostru grup, am spus, cu 
o voce neutră. 

— A, nu toată lumea are nevoie să ştie totul, spuse domnul 
Cataliades pe un ton la fel de neutru. 

Barry putea să-mi audă gândurile, bineînţeles, dar nu 
pricepea ce spunea domnul Cataliades, ceea ce era la fel de 
bine. Era stupid că m-am simțit mai bine să aflu că Eric şi Bill 
nu ştiau de jocurile ascunse ale reginei. Nu că n-ar fi fost 
capabili să joace şi ei jocuri ascunse, dar nu cred că Eric m-ar 
fi trimis după potcoave de cai morţi la poligonul de tir unde se 
antrenase Kyle Perkins, dacă ar fi ştiut că însăşi regina îl 
angajase pe Perkins. 

Săraca femeie de la magazin murise pentru că regina nu îi 
spusese mâinii ei stângi ce făcea mâna dreaptă. Şi m-am 


întrebat ce se întâmplase cu omul care vomitase la locul 
crimei, cel care fusese angajat şofer să-l ducă pe Sigebert sau 
pe Andre la poligon... după ce fusesem atât de grijulie să las 
mesajul în care le spuneam unde ne duceam eu şi Barry ca să 
căutăm dovezi. Pecetluisem eu însămi soarta femeii când am 
lăsat mesajul ăla. 

Domnul Cataliades plecă, după ce ne-a strâns mâinile, cu 
zâmbetul lui liniştit, aproape normal. Ne-a rugat încă o dată să 
venim la aeroport. 

— Sookie? zise Barry. 

— Da. 

— Eu chiar vreau să mă urc în avionul ăla. 

— Ştiu. 

— Tu? 

— Nu cred că pot să fac asta. Să fiu în acelaşi avion cu ei. 

— Sunt toți răniți, a răspuns el. 

— Da, dar asta nu e o răzbunare. 

— Ai avut tu grijă, nu? 

Nu l-am întrebat ce vrea să spună. Ştiam că poate citi în 
mintea mea. 

— Cât am putut de bine, am răspuns. 

— Poate că nu vreau să fiu în acelaşi avion cu tine, a zis 
Barry. 

Bineînţeles că m-a durut, dar cred că meritam. Am ridicat 
din umeri. 

— Asta trebuie să decizi singur. Toţi avem lucruri diferite 
cu care putem trăi. 

Barry s-a gândit. 

— Da. Ştiu. Dar acum e mai bine s-o luăm pe drumuri 
separate. Eu mă duc la aeroport şi stau pe-acolo până când 
plecăm. Tu te duci la spital? 

Eram prea prudentă acum ca să-i spun. 

— Nu ştiu. Dar o să găsesc o maşină sau un autobuz care 
să mă ducă acasă. 

M-a îmbrăţişat, indiferent cât era de supărat pentru 
alegerile pe care le făcusem. Puteam să simt afecțiunea şi 


regretul în inima lui. L-am îmbrățişat şi eu. Făcuse şi el 
alegerile lui. 

I-am lăsat cameristei zece dolari când am plecat pe jos, cam 
la cinci minute după ce Barry s-a urcat într-un taxi. La vreo 
două străzi distanță de hotel am întrebat un trecător cum se 
ajunge la St. Cosmas. Era un drum lung, cam de zece cvartale, 
dar ziua era frumoasă, proaspătă şi răcoroasă, cu un soare 
strălucitor. Mă simţeam bine să fiu singură. Poate că purtam 
papuci cu talpă de cauciuc, dar eram îmbrăcată suficient de 
bine şi eram curată. Am mâncat un hotdog în drumul spre 
spital, un hotdog cumpărat de la un vânzător de pe stradă, iar 
ăsta era iarăşi un lucru pe care nu-l mai făcusem niciodată. 
Am mai cumpărat o pălărie fără formă tot de la un vânzător de 
pe stradă, mi-am pus-o şi mi-am îndesat părul sub ea. Acelaşi 
tip mai avea de vânzare nişte ochelari negri. Cu cerul atât de 
strălucitor şi vântul care sufla dinspre lac, combinaţia nu 
părea prea ciudată. 

St. Cosmas era un edificiu vechi, cu o mulțime de modele 
arhitecturale ornamentale în exterior. Şi era uriaş. Am 
întrebat de starea lui Quinn şi una dintre femeile de la biroul 
pentru vizitatori mi-a spus că nu-mi poate da această 
informație. Dar ca să verifice dacă era înregistrat la spital, a 
fost nevoită să-i caute fişa şi am aflat numărul camerei din 
gândurile ei. Am aşteptat până când toate cele trei femei erau 
ocupate cu alte cazuri şi m-am strecurat în lift şi m-am dus 
sus. 

Quinn era la etajul zece. Nu mai văzusem un spital atât de 
mare şi de agitat. Era uşor să mă deplasez, de parcă aş fi avut 
un scop şi ştiam unde mă duc. 

Nu era nimeni de pază în fața camerei lui. 

Am bătut uşor, dar dinăuntru nu s-a auzit nimic. Am 
deschis uşa încet şi am intrat. Quinn dormea în pat şi era 
conectat la aparate şi tuburi. Şi era un teriantrop care se 
vindeca repede, deci probabil că rănile fuseseră, la început, 
îngrozitoare. Sora lui stătea lângă el. Îşi sprijinea capul 
bandajat într-o mână; şi l-a ridicat când şi-a dat seama că 


eram şi eu acolo. Mi-am scos ochelarii şi pălăria. 

— Tu, a spus. 

— Da, eu, Sookie. Deci de la ce vine Frannie? 

— De fapt e Francine, dar toată lumea îmi spune Frannie. 

Părea mai tânără în timp ce spunea asta. 

Deşi eram mulțumită să văd mai puţină ostilitate, am 
hotărât că e mai bine să rămân în partea mea de cameră. 

— Cum se simte? am întrebat, făcând un semn cu capul 
către bărbatul care dormea. 

— Îşi mai revine, din când în când. 

A urmat un moment de tăcere în care a băut ceva dintr-un 
pahar de plastic de pe măsuţa de lângă pat. 

— Când l-ai trezit m-ai trezit şi pe mine, a spus dintr-odată. 
Am luat-o în jos pe scări. Dar o bucată mare de tavan s-a 
prăbuşit peste el şi podeaua s-a surpat sub noi şi după aia nu 
mai ştiu decât ce mi-au zis nişte pompieri, că m-a găsit o 
nebună şi eram încă în viață şi acum îmi fac tot felul de teste şi 
Quinn zice că o să aibă grijă de mine până când mă fac bine. Şi 
după aia mi-au zis că el are ambele picioare rupte. 

Mai era un scaun liber şi m-am prăbuşit pe el. Picioarele 
pur şi simplu nu mă mai puteau ţine. 

— Ce spune doctorul? 

— Care? întrebă Frannie sumbră. 

— Oricare. Toţi. 

L-am luat pe Quinn de mână. Frannie aproape că s-a 
repezit, crezând c-o să-l rănesc, dar a dat înapoi. Am luat 
mâna fără perfuzii şi am ţinut-o aşa un timp. 

— Nu le vine să creadă că este deja atât de bine, spuse 
Frannie chiar când credeam că n-o să răspundă. De fapt, ei 
cred că e un miracol. Acum va trebui să plătim pe cineva să-i 
scoată fişele din sistem. 

Părul ei negru la rădăcină arăta îngrozitor şi era încă 
murdară de la locul exploziei. 

— Du-te şi cumpără-ţi nişte haine şi întoarce-te să faci un 
duş, am spus. Stau eu cu el. 

— Chiar eşti prietena lui? 


— Da, sunt. 

— Mi-a zis că ai avut nişte conflicte. 

— Am, dar nu cu el. 

— Păi, bine, o să mă duc. Ai nişte bani? 

— Nu prea mulți, dar pot să-ți dau. 

I-am dat şaptezeci şi cinci de dolari din banii domnului 
Cataliades. 

— OK, îmi ajung ăştia, a spus. Mersi. A spus-o fără 
entuziasm, dar a spus-o. 

Am stat în camera tăcută şi l-am ținut de mână pe Quinn 
aproape o oră. În acest răstimp, ochii lui s-au deschis o dată, 
mi-au înregistrat prezența, apoi s-au închis la loc. Un zâmbet 
foarte firav i s-a ivit pe buze pentru o clipă. Ştiam că în timp ce 
dormea corpul lui se vindeca şi când se va trezi ar putea să 
meargă din nou. Ar fi fost foarte plăcut să mă urc în patul ăla 
şi să mă ghemuiesc lângă Quinn o vreme, dar asta ar fi putut 
să-i facă rău; probabil că l-aş fi înghesuit prea tare. 

După un timp, am început să vorbesc cu el. l-am spus de ce 
credeam că bomba artizanală fusese lăsată în fața uşii reginei 
şi i-am spus teoria mea în legătură cu moartea celor trei 
vampiri din Arkansas. 

— Trebuie să recunoşti că se leagă, am spus şi apoi i-am zis 
ce credeam despre moartea lui Henrik Feith şi executarea 
ucigaşului său. 

I-am povestit despre femeia moartă de la magazin. l-am 
prezentat suspiciunile mele legate de explozie. 

— Îmi pare rău că Jake a fost cel care s-a dat de partea lor, 
i-am zis. Ştiu că ţie îți plăcea de el. Dar pur şi simplu nu 
suporta să fie vampir. Nu ştiu dacă el a contactat frăția sau 
frăţia l-a contactat pe el. Îl aveau şi pe tipul de la computer, cel 
care a fost nepoliticos cu mine. Cred că a chemat câte un 
reprezentant de la fiecare grup să vină să ia o valiză. Unii au 
fost prea deştepţi sau leneşi să le ia, alții le-au dus înapoi dacă 
nu le-a cerut nimeni. Dar nu şi eu. Oh, nu, eu am pus-o naibii 
în sufrageria reginei. Am scuturat din cap. Nu cred că ştiau 
prea mulți dintre angajați ce urma să se întâmple, pentru că 


altfel Barry şi cu mine am fi auzit ceva cu mult înainte să audă 
Barry. 

Apoi am adormit pentru câteva minute, cred, pentru că 
Frannie era acolo când m-am trezit şi mânca dintr-o pungă de 
Mcdonald's. Era curată şi avea părul ud. 

— Îl iubeşti? a întrebat în timp ce sugea cola printr-un pai. 

— E prea devreme ca să-mi dau seama. 

— Va trebui să-l duc acasă, în Memphis, a spus. 

— Da, ştiu. S-ar putea să nu-l mai văd o vreme. Oricum, şi 
eu trebuie să mă duc acasă. 

— Autogara Greyhound e la două străzi de aici. M-am 
cutremurat. O călătorie lungă cu autobuzul nu era un lucru pe 
care să-l aştept cu nerăbdare. 

— Sau ai putea să iei maşina mea, spuse Frannie. 

— Poftim? 

— Păi, am venit aici separat. El a venit cu toate instalațiile 
şi o rulotă, iar eu am plecat în grabă de acasă de la mama cu 
maşinuța mea sport. Deci sunt două maşini aici şi noi avem 
nevoie numai de una. Va trebui să mă duc acasă cu el şi să 
stau acolo o vreme. Tu trebuie să te întorci la lucru, nu? 

— Da. 

— Deci, du-te cu maşina acasă şi o să trecem noi să o luăm 
când putem. 

— Ce drăguţ din partea ta, am zis. 

Eram surprinsă de generozitatea ei, pentru că-mi lăsase 
categoric impresia că nu ţinea neapărat ca fratele ei vitreg să 
aibă o prietenă şi nici de mine nu era prea interesată. 

— Pari de treabă. Ai încercat să ne scoţi de acolo la timp. Şi 
el chiar ţine la tine. 

— Şi tu de unde ştii asta? 

— Mi-a zis el. 

Mogştenise o parte din modul de adresare direct 
caracteristic familiei, din câte puteam să-mi dau seama. 

— OK, am spus. Unde e parcată? 


Capitolul 19 


În cele doua zile cât a durat drumul am stat cu o frică 
neîntreruptă: că o să fiu oprită şi n-or să mă creadă că am 
obținut permisiunea de a folosi maşina, că Frannie o să se 
răzgândească şi o să spună politiei c-am furat-o, că o să fac un 
accident şi va trebui să plătesc automobilul surorii lui Quinn. 
Frannie avea un Mustang vechi şi roşu şi era o plăcere să-l 
conduci. Nimeni nu m-a oprit. Vremea a fost frumoasă tot 
drumul până în Louisiana. Credeam că o să văd o parte bună 
din America, dar de-a lungul şoselei interstatale peisajul e 
mereu acelaşi. Mi-am imaginat că în fiecare orăşel prin care 
treceam, exista un alt bar Merlotte's şi poate o altă Sookie. 

În timpul călătoriei nici n-am dormit bine, pentru că visam 
cum se zguduie podeaua sub picioarele mele şi momentul 
îngrozitor în care am trecut prin gaura din fereastră. Sau o 
vedeam pe Pam arzând. Sau alte lucruri, pe care le făcusem 
sau le văzusem în orele în care am scotocit printre dărâmături, 
după cadavre. 

Când m-am întors pe aleea din fața casei, după o 
săptămână, inima a început să-mi bată de parcă toată casa 
mă aştepta pe mine. Amelia stătea pe verandă, ținând în mână 
o panglică albastră, iar Bob, în fața ei, încerca să o apuce cu 
labele lui negre. Ea şi-a ridicat privirea să vadă cine este şi 
când m-a recunoscut la volan s-a ridicat deodată în picioare. 
N-am dus maşina în spate, ci am oprit chiar acolo şi am sărit 
de pe scaunul şoferului. Brațele Ameliei s-au încolăcit în jurul 
meu ca iedera şi ea a strigat: 

— Te-ai întors! Slavă Domnului, te-ai întors! Am dansat şi 
am sărit ca două adolescente şi am strigat de bucurie. 

— În ziar apăreai pe lista cu supraviețuitori, spuse, dar 
nimeni n-a putut să dea de tine a doua zi. Până să suni, n-am 


fost sigură că eşti în viață. 

— E o poveste lungă, am spus. O poveste foarte, foarte 
lungă. 

— E un moment potrivit să mi-o spui? 

— Poate peste câteva zile, am răspuns. 

— Ai ceva de adus înăuntru? 

— Nimic. Toate lucrurile mele au dispărut în fum când s-a 
prăbuşit clădirea. 

— Doamne! Hainele tale noi! 

— Păi, cel puțin mai am permisul şi cartea de credit şi 
mobilul, deşi bateria e moartă şi nu am încărcătorul. 

— Şi o maşină nouă? 

S-a uitat în spatele meu, la Mustang. 

— O maşină împrumutată. 

— Nu cred că am vreun prieten care să-mi împrumute o 
maşină întreagă. 

— Dar o jumătate de maşină? am întrebat, iar ea a râs. 

— Ştii ceva? spuse Amelia. Prietenii tăi s-au căsătorit. 

Am încremenit. 

— Care prieteni? 

În mod sigur nu vorbea de nunta dublă Bellefleur, în mod 
sigur n-au schimbat data din nou. 

— Of, n-ar fi trebuit să zic nimic, spuse, cu o față vinovată. 
Ia uite, vorbeam de lup... 

O altă maşină opri lângă Mustangul roşu. Tara se chinui să 
iasă. 

— Te-am văzut când ai trecut prin fața magazinului, strigă. 
Aproape să nu te recunosc în noua maşină. 

— Am împrumutat-o de la o prietenă, am spus, 
uitându-mă la ea suspicioasă. 

— Doar nu i-ai spus, Amelia Broadway! Tara era indignată 
pe bună dreptate. 

— Nu i-am spus, zise Amelia. Am început, dar m-am oprit 
la timp. 

— Ce să-mi spună? 

— Sookie, ştiu că o să sune nebunesc, zise Tara şi am 


simțit cum mi se încrețeşte fruntea. Cât ai fost plecată, toate 
s-au aranjat într-un mod ciudat, de parcă aş fi ştiut că avea să 
se întâmple ceva, ştii? 

Am dat din cap, nu ştiam. 

— JB şi cu mine ne-am căsătorit, spuse, şi expresia de pe 
fața ei exprima emoție, speranță, vină, mirare. 

Am lăsat propoziţia asta incredibilă să-mi treacă prin cap 
de mai multe ori înainte să mă asigur că am înţeles ce 
înseamnă. 

— Tu şi JB? Soţ şi soție? am întrebat. 

— Ştiu, ştiu, poate că sună un pic ciudat... 

— Sună perfect, am spus cu toată sinceritatea pe care o 
puteam aduna laolaltă. 

Nu eram sigură ce simțeam în legatară cu asta, dar îi eram 
datoare prietenei mele cu fața veselă şi vocea însuflețită pe 
care i le-am oferit. Acum, astea erau lucrurile adevărate, iar 
colții vampirilor şi sângele din lumina reflectoarelor poliției 
păreau un vis, sau o scenă dintr-un film care nu-mi plăcuse 
prea mult. 

— Mă bucur atât de mult pentru tine! Ce cadou de nuntă îţi 
trebuie? 

— Doar binecuvântarea ta, am pus anunțul în ziar ieri, 
spuse, bolborosind ca un pârâu vesel. Şi de atunci telefonul a 
sunat întruna. Oamenii sunt atât de drăguți! 

Chiar credea că şi-a măturat toate amintirile neplăcute 
într-un colț. Avea chef să aibă încredere că lumea e 
binevoitoare. 

O să încerc şi eu asta. O să-mi dau silința să înăbuş 
amintirea acelui moment când m-am uitat în urmă şi l-am 
văzut pe Quinn târându-se pe coate. A ajuns la Andre, care 
zăcea mut şi doborât. Quinn s-a ridicat într-un cot şi cu mâna 
cealaltă a apucat lemnul de lângă piciorul lui Andre şi i l-a 
înfipt în piept. Şi imediat viața lungă a lui Andre a luat sfârşit. 

A făcut-o pentru mine. 

Cum aş fi putut rămâne aceeaşi persoană? m-am întrebat. 
Cum puteam fi fericită că Tara se căsătorise şi totuşi să-mi 


amintesc aşa un lucru - nu cu groază, ci cu o plăcere 
sălbatică? Mi-am dorit ca Andre să moară, la fel de mult cât 
îmi doream şi ca Tara să-şi găsească un partener de viață care 
să n-o necăjească niciodată în legătură cu trecutul ei teribil, 
cineva care să aibă grijă de ea şi să fie blând cu ea. Şi JB ar 
face toate astea. Poate că nu se descurca grozav la discuții 
intelectuale, dar Tara părea împăcată cu asta. 

Atunci, teoretic, eram fericită şi plină de speranţă pentru 
cei doi prieteni ai mei. Dar nu puteam să simt asta. Văzusem 
lucruri înspăimântătoare şi simțisem lucruri 
înspăimântătoare. Acum mă simțeam de parcă doi oameni 
diferiți încercau să existe în interiorul aceluiaşi spațiu. 

Dacă m-aş ține departe de vampiri o vreme, îmi spuneam, 
zâmbind şi încuviințând în timp ce Tara vorbea şi Amelia mă 
bătea uşor pe umăr sau pe braț. Dacă mă rog în fiecare seară şi 
stau mai mult cu oameni şi-i las în pace pe vârcolaci, o să fiu 
bine. 

Am îmbrățişat-o pe Tara şi am strâns-o până a tipat. 

— Ce spun părinții lui JB? am întrebat. Unde v-aţi scos 
certificatul? În Arkansas? 

Tara a început să-mi povestească, eu i-am făcut cu ochiul 
Ameliei, şi ea mi-a făcut cu ochiul mie şi s-a aplecat să-l ia în 
braţe pe Bob. Bob a clipit când m-a privit în ochi şi s-a frecat 
de degetele mele întinse către el şi a început să toarcă. Am 
intrat în casa veche, cu soarele strălucind în spate şi umbrele 
noastre înainte. 


